
CAPITOLUL | 


Literatura pentru copii și specificul său 


1.1. Conceptul de literatură pentru copii 


Prezenţa literaturii pentru copii este esenţială în grădiniţe și școli primare unde joacă un 
rol extrem de important în dezvoltarea globală a copiilor, pentru că le permite să viseze, să-și 
pună întrebări și să interacţioneze. Încă din perioada preșcolarităţii este important să ajutăm 
copiii să-și construiască o primă cultură literară, oferindu-le accesul la opere importante, 
devenite adevărate lucrări clasice folosite în grădiniță. În ciclul primar, se pune accent pe 
lectura în rețele (raporturi între autori, genuri, specii, personaje, teme, etc.), prin frecventarea 
unei varietăţi mai mari de opere literare. Este important ca opera literară să poată fi întipărită 
în memoria fiecărui copil prin diversele sale elemente constitutive: personajele, firul narativ, 
textul unui pasaj important, etc. Astfel, este important ca toţi copiii să poată avea șansa, în 
perioada școlarităţii, să întâlnească opere bogate, să aibă contacte frecvente cu textele literare 
și să înveţe să se reîntorcă la operele preferate. 

Creaţia literară oferă modalități infinite de cunoaștere a realităţii obiective, pe care nu o 
copiază, ci o transfigurează, dându-i valoare estetică pentru a deveni ficțiune. Limbajul folosit în 
operele literare este preponderent conotativ pentru că abundă în cuvinte cu sens colateral, 
secundar. Este important să oferim elevilor texte literare originale, nemodificate (așa cum 
întâlnim des în manualele actuale), tocmai pentru ca ei să se deprindă cu înţelegerea 
mijloacelor de comunicare conotativă care îmbogăţesc mesajul artistic, să-și însușească 
elementele estetice și extraestetice (cum sunt valorile morale) vehiculate în opera literară. 

Literatura pentru copii, parte integrantă a literaturii naţionale, cuprinde totalitatea 
creațiilor literare populare sau culte care, prin profunzimea mesajelor, gradul de accesibilitate și 
nivelul realizării artistice, pot intra într-o relație afectivă cu cititorii lor. Textele literare destinate 
copiilor sunt utilizate și valorificate în procesul de învățământ în toate etapele de învățământ, în 


scopul realizării tuturor laturilor educaţiei. 


Ca sumă a textelor literare adresate copiilor şi adolescenților, Literatura pentru Copii şi 
Adolescenţi are o existenţă îndelungată în cultura universală, de la străvechile poveşti arabe sau 
parabole creştine la textele fantastice ori de science fiction din timpurile contemporane. În 
cultura română modernă ea s-a instituţionalizat începând cu prima jumătate a secolul al XIX-lea 
prin contribuţia scriitorilor paşoptiști şi ai Junimii. În această perioadă s-au creat eroi 
memorabili precum Nică ori Păcală şi s-au ilustrat în versuri pitorescul naturii şi momentele de 
glorie ale istoriei naţionale. 

„Literatura pentru copii începe cu literatura populară, cu basmul — ce mai îndrăgită 
specie literară din literatura pentru copii — continuă cu legenda, snoava, apoi cu creaţiile lirice, 
populare și culte, cu povestiri și romane cu tematică din ce în ce mai variată.” (Gherghina et al. 
2005:157). Premisele literaturii pentru copii se află așadar în literatura populară, care a 
constituit sursa de inspiraţie pentru literatura cultă pentru copii. Valorile vehiculate prin 
literatura pentru copii au un caracter general valabil, literatura română pentru copii fiind 
plasată în universalitate prin tratarea unor teme precum binele, adevărul, frumosul, în creații 
precum Prâslea cel voinic și merele de aur sau Aventurile lui Tom Sawyer. 

Literatura pentru copii are două componente: literatura creată pentru copii (uneori 
chiar de către copii) - care cuprinde folclorul copiilor, cântecele de leagăn, creaţiile unor autori 
precum Otilia Cazimir, Mihail Sadoveanu, Octav Pancu-lași sau Elena Farago - și literatura ce 
poate fi valorificată în formarea copiilor chiar dacă nu a fost scrisă special pentru ei, prin creaţii 
precum Somnoroase păsărele sau Revedere de M. Eminescu, Vizită sau Domnul Goe de |. L. 
Caragiale, fabulele lui Grigore Alexandrescu, anumite fragmente din Amintiri din copilărie, etc. — 
toate acestea pot fi folosite de către profesori în procesul instructiv-educativ. Ele au intrat în 
sfera literaturii pentru copii prin conţinutul lor atractiv, prin înalta lor valoare educativă şi 
pentru frumuseţea artistică - calităţi care le fac accesibile și le măresc puterea de influență 
asupra cititorilor. 

Atunci când ne referim la receptarea literaturii, textul literar adresat cititorilor de vârstă 
mică trebuie să îndeplinească următoarele condiţii generale: să fie accesibil, să aibă valoare 


instructiv-educativă, să cultive simţul estetic; să aibă apartenenţă tematică. 


Criteriul accesibilităţii presupune ca operele literare să fie astfel structurate încât atunci 
când sunt citite de către copii, aceștia să poată urmări logica desfășurării acțiunii. Textul literar 
trebuie să ţină cont de particularităţile vârstei și de trăsăturile psiho-intelectuale ale copiilor de 
vârstă preșcolară sau școlară mică. Operele literare aparținând literaturii pentru copii, deși nu 
au fost întotdeuana create special pentru aceștia, trebuie să fie accesibile atât în planul 
conţinutului cât și în cel al formei. În ceea ce privește conţinutul, operele literare incluse în 
această sferă abordează anumite teme precum copilăria, natura, evenimentele istorice, viaţa 
socială etc., acoperind toate domeniile cunoașterii, în anumiţi parametri de complexitate, astfel 
încât să fie accesibile copiilor. Din punct de vedere formal, accesibilitatea se raportează la 
particularităţile de vârstă ale copiilor și se concretizează în valorificarea anumitor procedee 
artistice și elemente morfologice, lexicale și semantice, pe care copiii să le poată înţelege. 

Valoarea _instructiv-educativă se referă la faptul că textele literare trebuie să conțină 
acele norme morale care să contribuie la formarea trăsăturilor pozitive de caracter și la 
identificarea și respingerea trăsăturilor negative. Astfel, o altă caracteristică importantă a 
textelor din literatura pentru copii este aceea de a fi valorificabile în formarea copiilor, 
îmbinând elementele informative cu cele formative. Literatura pentru copii transmite 
informaţii/conţinuturi din domenii diverse de interes pentru a satisface curiozitatea inerentă a 
vârstei copilăriei și, totodată, prin literatura pentru copii se vehiculează numeroase valori 
morale și estetice (binele, adevărul, frumosul) și se urmărește fixarea acestora, formarea și 
modelarea caracterelor copiilor, cultivarea sentimentelor morale, a gustului pentru frumos și a 
regulilor de comportament interuman. 

Literatura Română pentru Copii şi Adolescenţi este o disciplină de învăţământ 
universitar relativ tânără”. După epoca medievală când textele religioase, didactice şi pioase 
alimentau împreună cu folclorul literar acest segment al culturii noastre, începând cu secolul al 
XIX-lea ea a devenit un fenomen distinct, cu tematică şi forme specifice de expresie artistică. Ea 
cuprinde fie autori care i-au dedicat în exclusivitate opera lor (Mihai Negulescu ori Passionaria 


Stoicescu, spre exemplu), fie maeştri ai literaturii pentru adulţi care s-au dedicat acestei 


1 Primele cursuri având ca obiect Literatura pentru copii s-au organizat la Universitățile din Bucureşti, Cluj şi laşi în 
anul universitar 1950-1951. 


experienţe în anumite momente din viaţa lor creatoare, precum Cezar Petrescu, Tudor Arghezi, 


Ana Blandiana, Nichita Stănescu ş.a. 


1.2. Specificul literaturii pentru copii 


Specificul literaturii pentru copii constă tocmai în ușurința cu care cititorul reușește să 
patrundă semnificaţiile textului și să se identifice, în actul lecturii, cu personajele create, 
dezvoltându-și astfel dorința de lectură. Identificându-se cu eroii vehiculaţi în textele accesibile 
lui, copilul începe să cunoască aspecte generale sau particulare ale existenţei, iar prin 
participarea afectivă se asigură formarea educativă și morală a acestuia. 

Particularităţile literaturii pentru copii sunt determinate de factori ce țin de receptarea 


ei de către copiii de vârstă preșcolară și școlară mică, și anume : gradul mai mic al dezvoltării 


psihice a copilului (gândire, limbaj, emoţii și sentimente estetice); procupările şi sfera de 
interese centrate în jurul jocului ; posibilităţile reduse de recunoaştere a mesajului artistic. 


Așa cum am afirmat mai sus, particularităţile textelor literare destinate copiilor se 
bazează pe criterii de accesibilitate şi accesibilizare, atât la nivelul conţinutului cât și la cel al 
formei. 

În planul conţinutului, sunt considerate accesibile textele care răspund nevoilor copiilor 
de a se raporta la principii morale, care le satisfac curiozitatea și le stimulează imaginaţia: 
basmele, fabulele, romanele de aventuri, scenetele sau piesele de teatru. Alte particularităţi de 
conținut: 

e textele descriu conflicte puternice între personajele provenite din lumea basmului, 
grupate în pozitive și negative, prezente în povestiri, schiţe, fabule. Sunt fie personaje 
umane, fie vieţuitoare prezentate antropomorfizat care simbolizează binele și răul și 
care facilitează înțelegerea raporturilor umane și a normelor de convieţuire socială ; 

e folosesc dedublarea personajelor prin intermediul căreia cititorul de vârstă mică se 
recunoaște în altul sau refuză identificarea cu un model negativ, își conștientizează un 


alterego multiplicat în fiecare persoană cu care simpatizează sau antipatizează ; 


transmit valorile cognitive și estetice, fie prin creaţii epice dense, cu conflicte și suspans, 
fie prin poezii simple ; 

conțin uneori interferenţe ale genurilor literare care au ca scop suscitarea interesului 
micului cititor, la început atras de genul epic (pentru că acesta conţine acţiune, 
momentele subiectului și personaje), apoi interesat din ce în ce mai mult de 
sensibilitatea limbajului poetic, unde începe să identifice expresiile frumoase, figurile de 
stil ; astfel copilul va înţelege restul descrierii și portretelor și se va iniţia în receptarea 
genului dramatic, a scenetelor de teatru care devin accesibile doar în urma vizionării 
spectacolului; 

prezența umorului care creează o stare de spirit ce conduce spre o mai ușoară asimilare 
a conţinutului citit; 

prezentarea valorilor umaniste precum cultul pentru om și omenie care să contribuie la 


dezvoltarea armonioasă a copilului. 


În planul formei, textele accesibile copiilor se supun unor exigenţe precum: 

sunt de dimensiuni reduse — pentru a corespunde capacităţii de concentrare a copiilor 
de diferite vârste: pentru copii preșcolari de 3-4 ani este considerat accesibil un text liric 
format din una-două strofe, cu măsură redusă și rimă împerecheată sau monorimă, iar 
pentru școlarii mici textul poate conţine mai multe strofe, cu diferite tipuri de rime; la 
clasa | se recomandă schiţe, povestiri, fabule, iar mai târziu basme mai ample, romane, 
piese de teatru pentru copii, etc.; 

folosesc, în general, forme literare standard, oferind modele ce respectă norma limbii 
române literare și nu conţin abateri de tipul fonetismelor populare, regionale, arhaice 
care ar putea provoca dificultăţi în decodarea textului de către copii; 

valorifică elemente de vocabular, actualizând unităţi lexicale din vocabularul activ sau 
pasiv al copiilor, textele având astfel un rol important în dezvoltarea și nuanţarea 
vocabularului copiilor; 

folosesc enunțuri simple, coerente, logice pentru a putea fi receptate ușor de către 


copii; 


e folosesc o sintaxă simplă a frazei, cu structuri preponderent coordonate sau simplu 
subordonate, cu puţine elipse; 
e așezarea textului în pagină facilitează lectura, prin fonturi și caractere lizibile, prin 
imagini sugestive care sunt asociate textului pentru o decodare mai ușoară a mesajului. 
Toate aceste particularităţi ale textelor cuprinse în sfera literaturii pentru copii sunt 
menite să ușureze procesul de accesibilizare pentru aceștia, care poate fi realizat și de către 
profesor, prin abordarea fragmentară a unor texte sau prin simplificarea conţinutului sau a 
formei textelor literare, prin explicaţii privind lexicul, sau chiar asupra structurii textului ori a 


modalităţilor de prezentare. 


1.3. Literatura pentru copii în funcţie de particularităţile vârstei 


Autorii de literatură pentru copii mizează, în demersul lor artistic, pe particularitățile 
specifice vărstei: descrierea spaţiului natal, pe spontaneitate și naivitate, pe joc și pe 
sensibilitatea aparte a copiilor. Copilul de vârstă mică raporteză textul literar doar la modul lui 
de a înțelege lumea, refuzând aspecte care îl exclud; însă, pe măsură ce crește și se dezvoltă, i 
se lărgește orizontul de preocupări și devine mai flexibil în percepţie și în modul de a reacționa 
la aspecte exterioare lui. Astfel, depăşind egocentrismul din primii ani de viaţă, copilul devine 
din ce în ce mai capabil să înţeleagă lumea din punctul de vedere al celorlalți, asimilând noi 
informaţii și dezvoltându-și abilităţile cognitive. 

Textele literare destinate copiilor sunt raportate la nivelul lor de înțelegere, la 
particularităţile specifice vârstei lor. La vârsta preșcolarităţii, între 3 și 6 ani, literatura, ca artă a 
cuvântului, este pusă în valoare prin specificitatea limbajului literar, prin construcţia artistică a 
materialului verbal. Copilul este interesat, la această vârstă, de valoarea sonoră a cuvintelor, de 


asocierea lor în construcţii artistice complexe, într-o succesiune ritmică : 


An tan te 
Dize mane pe 


Dize mane compane 


An tan te. 


Rima și ritmul construiesc întregul poetic care răspunde așteptărilor și curiozităţii 
copilului preșcolar pentru că îl face să descopere structura muzicală a poeziei în general, de 


care are nevoie acum, când nu este interesat să pătrundă realitatea prin logică : 


Am, bam, bus, 
Ține-te de urs, 
Ursul n-are coadă, 
C-a mâncat o babă, 
Baba n-are furcă, 
C-a mâncat o curcă, 
Curca n-are pene 


C-a mâncat-o Ene. 


Poezia infantilă folclorică, care la început derivă probabil din descântece sau din 


cântecele de leagân, se modifică treptat pentru a ajunge la consitența poeziilor numărători: 


Ala, bala, 

Portocala, 

leşi bădiță 

La portiță 

Că te-așteaptă Talion, 
Talion, fecior de domn. 
Cu tichie 

De frânghie, 


Cu pană de ciocârlie... 


Treptat copilul ajunge în împărăţia basmelor, în acel timp nedefinit, misterios, al lui „A 
fost odată ca niciodată”, care îl face să pătrundă încrezător într-un univers imaginar. Mai ales 
pentru copilul preșcolar, lumea miraculoasă a basmului, începe să capete un rol specific 
important în modul acestuia de asimilare a realităţii. Prin dezvoltarea centrelor de gândire și 
prin asimilarea de noi cunoștințe, copilul școlar trece acum de la faza intuitivă a gândirii, la faza 
logică și rațională. La această vârstă, un rol preponderent în dezvoltarea activității psihice a 
copiilor îl joacă școala și lectura, fie din manuale, fie lectura particulară. Sistemul verbal al 
copilului este în continuă dezvoltare, percepțiile lui dobândesc un caracter mai organizat, mai 
sistematic, se dezvoltă spiritul de observaţie, formele memorării și reproducerii voluntare, 
deprinderea lecturii, descoperirea semnificației textului literar pe cont propriu, etc. 

Copilul de 11 ani poate înţelege valoarea artistică a unei poezii cum ar fi 10 Mâţe (T. 


Arghezi) și poate sesiza, fără prea mare efort, jocul de cuvinte și imaginie artistice : 


"Zece mâţe au fost poftite 
La un ceai, pe negândite. 
Dar, de teamă să n-o plouă, 
Poate și de altă frică, 

Sta la ușă cea mai mică 


Și-au plecat de-acasă nouă. 


Nouă mâţe-ascultă-aici 
Un concert pentru pisici. 
Una sforăie pe nas 

Și acuma doarme dusă. 

Și din toată ceata spusă 


Măţe opt au mai rămas.” 


Între 11 și 14 ani, școlarul este capabil să generalizeze și să abstractizeze tot mai mult 


situațiile descrise în textele destinate lui și are ca preocupare principală descoperirea, în 


realitate, a unor personaje asemănătoare cu cele din cărţile citite. Adolescentul începe să 
analizeze critic o operă literară și este capabil să întreprindă o valorificare complexă a acesteia : 
"Copilul se naște curios de lume și nerăbdător de a se orienta în ea. Literatura care îi satisface 


această pornire îl încântă..” (G. Călinescu) 


1.4. Funcţiile disciplinei limba și literatura română 


În toate planurile de învăţământ, limba şi literatura română figurează pe primul loc, ca o 
recunoaştere a statutului ei de disciplină fundamentală de învăţare şi ca disciplină integratoare. 
Pornind de la faptul că între limbă şi gândire există o legătură strânsă, cultivarea limbii nu este 
un scop în sine, ci o modalitate de a asigura dezvoltarea armonioasă a elevilor, pregătirea lor 
pentru o viaţă economică, socială, politică şi culturală adecvată. Menirea dascălului este de a 
asigura însuşirea limbii literare, de a o face instrument de comunicare elevată în cadrul unor 


relaţii interumane civilizate. 


Fără o lectură susţinută, fără o îndrumare atentă faţă de lectură în afara orelor de clasă 


nu putem să vorbim despre un vocabular bogat şi nuanţat din partea elevilor. 


În clasele mici elevii învaţă cititul şi scrisul, instrumente esenţiale ale muncii intelectuale, 
care asigură întreaga dezvoltare viitoare a copilului. Deşi în prezent iau amploare şi alte 
mijloace de difuzare a informaţiei, unele foarte comode (tabletele), cartea rămâne principalul 
mijloc de instruire. Lectura, oferă o satisfacţie intelectuală unică, prilej de meditaţie şi de 
reflecţie, punându-şi definitiv amprenta asupra personalităţii copilului. Este vorba despre 


funcţia instrumentală. 


În cadrul orelor de literatură avem în vedere nu numai descifrarea textului, ci şi 
înţelegerea lui, învăţămintele pe care le putem trage din lectura lui. Limba şi literatura română 
îl ajută pe elev să acumuleze elemente ale culturii generale şi să le utilizeze interdisciplinar. 
Înainte de a face cunoştinţă cu discipline din alte arii curriculare, elevii dobândesc cunoştinţe 
ştiinţifice prin intermediul disciplinei Limba şi literatura română, prin lecturile adecvate vârstei 


lor. Aşadar, disciplina are o funcţie informaţională. 


În acelaşi timp, prin contactul cu textul scris, elevii îşi exersează capacităţile intelectuale, 
îşi dezvoltă gândirea şi imaginaţia, meditează şi reflectează asupra celor transmise de autor. Se 


realizează prin aceasta funcţia formativ-educativă. 


Între cele trei funcţii enumerate există o strânsă legătură şi nu putem face o delimitare 
strictă a lor. Uzând de funcţiile şi mijloacele disciplinei Limba şi literatura română, dascălul va 


modela un destin, va stabili un statut intelectual fiecăruia dintre elevi. 


1.5.  Valenţele instructiv-educative şi formative ale literaturii pentru copii 


La vârsta preşcolară, efectele educative realizate prin receptarea creaţiilor literare se 
opresc mai mult la însuşirea noţiunilor morale şi sensibilizarea vieţii afective a copilului. Tot 
legat de afectivitate s-a observat că succesul literaturii la preşcolari și școlarii mici este asigurat 
prin puternica încărcătură afectivă a textului. 

Pentru a realiza valoarea instructiv-educativă şi formativă a literaturii pentru copii, 
profesorii trebuie să fie ei înşişi pasionaţi de lectură, să cunoască psihologia vârstelor, lecturile 
potrivite şi să le recomande prin forme atractive ca: povestirea, lectura explicativă, recenzia, 
şezătoarea literară, aniversări şi comemorări literare ale scriitorilor, etc. Dacă omul 
contemporan şi omul viitorului se orientează, prin forţa împrejurărilor, tot mai mult spre ştiinţă, 
tehnică şi economie, atunci această goană după câştig material sărăceşte sufleteşte omul, dar 
această sărăcie sufletească poate fi contracarată şi prin lecturi potrivite vârstei, pe care le 
recomandă şcoala. 

Datorită tematicii variate, acest univers se va putea constitui într-o zestre spirituală 
importantă, cu condiţia ca opera literară, în ansamblul ei, să răspundă sarcinilor multiple pe 
care le ridică educaţia estetică, intelectuală, morală și patriotică. 

Se cunoaşte necesitatea educării copilului în spiritul ,, celor şapte ani de acasă ”. Această 
perioadă corespunde cu vârsta preşcolară, vârsta când copilul intră în contact, prin intermediul 
grădiniţei, cu alţi copii aproximativ de aceeaşi vârstă şi cu personalul adult al grădiniţei. Vârsta 


preşcolară este vârsta cea mai favorabilă pentru acumularea unor impresii puternice, pentru 


formarea deprinderilor de comportament. Este vârsta la care apar şi se dezvoltă trăsăturile de 
voinţă şi caracter, la care se schiţează personalitatea viitoare a omului. 

Datorită plasticităţii sistemului nervos şi a receptivităţii care caracterizează vârsta 
preşcolară, copiii dobândesc impresii vii şi puternice despre evenimentele din jur, despre 
atitudinea adulţilor cu care vin în contact şi mai ales a celor mai apropiaţi cum sunt părinţii şi 
educatoarea. Aceste impresii pe care copiii le înregistrează şi le păstrează cu multă uşurinţă vor 
constitui materialul din care vor plămădi reprezentările şi sentimentele lor morale şi care vor 
lăsa urme pentru toată viaţa. 

Adesea îndemnurile şi sfaturile primite de copii în grădiniţă nu au ecoul pe care ar trebui 
sa-l aibă acasă, în familie. Adesea părinţii tineri nu înţeleg cât de mult îl pot influenţa pe copil, 
prin comportamentul lor. Felul în care se îmbracă şi în care vorbeşte mama cu alţi oameni sau 
despre alţi oameni, modul în care se bucură sau se întristează tata, atitudinea pe care o are faţă 
de prieteni sau duşmani, ieşirile nervoase, sau dimpotrivă, toleranța manifestată în situaţii 
cheie precum şi acţiunile cele mai nesemnificative — toate au pentru copil o mare însemnătate. 
În preluarea comportamentului de către copil primează statutul persoanei care “oferă”. Copiii 
au tendinţa de a se mişca, de a vorbi, de a gesticula, de a-şi mustra sau a-şi ierta colegii exact 
aşa cum au văzut-o pe mama sau pe profesoara lor. 

Din punct de vedere moral, copilul apreciază cu mai multă uşurinţă şi obiectivitate 
conduita altora decât propriul lui comportament. Înţelege mai uşor ce este bine şi ce este rău 
din comportamentul altora decât din propriile sale fapte. În acest sens educatorii și învățătorii 
au datoria să reliefeze rolul însemnat pe care îl au exemplele pozitive din viaţă şi din literatură 
arătate copiilor la momentul oportun. 

Literatura are o contribuţie importantă în educarea trăsăturilor de caracter. Adresându- 
se emoţiei copilului, creaţiile literare le câştigă sufletul oferindu-le eroi cu fapte şi calităţi 
morale deosebite cu care copilul se identifică de multe ori, lundu-le ca model. Cu cât mai mult 
face cunoştinţă copilul cu literatura, cu atât devine mai bun, mai drept, mai cinstit cu sine şi cu 
cei din jur, mai sensibil. 

Prin discuţii cu preşcolarii/școlarii mici despre faptele eroilor, despre motivul care i-a 


determinat să acţioneze într-un fel sau altul, și analizând caracterul personajului se formează 


totodată deprinderea copiilor de a fi încrezători în forţele proprii, de a fi simpli, modeşti, 
cinstiţi, spunând orice s-ar întâmpla, adevărul. Când într-o situaţie anume, copilul va fi pus la 
încercare de soartă şi va apărea posibilitatea ademenitoare de a folosi o minciuna pentru a ieşi 
din încurcătură, copilul bine educat va putea rezista tentaţiei şi o va învinge. 

Este absolut necesar ca profesorii să trezească în copii dorinţa interioară de a spune 
adevărul, de a se purta, de a trăi cinstit pentru că aceasta le dă liniştea, mângâierea, echilibrul 
de care fiecare om are nevoie. Marea majoritate a copiilor doreşte să fie ca personajele 
principale pe care le îndrăgesc, lucru observat cu ocazia dramatizărilor, când toţi doresc să 
interpreteze roluri pozitive. A educa modestia la copii înseamnă a forma o atitudine justă faţă 
de propriile calităţi, îmbinată cu încrederea în forţele proprii. Profesorii vor proceda şi la 
educarea sârguinţei, conştiinciozităţii, spiritului de iniţiativă, cinstei, sincerităţii sau deschiderii 
spre altul, combătând îngâmfarea şi lăudăroşenia. Optimismul, caracteristică dintotdeauna a 
poporului român, poate fi educat folosindu-ne de povești, basme şi poezii care pot contribui şi 
la educarea prieteniei, întrajutorării, altruismului, sârguinţei, exigenţei în muncă, stăpânirii de 
sine şi altele. 

Receptivitatea copilului, interesul faţă de diferitele aspecte ale comportamentului 
moral, odată declanşate, trebuie stimulate şi menținute cu grijă prin comportarea delicată, 
apropiată a educatoarei/învățătoarei sau a părinţilor, deoarece este mult mai uşor pentru copil 
să urmeze o normă, o regulă, o cerinţă faţă de care a trăit sentimente de bucurie, de admiraţie. 
Totodată este foarte important ca părinţii să înţeleagă faptul că la vârsta preşcolară se 
formează cu cea mai mare uşurinţă automatismele care stau la baza deprinderilor de 
comportare. 

Printr-o muncă educativă continuă, aceste componente ale activităţii copilului se 
transformă treptat în trăsături relativ stabile ale personalităţii sale. Astfel, prin intermediul 
muncii educative, trăsăturile pozitive ca cinstea, modestia, perseverenţa pot fi accentuate, iar 
cele negative cum ar fi încăpăţânarea, egoismul, capriciile pot fi diminuate şi treptat înlăturate. 
Datorită sistemului de recompensare şi penalizări aplicat de mediu (familie, prieteni), copilul 
selectează comportamentele valorizate, recompensate social, ceea ce va duce la dezvoltarea 


unor sentimente şi atitudini social-morale. Așadar, în procesul educativ, este nevoie nu numai 


de explicaţii şi lămuriri, ci şi de modele și exerciţiu pentru antrenarea copiilor în activităţi de 


stimulare a conduitei morale. Aceasta este de fapt calea care duce la constituirea unor trăsături 


incipiente de caracter din care fac parte şi trăsăturile pozitive de caracter. 

CAPITOLUL AL II-LEA 


Genuri și specii literare accesibile copiilor 


Literatura pentru copii, în general, ca orice tip de literatură scrisă, nu este posibilă decât 
graţie existenţei cititorilor săi — copiii - și pentru că ia în considerare subiecte familiare, din 
mediile acestora; cu alte cuvinte, putem afirma că existenţa literaturii pentru copii, fie ea orală 
sau scrisă, într-o societate oarecare, dovedește punerea în valoare a copiilor în sânul acelei 
colectivităţi, care devine astfel mai umanizată. Una dintre condiţiile fundamentale ale existenţei 
literaturii pentru copii este interesul pentru cei mici, nevoia de a ne ocupa de ei, de a-i îngriji, de 
a-i educa, de a le procura resurse ale imaginarului în folosul divertismentului și maturizării lor. 
Cu timpul, această nevoie a determinat nu numai apariția unei colecţii impresionante de texte 
consacrate copiilor, dar și a unui gen literar, adică un repertoar de reguli și norme de producere 
și de interpretare a acestor texte. 

Literatura pentru copii este un gen care are ca trăsătură distinctivă chiar publicul său 
cititor și este strâns legată de producerea unor texte literare concepute și editate pentru aceia 
care nu au ajuns încă la vârsta maturității. Acest lucru are consecinţe atât asupra autorilor cât și 
asupra editorilor: într-adevăr, o anumită specificitate în procedura de difuzare caracterizează 
operele în chestiune, la fel cum, pentru autori, câteva principii stau la baza elaborării, de unde 
rezultă o serie de caracteristici care par prototipice și canonice pentru autori și editori. 

Trăsăturile generale ale literaturii pentru copii ar putea fi următoarele: 

e în ceea ce privește ontologia textelor, observăm că procedurile de generare a literaturii 
pentru copii se supun variaţiei, de unde rezultă editarea versiunilor pentru copii a 
operelor literare sau crearea unor versiuni diferite pentru copii; 

e din punct de vedere diegetic/narativ, genul literaturii pentru copii prezintă următoarele 
trăsături: recurgerea frecventă la elemente extraordinare; o tendință de umanizare a 
tuturor fiinţelor; postularea unui conflict extra-diegetic care se soluţionează intra- 
diegetic prin intermediul textului; înzestrarea frecventă a naraţiunii cu sentimente; 


prezenţa frecventă a personajelor din rândul copiilor. 


e în ceea ce privește tehnicile și structura literară specifică literaturii pentru copii, se 
observă condiţiile următoare: o tendiţă de a simplifica textura, cu secvenţe descriptive 
rare și sumare, secvenţe narative lineare, secvenţe dialogate frecvente și vii și teme 
recurente, adesea împrumutate din universul literaturii populare; în schema narativă, 
situația inițială și situaţia finală sunt adesea tratate succint, în timp ce povestea este din 
ce în ce mai centrată pe elementul declanșator, desfășurarea și deznodământul 
acțiunii; reperajul spațio-temporal este adesea redus și imprecis, evocator (A fost odată 
ca niciodată...); caracterizarea personajelor umane este adesea strictă și rareori suferă 
modificări de-a lungul poveștii, doar în situații excepționale; recurgerea la structuri cu 
caracter iterativ, în special la poezie, este frecventă. 

e formele de expresie ale literaturii pentru copii pot fi caracterizate prin următoarele 
trăsături: o expozițiune netă a acţiunilor; simplitate lexicală și sintactică; un ritm viu, în 
special în textele versificate; în poezii, o tendinţă de simplificare strofică și 
heterometrie. 

e în ceea ce privește publicarea operelor aparţinând literaturii pentru copii, aceasta este 
marcată de: abundența ilustraţiilor care potenţează mesajul textului pe care îl însoțesc; 
supremaţia peritextului care joacă un rol incontestabil atunci când micii cititori 
abordează textul literar pentru prima oară; mărimea mare sau medie a cărților în 


funcţie de vârsta cititorilor ţintă. 


Opera literară se definește pe două planuri solidare (cf. R. Jakobson): 

e formă- planul expresiei, al discursului artistic: lumea verbală 

e conţinut — planul semnificaţiilor: lumea semantică ; aceasta este structurată pe mai 
multe nivele: fonetic, grafic, morfosintactic, lexico-semantic, stilistic, imagistic, tematic 


și compozițional. 


Literatura îi apropie pe copii de realitate, oferindu-le acestora perspective largi către 
cunoașterea variatelor forme ale realităţii. Citind textele literare destinate lor, copiii încep să-și 


formeze capacitatea de a surprinde, de a descoperi conţinuturi și forme ale realităţii, exprimate 


printr-o multitudine de modalități de expresie, de a le asocia cu altele, permițându-le astfel sä- 
și extindă orizontul cunoașterii. Fiind expuși la diversitatea textelor literare, copiii vor parcurge 
căi specifice ale cunoașterii, de la concret la abstract, de la intuiție la reprezentare și fantezie, 
ajungând astfel să-și însușească o serie de instrumente utile pentru a-și satisface dorința de a 
descoperi realitatea înconjurătoare. În acest mod li se cultivă însuși interesul pentru 
cunoaștere, capacitatea de selecție, de asociere în scopul înțelegerii variatelor semnificaţii ale 
realităţii. 

Modalităţile prin care copiii sunt conduși spre înţelegerea mesajului unui text literar 
sunt determinate atât de conţinutul tematic al textului respectiv, cât și de genul și specia 
literară în care acesta se încadrează. Genurile şi speciile literare reprezintă categoriile 
structurale cele mai generale. Aceste categorii reunesc opere literare caracterizate prin 
trăsături comune privind: 

e  modulde raportarea eului creator la realitatea obiectivă a lumii şi la realitatea ficțională 

a operei; 

e modul specific de organizare textuală; 
e caracteristicile formale ale creaţiei literare. 

Ca subcategorii ale genului, speciile literare sunt caracterizate prin particularităţi ale 
imaginarului artistic şi ale compoziţiei, prin procedee specifice de structurare a discursului, prin 
tipare formale, prin reţele tematice, etc. 

Noţiunea de gen literar are două sensuri (Parfene, 1977:160): 

e prin gen literar se înţelege o grupare de opere literare asemănătoare prin structură, 
scop, mijloace de exprimare artistică. 

e prin gen literar se înțelege modalitatea de reprezentare literară (modul de transmitere a 
sentimentelor în operă). 

Se pot identifica trei astfel de moduri: 

e epic — în care autorul își exprimă gândurile și sentimentele în mod indirect, prin 
intermediul personajelor și al acţiunii, folosind ca mod de expunere naraţiunea; autorul 
apare ca povestitor și de aceea se consideră că genul epic are un caracter obiectiv; 


e  liric—în care autorul se confesează, vorbește direct; acest gen are caracter subiectiv; 


Din 


în operele 


dramatic — autorul se află în spatele personajelor, acest gen este considerat a fi 
subiectiv-obiectiv. 
punct de vedere teoretic, cele trei moduri sunt foarte clar definite, însă în practică, 


literare, cele trei genuri se pot împleti, unul singur fiind considerat dominant. 


Înscrierea unei opere literare într-unul din cele trei genuri se face în funcție de modalitatea de 


reprezenta 


re dominantă. O creaţie literară este cu atât mai reușită cu cât în ea se întrepătrund 


și se îmbină armonios elemente care aparțin unor genuri diferite: 


epicul interferează cu liricul, povestirile generând adesea reacţii lirice, subiective ale 
povestitorului exprimate direct sau prin mijloace stilistice; 

liricul conţine adesea elemente narative care le conferă caracteristici spaţiale și 
temporale; 

creaţiile epice conţin adesea elemente caracteristice genului dramatic care le fac mai 
captivante pentru copii: dialogul, intensitatea și concentrarea conflictului; 

operele dramatice pot conţine elemente lirice: subiectivitate față de o anumită 


temă, faţă de un anumit personaj, existenţa unor momente de confesiuni lirice, etc. 


Cunoașterea elementelor de teorie literară este utilă pentru a putea anliza și interpreta 


textele literare, prin stabilirea elementelor specifice fiecărui gen literar și clasarea textelor 


analizate într-un anumit gen. Ele ajută, deasemenea, la formarea unei culturi literare care să 


favorizeze dezvoltarea unei personalități umane în acord cu normele idealului educaţional. 


Genurile și speciile predilecte în literatura pentru copii, dar și în literatura naţională, se 


conturează în jurul marilor teme accesibile copiilor: universul copilăriei, natura și vieţuitoarele, 


școala și fa 


milia, trecutul istoric, personalități, modele, etc. 


Genuri și specii din literatura populară: 


e folclorul copiilor: cântece-formulă; recitative-numărători; versuri ce însoțesc dansul sau 


jocul; formule cumulative; păcăleli, frământări de limbă; 


e genul liric: doine; colinde; sorcova; strigăturile; cântecul de leagăn, istorii, cântece de 


joc; 


e genulepic: 


e în versuri: fabula, legenda, cântecul bătrânesc (balada, poezia obiceiurilor); 
e în proză: legenda, snoava, basmul; 
e  genuldramatic: jocuri cu caracter de pantomimă (capra, ursul, brezaia, țurca, călușul); 
e  genulaforistic: ghicitori, zicători, proverbe și maxime. 
Genuri și specii din literatura cultă: 

e genulliric: poezii, pasteluri (V. Alecsandri, T. Arghezi, G. Coșbuc, M. Eminescu, E. Farago, 
O. Goga, A. Blandiana, O. Cazimir, N. Stănescu, G. Topârceanu); 

e genul epic: povești, povestiri, romane, nuvele, schiţe, basme culte (V. Alecsandri, H. C. 
Andersen, |. Creangă, P. Dulfu, M. Eminescu, E. Gârleanu, C. Gruia, Fraţii Grimm, P. 
Ispirescu, C. Perrault, M. Sadoveanu, |. Al. Brătescu Voinești); 

e  genuldramatic: piese de teatru (V. Alecsandri, V. Eftimiu). 

Creaţii moderne: 


albume 


benzi desenate 


2.1. Genul epic 


Termenul „epic” provine de la gr. „epos, epikos”, lat. „epicus” — cuvânt, spunere, discurs, 
povestire şi însumează operele care folosesc naraţiunea ca modalitate principală de expunere, 
precum și prezentarea mediată, indirectă a evenimentelor. Conceptul „narațiune” provine de la 
lat. „narratio”, fr. „narration” care înseamnă povestire, istorisire, diegeză. Narațiunea este un 
mod de expunere specific genului epic, constând în relatarea (din perspectiva unui/unor 
narator/naratori) unor evenimente inspirate din realitate sau imaginare la care participă 
personaje. Prin extensie, termenul denumeşte şi o creaţie literară care aparţine genului epic. 

Textul epic se caracterizează prin două niveluri: 

e istoria, fabula, subiectul reprezintă stratul evenimentelor povestite , reale (povestire 
factuală) sau imaginare (povestire ficțională); „universul povestit” (adică ceea ce se 
povesteşte) este ordonat într-o serie evenimenţială în care întâmplările sunt dispuse 


într-o succesiune temporală. 


e  Istorisire, discurs, enunţare, fabulaţie înseamnă modul cum se narează evenimentele, 
cum este ordonat discursul narativ. 

Caracteristica principală a unei opere epice este nararea obiectivă a faptelor de către un 
autor care este prezent direct, este de fapt naratorul care relatează desfășurarea faptelor, 
prezenţa lui fiind parţial înlocuită ce cea a personajului. O altă caracteristică a genului epic este 
marea sa mobilitate în timp și în spaţiu. În unele opere epice acţiunea se petrece de-a lungul 
mai multor generaţii, pe când altele prezintă fapte petrecute doar în câteva ore. Spaţiul este 
variabil astfel că acțiunea se poate desfășura în diverse locuri. Numărul personajelor este și el 
variabil, diferind de la o specie la alta. Autorul nu vorbește în numele său, ci în numele altora 
astfel că folosirea verbelor la persoana a III-a și la timpul trecut reprezintă o altă caracteristică a 
genul epic. 

Acţiunea poate fi simplă sau complicată, redusă la un singur moment sau desfășurată în 
timp și spaţiu, cu evenimente numeroase, dialoguri, personaje mai multe sau mai puţine — 
toate acestea determinând împărțirea genului epic într-o serie de specii literare. 

Tipologia naraţiunii se realizează după următoarele criterii: 

e Criteriul relaţiei dintre realitatea obiectivă şi realitatea artistică: 
e povestirea factuală — este o povestire a evenimentelor reale (proza 
memorialistică); 
e povestirea ficțională — naraţiune de evenimente fictive, care transfigurează realul 
în imaginar sau creează „lumi posibile” (romanele). 
e Criteriul tipului de evenimente narate: 
e narațiune de evenimente exterioare — „epicul pur” — A. Marino; „roman de 
creaţie” — Garabet Ibrăileanu; 
e naraţiune de evenimete interioare — epicul analitic, proza psihologică, „roman de 
analiză” — Garabet Ibrăileanu. 
e Criteriul privind relaţia dintre narator şi universul naraţiunii: 
e naraţiune heterodiegetică (hetero — diferit, diegesis — modul narativ de 


expunere) este modul de naraţiune cînd naratorul se situează în afara universului 


povestit; povestirea se realizează la persoana a Ill-a, planul naratorului este 
diferit de cel al naraţiunii, iar perspectiva naratorului este omniscientă; 

naraţiune homodiegetică (homo — la fel) înseamnă creaţia epică în care naratorul 
se situează în interiorul universului povestit; nararea se face la persoana |, planul 
naratorului se suprapune planului naraţiunii, naratorul poate fi protagonist sau 
martor al evenimentelor relatate, sau poate fi doar mesager care repovesteşte 
evenimentele auzite; perspectiva narativă este în acest caz internă şi poate fi 
puternic marcată subiectiv. 

naraţiunea supraetajată / polifonică asociază cele două modele diegetice, 
alternează povestirea la persoana | cu cea la persoana a lIll-a, perspectiva 


narativă internă cu cea omniscientă, viziunea obiectivă cu cea subiectivă. 


Persoana narativă este principala instanţă în comunicarea narativă, este „vocea” care 


relatează, este emițătorul seriei de evenimente care alcătuiesc firul epic al operei. Principalele 


tipuri de naratori sunt: 


Naratorul heterodiegetic (extradiegetic), care are următoarele ipostaze: 


narator anonim — care realizează o relatare obiectivă la persoana a Ill-a şi 
reprezintă o instanţă narativă supraindividuală. Din punct de vedere afectiv este 
neutru. 

narator subiectiv — care exprimă direct sau indirect aserţiuni ale scriitorului; 
interpretează, califică sau comentează evenimentele / personajele dintr-o 
perspectivă personală, asumându-şi o atitudine participativă; enunţurile sunt la 


persoana a III-a, dar sunt marcate subiectiv sau afectiv. 


Naratorul homodiegetic (intradiegetic) — este proiectat în text ca eu narator la persoana 


| şi are următoarele ipostaze: 


personaj-narator — care îşi asumă dublu rol: eul narator (narator autodiegetic) şi 
actant (protagonist); indicii textuali sunt utilizarea persoanei |, iar mărcile lexico- 


semantice sunt cele ale implicării subiective şi/sau afective; 


e  narator-martor — joacă rolul eului narator şi rol de observator al lumii narate; 
indicii textuali sunt alternarea persoanei | cu persoana a Ill-a şi cei ai 
subiectivităţii; 

e  narator-mesager — care are rolul de transmiţător al unei întâmplări „auzite”; se 


proiectează în planul secund al evenimentelor. 


Ordinea narativă se referă la construcţia naraţiuni, la modelul diegetic în care secvențele 


narative, pauzele dscriptive sau cele explicative, secvențele dialogate ori monologurile se 


înlănţuie, alternează: 


Narațiunea cronologică — este modul principal de prezentare a evenimentelor şi este 
structurat pe principiul cronologic: secvențele narative / episoadele / întâmplările se 
succed linear pe axa temporală. La nivelul textului, modelul este marcat prin prezenţa 
unor sintagme care exprimă noţiunea temporalităţii succesive şi a desfăşurării 
evenimentelor în ordine cronologică. 

Naraţiunea-sincron exprimă în secvenţe narative acţiuni care se desfăşoară simultan, în 
acelaşi timp. Caracterul simultan al evenimentelor la nivelul textului este marcat prin 
prezenţa următoarelor sintagme: în tot acest timp, în acelaşi timp / moment, în vremea 
asta, etc. 

Naraţiunile paralele / contrapunctate sunt frecvente în proza romantică şi în cea 
modernistă, fiind caracterizate prin alternanţa unor secvenţe / episoade din planuri 
narative diferite (plan real / ireal, de exemplu); alte modele diegetice alternează timpul 
real, obiectiv cu timpul interior, subiectiv. 

Narațiunea discontinuă reprezintă un model narativ modern, sugerând lipsa de sens, de 
coerenţa a lumii sau dezordinea memoriei involuntare prin suspendarea deliberată a 
ordinii temporale. Episoadele narative actualizează, aleatoriu, momente care nu se 
succed în ordinea lor cronologică sau se realizează prin acronii (formă de discordanţă 
temporală între secvenţa evenimentelor reale sau fictive) de tipul analepsei (naraţiune 


retrospectivă, relatarea ulterioară a unui eveniment-cauză). 


Modalităţile narative constituie un element fundamental al structurii epice care vizează 
organizarea informaţiei ca discurs. În acest sens trebuie avut în vedere principiile şi tehnicile 
narative, procedeele de organizare a incipitului şi finalului, a episoadelor narative (narare prin 
relatare), a secvenţelor dialogate sau monologate (naraţie prin reprezentare), a pauzelor 


descriptive, ritmul narativ, etc. 


2.2. Genul liric 


Genul liric — gr. lyra — liră, instrument muzical — reuneşte operele literare care se 
constituie pe baza categoriei estetice a liricului, ca text monologic, cu intensificare a funcţiei 
stilistice/poetice şi a celei emotive/expresive. Această categorie cuprinde opere literare în 
versuri sau în proză scrise de un autor cunoscut sau necunoscut care își exprimă în mod direct 
sentimente, atitudini, idei și gânduri. 

În ansamblul literaturii, genul liric acoperă domeniul poeziei. Lumea sonoră şi ritmică a 
poeziei se alcătuieşte ca discurs autonom, în care reprezentările, ideile, gândurile şi 
sentimentele autorului sunt exprimate în mod direct, nu prin intermediul personajelor. Este 
genul cel mai subiectiv în care autorul se comunică pe sine, își exprimă sentimentele prin 
metafore și simboluri cu scopul de a emoțţiona cititorul, folosind verbe la persoana | singular. 
Există însă și numeroase creaţii lirice în care autorul liric nu vorbește doar în numele său ci 
exprimă sentimente care vizează o colectvitate sau sau se identifică cu un personaj diferit. Firul 
compoziției este dat de succesiunea stărilor de spirit ale autorului ce sporesc în intensitate, 
stârnind emoția cititorului. 

Pe scurt, trăsăturile intrinseci prin care se defineşte caracterul poetic al unui text sunt: 

e caracterul subiectiv al discursului; 
e organizare formală specifică (principiul versificaţiei); 
e caracterul autotelic (care conţine în sine scopul comunicării); 


e caracterul ficțional al referentului. 


Limbajul poetic este presărat cu expresii literare figurate antrenând astfel fantezia 
cititorului și conferindu-i acestuia capacitatea de a-și reprezenta imaginea plastică a universului 
poetic. Strategiile discursive care conferă unicitate limbajului poetic sunt: 

e ambiguizarea; 

e sugestia; 

e  simbolizarea; 

e devierea (de la normele limbii literare şi de la uzanţele comunicării pragmatice) ca 
mecanism de metaforizare şi de producere a unor semnificaţii noi. 

Imaginarul poetic este autonom în raport cu realitatea, el există numai în lumea 
semantică a textului, este construit pe repere spaţio şi reuneşte temele, motivele şi simbolurile 
pe care se structurează viziunea poetică, ideile, sentimentele şi reprezentările comunicate de 
eul poetic. 

Problema esenţială pentru vârstele şcolare mici este unde se situează poezia lirică 
pentru copii. După părerea noastră acest tip de lirică se află între lirica eului şi cea obiectivă. 
Aceasta pentru că registrul afectiv exprimat are de obicei un mic sâmbure anecdotic-fabulativ, 
adică nişte indici temporali şi spaţiali, o succesiune de întâmplări sau momente care însoțesc 


sentimentul dominant exprimat. 


2.3. Genul dramatic 


Genul dramatic cuprinde operele literare special concepute pentru a fi reprezentate pe 
scenă, care prezintă o acţiune bazată pe conflicte dramatice generate de personaje-tip 
caracterizate prin intermediul dialogului. 

Genul dramatic este o forma complexă de artă, în care textul literar, scris pentru a fi 
prezentat pe scenă, este însoțit de elemente de expresie specifice artei teatrale cu scopul de a 
deveni un spectacol. Viziunea despre lume, ideile, sentimentele scriitorului dramatic sunt 
obiectivate prin intermediul personajelor, al acţiunilor scenice şi al altor modalităţi ale 


spectacolului. Participarea autorului se limitează la indicaţiile scenice (didascalii), care sunt 


texte nonliterare, cu funcţii pragmatice în montarea scenică a spectacolului şi care fac parte din 
paratextul operei dramatice. 

Este important să nu confundăm genul dramatic cu categoria dramaticului. Dacă genul 
liric se poate defini pe baza categoriei de liric, iar cel epic pe baza epicului, genul dramatic nu își 
confundă sfera cu categoria estetică a dramaticului care este mai cuprinzătoare decît genul 
dramatic, fiind aproape sinonim cu conflictul. În operele dramatice se pot întâlni atât elemete 
epice cât și elemente lirice (monologul, tirada lirică). Reprezentarea unei opere dramatice 
necesită și ajutorul altor arte precum pictura, muzica, arhitectura, coregrafia, scenografia, etc. 

Prezenţa spectatorului îl obligă pe autorul de texte dramatice să realizeze creaţii care să 
nu depășească anumite dimensiuni și intervale de timp. De asemenea, literatura dramatică nu 
poate înfățișa decât anumite mișcări în spaţiu și o anumită evoluţie în timp, un număr limitat de 
personaje, de tablouri sau scene. Prezenţa vie a personajelor este puternic simțită de spectatori 


pentru că personajele sunt lăsate să trăiască în fața spectatorilor, pe scenă. 


2.4. Creaţiile moderne destinate copiilor: albumul și benzile desenate 


Albumul este printre primele obiecte cu valoare culturală pe care copilul învaţă să le 
manipuleze cu plăcere. Această creaţie modernă îl îndeamnă pe copilul mic să exploreze teme 
diverse și lumi imaginare. La început, albumul era conceput ca o colecţie de imagini pentru ca 
apoi să se dezvolte prin adăugarea unei povești spuse în imagini și texte. Astăzi, albumul 
reprezintă o carte în care imaginile și textul se îmbină armonios și formează naraţiunea. 

Există trei tipuri principale de articulări între textul și imaginile albumului: în primul 
rând, sunt albume caracterizate prin redundanţa dintre text și imagini. Povestea este descrisă 
de text iar imaginile ilustrează narațiunea. Astfel, textul și imaginile pot fi înțelese în mod 
independent. Apoi, există albume în care textul și imaginile sunt complementare și 
interdependente, nu pot fi înţelese separat. Textul este acela care conferă sensul imaginilor. În 
ultimul rând, există albume care prezintă un decalaj narativ între text și imaginile care-l 


însoțesc. Povestea descrisă în text este diferită de cea ilustrată în imagini. 


Albumele sunt caracterizate de dubla naraţiune. Cuvintele sunt prezente în imagini, 
chiar dacă nu pot fi văzute, și participă activ la descifrarea acestora. Într-un album, textul 
generează imagini mintale care, la rândul lor, generează cuvinte. Acest lucru înseamnă că 
imaginile și textul spun acceași poveste și că există doi naratori: un narator textual și un narator 
ilustrator. Cei doi naratori dialoghează impreună pentru a spune aceeași poveste. 

Dubla naraţiune este utilizată în cazul în care imaginile intersectează textul. Pe de o 
parte, naratorul este exterior poveștii pe care o narează la persoana a l-a și nu intervine 
personal. Aceste caracteristici se regăsesc și în imagini, naratorul ilustrator își dezvăluie 
omniscienţa în planuri largi sau chiar oferind mai multe detalii asupra poveștii decât asupra 
textului. Pe de altă parte, naratorul se poate afla în interiorul poveștii. Acesta face parte din 
poveste în calitate de personaj, de cele mai multe ori fiind chiar personajul principal care se 
adresează în mod frecvent cititorului. 

Autorii acestor tipuri de creaţii literare se joacă adesea cu modalităţile prin care 
articulează textul și imaginile. Unii dintre ei aleg să focalizeze povestea pe text, sau, dimpotrivă, 
alții vor privilegia imaginile. Momentele poveștii în care naratorul omite să furnizeze anumite 
informaţii cititorului sunt prezente în toate tipurile de albume. Într-adevăr, anumiţi autori 
consideră că anumite pasaje din poveștile lor sunt mai puţin importante în raport cu firul 
conductor al naraţiunii și aleg să nu le detalieze, ci să lase în grija micului cititor sarcina de a 
interpreta aceste pasaje, în manieră personală. Există adesea și pasaje implicite în povești, 
momente în care lucrurile sunt doar sugerate în carte, nu explicate în mod clar. Tot cititorul 
este acela care le va interpreta, în manieră personală. 

Textele albumelor uzează și de intertextualitate, iar imaginile de intericonicitate. 
Intertextualitatea se referă la modul în care un text vorbește despre alte texte, în general 
cunoscute, iar intericonicitatea funcționează la fel, dar în cazul imaginilor. Personajele din 
album vorbesc, spre exemplu, despre personaje din povești consacrate, precum Scufita Roșie, 
Cei trei purceluși, etc. 

Cele trei mari categorii de articulare a textului și a imaginilor prezentate mai sus sunt 


aplicabile în cazul celor mai multe albume dar există și excepţii care funcţionează diferit. De 


exemplu, albumele fără text sau albumele care privilegiază elementul estetic, sau carțile de tip 
pop-up. 

La prima vedere, albumele par accesibile, dar, dacă luăm în considerare procedeul 
dublei naraţiuni și corespondenţele dintre text și imagini, aceste creații moderne devin mai 
complexe. Poveștile fictive ilustrate crează uneori dificultăți de înțelegere în rândul micilor 
cititori. Nu toți copiii au și-au format o cultură școlară a albumelor — dimensiunea culturală. 
Dimiensiunea lingvistică a textului citit sau ascultat nu le este întotdeauna la îndemână și poate 
crea obstacole în înțelegere. Recunoașterea sau decodajul imaginilor pot părea dificile, iar 
lumea mobilizată în poveste ar putea să nu aibă nicio rezonanţă pentru ei, nicio ancorare în 
câmpul lor de experienţe practice sau în aria lor de înțelegere. Sentimentele personajelor nu le 
sunt întodeauna clare, iar continuitatea naraţiunii și permanenţa personajelor nu sunt 


întotdeauna evidente pentru micii cititori. 


Modalităţile de exploatare a albumelor în clasă sunt numeroase. Profesorii pot utiliza 
albumele în mod frecvent, percum un ritual: citesc albumele în faţa clasei oferind copiilor un 
moment de ascultare colectivă a unei povești, fără urmări pedagogice, ci doar cu scopul de a-i 
face pe copii să trăiască împreună plăcerea de a intra în poveste, respectând întocmai textul și 
sintaxa specifică a cărţii. O lecturare, dimineaţa, la începutul programului școlar poate servi 
drept trecere de la programul copiilor din familie la programul școlii. Clasa poate fi dotată cu 
albume diverse într-un colţ al lecturii pe care copii să le poată accesa oricând. 

Fiecare album are propria sa specificitate care favorizează punerea în practică a unor 
activităţi specifice, facilitând atingerea unor obiective și competenţe variate. Profesorii pot 
iniția conversații pe baza imaginilor din albume pentru a stimula dezvoltarea limbajului. 
Punerea în reţea a albumelor poate fi o modalitate bună pentru a construi o cultură literară în 
rândul copiilor. Obiectivul acestor puneri în reţea este acela de a întersecta mai multe texte și 
de a stabili o problematică. Spre exemplu, punerea în rețea a operelor unui singur autor 
permite aprofundarea cunoștințelor și interpretărilor fiecărei creaţii ale acestuia. Poveștile 
ascultate se întipăresc în memoria copiilor și devin puncte de referință. Copiii se familiarizează 


cu limbajul autorului și înțeleg mai ușor intenţia acestuia. Aceste activități de punere în rețea 


pot fi realizate sub forma unui proiect care culminează cu venirea autorului în mijlocul copiilor. 
lată pașii care pot fi urmaţi în demersul didactic: descoperirea albumului (copii observă coperta, 
titlul, autorul, ilustartorul, colecţia, etc.) și formularea ipotezelor despre poveste pornind de la 
copertă; informaţii despre autor care pot fi căutate, împreună cu copiii, pe pagina de internet 
consacarată autorului; lectura albumului ales și verificarea înţelegerii textului prin întrebări 
adresate copiilor privind textul și imaginile, găsirea moralei unde este cazul; copiii lucrează pe 
grupuri pentru a găsi întrebări pe care le-ar putea adresa scriitorului; realizarea punerii în rețea 
a operelor aceluiași autor, realizarea unui afiș cu titlurile altor albume, ale aceluiași scriitor. 

O altă modalitate de abordare a albumelor la clasă, cu copii mai mari, ar putea cuprinde 
etapele următoare, pe parcursul mai multor ore: lectura profesorului și prima reformulare 
colectivă a albumului pentru a realiza planul de idei principale; trecerea de la oral la scris — copii 
scriu după dictare reformularea textului plecând de la planul de idei; copiii alcătuiesc un plan al 
ideilor pe tablă, respectând cronologia textului; apoi, copii isunt invitaţi să imagineze, în scris, 
un nou episod al poveștii respectând logica textului și folosind dialogul. Profesorul poate exersa 
și elemente de vocabular, plecând de la text: nume de meserii, onomatopee; sau elemente de 
gramatică. 

Albumele fără text, doar cu imagini, sunt surse foarte bune pentru producerea de 
mesaje orale. Copiilor li se poate cere să adauge cuvinte imaginilor din album, explorând câte o 


pagină pe zi, la începutul programului. 


Benzile desenate pentru copii reprezintă un mijloc de expresie indedit, un joc între o 
poveste interesantă și un desen bine realizat. Sunt povești spuse în imagini succesive de mărimi 
diferite, care folosesc tehnici cinematografice, precum cadrajul și elipsa. Sunt caracterizate prin 
utilizarea filacterelor în care este inserat textul. Benzile desenate folosesc, așadar, un cod 
specific și reprezintă o formă literară de sine stătătoare recunoscută ca fiind a 9-a artă. Aceste 
creații moderne sunt atractive, suscită interesul copiilor și-i captivează. Conceptul este simplu: 
o imagine rezumând o poveste sau o scenă și, deasupra acesteia, câteva rânduri de text care 
descriu succint acţiunea din imagine. Datorită faptului că poveștile din benzile desenate sunt 


spuse în imagini, acestea sunt foarte expresive și, în consecinţă, ușor de citit. Lectura lor este 


recreativă, deloc dificilă sau monotonă. Benzile desenate pot fi citite pe roluri și oferă 
posibilitatea unei lecturi expresive datorită prezentării situaţiilor în imagini sugestive. 

Utilizarea benzilor desentate în scopuri didactice oferă unele avantaje, dintre care, cel 
mai important rămâne interdisciplinaritatea. Datorită formei, exploatarea benzilor desenate 
este, în principal, îndreptată către două discipline: limba și literatura și artele vizuale și 
abilităţile pratice. 

Folosite ca surse de exploatare literară, benzile desenate permit abordarea în rețea 
plecând de la: personaje, genuri (science-fiction, aventură), autori și operele lor, format (strips, 
gaguri pe o planșă, povești scurte, albume întinse pe multe pagini). Benzile desenate permit 
dezvoltarea lecturii autonome și sunt surse de lectură recreativă pentru copii. Atunci când copii 
nu sunt încă familiarizați cu lectura textelor mai lungi, și întâmpină dificultăţi în citire, benzile 
desenate pot fi un mijloc mai ușor de practicare a lecturii autonome. 

La fel ca piesele de teatru, benzile desenate pot fi o unealtă privilegiată pentru studiul 
dialogului pe care-l folosesc aproape exclusiv. Prin tehnica folosită, cea a cadrului și a regiei 
personajelor se aseamănă cu teatrul în imagini și pot deveni surse de exersare a dicției prin 
dramatizare. De asemenea, pot fi puncte de plecare pentru proiectele de exersare a scrierii: li 
se poate cere elevilor să compună în scris continuarea unei povești neterminate (spre exemplu, 
plecând de la exclamaţia personajului din ultima casetă de pe o pagină, care se miră la vederea 
unui lucru de pe pagina următoare, pe care cititorul încă n-a explorat-o); scrierea dialogurilor — 
li se cere elevilor să atribuie cuvinte personajelor ţinând cont de informaţiile din imagini 
(atitudini, decoruri, personaje, etc.); sau, mai dificil, li se poate cere elevilor să scrie un scenariu, 
după ce s-a studiat la clasă un model. Desigur, benzile desenate pot fi folosite și pentru 
interpretarea literară, așa cum se face în cazul poveștilor. 

Pentru orele de arte vizuale, copii pot crea propriile benzi desenate urmărind etapele 


specifice: scenariu, decupaj, desen în creion, colorare. 


CAPITOLUL AL III-LEA 


Literatura populară pentru copii 


Veacuri de-a rândul, literatura populară/orală a reprezentat singura formă de artă a 
cuvântului pentru poporul român, înainte de apariţia istoriografiei, a literaturii religioase sau a 
celei beletristice scrise. Literatura populară, parte integrantă a literaturii naţionale, cuprinde 
totalitatea faptelor de cultură populară transmise pe cale orală și practici străvechi și se 
manifestă prin textul vorbit, cântat, scandat sau jucat pe scene improvizate. Folclorul reprezintă 
principalul fond de cultură artistică și morală a poporului român - fondul viitoarei literaturi 
scrise - și este caracterizat prin câteva trăsături specifice: 

e caracterul oral : se transmite din generaţie în generaţie prin viu grai; 

e caracterul tradițional: conține mijloace de expresie artistică prestabilite; 

e caracterul colectiv: reprezintă expresia artistică a unei conștiințe colective; 

e caracterul anonim: adesea nu se cunosc autorii; 

e caracterul sincretic: poate beneficia de modalităţi artistice variate (versurile 
pot fi cântate, basmele pot fi prezenate cu ajutorul mimicii și gesticii 


povestitorului). 


Clasificarea bogatei literaturi folclorice românești se poate face în funcţie de genurile și 
speciile literare: 
e genul liric, în versuri, cu speciile: cântec de leagăn, doină, colind, strigături, etc. 
e  genulepic (în versuri), cu speciile: legendă, baladă, poezia obiceiurilor; 
e  genulepic (în proză), cu speciile: legendă, basm, poveste, snoavă; 
e  genuldramatic, cu speciile: vicleimul, jocul caprei, turca, jocul ursului, călușul, etc. 


e  genulaforistic, cu speciile: ghicitoare, zicătoare, proverb. 


Literatura populară a constituit o importantă sursă de inspiraţie pentru literatura culta 
pentru copii, în rândul multor scriitori de valoare precum lon Neculce (O samă de cuvinte), 
Anton Pann (Povestea vorbii, Năzdrăveniile lui Nastratin Hogea), Dimitrie Bolintineanu (Muma 
lui Ștefan cel Mare, Daniil Sihastrul, Mircea cel Mare și solii), Vasile Alecsandri (Sânziana și 
Pepelea, Legende), Petre Ispirescu (Legende sau Basmele românilor), lon Creangă (Povești, 
Amintiri... povestiri), Mihai Eminescu (Făt Frumos din Lacrimă, Călin nebunul, Călin (File din 
poveste)), loan Slavici (Florita din codru, loan al Mamei, Păcală în satul lui), Petre Dulfu 
(/sprăvile lui Păcală) și alţii. 

Temele și motivele literare folclorice fundamentale, preluate în literatura cultă sunt, 
printre altele: natura, bucuria muncii, iubirea și ura, familia, nașterea, căsătoria, moartea, 
triumful binelui asupra răului, sentimentul prieteniei, solidaritatea umană, libertatea, etc. 
Trăsăturile dominante ale limbajului literaturii populare sunt cele specifice exprimării populare 
și ale stilisticii funcţionale: polisemia, brevilocvenţa, simplitatea sintactică, repetiţia și 
anacolutul, elipsa, dramatizarea discursului, paralelismul, chiasmul, structurile binare de 
opunere contrastantă a sensurilor și semnificaţiilor. 

Lirica populară cuprinde creaţii orale aparținând unor specii populare diverse care 
sintetizează bogăţia, sensibilitatea și forţa creatoare a poporului roman, precum: cântecul de 


leagăn, cântecul de dragoste, doina, balada, colinda, proverbele, zicătorile, ghicitorile, etc. 


3.1. Cântecele de leagăn 


Cântecul de leagăn a luat naștere din necesitatea de a crea o atmosferă de calm, 
seninătate și căldură cu scopul de a liniști și adormi copilul mic dar și pentru a exprima 
dragostea de mamă. Prin cuvinte cântate în ritmul legănatului şi prin modul de adresare, 
cântecul de leagăn, de provenienţă maternă, are aspect de incantaţie şi urare, iar versurile au 
un anumit ritm şi melodie pentru a transmite liniştea momentului. Repetiţiile, refrenele, 
elementele onomatopeice, aliteraţiile și diminutivele care compun cântecul de leagăn au 
funcţie „terapeutică”, fiind considerate incantaţii magice, menite să-i adoarmă pe copii. Textele 


fac, în general, cunoscută viziunea folclorică asupra vieţii sugerând un sentiment al 


predestinării, parcurgerea unor norme de conduită şi praguri ale vieţii, cu condiţionările lor 
sociale. În cântecele de leagăn sunt prezentate tablouri ale vieţii de familie și ale vieții 
animaliere pentru a-l dezmierda, adormi sau crește pe copil. Astfel, i se doreşte copilului 
creştere uşoară, sănătate, să ajungă şcolar, să ajute la treburile casei, să fie logodit, apoi însurat 
la casa lui. 

Caracteristicile cântecului de leagăn din punctul de vedere al formei sunt: versurile 
scurte, melodioase, repetițiile, diminutivele, invocaţiile şi refrenul. Pe lângă prezenţa în 
cântecul de leagăn a unui refren specific (în general „nani-nani”) menţionăm o altă trăsătură 
diferenţială şi anume, ampla referinţă animalieră. Prezenţa în cântecul popular de leagăn a 


unor animale sau păsări se explică prin nevoia ca acestea să ocrotească de toate relele, copilul: 


Culca-te, puiut micut 
Scoală-te mărișoruţ 
Culca-te și te abuă 
Până mâine-n albă ziuă 
Și te culcă și adormi 


Pâna mâine-n dalbe zori 


Doina din ce s-o făcut? 
Dintr-o gură de mic prunc 
L-o lăsat maica dormind 


L-o aflat doina zăcând. 


Abu abu abua 

Abua ţucul maica 

Nu te teme tu de zmei 
l-o goni maica pe ei 
Puișor cu ochi de mure 


Maica-i dusă la pădure 


Ți-aduce gatejoare 
Și ţi-a face scovergioare. 
Pentru poeţii români cântecul de leagăn a constituit un model. De exemplu, Ştefan 
Octavian Iosif, în creaţia sa „Cântec de leagăn”, invocă pe lângă păsări, ajutorul îngerilor pentru 
a-l mângâia pe gene şi a mijloci somnul lin al copilului. Se remarcă prezenţa diminutivelor şi a 


repetiţiilor: 


O grădină îngeri meşteri 
Zugrăvit-au la fereastră, 
Şi e frig în casa noastră, 
Ca subt bolta unei peşteri 


Dormi, copile, dormi! 


Vântul în ogeag suspină, 
Mişcă-ntruna clampa uşii; 
Amorţit-au greieruşii 

Sub căuşul de făină - 


Dormi, copile, dormi! 


Ce ridici mânuţa mică?... 
Fulgii albi de nea se scutur: 
Peste cap îţi zboară-un flutur, 
Ciripeşte-o rândunică... 


Dormi, copile, dormi. 


Poeta Elena Farago amplifică forma versului popular, adoptă rima îmbrăţişată şi 
apelează la elemente de basm, nu pentru a crea o atmosferă idilică, ci pentru a-şi exprima 


durerea la gândul că există copii „legănaţi” de frig şi foame, ca în basmul lui H. C. Andersen: 


Hai nani, nani, 


Lumina mamii... 


Să-ti cânt și-n seara asta, lumina mea, să-ţi cânt... 
Dar uite-ncep un cântec și altu-mi vine-n minte, - 
Si-acela, dragul mamii, e fără de cuvinte 


Si plange-asa cum plange cumplitul ast de vant... 


Hai nani, nani... 


Să-ţi cânt, lumina mamii, și iar încep și iar 
Cuvintele-și pierd șirul, - că vezi, în astă seară 
l-atât de-amarnic cântul ce-l spune vântu-afară, 


De parcă-ar plânge-ntregul săracilor amar... 


Dar tu aștepti un cântec - ca tu ce știi de vânt! 

Și ce să știi ce spune-n amarnica-i poveste?... 

O, tu nu poţi pricepe nimic din toate-aceste... 
„Să-ţi cânt și-n seara asta, lumina mea, să-ţi cânt... 
Hai nani, nani, 


Lumina mamii... 


„„„Si iar ramân de parcă nu mai gasesc cuvânt 
Din tot ce-ţi spun alt-dată în cântecele mele, 
Si feți-frumoși, și zâne, și cer, și flori, și stele 


Și-au amuţit povestea de parcă nu mai sunt... 


Hai nani, nani... 


Adormi în caldu-ti leagan, lumina mea, si taci - 


Nu pot canta si inca nu esti destul de mare, 
Ca să-ti pot spune basmul cel nesfarsit, în care 


Se sting de frig si foame copiii cei saraci... 


O altă poetă fidelă cântecului popular, atât în sentimentele exprimate cât şi în 
versificaţie, este Otilia Cazimir. În poezia „Cântec de leagăn” copilul este îndemănat să 


adoarmă, după exemplul vietăţilor din natură: 


Dormi cu mama, puişor! 
Dorm pisicile-n pridvor, 
Doarme-n patul ei păpuşa 


Doarmă-n leagăn şi Vaniuşa... 


la te uită, frate! Cum, 


N-adormişi nici pân-acum? 


Dorm sub streşini rândunele, 
lepuraşu-n tufănele, 

Vulpea doarme-n vizuină, 
Fluturaşul pe-o sulfină, 
Greieruşul pe-o lalea — 


Fiecare unde-o vrea! 


Cum se poate, frate, cum? 


N-adormişi nici pân-acum? 


Dorm sub vatră puişorii, 
Dorm sub gene ochişorii, 


Doarme-n pernă urechiuşa... 


Dormi cu mama, 


Dormi, Vaniuşa! 


3.2. Doinele 

Doina reprezintă creaţia lirică populară cea mai cunoscută din folclorul românesc și este 
considerată o creaţie autohtonă, posibil de sorginte dacică (etimologia termenului indică zeiţa 
Diana). Creatorul anonim îşi exprimă prin doină o mare varietate de stări sufleteşti: sentimente 
de dor, de dragoste, de jale, de revoltă, etc. Doina este de fapt un termen folosit pentru 
denumirea generală de cântec. După criterii tematice şi după sentimentele pe care le exprimă, 
folcloriştii au clasificat doinele în : doine de dragoste şi dor, de înstrăinare, de haiducie, de 
cătănie, de ciobănie, de revoltă socială. În aceeaşi doină pot apărea mai multe motive tematice: 
iubirea, dorul, înstrăinarea, etc. 

În doine se reflectă o anumită viziune asupra naturii şi a cadrului social, bucuriile şi 
durerile individuale, un anumit sentiment al muncii şi unul de revoltă faţă de nedreptăţile 
sociale, viaţa sentimentală a îndrăgostiţilor, jalea înstrăinatului sau a flăcăului plecat la oaste, 
amărăciunea omului lipsit de noroc, dorul după cei dragi. În doinele populare există dese 
corespondențe între trăirile umane şi fenomenele naturale, freamătul naturii reflectând 
freamătul sufletului omenesc. Acestea sunt exprimate în cântecul liric prin comparații şi 
metafore accesibile copiilor. Termenii poetici sunt luaţi din fondul principal de cuvinte, cu care 
copiii sunt familiarizați. Versurile sunt scurte, compuse în ritmul trohaic, cu rimă împerecheată 
care înlesneşte armonia şi muzicalitatea doinei cântate. Pădurea devine de cele mai multe ori 


martorul împlinirii sau neîmplinirii sentimentelor flăcăului sau fetei: 


Cântă cucul pe cărare 
Și eu mor de dor și jale, 
Nu de jalea cucului 

De dorul bădicului, 


Din oastea străinului... 


Eu zic cucului să tacă, 
El se suie sus pe cracă, 


Și tot cântă de mă seacă. 


Creaţia populară este axată de multe ori pe paralelismul dintre caracterul etern al 
existenţei codrului (regenerat de rotația anotimpurilor) şi caracterul efemer al vieţii omului. De 
aici şi sentimentul de jale care îl însoţeşte. Pofunzimea unor sentimente exprimate în doinele 


populare anticipează stratul filozofic existenţial al creaţiei culte, în special al celei eminesciene: 


De la Nistru pân! la Tisa 
Tot Românul plânsu-mi-s-a, 
Că nu mai poate străbate 
De-atâta străinătate. 

Din Hotin și pân la Mare 
Vin Muscalii de-a călare, 
De la Mare la Hotin 
Mereu calea ne-o aţin; 
Din Boian la Vatra-Dornii 
Au umplut omida cornii, 
Și străinul te tot paște 


De nu te mai poţi cunoaște...) 


După modelul doinelor populare, scriitorii romăni au creat doina cultă. Primul poet care 
îşi orientează poezia spre izvoarele specificului naţional este Vasile Alecsandri. El scrie un ciclu 
de poezii de inspiraţie folclorică numit „Doine”. Temele principale sunt: dragostea de viaţă a 
haiducului, a ţăranului sau a fetei îndrăgostite, integrarea firească a omului în natură, degajând 
elan şi optimism. Poeziile conţin un firav scenariu epic susţinut de un lirism obiectivat. 
Vocabularul abundă în diminutive, versurile sunt scurte, dar poetul compune combinaţii strofice 


şi ritmice mai variate şi mai subtile, îndepărtându-se astfel de stereotipia producţiilor folclorice. 


Mai târziu George Coşbuc personifică doina sub chipul unei copile care exprimă 
sentimentele de bucurie şi durerile unui neam întreg. Pentru poet, doina e cântec de dragoste, 
de jale, de cătănie, de haiducie, de amar şi revoltă, de alinare a durerii şi suferințelor celor 
mulţi, astfel ocrotindu-i pe aceştia, doina e de neînlocuit. (poezia Doina) 

Un alt poet ardelean contaminat de poezia populară, Ştefan Octavian losif, e autorul 
câtorva poezii în care cântă satul românesc tradiţional, casa bătrânească, icoana bunicii sau 
peisajul rural. Capodopera poetului este considerată poezia „Doina” care face parte din ciclul 
„Icoane din Carpaţi”, prin conţinut încadrabilă în doina de haiducie. Tonalitatea şi situarea în 
peisaj a haiducilor îi conferă trăsături proprii unui „pastel elegiac”. Cadenţa versurilor şi 
sobrietatea imaginilor sugerează viaţa zbuciumată a haiducilor. Aceştia sunt văzuţi panoramic, 
de departe topindu-se ca nişte umbre în codrul înviorat de prezenţa lor. Predomină imagini 
vizuale şi auditive. Octavian Goga compune o doină caracterizată ca elegie eroică, pentru că el 
se solidarizează în poeziile sale cu suferinţele şi aspiraţiile celor mulţi şi umiliţi. Poeziile sale au o 
construcţie comună: jale şi plâns în prima parte, nelinişte şi revoltă în partea a doua. Natura în 
poezia sa e puternic umanizată, ea devenind prin personificare şi metaforă personaj simbolic 


(bătrânul Olt, străvechiul codru). 


3.3. Baladele 


Balada este o specie a poeziei epice, populare sau culte, care înfățișează unele 
întâmplări din trecut, în special din trecutul istoric. Această specie literară este caracterizată 
prin mai multe elemente: acțiune de mică întindere, intrigă simplă și personaje puţine. Baladele 
populare se impart în: 

e pastorale: Mioriţa 

e istorice: Constantin Brâncoveanu 
e vitejești: Gruia lui Novac 

e legendare: Meșterul Manole 

e  haiducești: Toma Alimos 


e fantastice sau mitico-fantastice: Soarele și Luna, lovan Iorgovan 


e familiale: Ghiţă Cătănuță 


În general firul epic al baladei ţine de un strat vechi prin se relatează conflictul dintre un 
mod de viaţă patriarhal, cu reguli de convieţuire bine stabilite şi un tânăr îndrăzneţ care încalcă 
aceste reguli. În privinţa eroului, putem observa deosebiri între cântecul epic vitejesc şi cel din 
balada haiducească. În cazul baladei vitejești (Gruia lui Novac) comportamentul personajului 
respectă nişte reguli impuse de mentalitatea şi conflictele epocii feudale, cu lupte şi izbucniri 
violente. Însuşirile eroului sunt puterea fizică ieşită din comun, curajul şi grandoarea, dârzenia, 
cinstea şi mândria, iscusinţa şi chiar un simţ estetic al luptei. Aceste calităţi sunt sintetizate în 
limbajul popular românesc prin cuvinte precum „voinic” sau „viteaz”. Datorită acestor calităţi 
eroul iese învingător. Conflictele sunt angajate între eroii care întruchipează aspiraţiile mulţimii 
şi asupritorii turci şi tătari. Novac şi Gruia sunt personaje prezente în 15 subiecte româneşti de 
baladă eroică. 

Cântecul epic haiducesc reflectă o etapă nouă în evoluţia eposului folcloric. Haiducia a 
fost o formă de rezistenţă împotriva oprimării sociale şi a nedreptăţii. Ea viza pradarea celor 
bogaţi şi ajutarea celor săraci. În baladele haiduceşti protagoniştii nu sunt imaginari, precum cei 
din cântecele eroice. Haiducii reali sunt atestaţi în documente. Numărul lor e mare pentru că 
fiecare regiune avea haiducul sau haiducii ei(de exemplu lancu Jianul în Oltenia sau Pintea 
Viteazul în nordul Transilvaniei, adică Maramureş). 

Structura compoziţională a baladei haiduceşti se distinge prin nucleul narativ axat pe 
confruntarea haiducului cu trădarea, prinderea si întemninţarea, apoi uciderea. În timp ce în 
balada eroică eroul este victorios, în balada haiducească eroul cunoaşte un sfârşit tragic. 
Portretul haiducului este în general idealizat: el este înfrățit cu codrul, cu calul, cu armele sale, 
este un adevărat erou. 

În Toma Alimoș, spre exemplu, haiducul întruchipează toate calităţile: 

.. nalt la stat, 
mare la sfat 
Și viteaz cum n-a mai stat. 


Personajul negativ, Manea, este, dimpotrivă 


„.. Slutul și urâtul, 
grosul și-arțăgosul. 
Acţiunea începe într-o atmosferă calmă și liniștită, descriptiv 
Floricica fagului, 
la poalele muntelui 
muntelui pleșuvului.(...) 

Chiar și conflictul debutează simplu, Manea cerându-i socoteală lui Toma pentru 

încălcarea moșiilor 
D-alei, Toma Alimos... 
Pe la mine ce-ai cătat? 
Copile mi-ai înșelat 
florile 
mi le-ai călcat, 
apele 
mi-ai tulburat, (...) 

Manea are o caracterizare foarte precisă, cu mijloace lexicale puţine, demonstrând 
puterea de sugestie a autorului anonim care, în câteva versuri încărcate din punc de vedere 
emoţional și artistic, releateaza un deznodământ dramatic: 

Maneo, Maneo, fire rea 
Vitejia ţi-e fuga. 

Cititnd finalul justiţiar al baladei, satisfacția copiilor este totală și pe măsura momentelor 
ânfăţișate ca pe o scenă. 

Balada istorică relatează evenimente cu caracter senzaţional. De exemplu în „Constantin 
Brâncoveanu” se relatează despre uciderea acestuia de către turci, iar evenimentele sunt 
însoţite de sentimentele de groază, milă, deznădejde. 

Baladele familiale sunt axate pe teme din viaţa cotidiană: relaţiile de familie, relaţii 
erotice, tema fraţilor regăsiţi, a soţiei necredincioase, tema soacrei rele, a logodnicilor nefericiţi. 


Şi acest tip de balade au un sfârşit tragic. 


Din punctul de vedere al stilisticii baladele, indiferent de tip au la bază hiperbola. Funcţia 
epică a hiperbolei este de a contura chipul eroului ideal, dotat cu forţă fizică supraumană, cu 


caracter extraordinar, astfel mijlocindu-se reuşita lui. 


Balada cultă are următorii reprezentanţi de seamă: George Coşbuc, Ştefan Octavian 
losif, George Topârceanu, lon Barbu, George Stanca şi Ştefan Augustin Doinaș. 

George Coşbuc a prelucrat numeroase motive epice preluate din balada populară, din 
basme, din mituri, din istorie. Nunta Zamfirei şi Moartea lui Fulger dezvoltă motivul nunţii şi pe 
cel al ceremonialului de înmormântare. La fel de cunoscute sunt baladele sale istorice: Pașa 
Hassan, Decebal către popor, Moartea lui Gelu. În Moartea lui Gelu apare motivul mortului 
eroic care se va ridica din mormânt în ceasul luptei finale. Gelu este mai puţin un personaj 
istoric, mai mult un simbol. El simbolizează rezistenţa eroică în faţa cotropitorilor, jertfa 
propriei vieţi înclinate pământului şi neamului său, neînclinate libertăţii. Firul epic al baladei e 
limitat la deznodământ, adică la stingerea eroului, iar testamentul acestuia apropie poezia de 
meditaţia romantică. 

Ştefan Octavian losif este un „povestitor” în versuri, alegând episoade caracteristice 
baladei împletite cu basmul: Novăceşitii, Pintea, Gruia. losif nu posedă însă imaginaţia epică a lui 
Coşbuc şi nici nu aprofundează motivul preluat din basm sau mit. În timp ce personajele din 
balada populară precum şi cele din poeziile lui Coşbuc sunt angrenate în lupte îndârjite cu 
duşmanii, sfârşind în mod tragic în baladele lui losif, eroii participă la foarte puţine fapte 
vitejeşti, relatate cu veselie şi cu accente umoristice. Comicul rezultă din contrastul dintre forţa 
fizică şi morală a eroilor şi laşitatea adversarilor caricaturizaţi. 

George Topârceanu este autor de balade, dar deosebite de cele populare. Volumul cel 
mai cunoscut se numeşte „Balade vesele şi triste” care cuprinde poezii ce contrazic în bună 
parte specia baladei: 

Balada morţii 

Balada munţilor 

Balada chiriaşului grăbit 


Balada unui greier mic 


Autorul le numeşte balade, insă poeziile au o dimensiune epică redusă, naraţiunea este 
înlocuită cu descrierea, iar personajele nu au statura eroilor de baladă, fiind oamenii simpli, 
prilej pentru poet de a-şi dovedi arta de fin portretist. 

Balada munţilor dezvoltă în versuri mai mult descriptive, decât narative, motivul 
transhumanţei. Sunt înfăţişate pregătirile ciobanului cu oile şi măgarii săi pentru a coborâ de pe 
munte la câmpie, pentru iernat. Accentul cade pe surprinderea semnelor toamnei şi ale 
începutului de iarnă, poezia fiind frumoasă prin succesiunea tablourilor de natură şi prin 
repetarea mereu aceeaşi rotire a anotimpurilor. 

Balada morţii a fost considerată de critica literară a cea mai reuşită creaţie a lui 
Topârceanu. Tema baladei e destinul unui drumeţ anonim, „muncitor cu sapa” care îşi află 
sfârşitul la marginea unui sat, fiind îngropat în pădure. Ideea reintegrării cosmice al omului prin 
moarte este similară cu aceea din balada Mioriţa. În câteva strofe se simt ecouri ale motivului 
„fortuna labilis”, Topârceanu accentuând contrastul dintre caracterul efemer al vieţii omului pe 
pământ şi veşnicia naturii. 

Ştefan Augustin Doinaş are o serie de balade scrise între 1942-1945 şi continuând până 
spre 1958. Cea mai cunoscută baladă este „Mistreţul cu colţi de argint”. Balada preia din poezia 
populară, tema jertfei pentru creaţie, a sacrificiului creatorului care atinge un ideal doar de el 
văzut „mistrețul cu colţ de argint” plătind cu viaţa îndrăzneala sa. Balada e astfel mai mult o 
parabolă cu tentă de artă poetică. Putem trage concluzia că Ştefan Augustin Doinaş 


modernizează specia literară a baladei culte, apropiind-o de poezia modernă. 


3.5. Colinde, strigături, ghicitori, proverbe, zicători, snoave 


Colindele 

Alte creaţii folclorice îndrăgite de copii sunt colindele rostite sau cântate cu prilejul 
sărbătorilor de iarnă sau primăvară (colindele pascale). Etimologia cuvântului ”colindă” este de 
origine slavă (derivat din kolenda) și latină (kalende — sărbătoare legată de prima zi a anului). 
Cele mai multe colinde sunt consacrate sărbătorilor de iarnă, desfășurate în jurul Crăciunului și 


al Anului Nou și au ca scop urarea. Atunci când sunt rostite, colindele sunt acompaniate de 


instrumente muzicale (cimpoi, fluier, clarinet, vioară, dubă, clopoței), de mișcări ritmice sau de 
măști. Tematica acestora este variată: cosmogonică, agrară, păstorească, etc. Există mai multe 
tipuri de colinde: 
e colinde de copii, cu urări de viaţă lungă și sănătate care, adesea, se încheie prin 
cereri de daruri dar și cu versuri satirice la adresa gazdelor neprimitoare; 
e colinde de flăcăi, care evocă dragostea feciorului pentru fata iubită sau cu 
caracter eroic, vânătoresc; 
e colinde cu caracter religios, legate de nașterea lui Isus, etc. 

Tot aici putem aminti și plugușorul, un spectacol în toată puterea cuvântului, specific 
românilor, un ceremonial rostit în ajunul Anului Nou care elogiază munca și fertilitatea 
pământului, de la arat și semănat, până la secerat și coacerea pâinii. 

Urarea colindelor este directă, generală sau individualizată pentru fiecare membru al 
familiei în parte și inspiră omului încredere în viitor și credința că urarea se va împlini sub 
ocrotirea divină. Începutul colindelor reprezintă, de obicei, o invocare (Florile, flori de măr !) ce 
constituie apoi refrenul, o parte descriptivă (întâmplări miraculoase) și se încheie cu alte urări în 
care este invocat belșugul. Colindele conțin simboluri vegetale (mărul, grădina cu flori, cununa), 
simboluri mitologice sau legendare (imaginea mării) și diverse obiecte și lucruri cu valoare 


emblematică (băţul, inelul). 


Strigăturile 

Strigăturile sunt o formă lirică în versuri care însoțește jocul sau ritualul, cu multe 
variante regionale : chiuituri, ţipături, descântece. Acestea sunt rostite în public fie pentru a 
sincroniza mișcările în timpul dansului, oferind indicaţii, fie pentru a exprima corespondențe cu 
elementele naturii, sau sunt rostite la nuntă. Cele mai multe au valenţe umoristice, cu rol 


educativ. 


Ghicitorile 
Ghicitoarea este tot o specie a literaturii populare în versuri sau în proză, cu caracter 


metaforic, în care cu ajutorul personificării și al alegoriei se cere identificarea unor lucruri, fiinţe 


sau întâmplări fictive prin asocieri logice. Ghicitorile reprezintă un material didactic excelent 
pentru copiii care trebuie să dea dovadă de isteţime și perspicacitate. Raspunzând la ghicitori, 
copiii dobândesc noțiuni de cauzalitate simplă și complexă, își dezvoltă gândirea inductivă prin 
trecerea de la particular-intuitiv la abstract-general. Ghicitorile contribuie la îmbogățirea 


universului cognitiv, dar și la dezvoltarea imaginaţiei productive și creatoare: 


Ce-i rotund 
Și fără fund? 
(Cercul) 
Am o greblă cu cinci dinţișori, 
Pe zi-mi trebuiește de o mie de ori... 
(Mâna) 
Chiar și în literatura cultă gasim exemple strălucite de ghicitori, cum ar fi Alfabetul lui 


Tudor Arghezi. 


Proverbele 

Proverbele sunt formulări concise și plastice, cu subiect logic și predicat, care reflectă în 
mod sugestiv experiența de viață a popoarelor. Aparţin literaturii paremiologice fiind, de fapt 
vorbe cu tâlc izvorâte din înţelepciunea populară. Se mai numesc și vorbe din bătrâni și sunt 
folosite, mai ales în opera lui Creangă, pentru a sublinia și a pune în valoare situaţii care cer o 
sentință moralizatoare. 

Proverbele sunt creaţii metaforice care se referă, în general, la concepţii, fapte și 
atitudini specific umane, cu mare valoare sugestivă. Toate proverbele converg către o concluzie 
cu valoare de normă morală generală, exprimată implicit sau explicit, reliefând ideea de bază : 
Cine se scoală de dimineaţă, departe ajunge. Același proverb poate cunoaște mai multe 
variante, datorită intensei lor circulații pe cale orală : Cine poate oase roade, cine nu, nici carne 
moale sau Cine poate oase roade, cine nu, piere de foame. 

Proverbele abundă în metafore, alegorii și comparații și au adesea o sintaxă stereotipă : 


Nici...nici (Nici în căruţă, nici în teleguță), Mai bine.... decât (Mai bine un dram de minte, decât 


un car de noroc), Cine...., (Cine sapă groapa altuia, cade singur în ea), după cum remarca 


George Coșbuc. 


Zicătorile 

Zicătorile sunt asemănătoare proverbelor, în aceea că sunt exprimate printr-un limbaj 
plastic succinct și generalizator, însă ele nu se folosesc niciodată separate, ci legate sintetic de o 
propoziţie sau de o frază. Ele au funcţia de a evidenția sau suţine un sfat sau o idee, sau de a 
preveni asupra unui lucru rău. Sunt formulate, de cele mai multe ori, într-un limbaj obișnuit, 
cotidian, lipsit de figuri de stil și subliniează adevăruri care devin astfel reguli de conduită 
morală. 

Scopul zicătorilor este, așadar, acela de a caracteriza o situaţie sau un fapt particular 
căptând valoarea unor reguli de conduită, având astfel un puternic caracter educativ: A legat 
cartea de gard — a renunţat să mai înveţe. În basmele lui Ispirescu, în povestirile lui Sadoveanu 
și se gasesc multe zicători care capătă valoare de maxime, devenind filozofice. Sunt nenumărate 
zicătorile în opera lui lon Creanga, introduse prin sintagma vorba aceea : 


Cum și-o face omul, nu i-o face nici dracul. 


Dă-mi doamne ce n-am avut 


Să mă mir ce m-a găsit. 


Poftim pungă la masă 


Dacă ţi-ai adus de-acasă. 


Snoavele 

Snoava (din sl. iz nova = din nou) este o specie a prozei populare românești mult 
apreciată de către copii, care conţine un mesaj etic exprimat printr-o formă artistică deosebită, 
ce are rolul de a restabili normele morale populare. Este o narațiune de dimensiuni reduse plină 
de intenţii umoristico-satirice plecând de la elemente realiste. A fost atestată încă din 


antichitate și a pătruns în literatura română prin fraţii germani Arthur și Albert Schott, în 1845. 


Snoava surprinde diferențieri sociale între personaje din mediul rural, vizând probleme sociale, 
familiale sau morale. Protagonistul snoavei întruchipează înţelepciunea populară, adesea în 
ipostaza de erou justiţiar. În literatura română, Păcală este protagonistul cel mai cunoscut și 
apare fie ca fratele mai mic, fie ca personaj justiţiar, caracterizat prin contrastul dintre esenţă și 
aparenţă. Au existat câţiva scriitori care au prelucrat snoavele populare în literatura cultă, 
printre care Anton Pann, Petre Dulfu, lon Pop-Reteganul sau Th. Speranţia. Vom vorbi despre 


snoavă mai detaliat, într-un capitol special consacrat acestei specii. 


3.6. Folclorul copiilor 


Folclorul copiilor reprezintă o parte componentă a literaturii populare si constituie un 
gen literar de sine stătător, paralel cu folclorul adulţilor, pe care uneori îl imită. Este un 
fenomen extrem de dinamic, creat de către copii pentru copii, și care a însoţit jocurile acestora 
încă din timpuri străvechi (din secolul al XVIII-lea, când Anton Maria del Chiaro descrie câteva 
jocuri ale copiilor valahilor). Creaţiile aparținând folclorului copiilor, în proză sau în versuri, fără 
formă fixă, sunt caracterizate de trăsăturile literaturii populare - au caracter anonim, oral, 
colectiv, popular și sincretic (implica, simultan, diferite forme de artă — muzică, poezie, joc 
mimică) — dar și de trăsături specifice ce rezultă din particularităţile de vârstă ale copiilor : 
naivitate, optimism, vioiciune, simplitate, muzicalitate și plasticitate. “Particularităţile de 
interpretare a versurilor — recitate într-un anumit ritm, cântate sau gesticulate în strânsă 
legătură cu jocul — cât și tematica și procedeele de creaţie artistică, cristalizate de-a lungul 
timpului în practica colectivă, deosebesc acest gen de folclorul maturilor.” (Comișel, 1970:180). 
Versurile sunt fie cântate, fie scandate, într-o ritmică melodică sau intonaţională precisă, 
similară incantaţiilor din folclorul propriu-zis. Melodiile care însoțesc versurile au la bază motive 
simple, ușor de reținut, care trimit către cele mai vechi timpuri ale istoriei muzicii. 

Limbajul folosit de către copii în creaţiile lor conservă forme lexicale și morfologice vechi 
(numerale unile, doile...), care au generat formule creative și inventive precum: asocieri de 
cuvinte fără sens, din necesități de rimă și ritm; tratări fanteziste ale cuvintelor, repetarea 


ultimelor silabe ale cuvintelor (mămăruță-ruță, gărgăriță-riță), schimbarea consoanei sau a 


silabei iniţiale (frigura-migura), îmbogățirea unor cuvinte cu ajutorul protezei sau al unor 
consoane sau silabe (aura-paraura). 

Speciile principale ale folclorului copiilor sunt, conform clasificării făcute de către E. 
Comișel (1970:181-190): cântecele-formulă, recitativele-numărători și literatura propriu-zisă 
(versurile cântate, versurile recitate, formulele cumulative, păcălelile, cimiliturile, frământările 


de limbă). 


Cântecele formulă 

Cântecele formulă sunt incantaţii desprinse din cântecul magic împotriva forțelor ostile 
și utilizează ca modalitate artistică invocaţia - copiii invocă realităţi sau fenomene ale naturii 
(soarele, luna, ploaia, stelele), vietăți și plante (gărgăriță, păpădie, cioară, arici), personaje 
fantastice cu atribute pozitive sau negative (aura-paraura, auraș-păcuraș), obiecte neînsufleţite 
(fluier, titirez), boli personificate (frigurile, furnica). 

În cântecele formulă din prima categorie copiii invocă corpurile cerești să le dea 
sănătate și bunăstare, îi cer soarelui să strălucească, în incantaţii în care se recurge și la 
elemente realiste, precum soarele, luna, stelele, ploaia, etc.: 

Lună, lună nouă 
Rupe pâinea-n două 
Şi ne dă şi nouă 


Ţie jumătate, mie sănătate. 


leşi soare din închisoare, 
Că mâine e sărbătoare. 
Şi încălzeşte oase goale 
leşi soare din închisoare 
În cântecele care invocă plante şi vieţuitoare se exprimă prietenia dintre copii şi 
vieţuitoare: 
Fluturaş, drăgălaş 


Zboară jos de pe imaş 


Şi vino la mine 


Să mă joc cu tine. 


Greier, greier, greieraș 
Mere mama la oraş 

Fii cuminte nu căuta 
Că te-aude cineva 


Şi pe tine te-o mânca. 


Melc, melc, 
Codobelc, 
Scoate coarne bourești 
Și te du la baltă 
Și bea apă caldă: 
Și te du la Dunăre 
Și bea apă tulbure [...) 
Cântecele pentru păsări sunt mai noi și folosesc, uneori, elemente onomatopeice : 
Țiţindei, ţițindei, 
leșiți, copii, pe bordei. 

Unele dintre cântecele sau formulele pentru schimbarea vremii sunt însoţite de 
ritualuri: ritualul de provocare a ploii este însoţit de jocul paparudelor, ţinut la date fixe (a treia 
joi după Paști, de Sangeorge, de Rusalii, la solstițiul de vară) sau când sunt ani secetoși, fetele 
dansând invoca ploaia: 

Plouă, plouă, 
Babele se ouă 
S-o cotarcă nouă 
Fetele demnică 


Feciorii mănâncă. 


Paparudă, rudă, 

Ogoarele udă, 

Ploile să curgă, 

Fără de măsura, 

Cu găleata, leata, 

Peste toată gloata; 

De joi până joi 

Să dea nouă ploi, 

Ploi de ale mari, 

Pentru mari plugari, 

Unde-or da cu plugul, 

Să taie ca untul; 

Unde-or da cu sapa, 

Să ţâșnească apa, 

Să crească spicul 

Nalt cât plopul, 

Bobul de grână 

Cât un fus de lână 

Și s-aveţi parte 

Numai de bucate. 

Cântecele-formulă exprimă încrederea copilului în forţele proprii dar și în relaţiile sale cu 

natura, pe care o stăpânește cu ușurință. Versurile păstrează elementele tradiționale ale 
practicilor străvechi, la care copiii au adăugat imagini și elemente noi, schimbându-le astfel 


funcţiile și sensurile originare, devenind acum auxiliare ale jocului. 


Recitativele-numărători 
Recitativele-numărători sunt creaţii în versuri sau în proză pe care copiii le recită într-o 
ritmică precisă folosind o gesticulație specifică. Scopul recitativelor-numărători este acela de a 


alege, prin eliminare, copilul care va conduce jocul, sau pe cel care va avea un anumit rol în joc 


și chiar pentru a elimina pe cineva din joc. Sunt ușor de memorat, îi antrenează și-i binedispune 
pe copiii în timpul jocului. 

Recitativele-numărători ocupă un rol important în folclorul copiilor, mai ales prin 
deosebita lor valoare instructiv-educativă: copiii învaţă prin imitare, folosind imagini din lumea 
înconjurătoare. Sunt instructive pentru că îi ajută pe copii să despartă cuvintele în silabe, să-și 
corecteze unele defecte de pronunție, șă-și dezvolte limbajul și auzul fonematic. 

În general, scenariul unui joc însoţit de numărători este următorul: se propune o 
numărătoare, la începutul jocului, apoi se începe recitarea în sensul acelor de ceasornic și se 
oprește, moment în care se produce eliminarea unui copil din joc; se repetă numărătoarea până 
când rămâne un singur copil, acesta fiind cel care urmează să îndeplinească un anumit rol în joc. 

Temele cele mai răspândite în numărători sunt variate și transpuse în imagini plastice 
dintre cele mai vii: 

- relaţiile familiale: 
Acesta e tată bun și serios 
Aceasta e mamă exemplu frumos 
Fratele cel mare merge la școală 
Sora mijlocie cu păpușa-n poală 
Sora cea mică la mama aleargă 
Aceasta formează familia-ntreagă. 
-  școla: 
Unica, donica, trei surcele, 


Matematici, farmecele (...) 


Repetenta după ușe 

Bate toba la păpușe [...) 
- lumea animală: 

Șapte gâște potcovite 

Au plecat să se mărite 


Dar cocoșul cârâia 


Taci, raci, nevasta mea 
Că nici dracu nu te ia. 
Unele categorii de jocuri recitative se folosesc pentru exersarea și corectarea vorbirii. 
Versurile sunt, de fapt, incantaţii adresate animalelor sau insectelor îndrăgite de copii: 
Licurici,licurici 
Licurici cu aripi mici 
Și cu lampa de pitici 


Ce tot vezi pe câmp aici? 


Se poate? 

Nu se poate? 
Au, se poate? 
Nu se poate... 
Da' de ce? 
De-oa-re-ce! 
Ce-ai păţit? 
Am răcit!... 

Ce făcuşi? 
Nişte urşi... 
l-ai vânat? 

Zac la pat... 
Câţi ai prins?... 
Nu cumva?... 
Un, doi, trei... 
Et-ce te raaaaaaaaaa... 


Pân' la cât poţi nu-mă-raaaaaaaaa. 


Cele mai multe recitative-numărători conţin versuri formate prin enumerare (de la 1 la 


3, de la 5 la 10, etc.) la care se adaugă, uneori o scurtă naraţiune. Ultimul vers reprezintă, de 


obicei, o formulă imperativă care indică eliminarea copilului din joc, precum: lesi afară 
dumneata ! Altele îmbină silabe și cuvinte fără sens doar pentru a construi rima și ritmul alert. 
Există și recitative-numărători care parodiază limbile străine, în care copiii pot recunoaște sau 
nu una sau mai multe limbi : 

Bonjur, luni, 

Mersi, marţi, 

Madam miercuri, 


Ce mai faci ? 


Literatura propriu-zisă 
Versurile cântate sau recitate însoțesc dansurile copiilor și dezvoltă motive din mediul 
școlar sau din natură apropiindu-se de formele literare prin prezenţa heterometriei sau a rimei 
încrucișate și împerechiate: 
Ești o floare, ești un crin, 
Ești parfumul cel mai fin, 
Și ca semn că te iubesc 


Eu mai jos mă iscălesc. 


Acestea însoțesc jocurile copiilor și au, în general, o formă dialogată. Unele jocuri se 
referă la diferite munci (exemplu: Zidul, Țăranul e pe câmp, De-a pânza, Podul de piatră), altele 
imită aspecte din viaţa animalelor. Versurile acestor cântece marchează fie desfășurarea 
jocului, fie doar momentul de început: 

Ca la măr, ca la păr, 
Dinte, dintelaș, 


leși afară, copilaș! 


Formulele cumulative reprezintă o altă categorie de creaţii ale copiilor, desprinse din 
basme sau snoave, dar care circulă ca fragmente independente, cu funcţii noi. Principalele 


modalităţi artistice de realizare a acestor creaţii sunt paralelismul și repetiţia. 


Zăresc un prinţ călare.... ia, o.... 

- Ce face prinţu' aicea? ...ia, o.... 
- El cauta să se-nsoare ....ia, o.... 
- Pe cine o săia?...... ia, O... 


- Pe mine! ........ ia, 0....... 


Păcălelile sau glumele copiilor reflectă umorul și spontaneitatea, spiritul de observaţie 
și istețimea acestora, și au scop educativ și distractiv, în același timp: 
Cine bine va cânta 
Un covrig va câștiga, 
Cu-cu ! Cu-cu ! Cucuriguuuul 


Oare cui să-i dăm covrigu'? 


Cimiliturile sunt creații metaforice care, prin paralelisme și exprimări alegorice 
stimulează cunoașterea și fantezia copiilor, asemănându-se proverbelor și zicătorilor din 
folclorul adulţilor prin aceea că oglindesc filosofia poporului român. Versurile conţin perifraze, 
metonimii și sinecdoci care descriu unul sau mai multe aspecte carcateristice ale 
cuvântului/obiectului de ghicit: 

Ce-i în mână nu-i minciună (vântul). 
Ochii dracului, moartea omului (banii). 

Opera lui lon Creangă abundă în cimilituri gustate de către toți copiii: “Lată — peste lată, 

peste lată — îmbujorată — crăcănată, peste crăcănată — măciulie, peste măciulie — limpezeală, 


peste limpezeală — gălbeneală și peste gălbeneală — huduleţ.” (Călinescu: 1982, 480) 


Frămîntările de limbă (jocurile de cuvinte) se spun cu o repeziciune mare şi răspicat. Ele 
sunt sucite, încâlcite şi învârtite într-adins, astfel încât copiii să-şi frământe limba pentru a le 
spune corect. Aceste creaţii au un caracter ludic și valenţe instructiv-educative, fiind folosite 
pentru însușirea corectă a unor sunete sau cuvinte dificil de pronunţat, contribuind la 


dezvoltarea dicţiei, a atenţiei, a spiritului de observaţie, a memoriei și perspicacităţii copilului: 


E pestriță prepelita pestriță, dar mai pestriți sunt puii prepeliţei pestrițe din neamul 


prepelițelor pestrițe. 


CAPITOLUL AL IV-LEA 


Creaţia lirică în versuri pentru copii 


4.1. Poezia despre natură şi vieţuitoare 


Aceste poezii se constituie într-o secvenţă îndrăgită de copii. Receptivitatea timpurie 
faţă de poeziile despre natură şi vieţuitoare, situate după cântecele de leagăn, poeziile- 
numărătoare și poeziile-joc, se explică prin optica antropomorfizantă asupra vieţii. Aceştia 
regăsesc, în lumea animalelor, a păsărilor, a gâzelor şi a plantelor, aspecte ale existenţei proprii, 
cu preocupări cotidiene, cu grijile şi satisfacţiile caracteristice vârstei, cu jocurile preferate. 

Referindu-ne la vârsta preșcolară și școlară mică, am ales să discutăm, în acest capitol, 
despre autori de poezie despre natură, vieţuitoare și copilărie, precum: Vasile Alecsandri (vol. 
Pasteluri — larna), Tudor Arghezi (vol. Cărticica de seară, Stihuri pestriţe, Prisaca), George 
Topârceanu (vol. Balade vesele şi triste, Migadale amare), Elena Farago (poeziile Căţelușul 
șchiop, Doi frați cuminţi, Bondarul leneș), Otilia Cazimir (vol. Poezii), Ana Blandiana (vol. 
Întâmplări din grădina mea), Gellu Naum (Apolodor). 

Poeziile despre natură și vieţuitoare pot oferi copilului, într-un mod plăcut și ușor de 
asimilat, cunoștințe și informaţii despre mediul înconjurător și au un rol moralizator prezentând 
norme de comportament (învățarea prin analogie) - aplicarea unor norme elementare de 
conduită în viaţa cotidiană, manifestarea unor deprinderi de comportament moral-civic în 
contexte de viaţă din mediul cunoscut, cooperarea cu ceilalţi pentru rezolvarea unor sarcini 
simple de lucru, manifestând disponibilitate — reprezintă competenţe generale vizate în 
învățământ care, în multe cazuri, sunt realizate prin studierea, analiza, memorizarea unor poezii 
despre viețuitoare, natură, mediul înconjurător (exemple — E. Farago- Pedeapsa mâţei, 
Căţelușul șchiop, Gândăcelul / -T. Arghezi — Zdreanţă, O furnică/ Nina Cassian — Prinţul Miorlau 
/ George Topârceanu: „Balada unui greier mic” și lista poate continua). 

Printre numeroasele roluri ale acestor poezii în formarea copiilor se află și acela de a 
contribui la realizarea educaţiei din punct de vedere estetic și artistic. Memorarea poeziilor 


crește abilitățile cognitive, capacitatea lingvistică și simpla bucurie de a folosi limba. Este 


important ca cel mic să știe cât mai multe poezii și să le recite în mod cursiv în fața părinţilor și a 
prietenilor. Acest lucru îl poate ajuta să fie mai sociabil și să vorbească mai bine. Sunt avantaje 
în memorarea oricărui text ca și copil sau ca adult, dar reținerea unor rânduri din poezie de la o 
varsta fragedă, fie o epigramă, fie un sonet, are aspecte avantajoase adiționale la dezvoltarea 
ritmului, a capacităţii lingvistice, structurii verbale și legaturii emoționale. 

Citirea și reținerea oricărui fragment învăţat la o vârsta fragedă va ajuta la dezvoltarea 
armonioasă a copilului, dar poezia și în mod particular versurile clasice, au capacitatea unică de 
a prezenta copilului o gama larga de necesități cognitive. Versurile clasice învață copilul despre 
ordine, măsură, proporţionalitate, corespondenţă, echilibru, simetrie, înţelegere, relaţie 
temporală și posibilitatea de contingenţă (starea). Poeziile prezintă limbajul într-un mod 
ordonat și mai ritmic decât proza. Aceste tehnici cresc abilitatea copilului la motivare, 
imaginaţie, gândire, argumentare și experienţă pe căi sezoriale și estetice. Prin memorarea 
poeziilor, capacitatea mentală a copilului este exersată și astfel crește în flexibilitate și putere. 

Vârsta preşcolară și școlară mică, vârsta marilor achiziţii, este considerată ca fiind cea 
mai prolifică din punctul de vedere al capacităţii de memorare. Tocmai de aceea, copilului i se 
pot crea reprezentări despre vieţuitoare mari şi mici, despre mediul lor de viaţă, despre hrana 
lor, despre teritoriul în care se nasc, cresc, se dezvoltă etc. 

Multe dintre poezii au caracter educativ: Căteluşul şchiop de El. Farago, Puişorul moţat 
de O Cazimir, O faptă bună de G. Zarafu, Numai cu tricicleta de Marta Ciubuş, din care copiii 
recunosc efectele negative ale faptelor rele pe care le facem asupra fiinţelor neajutorate sau, 
dimpotrivă, induc copiilor stări de bucurie când dau o mână de ajutor fiinţelor aflate în 
dificultate. 

Alţi poeţi, mari iubitori de natură și vieţuitoare, sunt: E. Farago- Pedeapsa mâței, 
Cățelușul șchiop, Gândăcelul; G. Coșbuc — Povestea gâștelor, larna pe uliţă, La Paști, Vine 
ploaia!; G. Topârceanu — Balada unui greier mic, Rapsodii de toamnă; O. Cazimir — Furnica, 
Gospodina, Baba-larna intră-n sat, Pentru tine, primăvară, Cumătra vulpe, Pentru ce să-ţi fie 
frică?; T. Arghezi — Zdreanţă, O furnică, Hora; V. Alecsandri — larna, Primăvara, Oaspeţii 


primăverii, larna; Nina Cassian -Prinţul Miorlau; Mihai Eminescu: Revedere, Ce te legeni?, 


Freamăt de codru; George Topârceanu - Balada unui greier mic, Câţi ca voi?; Elena Dragoş: 
Brăduleţul, Furnica, Scrisoare de la rândunele. 

În toate acestea natura este prezentată cu lumea ei văzută şi nevăzută. Fie că locuiesc în 
zone rurale sau urbane, copiii se simt bine în mijlocul acesteia, se joacă, schimbă impresii, se 
plimbă, pleacă în excursii sau drumeţii, petrec sfârşitul de săptămână împreună cu familia sau în 
grupuri organizate cu unităţile preşcolare sau şcolare, cu colegii şi cadrele didactice la iarbă 
verde. 

Alt tip de poezie în care natura şi vieţuitoarele îşi pun amprenta pe crearea personalităţii 
preşcolarului/școlarului mic este aceea în care se dezvoltă spiritul civic: Povestea gâştelor de G. 
Coşbuc; Scrisoare de la rândunele de Elena Dragoş; Cumătra vulpe de O. Cazimir, care scot în 
evidenţă spiritul de echipă, de colaborare în atingerea unui ţel comun. 

Cele mai plăcute şi uşor de memorat sunt poeziile hazlii: Ţica maimuţica de Carmen 
Firan, Câţi ca voi! de G. Topîrceanu, Zdreanţă de T. Arghezi. Personajele acestor poezii au 
menirea de a crea stări de bună dispoziţie, dar şi de a transmite mesaje către cei ce le 
asimilează. Altele au rolul de a destinde şi de a ajuta, în acelaşi timp copilul să se exprime corect 
din punct de vedere gramatical - jocurile- exercițiu: Râu, răţuşcă, rămurică, Ursu'Leţ şi Ursu'Fleţ, 
Fantul elefantul, Şapte porci, etc., prin implicarea efectivă a vieţuitoarelor la care se face 


referire, dar şi prin sfera largă de cunoştinţe transmise. 


VASILE ALECSANDRI, (1818/1821- 1890) 


Adevărata măsură a talentului poetic al scriitorului care domină, cu personalitatea sa 
polivalentă, epoca paşoptisă a literaturii române o constituie ciclul de Pasteluri. Poeziile despre 
natură au fost scrise după consacrarea sa ca dramaturg, începând cu anul 1863, în perioada de 
apartenenţă la Societatea Junimea. Le-a publicat chiar în revista junimistă, Convorbiri literare, 
între 1868-1869, iar în volum apar în 1875, în ediţia de Opere complete, fiind incluse în volumul 
al III-lea intitulat Pasteluri şi Legende. Nutrind, nu numai din punct de vedere formal, idealul 
clasic, Vasile Alecsandri este scriitorul care inaugurează această specie lirică - întemeiată pe 


descrierea peisajului după modelul artelor plastice - în spaţiul literar românesc. Structura sa 


clasică, aşadar, l-a orientat spre acest gen de poezie impersonală, de reflectare obiectivă a lumii 
exterioare cu mijloace picturale. Elemente disparate de pastel se găseau şi în poezia dinaintea 
lui — la Vasile Cârlova, Gheorghe Asachi, lon Heliade Rădulescu, Grigore Alexandrescu — şi se vor 
regăsi după ce Alecsandri aduce specia la apogeu, în lirica lui Mihai Eminescu, Alexandru 
Macedonski, George Coşbuc, lon Pillat, Vasile Voiculescu ş.a. În studiul său de sinteză Direcţia 
nouă în poezia şi proza română din 1872, Titu Maiorescu apreciază în termeni superlativ 
valoarea pastelurilor: „Un şir de poezii de cele mai multe ori lirice, de regulă descrieri, câteva 
idile, toate însufleţite de o simţire aşa de curată şi de puternică a naturii, scrise într-o limbă aşa 
de frumoasă, încât au devenit fără comparare cea mai mare podoabă a literaturii române 
îndeobşte”. 

Peste ani, G. Călinescu (în /storia literaturii române de origini până în prezent, 1941) 
vede în pastelurile lui Alecsandri o poezie nouă: „o lirică a liniştii şi fericirii rurale” în care 
pentru prima dată „se cântă la noi intimitatea, recluziunea poetului, meditaţia la masa de scris”. 
Într-adevăr în poeziile sale pictate în culori precum Malul Siretului, Miezul iernei, larna, Balta, 
Noaptea ş.a., pastelistul nostru realizează o lirică a armoniei rurale, după exigenţe ale artelor 
plastice: compoziţie, colorit şi echilibru. Preluând din poezia descriptivă a romanticilor ideea 
corespondenţei dintre sentimentele omului şi tabloul din natură, creatorul pastelului românesc 
conturează — în cele circa 30 de poezii de această factură — un veritabil calendar al spațiului 
rural şi al muncilor câmpeneşti (cu expresia călinesciană), privind peisajul sub unghiul mişcător 
al ciclurilor naturale, din primăvară până în iarnă. El prezintă, astfel, bucuriile primăverii şi 
elogiază muncile câmpeneşti, după modelul poetului latin Vergiliu din Georgicele, în pasteluri 
precum: Oaspeţii primăverii, Dimineaţa, Noaptea, Cucoarele, Plugurile, Semănătorii ş.a. Descrie 
fericirea solară a verii şi melancolia autumnală (în Secerișul, Cositul, Toamna, Sfârşit de toamnă) 
sau poezia sălbatică şi grandoarea iernii, contemplate de la gura sobei: Miezul iernei, larna, 
Sania, Gerul, Viscolul, Sfârşitul iernii etc. Pastelistul descrie, de asemenea, încântătoarele 
privelişti din jurul moşiei sale de la Mirceşti (Lunca din Mirceşti, Serile la Mirceşti) sau idila 
tradiţională a fetei zglobii de la ţară (Rodica). 

Pentru Vasile Alecsandri, pastelul nu înseamnă doar descriere de peisaj, ci şi 


portretizare. Pornind de la corespondenţa romantică dintre sentiment şi natură, colţul pictural 


din natură este, de obicei, însufleţit de prezenţa omului care degajă un sens convergent cu 
plinătatea şi armonia priveliştii. În mijlocul naturii fermecătoare, omul — de cele mai multe ori, 
săteanul — apare vesel şi mulţumit, surprins în ipostazele simbolice ale muncilor câmpeneşti. 
Prin contemplaţie statică, din postura privitorului din afara cadrului natural, pastelistul se 


obiectivează, distanţându-se de această prezenţă. 


Ciclul Pastelurilor 


Ciclul Pasteluri inseamnă momentul liric cel mai potrivit adevăratei structuri morale a lui 
Alecsandri. Din cele patruzeci de bucăţi cateva nu se incorporează culegerii: două portrete și 
unul epigramatic, inchinat unei femei glaciale, un pastel omagial, unul sicilian și o stampă 
chinezească. (Epigrama este o poezie scurtă care satirizează elementele negative ale unui 
character omenesc, ale unei situaţii şi se termină printr-o poantă. La vechii greci, epigram 


desemna inscripţiile şi dedicaţiile de pe pietre funerare ale statuilor sau alte opere de artă.) 


Celelalte pasteluri ale ciclului cuprind aspecte familiare ale Mirceştilor in evoluţia 


anotimpurilor, afirmând solidaritatea profundă a poetului cu peisajul domestic: 


“S-atunci păduri şi lacuri şi mări şi flori şi stele 
Intoană pentru mine un imn nemărginit ” 


(Serile la Mirceşti) 


Pastelurile lui Alecsandri evocă natura domestică cu tot ceea ce constituie cadrul 
obișnuit al vieţii patriarhale, idilice. Aceste poezii transcriu reacţiile poetului la spectacolul 
schimbător al naturii, după anotimpuri. Peisajul lui Alecsandri nu este un simbol al universului, 
ci un fragment al lui. Este natură, mai degrabă geografică, decat filozofică, nu mai este un 
refugiu, ca în poezia romantică, ci cadrul privit cu obiectivitate descriptivă. Spaţiul pastelurilor 
este mărginit la cât cuprinde privirea, e un univers familiar. Prin descrierea unei largi varietăţi 


de forme (câmpie, deal, rau, etc.) pastelurile se constituie în imnuri adresate țării, satului și 


valorilor acestuia: munca, rodnicia și sănătatea morală. Este mai cu seamă o lume de forme ale 
naturii, nu de forţe ale ei, ceea ce vede poetul sunt aparențele naturii nu mişcările ei 
interioare.Melancoloia romantică este înlocuită cu încrederea în armonia naturii. In poeziile lui 


V. Alecsandri din ciclul Pasteluri s-ar putea vorbi mai larg despre sentimentul naturii: 


"Câmpia scoate aburi; pe umedul pământ 
Se-ntind cărări uscate de-al primăverii vânt.” 


(poezii dedicate primăverii) 


Atitudinea poetului faţă de natură nu este contemplativă, ci practic-hedonică. Natura, în 
cuprinsului unui an, iar în chip simbolic în cuprinsul unui vieţi omeneşti, se înfăţişează sub două 
aspecte antitetice: unul stimulator al vitalităţii (primăvara / vara, tinereţea), altul paralizant 
(iarna, bătraneţea). Poetul nu măsoară cu ochiul, ci cu criteriul practic. De fapt pasterulire lui 
Alecsandri sunt un calendar al spaţiului rural şi al muncilor câmpeneşti. În poeziile sale, poetul a 


surprins în imagini aspecte familiare ale vieţii câmpeneşti, privită din perspectiva anotimpurilor. 


Poemele verii 


Cadrul poemelor verii dau impresie de spaţiul plin, de admirare a peisajului, dată de 


aglomerarea de vieţuitoare, păsări, animale, plante: 


“Cer-un zare se roşeşte: mii de vrăbii deşteptate 
Ciripesc şi se alungă pe girezi netrierate. 
Balta vesel clocoteşte de-un concert asurzitor, 


Şi din ochiuri se inalţă card de rațe ca un nor” 


În poezia “Concertul in luncă ” sunt inşirate plante şi flori (bujorelul, odoleana, sulcina, 


garofițe, lăcrămioare) păsări şi insecte (dumbrăvenci, granguri, ciocârlii, rândunele, greieri, 


fluturi, albine). Observăm că Alecsandri nu descrie acest peisaj, ci doar enumeră elementele din 
el: 

“lată frageda sulcină, stelişoare blinde nalbe, 

Urmărind pe busuiocul iubitor de sinuri albe 

Dediţei şi garofiţe,pirguite-n foc de soare, 


Toporaş ce se inchină gingaşelor lăcrămioare.” 


Pastelurile nu sunt numai jurnalul unui pictor inzestrat cu gamă senzorială completă. Pe 


lângă natură, Alecsandri îl iubeşte şi pe omul care frămîntă țarina şi o face să rodească: poezia 


lui e o apologie directă a muncilor cîmpului: 


“Sfântă muncă de la ţară, izvor sacru de rodire 
Tu legi omul cu pământul în o dulce înfrățire ” 


(Plugurile) 


Cu temperamentul său optimist, poetul nu vede aspectul chinuit al unei anumite munci, 


nici manifestarea mizeriei sociale: poezia Secerișul e notată simplu de un om care a intrat în 


lanuri: 


“În cel lan cu spicuri nalte au intrat secerătorii 


Pe când era umed de resuflu aurorii.” 


De asemenea, Cositul: 


“lată vin cosaşii veseli, se pun rând, sub a lor coasă 


Câmpul ras rămâne verde ca o apă luminoasă ” 


În starea de calm, în poemele dedicate verii sau primăverii, ochiul înregistrează cu 


încântare mişcările naturii. 


Poemele iernii 


Deși Alecsandri a detestat anotimpul friguros, cele mai multe pasteluri descriu iarna, 
căreia îi construiește un tablou plin de semnificaţii, de strălucirea zăpezii. Contrar celor dedicate 
verii, poemele iernii sunt poezii ale neliniştii, urcând până la spaimă, datorită lipsei de 
vieţuitoare. Locul mulţimii de păsări variate şi cântătoare este luat de un cârd de corbi iernatici, 
prin văzduh croncănitor. O slabă compensație a densităţii de altădată a tabloului poate fi găsită 


în grămazile de zăpadă. 


larna de Vasile Alecsandri 


Din galeria tablourilor de iarnă — inaugurate cu pastelul La gura sobei — se distinge larna 
prin reprezentarea plastică, sugestivă a anotimpului hibernal, printr-o adevărată risipă de 
ornamente stilistice. 

Frumuseţea sălbatică şi grandoarea peisajului din perimetrul rural în timpul iernii, sunt 
puse în relief prin imagini vizuale de ameninţare şi izolare, ca de eră glaciară preistorică. Prima 
strofă conturează imaginea de fundal a tabloului hibernal: pamântul este unit cu cerul prin 
„lungi troiene călătoare”. Din punct de vedere cromatic, predomină albul și nuanţe care se 
asociază acestui fond: "fulgii zbor” “ca un roi de fluturi albi”, răspândind “fiori de gheaţă pe ai 
țării umeri dalbi”: 

“Din văzduh cumplita iarnă cerne norii de zăpadă, 
Lungi troiene călătoare adunate-n cer grămadă 
Fulgii zbor,plutesc in aer ca un roi de flutori albi, 


Răspandind fiori de gheţă pe ai ţării umeri dalbi.” 


Ne aflăm în faţa unui grandios spectacol al forţelor naturii, redat printr-o mulţime de 
epitete care descriu imaginativ caracteristicile cele mai importante ale acestui anotimp și 
admiraţia autorului față de frumuseţea peisajului. În această strofă, tabloul este conturat în linii 


generale: poetul zugrăvește cu precădere dimensiunea cosmică a iernii, oprindu-și privirea 


asupra văzduhului, a norilor, a fulgilor care plutesc în aer. Singura mișcare, dar și ea lină, este de 
fapt jocul micilor cristale de gheaţă, sugerat prin intermediul comparaţiei: fulgii “ca un roi de 
fluturi albi”. Planul terestru este doar amintit: orizontul este redat printr-o linie confuză, iar 
personificarea și inversiunea “ai tării umeri dalbi” nu desemnează, de fapt, un contur clar. 

Cea de-a doua strofă îmbogățește dimensiunea cosmică a descrierii. Soarele, un alt 
simbol al macrocosmosului, își face apariția pe bolta cerească, fără a avea însă puterea căldurii 
și strălucirea din timpul verii. La fel ca soarele, poetul se simte nostalgic și neputincios 
înțelegând că iarna și-a intrat în drepturi, alungând speranţa reînvierii naturii vegetale. Din 
perspectiva acestei comparații metaforice (soarele “ca un vis de tinereţe”), poezia se 


transformă într-o meditație pe tema scurgerii timpului și a efemerităţii tinereţii: 


"Ziua ninge, noptea ninge, dimineaţa ninge iară! 
Cu o zale argintie se îmbracă mândra țară; 
Soarele rotund și palid se prevede printre nori 


Ca un vis de tinereţe printre anii trecători.” 


Poetul folosește repetiţia pentru a realiza sugestia unui fenomen al naturii (ninsoarea) 
„Ziua ninge, noaptea ninge, dimineaţa ninge iară”. Fulgii de nea invadează pământul și 
determină „mândra ţară” să „se îmbrace” (personificare) într-o „zale argintie” (epitet 
adjectival). Se remarcă faptul că adjectivul “mândra” este antepus substantivului “țară”, 
accentuându-se astfel frumuseţea peisajului românesc. 

În următoarea strofă se realizează, tot prin descriere, extinderea câmpului de 
observaţie, tabloul îmbogăţindu-se cu detalii ce zugrăvesc planul terestru reprezentat prin 
câmp, deal, plopi, drum și sate. Paleta expresiilor artistice se îmbogățește cu splendida 
comparaţie: „ca fantasme albe plopii...” Fantasmele, închipuirile „albe” ale plopilor pierduţi în 
zare, invită din nou la meditaţie. Tabloul a devenit atât de alb („tot e alb”), încât pare ireal.Vag 
se mai păstrează ideea de prim plan (adverbul „împregiur”) sau cea de fundal (substantivul 
„depărtare”). Referindu-se la rotocoalele din coșurile caselor care se îndreaptă spre cer, 


metafora „clăbucii albi de fum”, pune în evidenţă, prin imagistica ei, senzaţia de iluzie, căci 


toate par pierdute într-un vis al zăpezii. În această strofă predomină imaginile vizuale și se 
observă predilecţia poetului pentru cuvintele care conţin vocalele a ,ă,e, ilustrând, prin urmare, 


luminozitatea tabloului. 


„Tot e alb, pe câmp, pe dealuri, împregiur, în depărtare, 
Ca fantasme albe plopii înșiraţi se pierd în zare, 
Și pe-ntinderea pustie, fără urme, fără drum, 


Se văd satele perdute sub clăbucii albi de fum.” 


În ciuda acestor imagini, starea sufletească a poetului care contemplă peisajul 
ameninţător pare să fie una de linişte sufletească, fiindcă anotimpul alb corespunde simbolic 
albului purității. Dintr-o dată fenomenele naturale dezlănţuite se liniştesc şi apariţia unei sănii 
uşoare reface armonia naturii dinaintea ninsorii. Prezenţa, doar sugerată, a omului aduce cu 
sine starea de voie bună, de destindere şi calm, în versurile finale ale catrenului. Când vine 
iarna, poetul nu culege nici de aici melancolie sau posomoreală, ci din prăpădul iernii el extrage 
şi subliniază impresia de supremă înfrăgezire a aerului tare, a albului orbitor şi a clinchetului de 
zurgălăi. Pentru Alecsandri iarna este trecătoare şi tot aşa sentimentul de nelinişte: tristeţea 
trece. De aceea, ultima strofă a poeziei consfințește revenirea la viaţă, încrederea în luminile și 
frumuseţile ei: 

„Dar ninsoarea încetează, norii fug, doritul soare 
Strălucește și dezmiardă oceanul de ninsoare. 
lat-o sanie ușoară care trece peste văi... 


În văzduh voios răsună clinchete de zurgălăi.” 


Poetul include și în aceste ultime versuri imagini vizuale (metafora „ocean de ninsoare”, 
epitetul „doritul soare”) împletite cu imagini auditive („clinchete de zurgălăi”) și sugestia 
mișcării („sanie ușoară care trece”). Contururile elementelor cosmice sau terestre devin din ce 


în ce mai clare: în prim plan este introdusă o „sanie ușoară”, simbol al prezenţei umane. Se 


evidenţiază astfel o nouă perspectivă de interpretare: numai privirea omului poate să înțeleagă 
sensul și valoarea naturii, ca una dintre reprezentările concrete ale frumosului. 

În conturarea impresionistă a peisajului, autorul pastelului cultivă cu predilecție figurile 
de stil caracteristice stilului descriptiv: personificarea, comparaţia, epitetul, hiperbola şi 
metafora. Undele de patriotism care l-au însufleţit pe bardul din Mirceşti - cum a fost 
supranumit poetul - în toată creaţia sa (mai ales în ciclul Ostaşii noştri), reverberează şi în acest 
pastel, prin cele două versuri din primele strofe, unde se personifică ţara: „Răspândind fiori de 
gheaţă pe ai ţării umeri dalbi”; „Cu o zale argintie se îmbracă mândra ţară”. Peisajul hibernal 
este redimensionat în registru hiperbolic: „Ziua ninge, noaptea ninge, dimineaţa ninge iară!”; 
„Tot e alb pe câmp, pe dealuri, împregiur, în depărtare”; „Şi pe-ntinderea pustie, fără urme, fără 
drum”. Expresive sunt comparaţiile: Ca un vis de tinereţe; ca un roi de fluturi albi; ca fantasme 
albe plopii. Dau culoare expresiei, de asemenea, epitetele ornante: cumplita iarnă, umeri dalbi, 
soarele rotund şi palid, satele perdute, doritul soare. Ca şi metaforele: clăbucii albi de fum, 
oceanul de ninsoare, fiori de gheaţă, lungi troiene călătoare. Folosind toate verbele din pastel la 
timpul prezent (cerne, ninge, zbor, plutesc, se îmbracă, se văd, încetează, se pierd, fug, 
străluceşte, dezmiardă, trece, răsună), poetul imprimă descrierii trăsăturile artelor plastice şi, 
mai mult decât atât, sugerează ideea de timp suspendat, de eternitate a naturii. 

Descrierea tabloului natural este concretă, obiectivă, constatativă, în cadrul căreia se 
manifestă pregnant elementele abstracte ale meditaţiei și gândirii, procedeu cu totul nou în 
realizarea pastelurilor. Astfel, comparațţiile „Ca un vis de tinereţe printre anii trecători” și „Ca 
fantasme albe plopii înșirați se pierd în zare” ilustrează o reflectare asupra scurgerii timpului și 
o referire la mitologia populară, exprimând ideea armoniei perfecte dintre om și natură. 
Din punct de vedere prozodic, poezia are ritm trohaic, rima este împerecheată, iar versurile 
lungi, specifice pastelurilor lui Alecsandri, au măsura de 15-16 silabe. 

Pastelurile lui Vasile Alecsandri — inclusiv larna — sunt îndeobşte structurate în câte 
patru catrene şi compoziţia lor se remarcă prin fluiditatea descrierii, prin vioiciune retorică şi 


spontaneitate, procedee care întreţin admiraţia și dragostea faţă de frumuseţile naturii. 


Poemele toamnei 


Toamna este prezentă în poemele lui Alecsandri cu un peisaj diferit, cu un tablou 
monoton, într-o singură culoare, prevestind parcă sfarşitul vieţii. Starea poetului este de 


nelinişte în faţa naturii goale, a singurătăţii: 


„Pustietatea goală sub arşiţa de soare 

În patru părţi a lumei se-ntinde-ngrozitoare, 

Cu iarba-i mohorată, cu negrul ei pământ, 

Cu-a sale mari vârtejul de colbi ce zboară în vant.” 


(Bărăganul) 


Pastelurile exprimă o viziune asupra naturii, nu asupra omului, omul fiind un element 
secundar al poeziei, imaginea lui este subordonată naturii. În Pasteluri poetul foloseşte 
procedeul comparării forţelor naturii cu una sau alta din apariţiile familiare ale basmului, 
tocmai de aceea poeziile sunt îndrăgite de copii. Norii negri sunt asemănaţi cu nişte balauri din 
poveşti; de groaza lor soarele se ascunde. larna e un fel de Mumă a Pădurii: ea vine pe Crivăţ 
călare sau pe un urs şi poartă şapte cojoace. Gerul -fiul ei - e un monstru din poveşti, o 
înfrumuseţează, ca pe o mireasă moartă. 

Vasile Alecsandri se situează în fruntea poeţilor pașoptiști, pastelurile sale constituind 
primul moment de strălucire a poeziei române înainte de Eminescu. Titu Maiorescu a 


Pa 
| 


considerat că aceste creații lirice sunt ”însufleţite de o simţire așa de curată și de puternică a 
nature” și sunt scrise "într-o limbă așa de frumoasă”, încât îl determină pe marele critic să-l 


declare pe Vasile Alecsandri drept "Cap al poeziei noastre literare în generaţia trecută”. 


TUDOR ARGHEZI (1880-1967) 


Tudor Arghezi este cunoscut pentru contribuţia sa la dezvoltarea liricii românești sub 
influența baudelairianismului. Opera sa poetică, de o originalitate exemplară, reprezintă o 


vârstă marcantă a literaturii române. A scris, între altele, teatru, proză (notabile fiind romanele 


Cimitirul Buna Vestire și Ochii Maicii Domnului), pamflete, precum și literatură pentru copii. A 
fost printre autorii cei mai contestaţi din întreaga literatură română. Numele său adevărat este 
lon N. Theodorescu, iar pseudonimul său, Arghezi, provine, explică însuși scriitorul, din Argesis - 
vechiul nume al Argeșului. Arghezi este unul dintre autorii canonici din literatura română. 

Tudor Arghezi s-a născut la 23 mai 1880, în București și a murit la 14 iulie 1967. A 
debutat la 16 ani (1896), cu poezia Tatălui meu, în revista lui Alexandru Macedonski, Liga 
ortodoxă, semnând lon Theo, prescurtare a numelui său real, Ilon N. Theodorescu. Pseudonimul 
literar adoptat ulterior (Arghezi) provine, conform explicaţiilor sale, de la numele vechi al 
Argeșului, Argesis. 

După debutul publicistic, Arghezi colaborează intens atât la reviste de orientare 
tradiționalistă (Gândirea, Ramuri, Scrisul românesc, Viaţa românească), cât și de orientare 
avangardistă (Contemporanul și Integral). Conduce el însuși sau editează reviste și ziare precum 
Bilete de papagal, Cuget românesc, Națiunea, Cronica. Debutează în volum foarte târziu, în 
1927, cu o culegere originală de poezii, Cuvinte potrivite, care îl consacră definitiv în conștiința 
critică. Apariția acestui volum a fost considerată „cel mai mare eveniment pe tărâmul lirismului 
românesc de la publicarea volumului de Poezii de Eminescu, în 1883” (lon Negoiţescu), iar 
autorul lui a fost proclamat „un nou Eminescu”. Volumul are, în loc de prefaţă, un Testament — 
artă poetică în care Arghezi propune o revoluţionare a limbajului liric. Au fost remarcate, încă 
de la început, câteva trăsături generale ale operei sale poetice : a fost comparată cu poezia lui 
Eminescu și Baudelaire ; exprimă conflictul dintre real și ideal ; inovaţia lingvistică, Arghezi fiind 
considerat un adevărat creator de limbă. George Călinescu, în Istoria literaturii române (1961), 
va considera, însă, că originalitatea creaţiei argheziene constă în „universul său substanţial”, 
„sensul de exploraţie metafizică a viziunilor” și „intelectualitatea fără cadre raţionale a acestei 
lirice”. 

Arghezi a fost un scriitor polivalent, de anvergură, care s-a manifestat nu numai în 
poezie, ci și în proză și în publicistică. Dintre volumele de poezii remarcabile amintim : Flori de 
mucegai (1931), Versuri de seară (1935), Hore (1930), Una sută una poeme (1947), Prisaca 
(1954), Peizaje (1907/1955), Poeme noi (1963). A fost considerat precursor al modernismului în 


poezia românească, ca și Bacovia. 


Poeziile despre natură şi vieţuitoare 


Maniera în care Tudor Arghezi abordează universul micilor vieţuitoare îi conferă 
acestuia un statut unic în literatura română. Poetul invită cititorul mic să-și aplece cu 
sensibilitate privirea asupra albinelor, a greierilor, a lăcustelor și cărăbuşilor, buburuzelor și 
furnicilor care îşi împart existenţa cu omul văzut în diferite ipostaze: copil, tânăr şi matur. 
Volumele de versuri care cuprind poezii pentru copii sunt următoarele: „Cărticică de 
seară”(1935); „Mărţişoare ” (1936); „Hore” (1939) ; „Hore penru copii”, „Din abecedar” (1940) ; 
„Sărbătoarea de păpuşi se începe chiar acuşi” (1942-1943) , „Sporturile copiilor” (1942-1943); 
„Prietenii copiilor” (1942-1943); „Animale mici şi mari” (1942-1943) ; „ Mici copii , mari bucurii” 
(1943-1944) ; „lubitele noastre animale” (1942-1944); „ Drumul cu poveşti” (1947); „Ţara 
piticilor” (1947) ; „Prisaca” (1956); „ Stihuri pestriţe” (1957); „Zece arabi — zece căţei — zece 
mâţe” (1958) ; „ Şapte fraţi” (1963). 

Poeziile din aceste volume dezvoltă apetitul poetului, dar și pe cel al cititorului mic, 
pentru gingăşie, inocenţă, prospeţime şi delicateţe. Arghezi renunţă la căutarea infinitului, la 
care nu poate ajunge şi pe care nu şi-l poate apropia, și se apleacă în schimb spre o lume a 
inocenţei dăruindu-şi iubirea fiinţelor mărunte, copiilor, gâzelor, firelor de iarbă, florilor și 
fluturilor. Animalele, păsările și găzele, devin pentru poet un prilej de admiraţie şi de uimire 
disimulată în faţa miracolului alcătuirii şi împlinirii rostului lor. Din acest motiv, Arghezi a fost 
numit, folosindu-i-se propriile cuvinte: „poet al boabei şi al fărâmei”. Când oboseşte din pricina 
„grelelor porunci şi-nvăţăminte” din Psalmi şi alte poezii filozofice, poetul se retrage în lumea 
pură, mereu în stare să se autoregenereze, a boabei şi a făramei, între vieţuitoare populând 
aievea, sau în propriile lor jucării, universul casnic arghezian. 

În poezia „Cuvântu/”, care deschide volumul „Cărticica de seară”, autorul ne dezvăluie 


intenţiile sale: 


„Nrui, cititorule, să-ţi fac un dar, 
O carte pentru buzunar, 


O carte mică, o cărticică. 


Din slove am ales micile 
Şi din înţelesuri furnicile. 
Am voit să umplu celule 


Cu suflete de molecule.” 


Această poezie defineşte lumea măruntă, dar atât de plină de gingăşie în care ne 
introduce poetul. În următoarele versuri, Arghezi ne indică şi instrumentaţia poetică, la fel de 


delicată, pe care o folosește pentru a crea o asemenea partitură: 


„Mi-a trebuit un violoncel: 

Am ales un brotăcel 

Pe-o foaie de trestie-ngustă. 

O harpă: am ales o lăcustă 
Cimpoiul trebuia să fie un scatiu, 


Şi nu mai știu....” 


Mai departe, se poate desprinde ideea de a cânta infinitul mic, nemărginirea răsfrântă în 


agitația imperceptibilă a universului microscopic: 


„Farmece aş fi vroit să fac 

Şi printr-o ureche de ac 

Să strecor pe un fir de aţă 
Micşorată, subţiată şi nepipăita viaţă 


Pană-n mâna, cititorule, a dumnitale.” 


Este o lume alcătuită din fragmente mărunte dar pline de semnificaţii: 


„Măcar cateva crâmpeie, 


Măcar o ţandără de curcubeie, 


Măcar niţică seamă de zare, 


Niţică nevinovăție, niţică depărtare.” 


Poetul nu-şi poate stăpâni uimirea şi dă frâu liber fanteziei creatoare atunci când descrie 
universul domestic în care fiecare lucru apare ca o adevărată minune. Atenţia poetului este 
atrasă astfel de „ melcii betegi în găoci”, de „veveriţele flămânde, de albinele adunate pe o 
bucată de „pâine cu povidlă şi unt”, de „vrăbioii hoţi”, „şopărlele verzi şi cenușii din chiparoşi”, 
„păianjenii cu picioare lungi”, „ rândunicile de sub streaşină”, „cu vocile lor de harmonici mici 
risipite, de „cucoanele găini” în şaluri „şi scurteci de catifea” , de cărăbuşul „somnoros”, 
lăcustele „cu ochi mari şi coifuri tari, strânse în platoşe pe măsură şi în pulpane negre de metal”, 
scatiii, mâţele şi iezii. Privind printr-o lentilă cu virtuţi optice neobişnuite, autorul ne invită să 
descoperim o lume mirifică, rezumată la perimetrul ogradei. Harnicele muncitoare ale stupului 


execută zilnic tot felul de operaţii uluitoare.Ele materializează inefabilul, fură : 


„Ţărâna de soare 
De pe flori uşoare, 
Pulberea de lună, 
De pe mătrăgună, 
Scrumul de şofran, 
Nea de măghiran, 


De pe izma-creaţă 


"Broboane de ceaţă”, prefac „soiurile de lumină” în ”făini cereşti”, aşternându-le „ca 
pânzele” în „trâmbe” şi „atlazuri”(„, Miere de ceară”). Păsările din curte improvizează în fiecare 
dimineaţă „un bal” „de frunţi, de horbote şi fanfare de alămuri”, auzită doar de „urechea lor 
nevăzută”."Gâştele purced în papuci ca spre un arhondaric”. Curcanul, în „şalvari balonaţi”, 
calcă solemn „ca un paşă gras”, care a tăiat „o sută de arnăuţi”. Lângă „păpuşa japoneză a 
fazanului roşu” păunul desface „un evantaliu de iris şi ibrişini”(,„Vulturii”). Caisul se încarcă peste 


noapte cu „ouă ale lumii”, cu „„vrăbii de aur şi de chilimbar” („Un basm de cinci minute”). 


Făpturile mărunte sunt prezente în „Stihurile noi” sau „Stihurile pestriţe”, tot mai mult 
ca vechi prieteni ai casei, cu slăbiciuni şi năravuri bine cunoscute, cu un nume şi o biografie 
precisă. 

La fel ca Eminescu şi ca Topîrceanu, Arghezi e un fin observator al lumii animale. Zmeu, 


Zdreanţă şi Dulău sunt câini cu însuşiri omeneşti. Pisica e indolentă, adică indiferentă: 


„Cand se scoală iese-n tindă. 
De-abia-ncepe să se-ntindă, 
Şi-obosită de căscat 

Se intoarce iar in pat.” 


(Maţa) 


Ţepos cum e şi întărit ca o cetate, ariciul e sociabil şi vesel: 


„Nesupus la gând pizmaş, 
Bogorici e drăgălaş 

Cui il ia cu prietenie 
Cântă numai din tipsie 
Şi-ţi şi joacă o chindie.” 


(Arici, arici, bogorici) 


Cele „cinci pisici” din grădină sunt prezentate în acelaşi spirit, poetul integrându-le într- 


un univers intim şi elogiindu-le calităţile cu sentimentul proprietaţii: 


„Sunt tigrii mei de veche obârşie, 
Şi mă mândresc cu neamul lor cel mare 
Şi bărbătesc şi blând la duioşie 


Şi-ntr-adevăr ca pe covoare.” 


(Cinci pisici) 


La fel greierele devine un intrus, care tulbură cu apucăturile lui insolite obiceiurile casei. 
Arghezi surprinde relaţiile tulburătoare ale picăturilor de viaţă cu „marșurile universului între 
ceruri şi pămant”.Păianjenul e un „minuscul arhitect”, care aleargă tot timpul pe schelele 
„ermitajului”său, „construit în dantele”.Din „poligoane trase la echer şi cu compas abstract”, a 
croit frumuseţea „labirintului de borangic”, în care musca îşi află sfârşitul. 

Dar activitatea aceasta constructivă la scara miniaturalului îngăduie menţinerea unei 
ordini simbolice superioare. Pânza păianjenului „pedepseşte un plagiat, o acvilă imitată, care 
zburând băzaie”. „Orgolioasă de-o aripă acordată pentru mutarea orizontală între gunoaie, 
musca încearcă linia de sus, care duce la cer”. „Un fir de văzduh”, însă, „străjuieşte drumul la 
stele”(Groapa de mătase). Buburuza, „O boabă de cafea/Năclăită în perdea”, comunică la 


rândul ei cu infinitul creaţiei. 


„Nod de broderie, 
Neagră şi cărămizie, 
Care mişcă şi se zbate, 
S-a-necat pe jumătate 
În nemărginire-albastră 
Din fereastră. 

Şi fiindcă răsar în aţă 


Stelele de dimineaţă.” 


Vaca lui Dumnezeu se inchipuie vecină cu aştrii: 


„Crede că din zare-adâncă 
Luna vine şi-o mănâncă. 
Şi se aşează liniştită 


Ca să fie înghițită.” 


(Vaca lui Dumnezeu) 


Calitatea aceasta a lumii mărunte şi umile, de a răsfrânge în existenţa ei cotidiană 
infinitul şi sublimul devine, pentru poetul boabei şi al fărâmei, mărturia unei prezenţe divine, 
îndărătul tuturor manifestărilor vieţii. Privind vrăjit cum se joacă iepurii „de-a leapşa” şi 
gângăniile „de-a capra”, cum se adună în cele mai mărunte pulsaţii ale naturii minunile creaţiei, 


poetul are impresia că prin preajma lor „trece Sfântul cateodată”, „purtat repede de vânt”. 


Viziunile poetului apropie mineralul şi vegetalul de animalic, teluricul de spiritual.Totul 
este văzut sub un unghi al pluralităţii şi unităţii forţelor vieţii, totul participă la analogii 
universale fantastice. Albinele au trimis „o solie”, care să cânte copiilor „la ureche/Ruga bălții 
veche” (Domnița). 


Gângăniile se prefac în podoabe de mărţişoare: 


„Chilimbarul ăsta-i o răgace 
Matostatul e un cărăbuş 
Prins acuş.” 


(Nu e) 


Stolurile de rațe par „niște ciocane de lemn aruncate în sus” (Zbor de mare) 

În poezii ca „O lăcustă”, „Horă de şoareci”, „ Giuvaiere”, „O furnică”, „Vaca lui 
Dumnezeu”, „Har” poetul priveşte fiinţele mărunte ca pe nişte bijuterii însufleţite, care uimesc 
şi farmecă sufletul arghezian ce se copilăreşte odată cu aceste fiinţe miraculoase. 

În poezia „O furnică” este descrisă furnica, folosindu-se o gamă variată de procedee 
artistice, menite să facă poezia accesibilă copiilor pentru a înlesni înţelegerea modului de a se 
comporta al furnicii, atrăgând atenţia asupra mediului ei specific de viaţă. Succint, dar 
convingător, Arghezi individualizează personajul, atribuindu-i însă trăsături pozitive: harnică, 


prevăzătoare, cumpătată. Poetul o consideră ca pe o făptură a propriului său univers: 


„O furnică mică, mică 
Dar înfiptă, va să zică, 
leri, la prânz, mi s-a urcat 
De pe vişinul uscat 

Pe picioare, pentru căci 


Mi le-a luat drept nişte crăci. 


Mărunţica de făptură 
Duse, harnică la gură 
O fărâmă de ceva 
Care-acasă trebuia 
Aşezat în magazie 


Pentru iarna ce-o să vie. 


Un! te duci aşa degrabă 
Gândul meu mâhnit o-ntreabă 
Încă nu te-ai lămurit 

Că greşeşti şi-ai rătăcit? 

Cu merinda îmbucată 

Te-ai suit până-n cravată 

Şi mai ai până-n chelie 

Două dealuri şi-o bărbie. 

Nu vrei tată să-ţi arăt 


Cum iei drumul îndărăt? ” 


Întrebarea „Unde dormi, aici, departe?” este de fapt pretextul transfigurării vieţii în 


creaţie: 


„Să-ţi mai pun o întrebare 
E aproape de culcare; 
Unde dormi, aici, departe? 
Într-o pagină de carte? 
S-ajungi virgulă târzie 


Într-un op de poezie? 


Mă gândesc ce-i de făcut 
S-o feresc de neştiut, 
Ingrijat de ce-o să zică 
Maica stareță furnică 
De-o lipsi din furnicar, 


Şi-o aşteaptă în zadar. ” 


Pe de altă parte acest dialog este şi un pretext de a vedea lumea dintr-un alt unghi, 
personificată, aşa cum place copiilor. A o feri pe furnică de neştiut este cel mai îndatoritor gest 
uman al poetului. Furnica aparţine lumii ei, furnicarului, şi de aceea truda ei de a urca „două 
dealuri şi-o bărbie” reprezintă şi o încercare, dar şi zădărnicie. 

Îngrijorat de soarta furnicii, dar şi de neliniştea „stareţei furnică”, Arghezi transmite 
mesajul poeziei : fiecare trebuie să se menţină în propriul său mediu fără să depăşească „datul 
sorții”, firescul existenţei speciei. Poezia este accesibilă copiilor atât prin conţinutul ideatic cât și 
prin forma artistică. La nivelul lexicului sunt atât cuvinte cu sens propriu (furnică, vişin, crăci, 
făptură, magazie, greşeşti, ai rătăcit, merinde, drumul, dormi, carte, poezie, furnicar, etc.), cât şi 
cu sens figurat („gândul meu mâhnit”, „virgulă târzie”). Pentru a creea o atmosferă familiară, 
caldă, poetul recurge la cuvinte, forme populare, expresii („va să zică”, „o să vie”, „o să zică”, 
„O lipsi”, „iei drumul îndărăt”), la elidarea unor sunete ( „un'te duci”), la adresarea directă, prin 
verbe la persoana a doua ( „te-ai lămurit”, „ai rătăcit”, „te-ai suit”, „iei drumul”, „dormi”, „s- 


ajungi”) şi pronume la persoana a doua (-ţi). 


Lumea minusculă a lui Arghezi are un pronunţat aer domestic. Făpturile care se bucură 
cu precădere de atenţia poetului sunt pisica din sufragerie, dulăul din curte, greierele de sub 
perdea, furnicile din cămară, trântorii tăbărâţi pe felia de cozonac cu stafide a Miţurei. O 
intimitate cotidiană sudează acest univers. El gravitează în jurul gospodăriei, al îndeletnicirilor 
curente şi închipuie un fel de nucleu uman robust în centrul căruia stau afecțiunea între soţi, 
dragostea părinţilor pentru copii, micile satisfacţii ale vieţii familiale. Sentimentul dragostei 


împlinite face de fapt, din Arghezi, poetul boabei şi al fărâmei. 


Valori morale și instructiv-educative 


Poeziile despre vieţuitoare au un rol important în viaţa copiilor, pentru că, citind 
poeziile, aceștia pot învăţa să admire lumea înconjurătoare, să observe şi cele mai mici părţi ale 
mediului înconjurător, viaţa animalelor mărunte din care copii pot să invăţe. E bine să atragem 
atenţia copiilor asupra făpturilor mici ca să descopere ei înşişi frumuseţea lumii, a naturii, şi 
astfel să aibă dorinţa de a o ocroti. În multe poezii, la sfarşit, apare mesajul pe care autorul 


doreşte să-l transmită cititorilor: 


„Nu ajunge, vream să zic 
Să fii mare cu cel mic 
Că puterea se adună 
Din toţi micii împreună.” 


(Talharul pedepsit) 


Prin lecturarea acestor poezii, se dezvoltă fantezia copiilor imaginând întâmplări cu 
animale. Limbajul poeziilor este pe înţelesul lor, îşi pot imbogăţi vocabularul şi cunoştinţele cu 
nume de animale (lăcustă, muscoi, bondar, catâr, stacoj, cuc, pitulici, scatiu, etc.), cu însuşiri ale 
lor (zdrenţuros, flocos, pungaş, nerod, zburdalnic, bălțat, pestriț), cu numele locurilor unde 


acestea trăiesc (stup, urdiniş, furnicar), cu numele hranei pe care acestea o consumă. 


Poeziile despre vieţuiotoare se recomandă începand cu clasele a Ill-a şi a IV-a, când 
copiii pot deja să înţeleagă limbajul folosit de autor. Aceste poezii se pot accesibiliza în mai 
multe feluri. În clasele primare nu se fac analize de texte, dar oricum se poate discuta despre 
poezii pe baza unor întrebări simple. 

De exemplu, la poezia „ O furnică”, se pot pune următoarele întrebări: 

Ce făcea furnica ?-aici elevii vor căuta toate verbele care exprimă acţiunea furnicii; 

Cum era furnica ?-copii vor căuta cuvintele, expresiile care descriu furnica; 

Cine vorbea cu ea? 

Oare furnica înţelegea ce îi spunea omul? 

Tu înţalegi vorba animalelor? 

Ce crezi, cum s-a simţit furnica în palma omului? 

Tu ai ţinut vreodată o furnică în palme? 

Tu cum te-ai simţi în palma unui uriaş? 

Oare ce se întamplă în continuare cu furnica? 

Tu cum ai fi procedat în locul omului care ţinea furnica? 


E bine să faci rău unui animal? De ce? 


Atl tip de exerciţiu ar putea fi următorul: 

Scrie o compunere cu titlul „Dacă aş fi furnică”. 

Această temă se poate discuta şi în cadrul altor obiecte de studiu: 
- la Științe, vorbind despre viaţa animalelor, 

- la Desen, desenând furnica cu hrana, 


- la Educaţie Civică, discutând despre relaţia om-animal, om —natură. 


Pe lângă conţinutul poeziilor, putem să vorbim şi despre structura poeziilor, în general: 
strofă, vers, ritm. Copiii pot să facă deosebiri între poezii, observând caracteristicile poeziei, 


deosebirile şi asemănările dintre poezii. 


În concluzie, poeziile despre vieţuitoare scrise de Tudor Arghezi sunt o comoară în 
literatura română, aşa cum afirmă şi Pompiliu Constantinescu: „Arghezi nu-şi creează un univers 
de iluzii din materiale pretenţioase şi moarte, nici nu porneşte din piscul muntelui, ca să cadă în 
pivniţă. Modest, el observă miracolul vieţii, întrupat în copil, în gângănii, în plante, în păsări şi în 
omul umil. Lumea e atât de complicată, atît de concretă în fenomenele ei, încât poartă în ea 
însăşi marea semnificaţie a vieţii. Poetul nu inventează subiecte, teme grandioase, fiindcă ele 


există”. 


GEORGE TOPÎRCEANU (1886 — 1937) 


Poetul și prozatorul umoristic îndrăgit de copii şi studiat în şcoală este muntean de 
obârşie, dar a devenit moldovean convins vieţuind la laşi. George Topîrceanu îmbină în creaţia 
sa clasicul şi modernul, luciditatea şi lirismul. Volumele de versuri „Balade şi idile”, „Parodii 
originale”, ,„„Migdale amare” reprezintă un aliaj de umor şi sentimentalitate prefăcând „în 
glume lacrimile amare”. 

Atunci când sunt lecturate, poeziile lui G. Topîrceanu invită copilul să participe sufletește 
la evenimentele lumii infime și delicate ale florilor și gâzelor. În cadrul operei autorului, 
baladele şi rapsodiile merită o atenţie cu totul deosebită. În multe rapsodii şi balade, autorul 
umanizează lumea plantelor şi a gâzelor, luând parte la durerile lor. Tema predominanta în 
poeziile lui Topîrceanu este accea a naturii și a vieţuitoarelor, aducând o contribuţie însemnată 
în lărgirea orizontului de cunoștinte al copiilor. 

În volumele „Balade vesele şi triste” și „Migadale amare” sunt cuprinse şi poezii 
accesibile celor mici care prezintă câteva aspecte caracteristice ale unor vietăţi îndrăgite de 
copii, cum ar fi: greierele, broasca, ariciul, iepurele etc. Cele mai cunoscute, încă din şcoală 
sunt: „Balada unui greier mic”, „„Rapsodii de toamnă”, „Balada chiriaşului grăbit”, „„Primăvara”, 
„Rapsodii de primăvară”, etc. 

Astfel, „Balada unui greier mic” surprinde aspecte din natură la venirea toamnei. Este 


alcătuită din două momente: primul reprezintă o descriere a toamnei, iar al doilea cuprinde 


prezentarea micului greier surprins de anotimpul rece. Modalitatea principală a creării 


atmosferei este personificarea, dar poezia se caracterizează şi printr-un grafism al imaginilor. 
Prima strofă, un catren, realizează introducerea în cadru pentru versurile următoare care sunt 
un prim-plan al toamnei: 

„Peste dealuri zgribulite, 

Peste ţarini zdrenţuite, 

A venit aşa, deodată, 


Toamna cea întunecată. 


Lungă, slabă şi zăludă, 
Botezand natura udă 

C-un mănunchi de ciumăfai 
Când se scutură de ciudă, 
împrejurul ei departe 
Risipeşte-n evantai 

Ploi mărunte, 

Frunze moarte, 

Stropi de tină, 


Guturai... 


Şi cum vine de la munte, 
Blestemând 

Şi lăcrimând, 

Toţi ciulinii de pe vale 

Se pitesc prin văgăuni, 
lar măceşii de pe câmpuri 
O întâmpină în cale 


Cu grăbite plecăciuni...” 


Mişcarea pare a înceta, pentru ca imediat imaginea să se focalizeze asupra greierului: 


„Din căsuţa lui de humă 
A ieşit un grieruş 
Negru, mic, muiat în tuş 


Şi pe-aripi pudrat cu brumă.” 


Diminutivele căsuță, grieruş, alături de imaginile grafice realizează un portret miniatural 
în linii graţioase trezind duioşia. Se remarcă din nou o creştere a ritmului dar confruntarea se va 
desfăşura în lumea măruntă a gâzelor, între greiere şi furnică. Acest fapt nu diminuează însă cu 


nimic dramatismul momentului: 


„Cri-cri-cri, 

Toamnă gri, 

Nu credeam c-o să mai vii 
Înainte de Crăciun, 

Că puteam şi eu s-adun 

O grăunţă cât de mică, 

Ca să nu cer împrumut 

La vecina mea furnică, 
Fi'ndcă nu-mi dă niciodată, 
Şi-apoi umple lumea toată 


Că m-am dus şi i-am cerut...” 


Unind umorul fin cu melancolia, poetul observa cu atenţie priveliștile naturii cu flora și 
fauna minusculă și atribuie greierașului sentimente omenești. Finalul aduce imagini care 
sintetizează conţinutul poeziei exprimând compasiunea poetului pentru mica vieţuitoare. 
Ultimele versuri răsună ca sunetul unei melodii triste, vestind parcă sfârșitul greierașului, care 
nu mai poate rezista frigului și umezelii de toamnă, acest final înduioșător fiind pe buzele 


tuturor copiilor: 


„Dar de-acuş, 

Zise el cu glas sfârşit 
Ridicând un picioruş, 

Dar de-acuş s-a isprăvit... 
Cri-cri-cri, 

Toamnă gri, 


P 


Tare-s mic şi necăjit!... 


Epitetul „gri” cuprinde simbolic trăsăturile caracteristice ale anotimpului ploios şi rece. 
Cele două părţi sunt alcătuite sintetic armonios. „Balada unui greier mic” face parte din poeziile 
cu viziune fabulistică, fiind în fapt o continuare a fabulei lui La Fontaine „Greierele și furnica”. 
George Topîrceanu preia motivul, accentuând liniile situaţiei tragice a greierașului. 

În poezia „Un iepure” este surprins un moment de vanătoare în care imaginile se succed 


rapid, dramatic: 


„Scurt, mohorul a foşnit... 
şi spre neagra arătură 
Într-o clipă s-a ivit 


Un măgar miniatură”. 


Lumea naturii trăieşte clipa de panică la dimensiunile umanului, nuanţat insă cu mult 


umor: 


„Spre porumb acum s-abate... 
Un scaiete zăpăcit 
îl intreabă: - Ce e frate? 


-Sunt teribil de grăbit!...” 


Comparaţiile subliniază agerimea neobişnuită a celui înspăimântat care, în cele din 
urmă, reuşeşte să scape de urmările grave ale situaţiei. 

Deşi cu un mesaj educativ deosebit, „Câţi ca voi!” este o poezie atractivă prin situația 
plină de umor, ușor de sesizat de către copii. Cele două simboluri ale ogrăzii au atributele 
obișnuitului, notate de autor cu ironie fină prin cele doua epitete, iar gesturile lor se consumă în 
spațiul comun, familiar, dar nu realizează banalitatea situaţiei, dimensionandu-și acțiunea 


hiperbolic: 


„Sus, pe gardul dinspre vie, 
O găină cenuşie 

Şi-un cocoş împintenat 
S-au suit şi stau la sfat: 

- la te uită, mă rog ţie, 


Cât de sus ne-am înălţat... 


Și deodată, cu glas mare, 
Începură amândoi 
Să cotcodăcească-n soare: 


P 


-Nimeni-nu-mai-e-ca voil... 


Prin onomatopee și repetiție se subliniază mândria fară temei a celor doi. Răspunsul 


jucăușului piţigoi este menit să reașeze lucrurile în măsura lor: 


„Dar de sus, din corcoduş, 
Pitulându-se-ntre foi, 
Mititel şi jucăuş, 

Le-a răspuns un piţigoi: 

-Câţi ca voi ICâţi ca voi |... 


G.Topirceanu spre deosebire de Calistrat Hogas,indragostit numai de peisajul 
alpestru,scaldat in lumina zilelor de vara,s-a oprit asupra tuturor anotimpurilor.Titlurile unor 
poezii demonstreaza acest lucru: „Rapsodii de primavara”, „Rapsodii de toamna”, „Rapsodii de 
vara”, „Noapte de iarna”etc. 

Coloristul și miniaturistul se conturează și mai mult în poeziile care iau ca pretext 
anotimpurile. Ca poet al anotimpurilor, G. Topîrceanu îmbina viziunea realistă cu fantezia, 
euforia cu melancolia. Baladele dedicate anotimpurilo includ fragmente descriptive excelente. 
Edificatoare sunt pagini ca acelea din „Rapsodii de primăvară”, și „Rapsodii de toamnă” în care 
fineţea observației, umorul și plasticitatea expresiei formează un ansamblu evocator. Poetul 
vede natura pictural, în planuri mari sau pe porțiuni mici, întotdeauna cu senzațiile unui fin 
colorist. Vitalitatea naturii îi inspiră eroism și dragoste de viață. 


G.Topirceanu nu este numai poetul amurgurilor reci ale toamnei, ci și al zilelor însorite 


de primavară, când: 


„După-atâta frig și ceață 
lar s-arată soarele 
De acum nu ne mai —-ngheaţă 


Nasul și picioarele!” 


„Rapsodii de primăvară”, descrie cum, dupa o iarnă lungă, care a amorţit întreaga 


natură, oamenii simt nevoia să deschidă larg ferestrele, pentru a intra în casă soarele și vântul: 


„Ferestre amorţite se deschid 


pă 


Să intre-n casă soarele și vântu 


Primavara pare un vis fulgurant, prinzând viață dintr-o natură ce până atunci hibernase. 
Acum ea renaște, aducând calmul zilelor blânde, însorite și deodată întreaga lume se 


înviorează: 


„Se-nalţă abur moale din grădină. 

Pe jos, pornesc furnicile la drum. 
Acoperișuri veștede-n lumină 

Întind spre cer ogeacuri fără fum. 

Pe lângă garduri s-a zvântat pământul 


Și ies gândacii - Domnului pe zid.” 


Prospeţimea anotimpului se reflectă și în activitatea umană, a curaţeniei de primavară 
cu mișcarea ei febrilă, trepidantă, sugerată prin versuri scurte, sacadate, imitând parcă rapida 


gestică a harnicelor femei: 


„De prin balcoane 
Și coridoare 
Albe tulpoane 
Fâlfâie-n soare. 
les gospodinele 
luți ca albinele 
Părul le flutură 
Toate dau zor. 
Unele mătură 
Altele scutură 
Colbul din pătură 


Și din covor.” 


Primăvara își face apariţia în toată splendoarea ei iar poetul reușește să descrie acest 
anotimp aducând în faţa ochilor noștri un tablou plin de viaţă și voioșie. Cerul este de un 
albastru intens, ca o petală de „Nu mă uita”, soarele proaspăt de primăvară strălucește printre 
florile de liliac, se vede zborul ușor, temător al unui gândăcel, iar puii de rândunică ciripesc 


voios: 


„Cerul e-albastru 

Ca o petală 

De miozot. 

Soarele crud în liliac, 
Zbor subţire de gândac, 
Glasuri mici 


De rândunici”. 


Au apărut bineînţeles și primele plante și flori ale primăverii: 


„Viorele și urzici...” 


Poetul se adresează cu uimire primăverii, întrebând-o de unde vine însoţită de 


minunatul său alai de flori, gâze și păsări: 


„Primăvara din ce rai 
Nevisat de pământeni, 
Vii cu mândrul tău alai 


Peste crânguri și poieni?” 


Vântul de primăvară face o țesătură ușoară, specifică acestui anotimp personificat: 


„Pogorâtă pe pământ 

În mătăsuri lungi de vânt 
Lași în urmă, pe câmpii, 
Galbeni vii 

De păpădii 


Bălţi albastre și-nsorite 


De omăt topit abia, 
Și pe dealuri mucezite 


Arături de catifea” 


Primăvara este imaginată ca o zâna care însufleţește natura, o trezește la viaţă, în urma 
ei apar bănuţii de aur însufleţiţi ai păpădiilor, bălțile albastre din zăpada abia topită în care se 
oglindește soarele, iar pe dealurile încă neînverzite, se văd arăturile ca de catifea care răstoarnă 
brazda cu plantele uscate de peste iarnă. Poetul descrie în această poezie frumuseţile naturii la 
venirea primăverii.Viaţa care tresaltă în toate elementele naturii, ne umple sufletul de veselie, 
dragoste de viață și veselie. Întreaga poezie este un tablou plin de însufleţire și de culoare, 
animat de schimbările din natură și de viaţa care pulsează pretutindeni în jurul nostru. Poetul 
reușește să creeze o lume imaginară a micilor vieţuitoare cu ajutorul epitetelor, enumeraţiilor și 
al personificării. 

În concluzie, poezia lui Topîrceanu aduce, în lumea copiilor, ritmuri deosebite, melodii 
ale naturii în durata anotimpurilor, imagini plastice de neuitat. Prin maniera în care abordează 
universul micilor vieţuitoare, creaţiile sale se aseamănă cu unele poezii ale lui Tudor Arghezi, 


unde animale, păsări, gaze, devin prilej de admiraţie și uimire 


Valoarea instructiv-educativă 

Aceste poezii constituie un mijloc de cunoaștere a unor aspecte ale vieții animalelor, a 
gâzelor, cât și o cunoaștere și o vizualizare mai bună a anotimpurilor. Multe poezii destinate 
copiilor, ca exemplu: „Balada unui greier mic”, „Rapsodii de primăvară”, ,„„Rapsodii de 
toamnă”, „„Rapsodii de vară” se pot folosi și la alte obiecte studiate la școlă. poezia „Balada 
unui greier mic” poate fi folosită, de exemplu, la ora de Abilități Practice, unde, din frunze 
uscate de toamnă, nuci și alte materiale naturale, se poate lipi pe un carton un greier 
posomorât. La ora de Educaţie muzicală se poate învăţa cântecul cu același nume. Într-un mod 


asemănător se poate proceda și cu rapsodiile sus amintite. 


Poeziile lui Topîrceanu au o valoare instructiv-educativă însemnată. Le trezesc copiilor 
preșcolari și școlari dorința de a observa mai atent natura, precum și viața din natură, 
contribuind astfel la dezvoltarea spiritului de observaţie. Copiii vor descifra și înțelege mesajul 
estetic și moral prin diferite procedee, metode adecvate vârstei, prin joc didactic precum și 


printr-un șir de întrebări precum: 


Care este anotimpul tau preferat? 

De ce tocmai acest anotimp? (explicaţi) 

Cum este anotimpul toamna? 

Cum vezi acest anotimp în „Balada unui greir mic”? 
Ce sentimente ai față de greier? 

Dacă ai putea, cum l-ai ajuta? 

Cum poţi să-ţi ajuţi un coleg? 


Cum trebuie să ne comportăm unii cu alții? 


Din poezia „Rapsodii de toamna”: 
Ce animal ai vrea să fii: vrabie, broscoi, lişiţă, cocostârc sau ţânțar? 
De ce tocmai acest animal? 


Deseneaza floarea preferată. Ce flori ai dori să ai în curte ?(dezvoltarea vocabularului). 


„Natura polarizează în exclusivitate lirismul lui Topirceanu. Deşi avem de-a face cu un 
poet care a trăit aproape toată viaţa într-un oraș de provincie, natura nu intră în versurile sale 
sub forma grădinii publice, ci antenele sensibilităţii sale se întind dincolo de barierele orașului, 
receptând cu prospețime primenirea anotimpurilor. Topirceanu nu este un peisagist clasic.Un 
poet ca el nu poate să fie închipuit pe un trepied, cu penelul într-o mână şi pânza bine fixată pe 
genunchi, așternând într-o compoziţie riguroasă colțul de natură de sub ochi. Trântit în 
iarbă, Topîrceanu se lasă în voia senzaţiilor de lenevire la soare, notând la întâmplare câte ceva, 


într-un caiet de schiţe. Mici impresii fără pretenţie.” (Dinu Pillat) 


ELENA FARAGO (1878-1954) 


Poeziile Elenei Farago sunt frumoase, se citesc cu plăcere de către copii și se pot 
memora uşor. Ele au un puternic caracter educativ. Autoarea urmăreşte nu numai să-i amuze 
pe copii, dar și să-i educe, să le formeze deprinderi bune de comportare şi trăsături frumoase 
de caracter. De asemenea urmăreşte să îndrepte, să corecteze unele deprinderi urâte, unele 
defecte. 

În anul 1906 publică primul volum de poezii, intitulat Versuri”, pe care, la îndemnul 
marelui savant Nicolae lorga, autoarea îl semnează cu adevăratul ei nume, Elena Farago. Rând 
pe rând apar alte volume dedicate copiilor.Dintre acestea amintim: Pentru copii (1913), Copiilor 
(1913), Din traista lui Moş Crăciun (1920), Să nu plângem (1921). Poeta a scris şi lucrări în proză, 
povestiri destinate copiiilor. Cele mai importante sunt: „Să fim buni”, „Într-un cuib de 
rândunici”, „Să nu minţi şi să nu furi”, toate caracterizate prin trăsături educative importante. 

În poezia „O fetiță cuminte”, o fetiţă cuminte ştie să se comporte frumos, civilizat, 


respectuos. Ea îi îndeamnă pe toţi copiii să fie cuminţi, să nu-i supere pe ceilalţi şi să nu mintă: 


„Cand un copil mic ca mine 
Vorbeşte cum nu se cuvine, 

Ori ţipă, zgârie şi minte 

Ca un copil ce nu-i cuminte. 

Eu mă gandesc că sunt mai mare, 
Şi-l iau frumos pe lângă mine, 

Şi il învăţ, cât pot de bine, 


să fie bun, cinstit, curat.” 


O temă asemănătoare se găsește şi în poezia „Doi fraţi cuminţi”. Este vorba despre doi 


fraţi, care sunt foarte ascultători şi care nu se ceartă. 


„Noi suntem doi fraţi în casă, 


Şi nu ne certăm deloc, 
Şi suntem tăcuţi la masă, 


Şi cuminţi în orice loc.” 


Fraţii se joacă cuminţi pe afară, când timpul este frumos, iar când este timp urat, stau 
liniştiţi în casă. Mama este mereu cu ei, îi învaţă cum să se poarte, le vorbeşte frumos, şi le 
citeşte basme. Aceasta îi învaţă pe copii să fie buni, înţelegători şi milostivi cu cei sărmani.Toate 
sfaturile şi învăţăturile pe care mama le dă celor doi copii, au ca scop să-i facă cinstiţi, corecţi şi 
buni. 


„Căci ea vrea să ne facă 


Oameni buni şi drepţi ca ea.” 


Prin numeroase poezii, autoarea urmăreşte să formeze la copii trăsături pozitive de 
caracter. la atitudine împotriva diferitelor obiceiuri şi deprinderi urâte, pe care le condamnă. 

În poezia „Căţeluşul şchiop”, printr-un monolog al căţelului, poeta ia atitudine împotriva 
acelor copii care chinuiesc micile animale, care au obiceiul de a le lovi fără motive. Un căţeluş se 
plânge că a fost lovit de un copil rău, iar acum nu poate merge, ci sare în trei picioare. Copiii râd 
de el şi-l strigă „cuciu şchiop”. Căţeluşul este trist când îi vede pe fraţii lui alergând și jucându-se 
cu copiii. El stă singur şi plânge și-i admiră pe copiii cuminţi, îi iubeşte şi ar dori mult să se joace 
cu ei. Din păcate sunt şi copii răi ca acela care l-a lovit, iar acei copii îi sunt urâţi. Caţeluşul spune 
că ar putea să se răzbune, să-l muşte de picior, dar nu face acest lucru dorind să-i arate că el 


este mai bun deâat acel băiat cand l-a lovit: 


„....aş putea să-l muşc odată 
De picior ,să mă răzbun. 
Dar îl las aşa , să-l vadă 

Răul , că un biet căţel 

Are inima mai bună 

Decât a avut-o e 


În alte poezii, Elena Farago condamnă lenea şi pe cei leneşi, îndemnându-i pe copii să fie 
harnici. Poezia „Bondarul leneş” este un exemplu în acest sens. Este vorba despre o furnică 
mititică ce duce pe spate greutăţi mult mai mari decat trupşorul ei. Pe o cărare întalneşte un 
bondar plângând de foame. Furnica îi propune s-o ajute la cărat povara, oferindu-se să-i 
plătească bondarului pentru ajutorul dat. Dar bondarul refuză, jurându-se că nu poate munci. 
Atunci furnica, ce avusese milă de bondar la început, procedează foarte corect şi nu poate avea 


milă de un leneş. 


„Vai de tine ! Ce ruşine 
Leneşule cerşetor 
Nici de milă , nici de silă 


Nu ţi-aş da un ajutor.” 


În poezia „Doi prieteni”, doi copii îşi povestesc întamplări, unul dintre ei ascunde diferite 
fapte rele, nu le recunoaşte, iar celălalt îi spune că orice s-ar întampla, nu poate să-i ascundă 


mamei nimic : 


„Ba eu spun orice greşeală 
Ei îi spun orice greşeală 
Căci copilul care înşală 

E urât şi prost 

Şi de-ar fi chiar să mă bată 
Pentru vina mea 

N-aş minţi-o niciodată 


Pe mămica mea.” 


Întreaga operă literară a Elenei Farago este un exemplu de sensibilitate artistică. Ea s-a 


apropiat cu multă înţelegere de sufletul celor mici, şi frumoasele ei creaţii au încântat copiii de- 


a lungul timpului, au ştiut să aducă bucurie în sufletul copiilor şi să-i facă mai buni şi mai 
sensibili. Din poeziile poetei, copiii învaţă să fie generoși și miloși cu cei mai puţin norocoși 
decât ei dar și cu viețuitoarele mici, învaţă să respecte natura și animalele, să-și respecte și să-și 


iubească părinţii și să nu uite să fie mereu cuminţi și buni. 


OTILIA CAZIMIR (1894-1967) 


Otilia Cazimir, figură cunoscută a literaturii dintre cele două războaie, a dedicat multe 
din versurile sale copiilor, prezentând, în placheta Baba larna intră-n sat, tablouri de natură din 
diverse anotimpuri. Pentru a face mai accesibilă micilor cititori descrierea peisajului, poeta 
folosește personificarea, umanizând natura. Concretizarea imaginilor răspunde necesităţii de a 
da copiilor explicații, accesibile lor, asupra aspectelor variate ale naturii. Pentru a apropia cât 
mai mult natura de sufletul copilului, scriitoarea umanizează viețuitoarele. În căminul păsărilor, 
toate lucrează cu zel la treburile gospodăriei: „codobaturile” mătură, ghionoaiele „spală rufe-n 
ploaie”, pitulicile „adună furnici”, răţuștele „răsucesc găluști”, iar cucul îndeplinește funcţia de 
portar (Un cămin de păsărele). Harnica furnică apare în versurile poetei ca o „gospodină” 
grijulie, care se duce grăbită la moară, neavând timp de pierdut, deoarece i-a rămas „casa ne- 
ngrijită”, „rufele la soare” și „copiii cer mâncare” (Gospodina). 

Pițigoiul, care după tradiția poporului este considerat ca o pasăre vioaie și prietenoasă, 
apare și în versurile Otiliei Cazimir, rostind vorbe pline de înțelepciune: 
„laca, spun și eu minciuni! 
Când e iarnă simţ a vară. 
Să fac iarna de ocară. 
Vara strig: „Cârpiţi! Cârpiţi!” 
Ca să știți 
Să pregătiţi 
Și hăinuţa ruptă-n coate, 


|? 


Și cămara cu de toate 


În versuri gingașe, Otilia Cazimir atrage atenţia copiilor și asupra unor flori de pe câmp sau 
din grădină, atribuindu-le. de asemenea, calităţi omenești. 

Păpădia care apare în cele dintâi zile de primăvară, iese prima din frunzișul putrezit, „să 
mai vadă ce-i pe-afară” întinzându-și floarea drept spre cer, dar curând, „când vede că nu-i 
glumă”, 

„Că-i tot brumă 

Şi-i tot ger. - 

Își adună pămătuf 

În tecuţa-i vătuită 

Pentr-o zi mai potivită 


Soarele călduţ, de puf!” 


Otilia Cazimir prezintă copiilor și tablouri de natură din diferite anotimpuri. Pentru a face 
mai accesibilă micilor cititori descrierea peisajului, poeta folosește personificarea, umanizând 
natura. Concretizarea imaginilor răspunde necesităţii de a da copiilor explicaţii simple asupra 
aspectelor variate ale naturii. 

larna este zugrăvită asemenea unei babe urâte, care intră în sat „suflând în pumnii reci”, 
„scoțând pâclă pe poteci” și lăsând în urma ei 

„Promoroacă și polei. 

Pe ogoare. 

Corbi și cioare 

Prin păduri 

Lupii suri. 

Și de-a lungul drumului 

Numai scama fumului...” 


(„Baba larna intră-n sat”) 


Venirea primăverii este sugerată copiilor prin vioiciunea și mișarea care domnește între 


micile vietăți: gândăceii „mărunți și roșii” au ieșit să doarmă la soare, iar cărăbușul, „cu barbă, 


în hăinuţă aurie, mândru și grăbit” vestește în lumea întreagă că „primăvara a sosit”. („De pe-o 
bună dimineață”) 


Primăvara, „care aduce belșug în țară” este descrisă în versuri vesele și luminoase: 


„Şiruri negre de cocoare, 
Ploi călduţe și ușoare, 
Fir de ghiocel plăpând, 
Cântec îngânat în gând, 
Sărbătoare...” 


(„Pentru tine, primăvară”) 


Versurile sprintene și vioaie au avantajul de a putea fi ușor memorate. Ele contribuie la 
îmbogățirea vocabularului și la dezvoltarea simțului estetic al copiilor. Simplă în expresii, clară, 
dar bogată în imagini concrete, cartea dedicată de Otilia Cazimir celor mici este una dintre 
lucrările reușite, de acest gen, din literatura noastră. Poeta observă cu atenţie priveliștile naturii 
cu flora și fauna minusculă, redând în versuri delicate poezia micilor viețuitoare: Melcul, 
Licuriciul, Măcăleandrul, Furnica. 

În poezia Melcul, Otilia Cazimir descrie în imagini pline de gingășie modul de viaţă și 
înfățișarea acestei mici făpturi. Inspirația acestei poezii este prilejuită de faptul că sub frunzele 
uscate din grădină poeta a găsit „o căsuţă galbenă de culbec, ușoară cu lăuntrul alb și sec”. 
Făptura care stăpânise toată vara spiralele de calcar răsucit spre toamnă s-a retras singură, 
oblonindu-se, ca să moară în adăpostul ei. 

Apoi este descris melcul: „cu trupul mic de gelatină”, care „și-a dus o vară-ntreagă prin 
grădină” „viaţa lui măruntă și timidă”, neavând drept adăpost împotriva intemperiilor naturii 


| pă 


decât mica lui „găoace”, „atât de subțirică c-ar fi strivit-o-n palme un copil”. Astfel, cu căsuţa lui 


în spate a alunecat „încet și fără spor”: 


„Plimbându-și greu făptura lui gheboasă 


Pe foi de brustur ori prin buruiene, 


De-a lungul drumului lăsa, alene. 

O dungă, lucitoare și cleioasă, 

Ca să-și însemne drumul înapoi 

Spre pâlcul cald și dulce de trifoi. 

Și speriat la fiecare pas, 

Strângânu-și trupul umed și vâscos 

În coaja străvezie - pe o creangă la popas, 


Părea un fruct sălbatic și apos...” 


Numai când aude cântecul gingaș și încetișor al copiilor, melcul, purtat „ușurel” în mâna 


mică a acestora, „înșelat de glasul lor”, 


„Și-a scos naiv corniţele la soare 
Și-a privit încremenit de frică, 


Cu ochii mici ca patru punctișoare”. 


Poezia Licurici prezintă de asemenea o minusculă făptură din natură - licuriciul. Licuricii par 
adevărate bijuterii presărate „pe cărărușa dintre vii” de domniţe mici. Zâne din basme cu trupul 
ca de fum trec seara pe drum, lăsând în urma lor sclipirea de smarald a licuricilor. Finalul poeziei 


surprinde înfățișarea adevărată a licuriciului, când își pierde strălucirea de bijuterie: 


„...Dibuitoare am cules, 

Să mi-l închid în pumnul cald 

Pe cel mai sclipitor smarald. 

L-am dus în casă să-l înșir 

Pe-un fir de-argint, ca pe-o mărgică. 
Dar din minunea care-a fost 

N-am mai găsit în palma mică 


Decât o frunză de urzică, 


Și de desubt, la adăpost. 
Un gândăcel urât și prost 


Pe jumătate mort de frică.” 


ANA BLANDIANA (1942-prezent) 


Anei Blandiana destinată copiilor inspiră, după cum o caracterizează Alexandru Philipide, 
„simpatie și încredere. Te îndeamnă s-o recitești și trece cu succes deplin proba recitirii.” În 
volumul „Întâmplări din grădina mea”, prin valorificarea categoriei estetice a miniaturalului, 


poeta avertizează pe micii cititori: 


„...pentru că sunt extraordinar 

De ocupată 

Și nu-mi văd capul de treabă, 

Vă scriu în grabă, 

Pe o frunză de mărar (presată) 

Cu un picioruș de furnică. 

O cărticică foarte mică.” 

(Ana Blandiana, Întâmplări din grădina mea) 

Materialul poetic este compus din flori: „romaniţele”, „stânjeneii”, „crăiţele”, 

„cârciumăresele” sau „trandafirii”. Printr-o ingenioasă suită de personificări și interogaţii, poeta 


se întreabă, în poezia cu titlul omonim: 


„Oare cum or fi florile 

Când nu se uită nimeni la ele 
Și se dezbracă pe furiș 

Până la piele? 


Cum or fi atârnând romaniţele 


Când își dau jos rochiţele 
Lor albe cu centură aurie, 


Pe care toată lumea le știe?” 


Din universul evocat, cu un lirism dens, deschis germinaţiei din natură, miresmelor, 


culorilor etc nu lipsesc anotimpurile: 


„Cine poate ști 
De unde vine vara 
Și încotro se duce 
Cântând 


Caravana ei verde și aurie?” 


Paleta coloristică folosită „caravana ei verde și aurie”: „pepenii verzi”, „pardoseala 
purpurie” etc are darul de a potenţa prin epitete duble sau simple belșugul verii, precum și 
nostalgia poetei față de copilărie, ca simbol al purității și optimismului. 

„Unii zic c- ar veni 

Din bostănărie, 

Că se naște în pepenii verzi 

În miezul lor 

Strălucitor 

Ca un palat luminat 

De rubine”. 

Dar mie 

Mi-a spus o fetiță cuminte 

Că-și aduce aminte 

Cum vara vine din copilărie 


Și cum 


la miros de lapte, de fân și de fum, 
Aluneci de-aici 
Trasă de fluturi, de buburuze și de furnici 


Înspre bunici.” 


Un adevărat antropomorfism liric întâlnim și în al doilea ciclu, autoarea reușind, printr-o 
ingenioasă transfigurare artistică să atribuie lucrurilor, animalelor și fenomenelor naturii 
caracteristici și sentimente omenești - Motoșel și Botoșel din poezia cu titlu omonim, fraţi 
gemeni: 

„Nu-i deosebeam decât 

După-o dungă de pe gât 

lar alteori, mai degrabă 

După-o pată de pe-o labă”. 


(Ana Blandiana, Alte întâmplări din grădina mea, București, Ed. lon Creangă, 1983) 


Botoșel era egoist și răutăcios: 
„Numai când făcea vreun rău 

Era leit frate-său...și suav, cu glas înalt 
Se jura că-i celălat; 

Pe când bietul Motoșel 


Lua bătaie pentru el.” 


Deosebindu-i și inițiala numelor, poate atrage atenţia copiilor asupra necesității de a-și 
recunoaște greșelile, de a fi cinstiţi și demni. Epitete ca: „suav cu glas înalt”; „bietul Motoșel” 
etc sunt modalităţi artistice simple, accesibile pentru înţelegerea mesajului artistic. În „Cuvânt 
înainte”, actul creaţiei este văzut asemenea unui joc distractiv. 


Obsevaţi adresarea directă: 


„Poate vă întrebaţi, copii 


Ce caut eu cu vorbele printre jucării 
Și de ce vin încărcată cu rime 

Când nu m-a chemat aici nime, 

De fapt eu nu caut decât un loc 
Unde-aș putea să mă joc; 

Și să mă joc cu litere și cuvinţele 


Cum vă jucaţi voi cu basmele în bucățele.” 


În „Secret”, variaţia tonului, oralitatea stilului, umorul, prezenţa diminutivelor etc 
contribuie la dezvăluirea unui „mister” în legătură cu Arpagic, pisoiul care „...are în fiecare/ Ochi 
câte un felinar” și „un comutator ascuns/ în lăbuţa dreaptă din faţă (...) Și în lăbuţa stângă din 
spate”. În aceste versuri își fac loc ironia, aluzia transparentă, simbolurile ușor descifrabile 
având un sens alegoric: Arpagic este dotat cu „o electricitate specială”, numită în lucrările de 
specialitate motano-arpagicală, motiv pentru care a fost luat „pentru școala cea nouă;/ Și dată 
fiind criza mondială de energie,/ Mi l-au luat pe vecie.” (Cornelia Stoica, Eugenia Vasilescu, 
1998) 

La aceeași recuzită ironică fac aluzie și versurile poeziei „Scrisoare”. Un copil trimite 


soarelui o depeșă. Observaţi folosirea adresării directe: 


„Mult stimate astru auriu, 

Sau mai simplu, dragă Soare. 

M-am hotărât să-ţi scriu o scrisoare 
Să mai stai vreo două luni pe loc, 
Să rămână vara neschimbată, 

lar de-ţi va fi greu ca o răsplată, 


larna poţi să nu mai vii deloc. 


Sau și mai grozav ar fi - știi cum? - 
Să ţină vacanţa - acum vreo zece ani... 
Pentru școală, iarnă, frig, oricum 


E destulă vreme când vom crește mari” 


GELLU NAUM (1915-2001) 


În „Cartea cu Apolodor”, poetul Gellu Naum, povestind în versuri întâmplări atrăgătoare 
ale pinguinului Apolodor, transmite copiilor numeroase cunoștințe din domeniul geografiei. 

„Grăsuţ, curat, atrăgător, în fracul lui strălucitor”, pinguinul Apolodor stătea la circ, în 
Târgul Moșilor, „pe gheaţa unui răcitor”. Dar, făcându-i-se dor de fraţii lui din Labrador, a fost 
dus de un avion bimotor și lăsat cu parașuta, dar nu a ajuns în Labrador, ci la Capul Nord. Pe 
când stătea „posomorât” și „gânditor”, „tăcut și trist”, „fără busolă, fără hartă”, a fost îmbarcat 
de pescadorul Meteor și, după ce a străbătut Alaska, rece și pustie, s-a îndreptat spre Labrador. 
În drum însă, Castorul Bursuk, care „se bizuia pe vechi/ tratate/ pe tomurile studiate, / pe 
manuscrise, pe citate/,” i-a spus că Familia Apolodor s-a stabilit la Polul Sud. De aceea 
Apolodor s-a îndreptat spre sud, străbătând Canada, trecând de-a lungul Statelor Unite, 
poposind apoi în valea râului Missouri. În orașul Saint Louis - Apolodor a fost crezut marțian. 


Aici, membrii Asociaţiei „Amicii armei nucleare” s-au sfătuit și au decis: 


„Acest străin va fi trimis 
S-arunce-n fiecare ţară 

O mică bombă nucleară. 
În misiunea lui secretă 

Va fi trimis cu o rachetă. 
De va ieși, cumva, război, 
Suntem nevinovaţi, firește: 
Străinul nu e de la noi. 


Ce face el: nu ne privește. 


Vom da, la vremea cuvenită 
Anunţ, că banca împrumută, 
Oricare ţară pustiită 
(Dobândă nouăzeci la sută).” 

Încuiat într-o rachetă plină cu bombe nucleare, Apolodor a provocat o explozie, dar el a 
scăpat ca prin minune, a fost pescuit de doi negri și transportat cu bacul până la portul New- 
Orleans. 

De aici s-a îmbarcat pe un alt vapor „și, rătăcind mai multe zile în largul Mărilor Antile, 
prin Marea Caraibilor”, Apolodor a ajuns la Ecuator, plutind cu un colac. Apoi, pe vasul modest 
al unor pescari din Uruguai, a zăbovit în Argentina, iar de aici, îndreptându-se spre sud, 
Apolodor a ajuns în Antarctica, printre ghețari, „și-a debarcat, triumfător, /Pe gheaţa Golfului 


Terar”. Aici a reîntâlnit „tot neamul lui Apolodor”. 


„Și l-au primit, la debarcare. 
Bunicul Apolodorin 

(cel mai în vârstă pinguin) 
Și mama, Aplodorica 

(o pinguină, atâtica...) 

Și tata, Apolodorel 

(Un pinguin, mărunt și chel) 
Și unchiul Apolodorini 


Și neamurile, și vecinii...” 


Dar curînd pe Apolodor l-a cuprins dorul — de data aceasta de prietenii de la București - 
și a plecat din nou la drum. După multe rătăciri pe urmele lui Magelan, „prin continentul 


african”, prin Mediterana și Bosfor, s-a reîntors la București: 


„De-atunci voios și zâmbitor 


Stă iar la circ Apolodor 


Pe gheaţa unui răcitor, 
Dar nu în Târgul Moșilor. 
Pe cât se pare, s-a mutat... 


Adresa Circului de Stat.” 


Multiplele peripeții ale pinguinului Apolodor, interesant și atractiv povestite, sunt prilej 
de instruire pentru copii, care, urmărin călătoria lui, își îmbogăţesc cunoștințele geografice. 

Poezia constituie unul din sectoarele cele mai bogate ale literaturii pentru copii. 
Muzicalitatea versurilor îi atrage pe copii încă din primii ani ai vieţii. Concizia cu care sunt redate 
fapte, idei, tablouri sau sentimente constituie un motiv de prim ordin pentru care poeziile nu 
numai că sunt ușor accesibile copiilor, dar le și memorează cu destulă ușurință. Poeziile pentru 
cei mici au o tematică deosebit de variată, poeţii abordând cele mai diferite subiecte inspirate 
din surse multiple și diferite. Având o tematică variată, poeziile pentru copii cuprind o 
complexitate de idei și sentimente și de aceea au o deosebită valoare instructiv-educativă și 


artistică. 


CAPITOLUL AL V-LEA 


Fabula - creaţie epică în versuri pentru copii 


5.1. Fabula: Grigore Alexandrescu (Greierele și furnica, Boul și vițelul, Corbul și vulpea, Lupul și 


mielul,), Tudor Arghezi (Tâlharul pedepsit), Alecu Donici (Musca la arat) 


Etimologic, cuvântul „fabulă” provine din limba latină unde înseamnă povestire scurtă, 
alegorică, în proză sau versuri prin care erau satirizate anumite forme de comportament şi unde 
acţiunea era pusă pe seama animalelor, a plantelor sau a obiectelor. 

S-a crezut multă vreme că ţara de obârșie a fabulei este Grecia antică, Esop fiind 
considerat „părintele fabulei”, prin marea circulație pe care specia a avut-o Esopia. Izvoarele 
scrise fac însă dovada că până la Esop fabula a fost cultivată în Orient, de unde s-a răspândit cu 
timpul până în Grecia antică, iar de aici în totată Europa. Chiar dacă fabula, în genere, și 
principalele ei motive s-au făcut cunoscute pentru prima dată în Orient, meritul de a ridica 
specia fabulei pe culmi nebănuite până atunci îi revine sclavului grec Esop, care a trăit în secolul 
al VI-lea î.Hr și a fost socotit de către greci drept creatorul fabulei. Cu toate că în fabulele lui 
Esop se întâlnesc și motive orientale, fapt reflectat de însăși existenţa, printre eroi, a unor 
vietăți care aparţin altor teritorii decât acela al Greciei (crocodilul, leul, cămila) se poate afirma 
că, prin Esop, limba și poporul grec au dat fabulei cea mai mare strălucire. 

Cel mai important autor latin de fabule a fost Phedru care a trăit în timpul împăraţilor 
Augustus şi Nero şi a scris 123 de fabule, inspirându-se din Esop. Cel care a revoluţionat, cu 
adevărat, străvechiul gen al fabulei a fost Jean de La Fontaine. Scrise în perioada clasicismului 
francez, creaţiile acestuia sunt fabule inspirate tot din Esop dar și din poetul elin al antichităţii 
Babrios, cel care a pus în versuri fabulele esopiene. Fabulele lui La Fontaine diferă de cele ale lui 
Esop în ceea ce privește structura. Fabulistul francez schimbă raportul dintre morală și 
naraţiune. Astfel, în timp ce la fabuliștii antici accentul cădea pe morală, partea narativă având 
un rol secundar, La Fontaine dă prioritate povestirii, morala fiind exprimată în doar câteva 
versuri, câteodată numai unul, sau absentă, reieșind implicit din conţinut. Mai mult decât atât, 


La Fontaine așează uneori morala chiar în fruntea fabulei, pentru a atrage atenţia asupra 


semnificației peripeţiilor ce urmează să fie narate (Lupul și mielul, lepurele și broasca ţestosă). 
Marele fabulist francez reușește în cele 12 volume de fabule ale sale transpuneri magistrale ale 
faunei în trăsături și caractere umane: leul reprezintă forţa și maiestatea; vulpea reprezintă 
șiretenia și lingușirea; iepurele — teama; mielul — blândeţea; furnica — hărnicia, etc. 

Dintre fabuliştii români se detaşează prin creaţiile lor Grigore Alexandrescu, Anton Pann, 
(Alecu) Alexandru Donici, Tudor Arghezi şi Aurel Baranga. Fabula a pătruns adânc în patrimoniul 
literaturii pentru copii din ţara noastră și a fost caracterizată de T. Arghezi, el însuși autor de 


fabule și traducător iscusit din La Fontaine, în Prefaţă la Fabulele rusului Krâlov: 


„Fabulă se cheamă vechea corcitură 
Dintre pilda bună şi caricatură: 

O minciună blândă-n care se prefac 
Hazurile snoavei scurte-n bobârnac 
Încă de pe vremea robului Esop. 

N-a fost încercată fără tâlc şi scop 

Şi întotdeauna, de la el încoace. 

Ea în loc de oameni pune dobitoace. 
Le dă grai şi slavă şi dregătorii. 
Ca-ntr-un basm anume scris pentru copii. 
Arătând că vite, fiare, târâtoare 
Se-nrudesc cu omul, mai cu fiecare; 
Că-i făţărnicie şi-ntre animale: 


Sunt al Dumneavoastră, sluga Dumitale. 


Din poeţii droaie, neaoşi sau străini. 
Fabuliştii-n lumea toată sunt puţini. 
Ca să dai de dânşii, trebuie să sări 
Peste câte două, trei şi nouă ţări, 


Şi atunci, fumându-şi pipa şi tutunul, 


Într-un colţ de lume dai de-abia de unul. 
Genul, cum se zice,-i rar şi greu, şi cere 
O întorsătură-n punctul de vedere 

Şi prin glumă crudă, spre deosebire, 
Fabula-şi petrece firul ei subţire. 
Numărând pe nume, fabuliştii nu-s 


Decât cinci sau şase, şi Krâlov e rus.” 


Structura compoziţională a fabulei se distinge prin două părţi: prima este dezvoltată şi 
cuprinde relatarea evenimentelor din lumea animalelor, fiind o povestire alegorică; partea a 
doua cuprinde morala sau învăţătura care se desprinde din povestire. Dacă în prima parte 
scriitorul este narator, în cealaltă el devine un moralist care meditează asupra întocmirii 
strâmbe a lumii pe care o satirizează. Cele două părţi nu au o succesiune fixă. De exemplu: 
fabulele lui Alexandrescu se termină cu morala, pe când unele din fabulele lui La Fontaine încep 
cu morala sub forma unui enunţ, care apoi este ilustrat printr-o povestire. 

Povestirea imaginată din lumea animalelor descrie aspecte ale universului uman, iar prin 
alegorie sunt surprinse calităţile, defectele, sau viciile precum zgârcenia, laşitatea, răutatea, 
timiditatea, prostia, orgoliul, etc. Unele dintre aceste trăsături, la care se face aluzie, sunt 
prezente şi în fabulele francezului La Fontaine: „Greierele şi furnica”, „Corbul şi vulpea”, „Lupul 
şi mielul”, „Vulpea și strugurii”, „„Broasca și boul”, etc. 

Fabula „Greierele şi furnica” a fost interpretată ca o satiră îndreptată contra leneşului 
care nu se îngrijeşte să-şi adune cele necesare traiului şi contra celor zgârciţi care refuză să-i 
ajute pe cei năpăstuiţi. Aceeași fabulă apare la mai mulţi autori, cu mici diferenţe de formă și 
fond. Pentru francezul La Fontaine, furnica este simbolul hărniciei și al prevederii, iar greierele 
întruchipează neprevederea. La T. Arghezi, alegoria capătă proporții atunci când poetul descrie 


cămara îmbelșugată a furnicii: 


„Muşuroiul sta clădit, 


Plin cu tot ce-ai fi râvnit. 


Magazia cu făină 

Era sub o rădăcină; 

Şi, la rând, în multe caturi, 
Erau saci cu mei pe paturi. 
Adunați într-o firidă, 
Sâmburi roşii de stafidă. 

În dulap şi-ntr-un sertar, 
Mălai galben şi zahar. 
Ouăle cu coaja mică 

Erau ouă de furnică, 

Căci cumetrele îşi fac 
Prăjituri şi cozonac. 
Într-un beci închis cu scoabe, 
Boloboace: struguri boabe. 
Vasăzică un belşug 


Rânduit cu meşteşug.” 


În viziunea parodică a lui M. Sorescu, fabula Greierele și Furnica apare sub forma unui 
dialog între cele doua personaje: greierele este violent și nervos pe furnica zgârcită pe care o 


bate pentru a o determina să fie cooperantă : 


„Surioară dragă, am... 

Am venit să-mi dai şi mie... 
Pân' la primăvară... 

- N-am. 

- „un grăunte... ai o mie. 

- N-am. 

- Dar toată lumea ştie: 


E doar lucru cunoscut. 


- Am, dæ’ nu vreau 
să-mprumut! 

Astă-vară ce-ai făcut? 

- Am cântat... 

- Acuma joacă! 

- Îmi e foame, c-aş juca... 
- Joacă... 

- Nu mă enerva, 

Că-s nervos... îmi dai, or... 
- Ba. 

- Eşti zgârcită... 

- Mă închin. 

- da' o să te-ntind puţin. 
Şi-agăţând vioara-n grindă 
Greieru-nşfăcă furnica 
Şi-ncepu „să o destindă”. 
Şi-a bătut-o zdravăn, vere! 
Apoi s-au oprit. Tăcere. 
Amândoi stăteau ca muţi. 
- Ei, acuma mă-mprumuţi, 
Surioară? 


- Cu plăcere.” 


Tot din creaţia fabulistului francez amintim „Corbul şi vulpea” unde sunt ridiculizate 
câteva defecte umane: lăcomia şi viclenia vulpii, naivitatea şi plăcerea de a se lăsa linguşit în 
ceea ce-l priveşte pe corb. Fabula începe cu povestirea alegorică în care apare vulpea, atrasă de 
mirosul cașcavului furat de către corb, și încearcă, prin cuvinte măgulitoare, să-l convingă pe 


acesta sa scape cașcavalul din plisc: 


„- Măria ta, îi zise, - să trăiești! 

Că tare mândru și frumos mai ești. 

De-oi fi la ghiers cum te arăţi la pene, 

E lămurit, cu ochi și cu sprâncene, 

Nu vreau să mint, dar nici nu vreau să neg, 


Că ești minunea codrului întreg.” 


Corbul se lasă păcălit de cuvintele magulitoare ale vulpii și, dorind să-i arate cât cântă de 


frumos, scapă cașcvalul din plisc. La final, vulpea formulează însăși morala fabulei: 


„Lingușitorii se înfruptă de la cei 


Ce cască gura ascultând la ei.” 


Altă fabulă „Lupul şi mielul”, începe cu morala: „dreptatea e de partea celui tare”, iar 
păţania mielului ilustrează această lipsă de importanţă a argumentelor celui slab în faţa celui 


puternic. Fabula condamnă viclenia şi cruzimea lupului, scoțând în evidenţă nevinovăția 


mielului: 


„Dreptatea-i totdeauna de partea celui tare; 
V-o dovedește-această întâmplare. 

Venise să se-adape mielul blând 

În unda cristalină a apei curgătoare, 

Când se ivi deodată din crâng un lup flamând, 


Plecat la vânătoare.” 


Grigore Alexandrescu 
Grigore Alexandrescu ramâne cel mai de seamă reprezentant al fabulei în literatură 
noastră. Unele din fabulele lui sunt traduceri din La Fontaine (Catârul ce-și laudă nobilitatea, 


Măgarul răsfățat) și Florian (Privighetoarea și păunul, Vulpoiul predicator, Papagalul și celelalte 


păsări). Dar Alexandrescu creează multe fabule originale: Câinele izgonit, Privighetoarea în 
colivie, Boul și vițelul, Mierla și bufnița, Pisica sălbatică și tigrul, Iepurele, Ogarul și copoiul, 
Corbii și barza etc. 

În fabulă, originalitatea nu constă numai în noutatea temei, ci în puterea de adaptare a 
acesteia la realităţile locale. În acest sens, sunt originale și fabulele Privighetoarea și 
măgarul (după Krâlov), Toporul și pădurea (după fabula lui La Fontaine Pădurea și tăietorul de 
lemne), Dreptatea leului (La Fontaine: Animalele bolnave de ciumă) etc. 

Autorul a introdus fabule noi sau reeditate, în toate volumele sale ulterioare (Poezii 
1838, Poezii 1842, Suvenire și impresii, epistole și fabule 1847, Meditaţii, elegii, epistole, satire 
și fabule, 1863). 

În procesul reproducerii succesive, ca și celelalte poezii ale lui Alexandrescu , fabulele au 
suferit unele modificări, vizand mai ales concentrarea și precizarea expresiei sau 
„modernizarea" vocabularului. 

Fabulele lui Grigore Alexandrescu folosesc drept surse pe Florian, La Fontaine, Krâlov, 
Voltaire și alţi fabuliști încă neidentificați, dar sunt adaptate în mod vizibil la realităţile 
românești. 

Fenomenul se poate observa atât în tematica (acţiunea multor fabule se întemeiază pe 
tensiunea între stăpânitori și supuși, parvenitismul - social și intelectual - ocupă în ele un loc 
privilegiat, în unele cazuri pot fi decelate aluzii politice pe care contemporanii le-au sesizat și la 
care au reacționat), cât și în elementele de decor și de vocabular: fabulele lui Alexandrescu sunt 
o adevarată „comedie a vremii" în travesti animalier. „Personajele” desemnează uneori 
categorii umane determinate mai ales moral și intelectual (Cucul, Privighetoarea și măgarul, 
Măgarul răsfăţat etc), dar de cele mai multe ori deghizează aluzii politice ori constatarea unor 
fenomene sociale caracteristice mijlocului de veac al XIX-lea. 

În acest al doilea caz, leii și pardoșii, urșii și elefanții, lupii, vulpile și alte răpitoare, pe de 
o parte simbolizează fie pe capul statului, fie clasa domnitoare, avidă să profite de 
superioritatea pe care i-o dă averea sau forța brutală; oile și iepurii, câinii și măgarii, șoarecii, 
găinile reprezintă în schimb, categoria truditorilor, pe cei mici, muncitori și obijduiţi, suferind în 


tăcere sau încercând - rareori cu succes — să-și facă dreptate. Dibăcia autorului se dovedește 


tocmai prin capacitatea sa de a concilia adresa contemporană a fabulei si exigenţele viziunii 
generalizatoare a realităţii. 

Actualitatea subînţelesurilor nu impietează asupra operaţiei de clasificare morală, ceea 
ce conferă fabulelor nu numai aplicabilitate într-o serie întreagă de situații similare, ci și 
interesul permanent în calitate de documente asupra psihologiei umane. Fabulele care au drept 
protagonist principal pe capul statului (Dreptatea leului, Lupul moralist, Elefantul ș.a), vizând în 
mod evident guvernările contemporane (pe cea a lui Dimitrie Alexandru Ghica mai ales), 
accentuează asupra instinctelor tiranice și a incompetenţei celor de care depinde bunăstarea și 
chiar viaţa poporului. 

Alexandrescu are însă în vedere și fauna numeroasă a demagogilor care se folosesc de 
nemulțumirile îndreptăţite ale supușilor pentru a parveni (Vulpoiul predicator) sau fac, în același 
scop, parada de sentimente democratice (Câinele și cățelul). Sunt surprinse și tipuri 
condiționate în același timp social și intelectual-moral, cum ar fi cel al descendentului 
degenerat care se laudă cu vechimea stirpei și meritele strămoșilor (Catârul ce-și lăuda 
nobilitatea, Pisica sălbatică și tigrul) sau cel al proaspătului parvenit, caracterizat prin ostentaţia 
noilor obiceiuri și respingerea precipitată a tot ceea ce-i poate aduce aminte de originile umile 
(Boul și vițelul). 

Unele fabule tratează probleme mai generale, cum ar fi aceea a biruinței adevărului 
(Oglindele), a responsabilităţii morale faţă de propriul popor (Toporul și pădurea) sau a curajului 
necesar pentru a-ţi asuma riscurile inevitabile ale progresului (Mierla și bufnița). Din inventarul 
tematic al fabulelor nu lipsesc nici problemele literare (Privighetoarea și măgarul) sau parabola 
de strictă actualitate (Porcul liberat). 

Toate fabulele se caracterizează prin ascuţimea observaţiei critice (de obicei ironică, mai 
rar sarcastică, niciodată însă trivială), prin exprimarea concisă, îndemanarea de povestitor, dar 
și de mânuitor al dialogului pe care o demonstrează autorul, prin capacitatea acestuia de a 
caracteriza personajele prin câteva cuvinte ce relevă o întreagă psihologie, prin rapiditatea și 
pregnanţa formulărilor dintre care unele au trecut în proverb („slavă strămoșească pe strămoși 
cinstește", „eu voi egalitate, dar nu pentru căţei", „un bou ca toți boii", „s-a schimbat boierul, nu 


e cum il știi" ș. a. m. d.). Aerul de detaşare, seriozitatea mimată cu care scriitorul își urmărește 


personajele, contribuie la întărirea efectelor comice. Alexandrescu povestește cu dezinvoltură 
pățaniile animalelor sale, atribuindu-le însușiri umane și mizand pe confuzia permanentă a 
planurilor, pe echivocul astfel creat în anumite situații. 

Autorul variază formulele arhitectonice ale bucăţilor, obținând efecte remarcabile din 
adaptarea sau chiar contrazicerea stercolipiilor genului. De la principalul sau model, La 
Fontaine, Alexandrescu a învăţat, de pildă, manevrarea liberă a moralei, pe care uneori o 
plasează la începutul fabulei (Iepurele, Ogarul și copoiul, Mierla și bufnița), sau o înlocuiește cu 
formularea unor adevăruri generale sau constatări de „înțelepciune batrânească" intercalate în 
chiar cursul naraţiunii (Boul și vițelul), iar alteori o suprimă cu totul, mizând exclusiv pe evidenţa 
caracterului ilustrativ al întâmplării povestite (Câinele izgonit, Vulpoiul predicator). Chiar și 
atunci când recurge la formula „clasică“ a concluziei moralizatoare din final, Alexandrescu știe 
să varieze amănuntele punerii în pagină, în așa fel încât cititorului să-i fie evitată impresia de 
monotonie. În unele cazuri morala e inclusă în cuvintele unui personaj (Cainele si măgarul), 
alteori autorul e cel care semnaleaza echivalenţa planurilor animalier și uman, „traducând" 
astfel semnificaţia întâmplării narate (Soarecele și pisica), sau exprima concluzia în chiar 
termenii fabulei, formularea metaforică facând-o și mai frapantă (Lupul moralist). Aceeași 
inventivitate o dovedește Alexandrescu și atunci când este vorba de formulele introductive ale 
fabulelor. Începutul acestora se face de cele mai multe ori „ex abrupto", fie prin relatarea 
cuvintelor unui personaj (Ursul si vulpea, Cainele si catelul), fie, mai adesea, prin prezentarea 
personajelor principale (Soarecele si pisica, Cucul, s.a.) sau prin enuntarea situatiei care va duce 
la desfasurarea ulterioara a evenimentelor (Dreptatea leului, Magarul rasfatat). 

In unele fabule autorul se preface a circumscrie intriga pe un plan mai larg, indicand 
epoca sau locul unde se va petrece actiunea, dand insa intotdeauna indicatii extrem de 
generale si de vagi, ceea ce subliniaza reprezentativitatea istoriei si extensia valabilitatii 
concluziilor. Alexandrescu apeleaza insa si la formule de „incipit'" mai speciale: trimiterea la 
„Ssurse", cu efectul de a impinge intamplarea intr-un vag temporal si literar ce-i confera atribute 
de basm (Nebunia si Amorul, Oglindele), sau introducerea digresiva, in care autorul se lasa 
parca in voia placerii de a broda pe tema data, rasfatandu-se in detalii si evidentiind astfel 


placerea „spunerii" si caracterul estetic al textului (Toporul si padurea). 


Autorul recreeaza aproape intotdeauna in fabulele sale situatia clasica a povestirii, care 
presupune comunicarea cu un cerc de auditori. Aceasta comunicare el izbuteste s-o mimeze 
printr-o serie de procedee atat de firesc strecurate in texte, incat devin aproape imperceptibile. 
Alexandrescu se adreseaza in majoritatea cazurilor direct lectorilor sai, a caror prezenta 
patrunde in text prin intermediul pronumelor si formelor verbale de persoana a doua plural, 
asociate adesea intr-un joc complex si subtil celor de persoana intai si creand astfel 
solidaritatea autor-cititor, atat in procesul edificarii naratiunii, cat si in acela al extragerii 
sensurilor ei morale. 

Dar manifestarea cea mai vie a geniului său fabulistic o constituie poanta, ce intră de 
cele mai multe ori în țesătura replicii. Efectul ei provine din elementul surpriză, un fel de 
lovitură de teatru. În Lupul moralist, când partida părea câştigată de oratoria chinuitorului, vine 
întrebarea vulpii. Poanta conţine alteori sintetic opoziţia între aparenţă şi esenţă din 
întâmplarea cu tâlc etic, cum e vestitul enunţ: „Că voi egalitate, dar nu pentru căţei”, enunţ ce 
poate circula şi fără a fi cunoscut restul fabulei, ca rezumat de sine stătător al unei expuneri de 
principii. În fine, poanta se poate obţine printr-un comentariu sugestiv al unui personaj martor: 
„S-a schimbat boierul, nu e cum îl ştii“. Am amintit doar câteva poante a căror putere artistică a 
fost atât de mare, încât au intrat demult în limbajul curent. 

Alexandrescu îşi potenţează fabula cu ironia dramatică sau verbală, cu subtilitatea 
comică a dialogului şi monologului, făcând, prin intervenţiile sale ca narator, de multe ori cu 
ochiul cititorului. Toate aceste mijloace ale ironiei stabile, cum denumeşte Wayne C. Booth 
ironia care implică o perspectivă de ameliorare, el le pune în slujba mobilizării morale a 
publicului, fiind călăuzit de idealul său de artist luptător, încrezător în eradicarea racilelor din 
societatea vremii, pe care le dezvăluie. Aşa cum sesiza Pompiliu Eliade, spre deosebire de fabula 
lui La Fontaine, care critică defecte ale omului - chiar dacă se referă şi la cele ale epocii lui 
Ludovic al XIV-lea - pentru că vrea să scoată în evidenţă cusururi eterne şi să pledeze pentru 
acel bun simţ ce te face să accepţi injustiţiile deoarece „aşa e viaţa”, Alexandrescu deschide 
ochii opiniei publice chemând-o la acţiune. Izbucnirea din Elefantul stă mărturie acestei 
concepţii, care apare şi sub indemnul în formă de interogaţie retorică din Mierla şi bufnița: „Dar 


ia spune-mi, vecină, / Daca măcar cercarea tu nu faci vreodată / Să scoţi cel puţin capu din 


noaptea-ntunecată, / Apoi cum te-i deprinde cu soare, cu lumină?”. în fabula sa, Alexandrescu 
este, ca şi în întreaga-i operă, după cum ii caracteriza Lovinescu, „un poet al viitorului, al 
progresului, al prefacerilor sociale”. 

Nu lipsesc din text nici unele din reflexele verbale caracteristice ale povestitorului: 
interjectia predicativa “iata”, adverbele cu functie rezumativ-conjuncti-va “asa”,” astfel”, 
explicativul “adica”. Cititorului i se instileaza astfel in mod subtil felul de a gandi al autorului, in 
asa fel incat concluziile dorite de acesta din urma sa-i apara drept creatii ale propriului 
rationament. Dialogul ocupa si el un loc important in fabulele lui Alexandrescu, luand nastere 
din povestire (fapt ce se reflecta in legaturile lor sintactice, prin conjunctii si verba dicendi) si 
fiind destinat sa dea mai multa vioiciune si „prezenta" unor pasaje. 

In alcatuirea dialogului se vadeste priceperea autorului de a localiza fabulele prin 
vocabular, precum si spiritul sau de observatie, capacitatea de a surprinde intorsaturile de fraza 
caracteristice nu numai pentru o anumita epoca si tara, ci si pentru o anume mentalitate: 
discursul leului din Dreptatea leului sau cel al lui Samson in Cainele si catelul sunt exemple 
ilustrative in acest sens. 

In dialoguri, ca si in ansamblul fabulelor, vocabularul lui Alexandrescu e bogat, ingloband 
iara ostentatie neologisme si cuvinte invechite. Stilul are calitatile oralitatii, fara a avea si 
defectele ei: natural si vioi, evita insa orice prolixitate, ironic sau sarcastic, fara cea mai mica 
vulgaritate. Versul cunoaste o evolutie, de la primele fabule scrise intr-un metru uniform si 
monoton, la cele din perioada de maxima putere creatoare, in care scriitorul adopta o prozodie 
libera, supla, modificandu-si masura stihului si ritmul dupa curgerea gandului sau suita 
peripetiilor evocate. 

In general vorbind, in fabule Alexandrescu se dovedeste un scriitor matur, stapan pe 
spiritul de observatie si pe instrumentul limbajului, capabil sa varieze aproape la nesfarsit 
posibilitatile in aparente atat de limitate ale speciei. De aceea creatia lui ramane pana azi un 
model al fabulei romanesti, al carui exemplu a fost fructificat de toti urmasii. 

Cea mai cunoscută fabulă a sa, accesibilă copiilor, este „Câinele şi cățelul” în care 
autorul îi satirizează pe demagogi. Aceştia sunt reprezentaţi prin Samson, dulăul de curte, care 


ţine un discurs despre egalitate şi îşi exprimă adeziunea la acest principiu. Când însă cățelul 


Samurache îşi exprimă bucuria faţă de cele susţinute de Samson, dulăul îl repede pe cățelul 
naiv, susţinând că voia egalitate cu cei mari, dar nu cu cei mici. Samson e un modest prefăcut, 
care se laudă cu principiile sale înale, dar e dispreţuitor cu cei mai slabi ca el. Samurache îi 
simbolizează pe oamenii mici, care nu sunt luaţi în seamă şi nici nu sunt consultaţi în afacerile 
publice. La sfârșitul discursului, când Samurache apreciază sincer gândirea elevată, frățească a 


dulăului, cât și a boului ce luase parte la întâlnire, Samson se mânie brusc și strigă indignat: 


„Noi, fraţii tăi, potaie! 

O să-ţi dăm o bătaie 

Care s-o pomenești. 

Cunoști tu cine suntem și ţi se cade ţie, 


P 


Lichea nerușinată, astfel să vorbești?... 


Finalul, plin de subtext, de ironie și umor îi stigmatizează pe cei mari, care una spun și 


alta fac: 


„Adevărat vorbeam 
Că nu iubesc mândria și că urăsc pe lei, 


Că voi egalitate dar nu pentru căţei.” 


O altă fabulă accesibilă copiilor este Boul și vițelul, publicată în volumul „,Poezii” (1842, 
ediție îngrijită de Al.Donici și M. Kogălniceanu). Ceea ce dă originalitate acestei fabule este 
schimbarea atitudinii boului sub influenţa bogăției și a puterii. Titlul acestei fabule, prin numele 
a doua animale din aceeași specie, boul și vițelul, sugerează, la prima vedere, prietenie, 
colaborare, apropiere între cele două personaje principale implicate în desfașurarea acțiunii. În 
realitate însă, relaţia ni se dezvăluie tensionată, ascunzând o prăpastie între cele două lumi 
total diferite: lumea celor săraci, naivi, sinceri, și lumea parveniţilor, a bogaţilor, a celor 


puternici. 


Fabula Boul și vițelul reprezintă o critică ascuţită la adresa parvenitismului, a celor care 
odată ajunși puternici și bogaţi își uită, își dispreţuiesc originea și se rușinează cu ea. 

Autorul narează alegoric o întâmplare din lumea animalelor care, personificate devin 
simboluri: boul reprezintă parvenitul, viţelul —ruda saracă și naivă care se încrede în relaţiile de 
familie, dar constată cu dezamăgire că este renegat de ruda sa ajunsă bogată și puternică. În 
prezentarea întâmplărilor alegorice, Gr. Alexandrescu îmbină două moduri de expunere: 


naraţiunea și dialogul care dă textului aparenţa unei scenete, a unui teatru cu măști: 


„Un bou ca toţi boii, puţin la simţire, 
În zilele noastre de soarta-ajutat, 
Si decât toţi fraţii mai cu osebire, 


Dobândi-n cireadă un post însemnat.....) 


- Un bou în post mare? - Drept, cam ciudat vine, 
Dar asta se-ntâmplă în oricare loc: 
Decât multă minte, ştiu că e mai bine 


Să ai totdeauna un dram de noroc.” 


Din punct de vedere compozițional, această fabulă nu respectă compoziţia clasică a 
speciei constituită din narațiunea propriu-zisă și morală (învățăură). Aici morala se deduce cu 


ușurință din text: să nu-ţi uiţi și să nu-ţi renegi rădăcinile. 


„Boierule, zise, aşteaptă afară 
Ruda dumitale, al doamnei vaci fiu." 
- "Cine? a mea rudă? mergi de-l dă pe scară. 


N-am astfel de rude, şi nici voi să-l ştiu.” 


În volumul Prisaca, Tudor Arghezi dedică un număr de fabule unor vieţuitoare mici și 
anume albinelor, pe care le personifică pentru a pune în evidenţă trăsături pozitive de caracter 


precum hărnicia și modestia: 


„Ești, pe lumea de sub cer, 
Cel mai mare inginer. 

Pe -ntuneric, făr' să știi 

Ai făcut bijuterii 

Și minuni în toată clipa 

Cu musteațţa și aripa. 

Și, cum știi, muncind, să taci, 
Nu te lauzi cu ce faci.” 


(„Fetica”) 


În Tâlharul pedepsit este vorba despre un șoarece care vrea să intre într-un stup de 
albine să fure miere. Autorul zugrăvește cu măiestrie două personaje. Pe de-o parte roiul de 
albine, personaj colectiv ce reprezintă mulţimea indivizilor simpli, lipsiţi de importanţă dar care, 
la nevoie, prin unirea forţelor și prin cooperare pot dobori dușmanul. Celălat personaj este 
tâlharul șoarece care reprezintă tipul puternic, încrezător în sine și care, datorită staturii sale 


crede că poate dobori ființele mai mici: 


„Într-o zi, prin asfinţit, 
Şoaricele a-ndrăznit 
Să se creadă în putere 


A pradă stupul de miere. 


El intrase pe furiş, 
Strecurat pe urdiniş, 


Se gândea că o albină-i 


Slabă, mică şi puţină, 
Pe când el, hoţ şi borfaş, 


Lângă ea-i un uriaş.” 


Acţiunea este simplă și plină de valenţe educative: șoarecele, bazându-se pe faptul că 
este mai mare și mai puternic, intră în stup pentru a prăda albinele de miere, crezînd că va da 
ochii cu o singură albină și că-i va putea face faţă. Acolo întâlnește un roi întreg de albine, mai 


puternice decât crezuse el, care-l dobară cu ușurință și-l pedepsesc fără nicio ezitare: 


„Nu ştiuse ca nerodul 
Va da ochii cu norodul 
Şi-şi pusese-n cap minciuna 


Că dă-n stup de câte una. 


Roiul, cum de l-a zărit 

C-a intrat, l-a copleşit. 
Socoteală să-i mai ceară 
Nu! L-au îmbrăcat cu ceară, 
De la bot până la coadă 
Tăbărate mii, grămadă, 

Şi l-au strâns cu meşteşug, 


Încuiat ca-ntr-un coşciug.” 


Morala : unde-s doi puterea crește și puterea stă-n unire: 


„Nu ajunge, vream să zic, 
Să fii mare cu cel mic, 
Că puterea se adună 


Din toţi micii împreună.” 


Considerat părintele fabulei românești, Alexandru Donici s-a bucurat de o neștirbită 
autoritate în epocă. Putem spune că este primul care dă stralucire fabulei în literatura noastră. 
În opera sa simbolurile încep să capete viață, prin gestică și limbaj. De pildă, în vestita fabula 
Racul, broasca și știuca, dinamica dezbinării se întemeiază pe autenticitatea mișcărilor făcute de 
personajele alegorice: 

„Racul înapoi se dă, 
Broasca tot în sus sălta, 
Știuca foarte se izbea”. 

Donici realizează concentrarea de care avea atâta nevoie fabula în literatura română, 

fără a ciunti portretizarea personajelor alegorice sau gradaţia intrigii. O altă fabulă a scriitorului, 


Musca la arat, îi învață pe copii să preţuiască munca, să fie harnici și să nu mintă precum 


musca: 


„De la arat un plug 
Venea încet spre casă 
Şi, la un bou pe jug, 

O muscă se-aşezase. 

lar ei, spre-ntâmpinare, 
O altă muscă-n zbor 

Îi face întrebare: 

- De unde, dragă sor'? 

- Şi mai întrebi de unde! 
Ei musca îi răspunde 
C-un aer supărat. 

Au nu pricepi ce facem? 
Nu vezi că noi ne-ntoarcem 
Din câmp, de la arat! 


Spre laudă deşartă 


Mulţi zic: noi am lucrat, 
Când ei lucrează-n faptă, 


Ca musca la arat.” 


Un loc aparte în evoluția fabulei în literatura română îl ocupă Anton Pann (1974-1854). 
În fabula lui Pann întâmplările dobândesc o pregnantă autenticitate, se plasează limpede în 
spațiul dunărean și reprezintă expresii ale experienţei oamenilor acestui teritoriu. În volumul 
Fabule și istorioare, fabulele scriitorului au personaje umane sau mixte și narează o peripeţie 
obișnuită din traiul ţăranului sau al locuitorului unei zone intermediare între rural și urban. 
Anton Pann privește lumea înconjuratoare ca un moralist, dar totodata e un contemplator 
pasionat pe care întâmplările narate îl distreză. Mai toate fabulele lui Anton Pann au la baza sau 
pornesc vădit de la câte un proverb. Subiectele care dezvoltă însă asemenea zicători sunt în cea 
mai mare parte scornite de către autor, originalitatea constând tocmai în brodarea „,istoriei”, a 


părții narative, care să scoată în evidenţă morala cristalizată în zicală și în proverb. 


5.2. Valorile instructiv-educative ale fabulei 


La vârsta școlară mică, contactul nemijlocit cu opera literară duce la formarea și 
consolidarea deprinderilor de citire corectă, conștientă și expresivă, îmbogățirea, activizarea și 
nuanţarea vocabularului copilului, însușirea structurii gramaticale corecte a limbii, prin 
perfecționarea lucrului cu manualul ca principal instrument de muncă individuală. Odată cu 
insușirea tehnicii citirii, copilul vine in contact cu cărţile, care ii oferă o sursă inimaginabilă de 
informaţii. Interpretarea textului literar presupune abordarea unor modalităţi specifice prin 
care elevii din ciclul primar sunt indrumati să înțeleagă mesajul unei opere literare, felul cum 
este utilizat limbajul in cadrul genurilor și speciilor literare. Orice text, cât de simplu ar părea, 
nu poate fi valorificat deplin doar dintr-o simplă lectură, ci doar dacă este temeinic analizat. 

Elevii pot realiza această analiză numai daca și-au însușit tehnicile muncii cu cartea, 


adică, componentele lecturii explicative. Pentru a putea să citească, să ințeleagă mesajul 


transmis de fiecare text parcurs, micul școlar trebuie să fie indrumat incă de la inceputul 
activităţii școlare. Această activitate este realizată de către invăţător printr-o strategie didactică 
bine organizată și documentată, folosind o diversitate de instrumente didactice. 

Lectura literară pune la dispoziția copilului cunoștințe despre mediul înconjurător, 
despre viața oamenilor și a animalelor, despre trecutul istoric al poporului, despre muncă și 
profesiuni, educaţie cultural-artistică și moral-religioasă. Deși în fabulă adevarul îmbracă haina 
metaforică, unele dintre fabule sunt accesibile copiilor, iar morala își atinge scopul, această 
specie constituind un bun mijloc de educare la copii a respectului față de muncă, a credinţei în 
prietenie, bunătate, modestie. 

Predarea fabulei trezește curiozitatea copiilor pentru comportamentul personajelor, 
stimulează observaţia și ajută la formarea unui spirit critic privind defectele sociale în vederea 
dezvoltării unor trăsături de caracter pozitive. Semnificația morală a unei fabule se poate 
înţelege mai bine cerându-li-se copiilor să recunoască în operele literare citite personaje 
similare sau împrejurări asemănătoare cu acelea întâlnite în fabule. Inspirată direct din scene 
de viaţă cotidiană și punând în mișcare personaje realiste, fabula se servește de un limbaj mai 
apropiat de comunicarea obișnuită, ceea ce face ca versurile acesteia să fie repetate cu plăcere 
de către elevi, sarcinile de lucru pe baza fabulei fiind întotdeauna primite cu interes deosebit. 
Fabula demonstrează, mai mult decât oricare alt gen sau specie literară, că cele relatate de 
autor nu se săvârșesc gratuit, ci cu un scop bine definit, pentru a dezvălui o învățătură, o 


morală, pentru a îndrepta răul și a arata calea demnă de urmat. 


CAPITOLUL AL VI-LEA 


Creaţia epică destinată copiilor 


6.1. Universul copilăriei în proză 


Copilăria constituie o sursă importantă de inspiraţie pentru scriitorii români și străini 
care evocă în creaţiile lor momente specifice acestei vârste, cu bucuriile și tristeţile ei, un 
univers în care însuși cuvântul se supune unei reguli supreme, aceea a jocului: „Nicio jucărie nu 
e mai frumoasă ca jucăria de vorbe”(T.Arghezi). Din multitudinea de teme ale literaturii 
dedicate celor mici, copilăria este cea mai apreciată de către micii cititori tocmai pentru faptul 
că aceștia se pot descoperi pe sine și lumea lor, cu problemele specifice vârstei. În literatura 
specifică, tema copilăriei este prezentă sub diferite aspecte, scriitorii retrăind momentele 
magice ale vârstei inocente la intensităţi și în maniere diferite: unii retrăiesc bucuriile copilăriei 
din perspectiva părintelui protector (Tudor Arghezi), alții, nostalgici, își rememorează copilăria 
proprie, uneori atinși de sentimentul tristeţii (Mihai Eminescu). 

Sursă inepuizabilă de inspiraţie, vârsta cea fericită a copilăriei, etapă trecătoare, de 
tranzit spre vârsta adultă, este caracterizată prin spontaneitate, naivitate şi ludic. Copilul este 
surprins, astfel, în legătură cu toate elementele ce-i alcătuiesc universul, cu mediul părintesc și 
cel social, avându-se în vedere conturarea unui spaţiu caracteristic, un axis mundi în varianta 
satului sau a oraşului, un spaţiu populat de mistere şi mitologii. Pentru a reda veridic universul 
copilăriei, scriitorii trebuie să înţeleagă modul specific al copilului de a percepe lumea şi 
existenţa, de a răspunde afectiv la toţi stimulii exteriori. Ceea ce pentru adult poate părea o 
naivitate şi un capriciu, pentru un copil poate reprezenta o adevărată problemă existenţială. 
Psihologia infantilă devine astfel o piatră de încercare pentru scriitori, modul de a gândi al 
copiilor, aparent simplu şi liniar, zămislind o adevărată lume a fantasticului şi a visului. 

Copilul ca personaj literar şi copilăria ca temă, apar în literatura noastră încă din 
perioada paşoptistă, la puţin timp după apariţia lor în literatura universală. Înainte de a fi un 


personaj propriu-zis într-o operă, copilul apare în scrierile memorialistice ale autorilor români 


din secolul al XIX-lea. Aceştia evocă nostalgic, din perspectiva adultului perioada senină şi lipsită 


de griji de la începutul vieţii lor. 


Uliţa copilăriei de Ionel Teodoreanu 


Tema copilăriei fericite şi imaginea copilului luminos se află în centrul volumului de 
povestiri Uliţa copilăriei scris de lonel Teodoreanu. Scriitorul, născut in 1897, la laşi, a debutat în 
1919, în revista Însemnări literare cu Poeme în proză, apoi în revista Viaţa românească. Publică 
apoi un volum de povestiri — Uliţa copilăriei (1923), după care, trilogia La Medeleni (1925 — 27), 
Prăvale Baba (1934), În casa bunicilor (1938), Masa Umbrelor (1946). 


Volumul Ulița copilăriei conturează o varstă de aur lipsită de griji, anticipând ideea de 
maturitate cu grijile şi gandurile ei. Volumul are caracter autobiografic, autorul fiind martor al 
evoluţiilor personajelor, dar nu ca în cazul lui Creangă. Uliţa copilăriei este un volum în care 
autorul fiind martor şi erou, nu lipsesc pasaje de o reală reflecţie asupra destinului. 

Volumul cuprinde patru povestiri: Bunicii, Uliţa copilăriei, Vacanţa cea mare, Cel din 
urmă basm. Titlurile sunt semnificative, subliniază principala figură de stil din opera sa: 
personificarea. Uliţa lui |. Teodoreanu nu e doar o stradă goală sau pustie, ci e un prieten de 
nădejde şi primul univers mai larg după odăiţă. 

Metafora uliţei exprimă legătura între universul interior evidenţiat cu sensibilitate de 
autor şi cel exterior, lumea. Uliţa e şi primul drum spre şcoală, peron spre toate zările, şi 
platformă de lansare a visurilor. Viaţa uliţei cunoaşte forfota vacanţelor, a primelor jocuri şi 
contacte cu lumea socială. Chiar dacă e veche de 70 — 80 de ani, are o mulţime de implicaţii 


afective, asemănări cu ulițele din copilăria copilului universal. 


Schița Uliţa copilăriei din volumul cu titlul omonim, surprinde magistral psihologia 
„vârstei de aur”, copilăria, a cărei nostalgie scriitorul a avut-o pană la moarte. Fiecare din cele 
paisprezece părţi care compun această capodoperă poate fi considerată un scurt poem în 


proză, care prin introducerea în timp, prin rememorarea clipelor fermecate de odinioară, are ca 


pretext „o umilă şi neştiută uliţă de margine de târg”. Ceea ce trebuie reţinut din această 
povestire este ingeniozitatea autorului în descrierea unor etape importante din viaţă, luând ca 
pretext “uliţa copilăriei”. 

Tema centrală — evoluţia copilăriei fericite, prezenţa mediului natural reprezentat de 
uliţă şi cel familial, îl are în centru pe fratele mai mare. Motivul principal şi valenţele mesajului 
trimit la trecerea ireversibilă a timpului şi la metamorfoza, pe care orice varstă înţeleasă ca un 
prag, o implică. Diferenţele dintre copilărie şi maturitate sunt evidenţiate prin antiteză, copilăria 
fiind introdusă de acţiune în ritm vioi, iar maturitatea fiind anticipată prin tonul reflexiv, grav, 
uneor chiar interogativ asupra destinului; ideea de trecere a timpului este marcată de 
succesiunea anotimpurilor. Cele paisprezece părţi ale schiţei sunt scurte întamplări de odinioară 
cu motive diferite, dar relevante în realizarea mesajului. 

Prima parte cuprinde descrierea uliţei „umilă şi neştiută uliţă de margine de câmp”, 
„care a strâns pios tăcerea alungată de celelalte uliţi şi s-a dat la o parte de ele,. Uliţa copilăriei, 
în opoziţie cu celelalte uliţi, subliniază trăsăturile fizice şi sufleteşti şi atitudinile 
comportamentale prin personificarea lor. Celelalte uliţi sunt învrăjbite, se sfădesc, sunt 
gălăgioase, au nume şi numere, chiar slujitori. 

A doua parte are în centru motivul naşterii fratelui mic şi creşterea lui în universul 
mărunt al camerei cu lucruri nesemnificative ce par imense: flăcările par imense păduri de aur 
în ochii copilului. În partea a treia apare al treilea personaj, chiar copilăria ce creşte cu cei doi 
fraţi în uliţă, „copil care se înalţă în trupul lui, în vârful picioarelor creştea”. Trecerea timpului e 
sugerată prin creşterea puiuţului şi enumerarea unor gesturi minore specifice copilului: primul 
avânt, primul pas, dărnicia, pribegia; făcând primii paşi în cerdac, universul devine mai larg şi 
apare dorinţa cuceririi a noi teritorii. Păşeşte în ogradă şi nu poate ajunge la uliţa ce-l priveşte 
înduioşată din cauza curcanului. Dorinţa de cunoaştere e subliniată prin citatul: „asemeni 
tuturor voievozilor a vrut să-i întreacă hotarele care-i îngrădesc puterile. Astfel ajunse la 
portiţă”. Dorinţa se împlineşte prin metafora porţii deschise, metafora semnificând deschiderea 
spre orizonturi noi, păşirea în lume. Teama de necunoscut îl va învinge pe fratele mic care oprit 
în pragul porţii, plânge în momentul în care întâlneşte un prieten de nădejde, Ulița. Copilul 


devine prietenul ei, simțindu-se răsfățat de „jucăriile” uliţei: fluturi, ciori, vrăbii. Uliţa îl aduce pe 


Moş Crăciun şi îi va lărgi şi mai tare orizontul, „în ochii ei de apă, copilul preţuia cerul: jucăria lui 
de mai tarziu”. Metafora cerului, ca jucărie şi apoi scop al existenţei în viaţă, devine intriga din 
viaţa fratelui, ceea ce anticipează viitorul. În partea a patra, copilul devine învățăcel al uliţei, 
care îl invaţă să înţeleagă anotimpurile, rosturile naturii şi curgerii timpului. În a cincea parte, 
copilul devine şcolar, motivul şcolii ca responsabilitate însemnand şi despărţirea de uliţă. O 
bună parte de timp va fi departe de ea. Aceasta va fi marcată ca o nouă schimbare importantă 
în existenţa sa, fiind exprimate prin senzaţii corporale: „deşi trupul său îngheţase pe o bancă în 
toropeala din şcoală, sufletul înfricoşat (...) s-a furişat în braţele uliţei” căutând alinare. 
Despărțirea nu e tragică, uliţa devenind vesel loc de joacă şi pentru prietenii săi. E o stare idilică, 
de împlinire, de fericire atît a copilului cît şi a uliţei , stare ce devine nucleul părţii a şasea — 
starea de copil fericit: „Copilul nu dorea mai mult decât avea: o casă cu părinţi şi bunici, o uliţă 
cu joacă şi jucării”. Însă un nou motiv de îngrijorare se sugerează prin trecerea timpului; „copilul 
lui creşte spre viaţă, ca zborul unei ciocârlii spre soare” iar seara auzind şuierele trenurilor, 
copilul îşi pierde zburdălnicia şi uitând de uliţă devine melancolic: „dorea ceva şi nu ştia ce”. 
Copilul termină liceul şi în el zvâcnea dorul de pribegie, fluturându-i visele, iar tinereţea îi dădea 
ghionturi să plece spre viaţă cu încredere. Uliţa devine însă tristă, nu mai are tovarăşi, „ca o 
albie seacă.” 

În partea a şaptea i se va împlini dorul de pribegie, adolescentul mergând în ţară străină, 
„Să îşi întregească mintea”, ieşirea pe poartă fiind văzută ca un moment de cumpănă, la fel ca şi 
în copilărie, când a păşit prima dată afară din curte. Portiţa, aflată la răscrucea dintre copilărie şi 
tinereţe, introduce cu regret momentul luării de rămas bun de la cei dragi. 
Partea a opta introduce un ritm mai alert al acţiunii, limbajul devenind mai sărac, procedeul 
stilistic prin care se marchează fiind parataxa — asocierea de propoziţii principale scurte, care 
prevestesc un final trist. Uliţa va afla indirect despre băiat că a devenit „o mândreţe de flăcău”, 
sugerându-se, prin această metodă indirectă de comunicare, motivul înstrăinării. 

Partea a noua e dominată de motivul războiului şi al sentimentelor rău-prevestitoare ale 
uliţei, care „se scofâlcea ca un obraz bolnav, prăpădindu-se sub rândurile de maşini şi copite”. 
Din dialogurile bucătăresei cu un personaj de pe front, uliţa se va face albă aflând despre 


înrolarea în armată ca pilot a copilului. A unsprezecea parte introduce parcă un fir de speranţă, 


prin prezentarea anotimpului vară. Analogia dintre vară, cu căldura ei şi dragostea dintre mamă 
şi fiu care îşi scriu scrisori, având uliţa ca martor, este emoţionantă. Uliţa este surprinsă 
„ascultând ecoul plângător al celor două peniţe”. 

Partea a doisprezecea începe cu o descriere de primăvară, cu un cer auriu şi un vânt 
cald, care apoi va introduce vedenia bunicului neliniştit, ca punct culminant al acţiunii: „ochii 
copilului răsărind încercănaţi ca două zorele”. Partea a treisprezecea prezintă deznodământul 
tragic, cu împlinirea presimţirilor rele ale uliţei privind moartea copilului: „vestea se prăbuşi în 
noi ca o ciocârlie fulgerată în soare”. Curmarea zborului cade ca un fulger, iar prăbuşirea 
avionului tulbură liniştea familiei, a uliţei, a tuturor, toţi intrând în starea de şoc provocată de 
moartea copilului, ca şi a bunicului. Uliţa înţelese ce se întâmplase, dar rămâne neputincioasă, 
în timp ce familia părăseşte casa, fugind de amintiri. Ultima parte, cea de-a paisprezecea, e de 
fapt o ruptură în desfăşurarea evenimentelor, în centru fiind scriitorul însuşi, fratele rămas în 
viaţă, şi o uliţă, însă alta. Ca mesaj, reținem ideea de eternă schimbare a lumii şi a lucrurilor, 
exprimată prin leit motivul „trecu vremea, trecu”. Uliţa veche nu mai e regăsită pentru că 
„plecase după mormite”, sugerând ideea de copilărie pierdută, de vieţi trecute. Legătura dintre 
generaţii e sugerată de alteritate, „în locul ei era o altă uliţă, pe braţele căreia râdeau alți copii”: 
aparent alţii, de fapt aceiaşi peste care încă nu au trecut marile momente de cumpănă. Faptele 
şi întâmplările, cu tot regretul lor, nu trimit decât la firescul existenţei, ca trecere inevitabilă a 
propriei uliţi, a propriei copilării, la fel ca a oricăruia dintre noi. 

Valoarea educativă a acestei schițe reliefează frumuseţea şi valoarea prieteniei, a 
legăturilor statorinicite înca din copilărie, a înţelegerii rostului dragostei față de membrii 
familiei şi necesitatea întoarcerii spre locurile natale. Uliţa, ca şi băiatul, devin exemple de 
urmat, pentru că în trecerea timpului şi pe măsură ce parcurgem spaţiile din marea trecere, cu 


nebănuitele lor trepte, învăţăm să preţuim ce avem şi să ne bucurăm că aparţinem cuiva. 


Cartea cu jucării de Tudor Arghezi 


Tudor Arghezi compune, pe lângă nenumăratele poezii ale boabei și ale fărâmei, și proză 


pentru copii. Cartea cu jucării constituie o capodoperă a prozei universului infantil și a fost 


compusă din dorinţa autorului de a scrie, pentru fiica sa, „o povestire mică, mică de tot, cât o 
batistă”, „fără slove, pe un solz de pește” care trebuie citită „cu ocheanul”. Chipurile 
copilărindu-se, Arghezi radiografiază, prin Miţu şi Baruţu, cei doi copii ai poetului, psihologia 
copilului, dar şi propria sa psihologie, arătându-şi disponibilitatea de a „,...reveni oricând în 
ambianța purității desăvârşite a vârstei dintăi”. (Hristu Cândroveanu) Un moment desăvârșit de 
analiză, este relatat cu multă minuţie, de acelaşi comentator, atunci când face chiar analiza 
schiţei Mitu - şi când eroina îl aşteaptă pe Tătuţu să se întoarcă din oraş ca să-i spună, nu să-l 
pârască pe fratele ei, care a vorbise urât cu Mama-mare. Pentru că tatăl s-a hotărât să-i aplice o 
corecție binemeritată, vinovatul se ascunde în baie, dar părintele îl descoperă şi acolo. Apoi, 
spre crunta dezolare a fetei, faptele iau o altă întorsătură, cu atât mai mare şi mai nostimă cu 
cât scriitorul o lasă pe Miţu să relateze cele ce s-au întâmplat: ,, Și ştii ce-a făcut Tătuţu? A stat 
acolo, în baie, cu Baruţu, pe care l-a întins pe genunchi şi l-a mâncat de tot, de subsuori, de 
burtă, de guşă şi de toate părţile lui grase. şi Baruţu, în loc să plângă, râdea în hohote şi se 
zvârcolea”. 

Cu câtă măiestrie ştie să analizeze Arghezi psihologia şi reacţiile celor mici, ne dăm 
seama dintr-un adevărat Crâmpei dramatic: 
Baruţu: Miciu (adică sora poetului, Mitzura) scoate limba la mine şi-mi face semn că sunt un 
prost. 
Miţu: El a scos limba la mine. (Mama prinde pe Baruţu cu limba afară. Confuz, el nu mai cutează 
să-şi tragă limba îndărăt.) 
Mama: Te-am prins! Dacă n-ar fi ziua ta de botez, te-aş pune la colţ, ca să te înveţi minte. 
(Baruţu şi-a băgat limba la loc, îşi roteşte ochii şi nu mai ştie ce să zică. Scoate un suspin). 
Mliţu: lar ni s-au înecat corăbiile cu pisici ... 


Baruţu (vexat): Zice că iar ni s-au înecat cohăbiile cu pişici ... 


Cartea cu jucării, o capodoperă a prozei pentru şi despre copii, reprezintă o asumare a 
purității desăvârşite, creionare admirabilă a universului existenţial infantil... Devenit , poet al 


paternităţii” (spune criticul şi istoricul literar Marian Popa), Tudor Arghezi posedă şi minunata 


artă de a se metamorfoza în copil şi de a face un studiu comportamental „„devenit mare 
literatură” (Gheorghe Secheşan). Infantilismul jucat cu artă dezvăluie anarhismul nevinovat al 

copilăriei dintotdeauna, închegat însă într-un tablou existenţial dureros de gingaş, cum este, de 
pildă, acela când Baruţu vrea să bată un cui în oglindă, iar aceasta, râzând, crapă în toate 


direcţiile, arătându-i chipul desfigurat în cioburi ... 


Dumbrava minunată de M. Sadoveanu 


Publicată în 1926, Dumbrava minunată se încadrează în categoria prozelor sadoveniene 
întemeiate pe interferența dintre universul copilăriei şi natura feerică, alături de: Jara de 
dincolo de negură (1926), Împărăţia apelor (1928; re-scrisă în 1951, sub titlul Nada florilor), 
Valea Frumoasei (1938), Poveştile de la Bradu-Strâmb (1943) ş.a. Povestirea aceasta aparent 
simplă prin acţiune a fost considerată, în anul apariţiei, de Garabet Ibrăileanu, criticul director al 
Vieţii Româneşti - revista-nucleu pentru curentul poporanist de la începutul secolului XX -, „una 
din cele mai încântătoare combinaţii de realitate şi poezie”, o proză impregnată de lirism, în 
care Sadoveanu „cântă frumuseţile eterne ale naturii” (G. Ibrăileanu, Mihail Sadoveanu — 
„Dumbrava minunată” şi „Fântâna dintre plopi”, în Scriitori români şi străini, E.P.L., 1968, p.113 
Ş.u.). 

Concepută după modelul vechilor povestiri în ramă (sau în tradiţia romanului miniatural 
dotat cu prolog şi epilog), Dumbrava minunată este mărginită de două capitole cu rol secundar 
de introducere şi încheiere a acţiunii narative: Se vede ce soi rău este duduia Lizuca şi Bunicii 
aveau livadă şi albine. întâmplările propriu-zise, care alcătuiesc fundamentul naraţiunii, sunt 
relatate în celelalte şapte capitole, din interiorul tabloului pictural configurat în viziune 
naturistă, dar cu incursiuni în lumea basmului. Titlurile rezumative sunt pe deplin sugestive în 
acest sens: Duduia Lizuca plănuieşte o expediţie îndrăzneață, Sfat cu Sora-Soarelui, Unde s-a 
arătat Sfânta Miercuri, Duduia Lizuca găseşte gazdă bună în dumbravă, Aici s-arată cine sunt 
prichindeii, Povestea cu Zâna închipuirii şi La hotarul Împărăției minunilor. 

Motivul care declanşează intriga naraţiunii este motivul fetei orfane, copila oropsită de 


mama vitregă cu apucături tiranice. Un motiv adesea valorificat în proza realistă, dar care îşi 


află sursa primară în basme: de la modelul arhetipal Cenuşăreasa de Fraţii Grimm şi până la 
basmul românesc Fata moşului cea cu minte de Petre Ispirescu. Tema ordonatoare a povestirii 
o constituie, însă, călătoria cu caracter inițiatic, care a fost dezvoltată de Sadoveanu (în registru 
complex) şi în cele mai bune romane ale sale, scrise în aceeaşi etapă de creaţie: Baltagul (1930) 
şi Creanga de aur (1933). În Dumbrava minunată, călătoria are dublu sens: de cunoaştere a 
tainelor naturii care corespund sufletului candid al fetiţei, pe de o parte; pe de altă parte, 
itinerarul de basm şi ajungerea în locul considerat acasă, aici fiind casa bunicilor afectuoşi de la 
ţară unde trăise altădată mama fetei prigonite. 

În episodul introductiv al povestirii (în loc de prolog) este localizată acţiunea reală şi 
apar personajele implicate în conflict: fetiţa de 6 ani, Lizuca, şi mama ei vitregă Mia (de fapt, 
Maria) Vasilian. Scena este asemenea salonului de societate mondenă cu pretenţii nobiliare din 
schiţele satirice ale lui |. L. Caragiale (Vizita, Five o'clock ş.a.). Într-un orăşel de provincie anonim 
(„târgul nostru”), soţia unui cunoscut avocat care profesează în Bucureşti, descendentă dintr-o 
„familie bună” (cu nume de fanarioți: Papazoglu), primeşte vizita protocolară a unor soţii de 
funcţionari veniţi de curând în urbe: cucoana Emilia şi fiica ei, madam Neicu. Nu lipseşte din 
ambientul de tip caragialesc nici slujnica cea rea şi obraznică („cu mutrişoară de veveriţă”), care 
le aduce „tablaua” cu dulceaţă şi cafele. lar ceva mai târziu apare în „ziua de primire” şi ofiţerul 
din provincie, locotenentul Micuş Lazăr, cu care gazda nu se sfieşte să flirteze. În timpul 
conversaţiei, Mia Vasilian se plânge de proasta educaţie a fiicei adoptive, provenind din prima 
căsătorie a soţului mai bătrân decât ea, pe care o simte „ca un ghimpe între ei”. Ea îi consideră 
vinovaţi de creşterea neîngrijită a Lizucăi, cu „obiceiuri de ţărancă”, pe bunicii acesteia, răzeşi 
cu tradiţie, în casa cărora fetiţa îşi petrece o parte din timp. 

În contrast cu figura de doamnă pretențioasă şi bovarică, dispreţuitoare faţă de oamenii 
simpli din „târgul acesta nenorocit”, povestitorul conturează afectiv (afecţiune sugerată de 
diminutive: rochiță, botinuţe, năsuşor etc.) portretul personajului feminin în miniatură, care 
apare în salon ca o veritabilă „cenuşăreasă”, neglijentă, naturală şi curajoasă: „Era o fetiţă 
mărunţică, însă voinică şi plinuţă. Rochiţa de doc albastru stătea strâmbă şi în chip cu totul 
nepermis pe trupuşorul ei. Botinuţele îi erau pline de colb şi cu şireturile desfăcute. Călţunii 


căzuseră şi arătau nişte picioruşe pârlite de soare, cu genunchii nu tocmai curaţi. Capu-i era 


foarte scurt tuns, băieţeşte, şi arăta în rotunzimea lui felurite bulbucături neregulate. Năsuşoru- 
i mititel ar fi avut nevoie de batistă, lucru pe care-l dovedeau şi mânecile rochiţei. Gura-i era 
cam mare şi obrajii prea roşii. Nu era deloc frumuşică şi delicată duduia Lizuca”. 

Capitolul al doilea — în care fetiţa bătută de servitoare plănuieşte o expediţie îndrăzneață 
— aşază în prim-plan protagoniştii acţiunii: copila şi „câinele năzdrăvan”. Prieteni nedespărţiţi, 
Lizuca şi Patrocle alcătuiesc un cuplu unitar, dincolo de bariera limbajului, fiindcă fetiţa îi 
atribuie câinelui, în chip firesc, însuşiri omeneşti. În acest fel este portretizat de autor: „Patrocle 
era un boldei roşcat, cu picioarele scurte şi strâmbe şi cu capul mare. Între ochii omeneşti, 
sprâncenaţi negru, avea adânci creţuri perpendiculare şi anii şi experienţele vieţii îi 
încărunţiseră perii din jurul botului”. Fetiţa inteligentă, îndrăzneață şi cu fantezie bogată este 
completată aievea de câinele experimentat şi puternic (deşi este numit uneori, cu accent 
afectiv, căţel) Cu bună-ştiinţă, Sadoveanu îi dă un nume rar câinelui temerar, preluat din 
epopeea lui Homer, /liada. Patrocle (Patrokles, eroul epopeic din războiul troian) a fost 
prietenul fidel al semizeului Ahile. Câinele Lizucăi este botezat astfel spre a sugera ataşamentul 
necondiţionat şi prietenia deosebită care îi leagă. 

Bazându-se pe experienţa şi curajul prietenului canin, Lizuca, văzând că tatăl nu se mai 
întoarce de la Bucureşti, hotărăşte să fugă la bunicii iubitori pe care nu-i mai văzuse de multă 
vreme. Ea îşi pregăteşte minuţios expediţia în necunoscut. După ce îmbracă haine groase de 
„drum lung”, îşi umple un buzunar cu cenuşă (în celălalt ascunzând pâinea adusă de câine), 
pentru a marca drumul prin pădure ca să nu se rătăcească, cum auzise din povestea „cu copii 
rătăciţi” spusă de bunica sa. Părăsind oraşul pe înserat, într-o zi de vară, ascultă melancolică 
sunetul clopotelor care îi aminteşte de moartea prematură a mamei sale: „Vremea era pe la 
toacă, dar căldura încă în toi, juca rotind ca răsfrângerile unei ape tainice pe deasupra caselor 
adormite. Uliţa ridica pustie şi singuratică, spre strălucirea asfinţitului. Clopote începură a bate 
dulce şi trist, de la bisericile târgului. Fetiţa se opri o vreme în loc, ascultând”. 

Cunoscător în profunzime al lumii copiilor influenţaţi de lumea poveştilor, Mihail 
Sadoveanu altoieşte pe trunchiul povestirii realiste majoritatea motivelor din basmele- 
capodoperă. După Cenuşăreasa din partea introductivă, prozatorul recurge, în momentul 


iniţierii călătoriei, la imaginea fetiţei din Scufita Roşie. Astfel, Lizuca se îmbracă pentru expediţia 


aventuroasă către casa bunicilor la fel ca eroina din celebrul basm cules de Charles Perrault: cu 
„hăinuţă roşie” şi purtând pe cap „o beretă de lână roşie”. lar când pătrunde în lumea 
imaginară a poveştilor, Lizuca întâlneşte personajele din Albă ca Zăpada şi cei şapte pitici, 
basmul Fraţilor Grimm, dar într-o formulă modificată de Sadoveanu în chip original. Alaiul 
piticilor este alcătuit aici dintr-un cuplu de bunici, urmaţi de alţi patru pitici, care purtau pe un 
pătuţ pe domniţa lor: „În frunte păşeau un bătrânel ş-o bătrânică, cu plete albe şi cu obrazurile 
rumene, îmbrăcaţi în straie de muşchi. După ei, patru prichindei cu bărbi cărunte purtau un 
pătuţ de mlajă împodobit cu cicori şi sulfină. Şi pe pătuţul acela, pe un tronişor de piatră, sta o 
domniţă mai pitică decât toţi şi bălaie ca grâul. Avea pe cap cunună de maci sălbatici şi era 
îmbrăcată într-o haină lungă de culoarea pietrei de rubin”. 

Din folclorul românesc este preluat personajul emblematic, Făt-Frumos - în povestea 
istorisită de Domnița piticilor. La fel ca Zâna Închipuirii, prototipul zânelor bune, care este 
portretizată sintetic: „o zână cum n-a mai fost, subţire şi albă, cu ochii albaştri, cu părul de aur 
până în pământ; şi frumuseţea ei astfel era încât venerau şi urşii cei bătrâni din munte, şi 
mistreţii, ca să-ngenuncheze înaintea ei. Şi când ieşea în întunericul poienilor, se făcea în juru-i 
soare şi izvoarele susurau mai dulce”. Nu lipsesc personajele comico-tragice legendare: Statu- 
Palmă(Barbă Cot călare pe un lepure Şchiop), însoţindu-se cu Strâmbă-Lemne şi Sfarmă-Piatră. 
În timpurile străvechi, Statu-Palmă, care trăia printre oameni şi se ocupa cu morăritul, s-a 
supărat pe muritorii care îl jigneau şi, părăsindu-şi moara de pe pământ, „a încălecat pe 
iepurele lui cel bătrân şi a fugit departe de oameni, în locuri singuratice”. Pe tărâmul celălalt se 
întâlneşte din când în când „cu Strâmbă-Lemne, Sfarmă-Piatră şi alţi uriaşi din străvechi 
timpuri”, aşteptându-şi „din veac în veac sfârşitul” 

Cu inteligenţa hrănită din poveştilor bunicilor, Lizuca atribuie fiinţelor pe care le 
întâlneşte în drumul ce străbate Dumbrava Buciumenilor însuşiri miraculoase. În capitolul Sfat 
cu Sora-Soarelui îşi închipuie că floarea-soarelui este împărăteasa păpuşoilor şi înfiripă un dialog 
imaginar cu floarea botezată de bunică Sora-Soarelui. Apoi, când Patrocle scurmă într-un 
muşuroi de furnici, o salvează pe cea considerată împărăteasa furnicilor, adresându-se câinelui 
în aceeaşi formă de dialog imaginar: „Şi dacă o scăpăm de primejdii, ea ne dă un fir de pai; şi 


când avem nevoie de dânsa îndată vine să ne ajute, cu toate furnicile ei”. Întâlnirea cu o simplă 


bătrână necăjită („o babă mărunţică şi mohorâtă, cu ochii mititei şi nasul coroiat”, sprijinindu-se 
în toiag) — din capitolul următor, Unde s-a arătat Sfânta Miercuri- , este echivalentă unei 
întâlniri din lumea poveştilor cu fiinţa supranaturală astfel numită. Comunică până şi cu păsările 
codrului care o priveau pe fetiţă „cu ochişori ca vârfuri de ace şi o întrebară toate deodată ce 
caută în împărăţia lor”. 

Intrarea în dumbrava frumoasă şi veche se petrece pe înserate, într-o atmosferă clar- 
obscură care întreţine jocul de lumini şi umbre prielnic ieşirii din realitate: „Şi cu toate că spre 
răsărit se înroşea luna şi creştea lumina peste pâcla ogoarelor, în pădure o umbră tainică şi 
deasă se întindea, izvorând din văi şi cotloane necunoscute”. Lizuca se adăposteşte peste 
noapte în scorbura unui copac, după ce îi cere voie, cuviincioasă, „mătuşii răchită”, astfel 
personificată („Răchita o mângâie lin şi îi dădu drumul în scorbură”). În acest spaţiu feeric (în 
„dumbrava fermecată”) se produce comunicarea dintre domeniul Naturii şi domeniul 
Imaginarului, în starea de vis. Un vis descris de Sadoveanu ca o plimbare fericită prin lumea 
ireală a basmului. Obosită, fetiţa visează cum se deschide o uşă în stâncă şi ies din peşteră eroii 
basmelor: „În lumina verzuie, fără zgomot, o uşă de cremene se mişcă şi se dădu la o parte, şi 
din întuneric de peşteră apăru minunată arătare”. Ştiind de la mama dispărută că „fără poveşti 
viaţa omului ar fi tristă şi searbădă”, Lizuca discută aievea cu Domnița piticilor care îi explică că 
în timpul nopţii dumbrava devine „o împărăție fermecată pe care oamenii de rând n-o pot 
niciodată cunoaşte”. 

Remarca G. Ibrăileanu: „Faptele reale sunt necontenit transfigurate cu intenţii de 
miraculos. Dar autorul ştie să meargă pe muchie între realitate şi basm. El înfăţişează lucrurile 
aşa încât pot fi luate şi ca întâmplări obişnuite şi ca lucruri din poveşti” (op. cit., p. 118). Într- 
adevăr, planul real se întretaie cu cel imaginar cu ajutorul ambiguităţii sau datorită confuziei 
auctoriale voite dintre dimensiunile paralele. Dintre istoriile povestite de grupul piticilor în 
dumbravă, ca într-un veritabil banchet spiritual din antichitate şi mitologie, se desprinde în 
acest sens Povestea cu Zâna Închipuirii. Povestea relatată de Domnița provenind din altă 
poveste (povestea celor 7 pitici) este foarte veche şi acţiunea ei se petrece în epoca arhaică, pe 
când Dumbrava Buciumenilor se unea cu munţii, prin codri umblau zimbri şi pe ape păsări 


uriaşe, iar în sate  „sălăşluiau oameni buni care credeau în împărăţia noastră a minunilor”. 


Eroina poveştii este Zâna Închipuirii care reprezintă figura simbolică a Imaginarului ce 
caracterizează universul poveştilor. 

În timpurile imemoriale, în dumbrava minunată trăia o zână neasemuită: „subţire şi 
albă, cu ochii albaştri, cu părul de aur până în pământ; şi frumuseţea ei astfel era încât veneau şi 
urşii cei bătrâni din munte, şi mistreţii, ca să-ngenuncheze înaintea ei”. Faima frumuseţii ei 
unice — „minunea minunilor”, în metafora autorului - s-a împrăştiat în toată lumea, dar toţi 
feciorii de crai care îndrăznesc s-o caute nu reuşesc să-i găsească palatul. Făt-Frumos, venind 
dintr-o cetate îndepărtată, o găseşte într-un peisaj mirific „lângă izvoare”, întrucât credea în 
zâna aceea. Apreciindu-i credinţa faţă de lumea miraculoasă, Zeița Închipuirii îl răsplăteşte cu 
dragostea ei care îi aduce fericirea. Dar curtenii şi vracii, însoțitorii lui, care nu credeau în 
împărăţia minunilor, fiind lipsiţi de imaginaţie, „nu vedeau la izvor decât pe Făt-Frumos singur”. 
Ei îl sfătuiesc să-i ceară ca probă materială inelul, iar după ce zeiţa iubitoare îl refuză („eu nu 
port podoabe deşarte, dragostea mea preţuieşte mai mult decât nimicurile muritorilor”), i-au 
cerut ca dovadă o şuviţă tăiată din părul ei de aur. Din momentul înfăptuirii acestui act de 
necredinţă, Zâna Închipuirii dispare pentru totdeauna, în timp ce Făt-Frumos s-a întors mâhnit 
în împărăţia sa care n-avea tangenţă cu țara minunilor, murind mai târziu „cu sufletul uscat şi 
bătrân”. 

Trecerea spre lumea reală se realizează prin scurta istorisire a bătrânei pitice despre 
existenţa bătrânilor răzeşi de La hotarul Împărăției minunilor — cum se intitulează penultimul 
capitol. În „povestea” ei, bătrânii corespund bunicilor Lizucăi, iar imaginea „femeii tinere şi 
albe” de sub icoană care îi spune să nu-şi uite jocurile este a mamei moarte. Copila rătăcită în 
pădure este găsită de bunicul ei îngrijorat, dormind în scorbura de unde ascultase poveştile. 
leşirea din dumbrava minunilor se petrece, semnificativ, în somn. Epilogul readuce 
evenimentele în realitatea crudă. Când se trezeşte dimineaţa în casa bunicilor, Lizuca ascultă 
dialogul dintre mama vitregă şi bunicul care refuză să-i dea înapoi fetiţa prigonită. Într-un final 
umoristic, „cuconiţa” şi slujnica ei părăsesc în fugă gospodăria răzeşului, îngrozite de roiul de 
albine care le atacă. 

Dumbrava minunată este o naraţiune realizată de Mihail Sadoveanu în registru 


deopotrivă realist şi fantastic, înţesată cu semnificaţii morale şi simbolice, pe care o putem 


defini, ca proză mixtă, povestire-poveste. Pentru că se constituie ca povestire înfăţişând drama 
reală a unei copile, dar are şi aspect de poveste prin relatarea unor aventuri imaginare. Pe bună 
dreptate, admiratorul prozei sadoveniene, G. Ibrăileanu, distingea în această proză pentru copii 
(şi părinţi) specificul naţional al literaturii române: „În Dumbrava minunată e natura şi mitologia 
noastră, sunt obiceiurile, credinţele şi eresurile noastre, e sentimentalitatea, e atitudinea 
noastră față de lucrurile noastre, şi limba — cristalizarea tuturor impresiilor de la lucrurile 
noastre în sufletele noastre -, căreia d.(omnul) Sadoveanu i-a dat forma cea mai frumoasă cu 


putinţă până astăzi” (Scriitori români şi străini, 1926). 


Amintiri din copilărie de lon Creangă 


Amintiri din copilărie este opera de maturitate artistică deplină a lui lon Creangă. 
Depăşind etapa de creaţie a poveştilor, dintre 1875-1878, scriitorul popular, cum a fost denumit 
de critica literară, începe să scrie Amintirile din 1880 — când citeşte primul capitol în cenaclul 
Junimea -— şi le publică în mare parte în Convorbiri literare în anii următori, 1881-1882. Ultima 
parte a apărut după moartea scriitorului, tot în revista junimistă, în 1892. Materia epică este 
dispusă de autor în patru capitole fără titlu, pe care le putem denumi după tema predominantă: 
1 şi 2 — Copilăria la Humulești; 3 — Școala la Târgu-Neamţ şi Fălticeni; 4 — Despărțirea de satul 
natal sau Plecarea spre Socola. 

Cum indică şi titlul, este o proză de inspiraţie autobiografică, în care Creangă evocă 
narativ întâmplările modelatoare ale copilăriei, începând cu anii de şcoală primară (aproximativ 
1846; autorul nu datează exact faptele) şi până în momentul plecării la Seminarul de la Socola 
(1855), la vârsta de 16 ani. Dar Amintirile nu sunt încadrabile în proza memorialistică, fiindcă 
autorul nu prezintă faptele în ordine strict cronologică. El nu urmăreşte preconceput evoluţia 
(auto)biografică, ci selectează acele evenimente care constituie momente de referinţă în 
formarea eroului de Bildungsroman. În concepţie auctorială, evenimentele relatate par simple 
amintiri, adică o serie de întâmplări ale copilăriei care decurg unele din altele, aşa cum apar în 


fluxul memoriei povestitorului. 


Povestite la început doar prietenilor — în primul rând, lui Eminescu, care îl îndeamnă la 
scris — amintirile au fost puse pe hârtie în jurul vârstei de patruzeci de ani. În transpunere 
literară, faptele din copilărie sunt privite retrospectiv cu ochii omului matur, dar păstrând 
privirea ingenuă şi uimită a copilului care descoperă, pe măsură ce creşte, tainele universului 
înconjurător. Uimirea şi nostalgia evocării transpar încă din prima frază a Amintirilor: „Stau 
câteodată şi-mi aduc aminte ce vremi şi ce oameni mai erau în părţile noastre pe când 
începusem şi eu, drăgăliţă-Doamne, a mă ridica băieţaş la casa părinţilor mei, în satul 
Humuleşti, din târg drept peste apa Neamţului; sat mare şi vesel, împărţit în trei părţi, care se 
ţin tot de una: Vatra satului, Delenii şi Bejenii”. 

Retrăind nişte întâmplări comune, lipsite la prima vedere de senzaţional (joaca, 
scăldatul, prinderea şi vânzarea pupezei, furtul cireşelor, îmbolnăvirea de râie etc.), autorul 
recreează nostalgic atmosfera unui trecut miraculos şi ireversibil. El prezintă gradat, în ordinea 
tensiunii epice, istoria unei copilării în mediul țărănesc al unui sat de munte din momentul 
uceniciei şcolare şi până la despărţirea de vatra natală. Creangă se vede pe sine în ipostaza 
copilului Nică al lui Ştefan a Petrei nu pentru a se autodefini, ci pentru a înfăţişa, prin sine, 
copilăria însăşi, copilăria ideală. Povestitorul preia şi transformă în viziune artistică părerea 
tatălui său care consideră că menirea copilului este să se joace: „Numai de-ar fi sănătoşi, să 
mănânce şi să se joace acum; că le-a trece lor zburdăniciunea când or fi mai mari şi i-o lua grijile 
înainte; nu te teme, că n-or scăpa de asta. Ș-apoi nu ştii că este-o vorbă: «Dacă-i copil, să se 
joace; dacă-i cal, să tragă; şi dacă-i popă, să citească...»”. Ideea tatălui despre legile fiecărei 
vârste, dedusă din înţelepciunea populară, devine şi a povestitorului care reconstituie trecutul, 
cum mărturiseşte la începutul părţii a doua: „Hai mai bine despre copilărie să povestim, căci ea 
singură este veselă şi nevinovată. Şi, drept vorbind, acesta-i adevărul. Ce-i pasă copilului când 
mama şi tata se gândesc la neajunsurile vieţii, la ce se poate să le aducă ziua de mâine, sau că-i 
frământă alte gânduri pline de îngrijire”. 

lon Creangă a fost convins că reface în Amintiri din copilărie imaginea nealterată a 
primei vârste de aur a fiinţei umane din totdeauna şi de pretutindeni: „Aşa eram eu la vârsta 
cea fericită, şi aşa cred că au fost toţi copiii, de când îi lumea asta şi pământul, măcar să zică 


cine ce-a zice”. El descrie în Amintiri nu copilăria în sens biografic, ci o copilărie ideală dorită, 


văzută în sens paradigmatic, pe care el n-a trăit-o întocmai, dar o recreează astfel cu ajutorul 
imaginaţiei. „Păţaniile” povestite sunt localizate în împrejurări concrete, în Humuleştii 
Moldovei, dar se potrivesc copilăriei copilului universal, cum sublinia G. Călinescu: „În Amintiri 
din copilărie este simbolizat destinul oricărui copil de a face bucuria şi supărarea părinţilor şi de 
a o lua şi el pe încetul pe acelaşi drum pe care l-au luat şi-l vor lua toţi. În Amintirile lui Creangă 
nu este nimic individual, cu caracter de confesiune ori de jurnal. Creangă povesteşte copilăria 


” 


copilului universal”. (Istoria literaturii române) 

Autorul prezintă astfel zburdălnicia sa şi a tuturor copiilor înclinați spre joacă, pentru că 
aceasta este legea vârstei lor, până se trece în cealaltă vârstă a cărei lege esenţială este grija 
sau datoria. În opoziţie cu cea mai mare parte a vieţii în care omul este dominat de griji, 
necazuri şi conflicte, vârsta cea fericită îi îngăduie copilului să se joace după plac, fără să-i pese 
de nimeni, izolat în spaţiul protector al poznelor inocente şi al trăirilor spontane, necontrolate. 

Nică din Humulești este „copilul universal!” pentru că grijile părinţilor şi ale lumii trec pe lângă el 
fără să-l atingă, chiar dacă începe să le priceapă. Un teoretician care a studiat în profunzime 
fenomenologia jocului, Johan Huizinga, consideră jocul o stare de excepţie şi de suspendare a 
vieţii obişnuite, a existenţei cotidiene: „Caracterul jocului de a crea o stare de excepţie şi de a 
diferenţia îmbracă forma sa cea mai izbitoare în secretul cu care îi place jocului să se 
înconjoare. Până şi copiii mici îşi sporesc încântarea produsă de joaca lor, făcând din ea un «mic 
secret». Jocul e cal nostru» nu cal altora». Ceea ce fac acei alţii, din afară, nu ne priveşte «pentru 
moment». Înlăuntrul sferei unui joc, legile şi uzanţele vieţii obişnuite nu sunt valabile. Noi 
suntem şi procedăm «altfel». Această suspendare temporare a «vieţii obişnuite» e complet 
formată încă din copilărie”. 

Este şi concepţia ilustrată în Amintiri, cum aproximează Creangă însuşi astfel de jocuri şi 
jucării pline de hazul şi farmecul copilăresc care îl scot din făgaşul vieţii obişnuite: „Copilul, 
încălecat pe băţul său, gândeşte că se află călare pe un cal de cei mai straşnici, pe care aleargă 
cu voie bună, şi-l bate cu biciul, şi-l struneşte cu tot dinadinsul, şi răcneşte la el din toată inima, 
de-ţi ie auzul; şi de cade jos, crede că l-a trântit calul, şi pe băț îşi descarcă mânia în toată 
puterea cuvântului”. Fragmentul citat este preluat din capitolul al doilea, unde sunt evocate 


cele mai năstruşnice jocuri ale copilului — denumite cu sinonime expresive: drăcării, hârjoană, 


incote, pozne - : jocul de-a calul, jocul de-a biserica, jocurile dinaintea culcării. Pentru pofta de 
joc a copilului, Creangă preferă sinonimul popular inc/ incuri. De exemplu, Nică şi fraţii săi nu 
puteau „adormi de incuri”; sau copila popii loan era „sprintenă şi plină de incuri”. 

Asemenea întâmplări hazlii şi uneori dramatice ale copilăriei reînviate în povestire 
constituie secvenţe narative cvasi-independente, ceea ce a permis autorilor de manuale 
didactice să preia unele fragmente şi să le intituleze ca atare: La scăldat, Pupăza din tei, La 
cireşe, Cu arcanul, Cu pluguşorul, Caprele Irinucăi ş.a. Desigur, modalităţile de joacă ale copiilor 
s-au schimbat radical în vremurile de astăzi, în epoca telefoanelor mobile, a calculatoarelor şi 
tabletelor. Dar lon Creangă a reuşit să fixeze o paradigmă a copilăriei, chiar dacă evenimentele 
din Amintiri din copilărie s-au petrecut cu aproape două secole în urmă. Starea de copilărie sau 
starea de excepţie similară cu libertatea deplină constituie specificul primei vârste a omului care 
are ca atribut prioritar jocul sau joaca. 

Universul infantil este redat atemporal în cadrul evocării, ca şi cum povestitorul opreşte 
timpul în loc şi desfiinţează, cât se poate, cronologia. Reduse la câteva date semnificative, 
isprăvile lui Nică constituie evenimente de cunoaştere — pe măsură ce eroul parcurge etapa 
copilăriei (înaintând în adolescenţă) şi face primii paşi pe calea maturizării odată plecat pe 
drumul spre laşi în căruţa lui Luca Moşneagu. Nu întâmplător adresarea către sine a 
povestitorului din desele monologuri interioare se schimbă din Nică (copilul) în Jon (tânărul), 
cum îl chema şi mama sa: „Şi mai bine să rămâi pe loc, loane, chiteam în mintea mea cea 


P 


proastă, decât să plângi nemângâiet şi să te usuci...” Părăsirea Humuleştilor pentru şcoala de 
catiheţi de la Socola înseamnă intrarea în zburdalnica vârstă a tinereţii, cum spune în ultimul 
capitol: „Dragu-mi era satul nostru cu Ozana cea frumos curgătoare şi limpede ca cristalul, în 
care se oglindeşte cu mâhnire Cetatea Neamţului de atâtea veacuri! Dragi-mi erau tata şi 
mama, fraţii şi surorile, şi băieţii satului, tovarăşii mei din copilărie, cu cari, în zilele geroase de 
iarnă, mă desfătam pe gheaţă şi la săniuş, iar vara, în zile frumoase de sărbători, cântând şi 
chiuind, cutrieram dumbrăvile şi luncile umbroase, prundul cu ştioalnele, ţarinile cu holdele, 
câmpul cu florile şi mândrele dealuri, de după cari-mi zâmbeau zorile în zburdalnica vârstă a 

tinereţei!” În acest sens, primul monografist al autorului Amintirilor, Jean Boutière, spunea: 


„Creangă scrie cartea retrăirii unei vârste cu sentimentul reîntoarcerii dintr-un exil 
neînduplecat”. (Viaţa şi opera lui lon Creangă, ediţia 1976) 

Fără a intenţiona programatic să realizeze monografia unei aşezări rurale din secolul al 
XIX-lea, prozatorul a recreat artistic imaginea satului românesc, un sat văzut atemporal şi la 
dimensiuni aproape mitologice. Nostalgia copilăriei se asociază, în viziunea povestitorului, cu 
dorul de sat sau de origine. Amintirile lui Creangă comunică, în ultimă instanţă, regretul că satul 
patriarhal, cu frumuseţile şi valorile sale tradiţionale, a dispărut odată cu copilăria. Din 
deschiderea primei părţi, Humuleşti este prezentat ca un sat tradiţional străvechi (vechi 
răzeşesc), cu oameni harnici, cu flăcăi voinici şi fete mândre, cu biserică frumoasă, cu preoţi, 
dascăli şi „poporeni” cinstiţi. Subliniind atributele de vechime şi temeinicie, evocatorul 
conturează în acest fel un sat proiectat în veşnicie, dând impresia de durabilitate: „Ş-apoi 
Humuleştii, şi pe vremea aceea, nu erau numai aşa, un sat de oameni fără căpătâiu, ci sat 
vechiu răzeşesc, întemeiat în toată puterea cuvântului...”; adăugând în capitolul al treilea: „şi 
satul Humuleşti, în care m-am trezit, nu-i un sat lăturalnic, mocnit şi lipsit de priveliştea lumii ca 
alte sate; şi locurile care înconjură satul nostru încă-s vrednice de amintire”. 

Atmosfera de calm şi echilibru existenţial (casele sunt îndestulate, copiii se joacă lipsiţi 
de griji) este rareori conturbată de întâmplări cu aspect dramatic: luarea cu arcanul la oaste a 
dascălului Vasile, dispariţia pupezei din tei şi târguiala, boala de râie şi dărâmarea casei din 
Broşteni a gazdei lrinuca ş.a. În centrul acestui univers rural armonios se află Familia, care 
ocupă prim-planul acţiunii narative în primele părţi ale Amintirilor. În concepţia lui Creangă, 
armonia familială oglindeşte lumea armonioasă din jurul copilului. Aşa se face că din mulţimea 
de personaje conturate de povestitor se detaşează părinţii lui Nică, definindu-se mai cu seamă 
prin dialog. Văzută cu ochii copilului de odinioară, Smaranda Creangă este un personaj cu aură 
de basm, pare o fiinţă înzestrată cu puteri supranaturale, fiindcă ştia să facă „multe şi mari 
minunăţii”, îmblânzind elementele naturii: alunga norii de pe cer, abătea grindina în alte părţi, 
îngheţa apa, alunga durerile fizice. Din punct de vedere tipologic, ea ilustrează portretul clasic al 
mamei: iubitoare dar autoritară, dotată cu simţ pedagogic şi receptivă la înnoiri. Portretul 
mamei contrastează evident cu al tatălui, Ştefan a Petrei, care se manifestă ca un om 


pragmatic, harnic şi mulţumit de condiţia sa, fără să pună prea mare preţ pe învăţătură. 


În mod semnificativ, primele amintiri ale copilului — cele care deschid, de fapt, Cartea 
amintirilor — sunt legate de anii de Şcoală. Autorul îşi aminteşte cum părintele loan („om 
vrednic şi cu bunătate”), ca un adevărat apostol al satului, a înălţat la poarta bisericii o chilie 
pentru educarea copiilor humuleşteni, iar dascălul bisericii, Vasile a llioaiei („un holteiu zdravăn, 
frumos şi voinic”), devine şi dascălul lor, învăţându-i primele cunoştinţe de scris/citit 
(bucheludeazla, bucherițazdra), apoi ceaslovul şi, la urmă, psaltirea , „care este cheia tuturor 
învățăturilor”. Nemulțumit de rezultatele învăţăceilor la procitanie (adică: examinare), popa 
loan aduce în şcoală un scaun lung şi un bici de curele - pe care le botează „Calul Bălan şi 
„Sfântul Nicolai” - pentru pedepsirea leneşilor. Obişnuindu-se cu aceste obiecte de chin, micii 
şcolari le percep, cuprinşi de frică, şi ca nişte unelte ale pedepsei cuvenite, trezindu-le treptat 
sentimentul responsabilităţii. Nică recunoaşte că, fiind înclinat spre joc, „în loc de înţelepciune 
mă făceam mai neastâmpărat”. 

Smaranda Creangă îşi susţine fiul să înveţe („Şi când înviţam eu la şcoală, mama învăţa 
cu mine acasă şi citea acum la ceaslov, la psaltire şi Alexandria mai bine decât mine, şi se bucura 
grozav când vedea că mă trag la carte”), fiind convinsă că înţelepciunea şi bunăstarea vin din 
cărţi: „căci auzise ea spuind la biserică, la «Parimei» (proverbe din Vechiul Testament, n.n.) că 
omul învăţat înţelept va fi şi pe cel neînvăţat slugă-l va avea”. Dorind ca fiul ei să devină popă, 
după ce dascălul din Humulești e luat cu arcanul la oaste, îşi cheamă tatăl în ajutor să-l ducă pe 
Nică, împreună cu fratele ei mai mic, la şcoala din Broşteni, un sat îndepărtat cu şcoală 
renumită. Bunicul David Creangă din Pipirig întreţine acelaşi cult al cărții, după cum încearcă sã- 
| convingă pe Ştefan a Petrei: „Nu-i rău, măi Ştefane, să ştie şi băietul tău oleacă de carte, nu 
numaidecât pentru popie, cum chiteşte Smaranda, că şi popia are multe năcăfale (necazuri, 
n.n.), e greu de purtat. Şi decât n-a fi cum se cade, mai bine să nu fie. Dar cartea îţi aduce şi 
oarecare mângâiere (...) Din cărţi culegi multă înţelepciune, şi, la dreptul vorbind, nu eşti numai 
aşa, o vacă de muls pentru fiecare. Băietul văd că are ţinere de minte şi, numai după cât a 
învăţat, cântă şi citeşte cât se poate de bine”. Dar experienţa şcolirii de la Broşteni se încheie 
dezastruos: copiii se îmbolnăvesc de râie, apoi, urnind în joacă o stâncă de munte, aceasta se 


prăvăleşte peste casa şi caprele gazdei lrinuca. 


Altă experienţă didactică ratată este relatată la începutul capitolului al III-lea. În 1852, 
Nică ajunge cu vărul său Mogorogea la Şcoala domnească din Târgu-Neamţ, deschisă de 
părintele Isaia Duhu, dar nu stă prea mult acolo, din cauza conflictului acestuia cu părintele 
Oşlobanu. Cu ajutorul mamei sale, care-şi convinge soţul să plătească taxa minimă („două 
merţe de orz şi două de ovăs”), se va înscrie, apoi, la Şcoala de catiheţi (arhaism ce 
desemnează învățătorul sau profesorul de religie) din Fălticeni. Văzută de autor ca o şcoală 
„numai de mântuială”, şcoala catihetică este prezentată caricatural, insistând asupra sistemului 
învechit de învăţare, cu umor şi ironie: „Unii dondăneau ca nebunii, parcă-i apuca ameţeală; 
alţii o duceau numai într-un muget, cetind până le perea vederea; la unia le umblau buzele 
parcă erau cuprinşi de pedepsie (epilepsie; n.n.), cei mai mulţi umblau bezmetici şi stăteau pe 
gânduri, văzând cum îşi pierd vremea, şi numai oftau din greu, ştiind câte nevoi îi aşteaptă 
acasă. Şi turbare de cap şi frântură de limbă ca la aceşti nefericiţi dascăli, nu mi s-a mai adat a 
vede, cumplit meşteşug de tâmpenie, Doamne fereşte!” Modalitatea satirică este 
asemănătoare cu a lui I. L. Caragiale din proza Pedagog de școală nouă. Dintre portretele 
caricaturale ale colegilor, se desprinde al lui Davidică: „flăcău de munte, cu barba în furculiţă şi 
favoriţe frumoase, cu pletele creţe şi negre ca pana corbului, cu fruntea lată şi senină, cu 
sprincenele tufoase, cu ochi mari, negri ca murele şi scânteietori ca fulgerul, cu obraji rumeni ca 
doi bujori, nalt la stat, lat în spete, subţire la mijloc, mlădios ca un mesteacăn, uşor ca o 
căprioară şi ruşinos ca o fată mare, Dumnezeu să-l ierte! Că n-avu parte să se preuţească...A 
murit, sărmanul, înainte de vreme, înecat cu pronumele conjunctive, peritu-le-ar fi numele să le 
peară, că au mâncat juvaier de flăcău”. 

În genere, lon Creangă stăpâneşte deplin arta de a portretiza personajele în mod 
succint, prin forţa sugestiei, din câteva trăsături fizice sau de caracter. Astfel, dascălul Vasile de 
la şcoala din Humuleşti este „harnic şi ruşinos ca o fată mare; părintele loana — „om vrednic şi 
cu bunătate”; Smărăndiţa popii — „o zgâtie de copilă ageră la minte”. La fel sunt portretizaţi 
colegii de la Şcoala de catiheţi din Fălticeni: Trăsnea „era înaintat în vârstă, bucher de frunte şi 
tâmp în felul lui”; Davidică — „flăcău de munte, cu barba în furculiţă” etc. Unele personaje din 
Amintiri sunt create de Creangă după tiparul eroilor din poveştile sale: Oşlobanu este un fel de 


Chirică din Povestea lui Stan Păţitul sau Flămânzilă din Povestea lui Harap-Alb, iar Mogorogea — 


un fel de Gerilă. De fapt, mai toţi colegii de la „fabrica de popi din Folticeni” - cum spune ironic 
autorul (Ilon Mogorogea, Nică Oşlobanu, Davidică, Mirăuţă, Trăsnea, Gâtlan) se aseamănă cu 
însoțitorii năzdrăvani ai lui Harap-Alb prin limbaj şi comportament. 

Prin amintirile de la Fălticeni, eroul lui Creangă depăşeşte limitele copilăriei, înaintând în 
adolescenţă. Când şcoala de catiheţi se desfiinţează, cei mai tineri sunt trimişi la Seminarul de la 
Socola. Momentele pregătitoare ale plecării din toamna anului 1855 şi drumul spre laşi 
reprezintă simbolic ieşirea din copilărie. Despărțirea simbolică este marcată nostalgic de 
evocator: „Apoi lasă-ţi, băiete, satul, cu tot farmecul frumuseţelor lui, şi pasă de te du în loc 
strein şi aşa depărtat, dacă te lasă pârdalnica de inimă! Şi doar mă şi sileam eu, într-o părere s-o 


|? 


fac a înţălege pe mama că pot să mă bolnăvesc de dorul ei...şi să mor printre străini!” La fel ca 
Harap-Alb din poveste, Nică/lon părăseşte casa părintească în căutarea unui rost. Pentru el 
învăţătura devine rostul vieţii, iar anii de şcoală reprezintă drumul spre cunoaştere. În acest fel, 
începutul (evocarea universului mirific al Humuleştilor şi înfiinţarea şcolii săteşti) şi sfârșitul 
operei (plecarea spre Socola din laşiul îndepărtat) dobândesc semnificaţii simbolice, situând 
eroul amintirilor în lumea celor care se iniţiază în ştiinţa de carte. 

Originalitatea Amintirilor din copilărie decurge, înainte de toate, din natura scenică şi 
caracterul lor dialogic. lon Creangă se plasează aievea pe o scenă imaginară şi identificându-se 
cu fiecare dintre personajele sale îşi interpretează textul rememorat în faţa unui presupus 
auditoriu (prezumtivul cititor). El recreează cu dezinvoltură scene şi personaje: gesticulează, 
imită, parodiază şi, când e cazul, se cufundă în monolog interior, dialogând, de fapt, cu sine. 
Cum remarca, în acest sens, G. Călinescu: „Nicăiri limba nu e a artistului, ci a eroilor lui, chiar 
când Creangă însuşi vorbeşte. Atunci el vorbeşte nu ca autor, ci ca povestitor, ca un om care stă 
pe o laviţă şi istoriseşte altora, fiind el însuşi erou subiectiv în naraţiunea obiectivă”. 

Cel care îi apreciază fără rezerve harul nativ de povestitor oral este marele său prieten 
Mihai Eminescu, care îl îndeamnă insistent să scrie, intuind virtualitatea artistică a “amintirilor” 
sale. Condus de poet la Junimea, Creangă întreţine atmosfera cenaclului cu anecdotele lui 
savuroase, fie că pornea de la un fapt real, fie că născocea, spre delectarea adunării, un 
personaj care semăna cu el însuşi. Dintre vechii junimişti, primul care a văzut în creaţiile lui 


Creangă o subtilă punere în scenă a fost Vasile Pogor, înrudit cu povestitorul prin predispoziția 


lui umoristică. Umorul tonifiant degajat în Amintiri este susţinut de oralitate, prin valorificarea 
limbajului de factură populară. Aici, ca şi în basme, predomină expresiile limbii vorbite (limba 
vie din acea epocă), unele — cu forme fonetice moldoveneşti, altele — regionalisme din spaţiul 
geografic nemţean sau humuleştean sau, pur şi simplu, crengisme, cum le definea Vladimir 
Streinu: „Dar prin crengisme e nimerit să se înţeleagă acele cuvinte pe care le foloseşte numai 
Creangă după o ştiinţă proprie”. 

Strategia orală a povestitorului este, putem afirma, desăvârşită. Chiar dacă au fost scrise 
pe suport tipografic, amintirile lui lon Creangă creează impresia de spunere directă. Autorul se 
adresează frecvent interlocutorilor imaginari — substitut al cititorului — printr-o formulă directă 
care îndeplineşte rolul de a realiza trecerea armonioasă şi unitară de la o întâmplare la alta: „Şi 
după cum am cinstea să vă spun”; „Ş-apoi gândiţi că Trăsnea citea întrebarea şi răspunsul”; „Vă 
puteţi imagina ce vra să zică a te scălda în Bistriţa” ş.a. După probele de oralitate din Povestea 
lui Harap-Alb sau a lui Stan Păţitul, Creangă uzează definitoriu în Amintiri de povestea vorbei, 
înţeleasă ca fond imemorial de filozofie populară, cum se şi exprimă într-un context: „Povestea 
ceea: «Un nebun arunc-o peatră în baltă, şi zece cuminţi n-o pot scoate»”. Ca şi în poveşti, 
autorul introduce în textul narativ proverbele şi zicătorile prin formula orală vorba ceea. 

Oralitatea stilului derivă, apoi, din folosirea abundentă a expresiilor onomatopeice sau 
interjecţionale (zbrr!, haţ!, ţuşti, hârşti, huţa, troscpleosc etc.), a formulelor exclamative şi 
interogative (ori mai ştii păcatul!, ce-i de făcut?) şi a verbelor imitative din substratul popular: a 
horăi, a băâzâi, a bocăni, a molfăi, a foşgăi, a clămpăni, a mogoroci, a sfârcăi, a coşi etc. De 
tehnica orală ţine şi utilizarea spontană a frazelor rimate şi a versurilor populare: „Hai fiecare pe 
la casa cui ne are, că mai bine-mi pare”; Nu-mi e ciudă pe gândac/ C-a mâncat frunza de fag,/ 
Dar mi-e ciudă pe omidă,/ C-a mâncat frunza de crudă...” ş.m.a. 

Privit la început ca un autor popular, lon Creangă, va fi considerat cu timpul un 
artist al cuvântului profund original, fiind supranumit de G. Ibrăileanu Homer al românilor. Prin 
Amintiri din copilărie, el se situează convenţional în tradiţia literaturii memorialistice a 
scriitorilor paşoptişti: Amintiri de Alecu Russo, Vasile Porojan de Vasile Alecsandri, Cum am 
învățat româneşte de Costache Negruzzi, Scrisori către V. Alecsandri de ion Ghica. Însă 


depăşeşte asemenea opere prin caracterul de roman al amintirilor sale — un roman al formării — 


în care predomină ficţiunea în raport cu aspectul documentar şi prin crearea unui personaj- 
paradigmă după modelul autobiografic. Operei sale de maturitate i se potriveşte caracterizarea 
antropologului Gilbert Durand, desprinsă din alt context: „Nostalgia experienţei din anii 
copilăriei e consubstanţială nostalgiei existenţei. În vreme ce copilăria e obiectiv anestezică, 
pentru că n-are nevoie să facă apel la artă pentru a se opune unui destin muritor de care n-are 
cunoştinţă, orice amintire din copilărie, prin dubla-i putere a prestigiului pe care-l conferă lipsa 
de griji primordială, pe de o parte, iar pe de alta a memoriei, e din capul locului operă de 


> 


artă” (Structurile antropologice ale imaginarului, 2000, p.402 ) 


6.2. Școala și familia 


D-I Goe de |. |. Caragiale 


Galeria de tipuri umane pe care a realizat-o I.L.Caragiale în schiţele sale include şi copilul 
prost crescut - rod al unei educaţii defectuoase, bazate pe răsfăţ şi şantaj sentimental. Un 
reprezentant convingător al acestui tip de personaj este Goe din schiţa „,D-l Goe...”. Goe este 
personajul principal - numele lui coincide cu titlul operei - individual şi imaginar, care aparţine 
unei familii burgheze din urbea X. Autorul nu dă amănunte referitoare la înfăţişarea sa, ci se 
opreşte asupra aspectului vestimentar care sugerează starea materială bună a familiei sale. 

Goe „poartă un frumos costum de marinar, pălărie de paie, cu inscripţia pe pamblică [Le 
Formidable]”. Lipsa detaliilor legate de fizionomia sa, ca şi originea în urbea X reliefează intenţia 
autorului de a da viaţă unui personaj ce reprezintă un anume tip de copil. Portretul său moral se 
încheagă prin caracterizare indirectă, din comportamentul, felul său de a vorbi şi relaţiile cu alte 
personaje. O primă trăsătură morală a acestui personaj este lenea, evidenţiată încă de la 
începutul schiţei. Goe este dus la Bucureşti „ca să nu mai rămână repetent şi anul acesta”. 
Răsfăţat peste măsură, nu-şi poate stăpâni nerăbdarea în aşteptarea trenului şi vorbeşte 
„încruntat”, „pe un ton de comandă”, crezându-se important. Aceeaşi infatuare, dublată de 


incultură, o dovedeşte personajul când, în urma discuţiilor dintre cele două cucoane în legătură 


cu forma corectă a cuvântului „marinar”, le face proaste pe amândouă şi stabileşte ca se zice 
„mariner”. 

Lipsa de respect faţă de cei mai în vârstă, dovedită pe peronul gării, se conturează în 
treabă ai tu, urâtule? zice mititelul smucindu-se”. Apelativul "urâtule” demonstrează 
infantilismul „tânărului Goe”, care se comportă ca un copil mic, în ciuda faptului că era elev. 
Când, la întrebarea bunicii „„- Să moară mam-mare?” el răspunde scurt „Să moară!”, dovedeşte 
răsfăţ şi insensibilitate. Neastâmpărat, iese pe culoar şi se blochează în „compartimentul unde 
nu intră decât o persoană”. încăpăţânarea, pe care o dovedise scoțând „iar” capul pe fereastră 
când este sfătuit să nu mai facă asta, iese din nou în evidenţă, deoarece trage semnalul 
alarmă, cu toate că mam-mare îi spusese să stea „binişor”, ca să nu strice ceva. Proasta creştere 
este evidenţiată şi de modul său de a se manifesta când se află în pericol sau nu-i convine ceva, 
urlă, ţipă, bate din picioare sau cu pumnii în uşă: „Sä oprească! zbiară şi mai tare Goe, bătând 
cu picioarele”. Când se reazemă în nas de clanţa uşii de la cupeu, „începe să urle”, iar când se 
închide în toaletă, după ce bate cu pumnii în uşă, „zbiară desperat”. 

Goe este un tip de copil, rod al unei metode de educaţie, în care relaţia greşeală- 
pedeapsă nu funcţionează. Pentru a caracteriza personajul, autorul îmbină naraţiunea cu 
dialogul. Insuşirile sale sunt evidenţiate prin fapte şi mai ales prin limbaj, prin modul lui de a 
vorbi. Un fals portret al lui Goe îl realizează cucoanele, prin caracterizare directă, care nu 
contenesc a-l admira pentru cat este de „deştept” şi de „simţitor”. Atitudinea autorului, 
evident critică, transpare din tonul său ironic, din întâmplările imaginate la care participă Goe, 
precum şi din felul acestuia de a vorbi. Atitudinea satirică ai scriitorului se remarca inca din titlu. 
Aşezarea apelativului „domnul” lângă substantivul „Goe”, urmat de punctele da suspensie pare 
a anunţa contradicţia dintre părerea cucoanelor despre copil şi adevărata faţă a acestuia, 
lăsând libertate cititorului să tragă concluzii. Acest personaj stârneşte râsul, un râs amar, care 
îndeamnă la un comportament diferit, pentru a nu intra în ridicol. 

Celelalte trei personaje - mam-mare, mamita şi tanti Miţa-nu se deosebesc între ele, 


deoarece aparţin aceleiaşi familii şi provin din acelaşi mediu social. 


Comicul schiţei rezultă din ridicolul personajelor, care au impresia că bunăstarea 
materială le asigură un loc preferenţial în societate. Contrastul dintre ceea ce vor să pară 
„cucoanele” şi ceea ce sunt în realitate este evident pe tot parcursul schiţei. „Frumos gătite”, 
cu un aer important, ele poartă pe peronul gării o discuţie „filologică” despre forma corectă a 
cuvântului „marinar”. Inculte fiind, nu reuşesc să ajungă la forma corectă. 

Mam-mare nu şi-a pierdut deprinderile de mahala. Când se urcă în tren îşi face cruce, ca 
o femeie simplă, apoi îşi aprinde o ţigară. Atitudine de mahalagioaice au cucoanele şi la venirea 
conductorului, deoarece se ceartă cu el pentru plata biletului şi a amenzii. Tanti Miţa dovedeşte 
aroganță atunci când se adresează „„urâtului” care intervenise în discuţia cu conductorul: „- Nu-i 
treaba dumitale! ce te amesteci d-ta? zice tanti Miţa...”. 

Lipsa de respect pentru cei din jur este evidentă. Ele nu-i atrag niciodată atenţia lui Goe 
că prin zbieretele sale ar putea deranja. Nu se respectă nici între ele, deoarece mamita o trimite 
pe mam-mare să-l caute pe Goe, chiar dacă aceasta „se ridică bătrâneşte”. Necinstite, nu 
recunosc greşeala lui Goe de a fi tras semnalul de alarmă, ci, la venirea controlului, „„Mam-mare 
doarme în fundul cupeului cu puişorul în braţe”. 


Cucoanele nu sunt caracterizate numai prin comportament, ci şi prin limbaj. Ele vor să 


y Yn 


sau le alătură unor forme de mahala: „n-am declaratăr”, „n-am plătitără”, „- Ce faci soro? eşti 
nebună?” „- Ad să-l pupe...”, „„şezi binişor”, „bulivar”. 

Ele însele needucate, constituie un model negativ pentru fiul şi nepoţelul lor. 
Incapacitatea de a face educaţie copilului este subliniată de la începutul schiţei, deoarece îl duc 
la Bucureşti - cu ocazia unei sărbători naţionale - „ca să nu mai rămâie repetent şi anul acesta”, 


motiv aflat în contradicţie cu orice principiu educativ. Goe este privit ca un domn şi tratat ca un 


copil. Are biletul pus la pamblica pălăriei şi rămâne pe coridor „cu bărbaţii”, în schimb i se 
câştigă bunăvoința cu „,ciucalată”, i se vorbeşte cu „„puişorule” şi este pupat de mam-mare pe 
nas ca să-i treacă durerea. Pentru ele, Goe, deşi rămăsese repetent, este un om „cu carte”, de 
intelingenţa căruia cucoanele nu contenesc a se minuna. ,„- E lucru mare cât e de deştept! zice 


mam-mare”, iar tanti Miţa adaugă: „- E ceva de speriat, parol!”. 


Entuziasmul în faţa „formidabilului” lor urmaş demonstrează nivelul intelectual scăzut al 
cucoanelor. Ca şi Goe, ele nu sant cazuri particulare, ci reprezintă categorii umane - sant deci 
personaje tipice. 

Cele „trei dame” sunt caracterizate prin naraţiune şi, mai ales, prin dialog, de unde 
reiese incultura şi lipsa de educaţie, trăsăturile lor morale de bază. 

Atitudinea autorului este critică, el creează personaje ridicole apelând la comicul de 
situaţie şi comicul de limbaj, cu intenţia vădită de a îndrepta, prin râs, defectele morale şi de 


comportament printr-o satiră virulentă. 


6.3. Natura şi vieţuitoarele 


Mulţi dintre marii scriitori au un ascuţit spirit de observaţie şi astfel au înfăţişat în 
povestiri, prin diferite procedee stilistice, aspecte din viaţa diferitelor vietăţi din natură. Un 
model al acestui gen de povestiri poate fi considerat volumul Din lumea celor care nu cuvântă 
de Emil Giîrleanu. Din aceeaşi categorie de opere face parte şi schiţa Puiul de |. Al. B -Voineşti, ca 
şi povestirile Ursul păcălit de vulpe, Capra cu trei iezi sau Punguţa cu doi bani de |. Creangă și 


romanul Fram, ursul polar de Cezar Petrescu. 


Căprioara de Emil Gârleanu 


Schița Căprioara face parte din volumul Din lumea celor care nu cuvântă, apărut în anul 
1910, având ca model cunoscutele Histoires Naturalles ale lui Jules Renard. Cartea evocă o lume 
în care insectele şi animalele gândesc, vorbesc, îşi trăiesc bucuriile şi durerile într-un 
microcosmos propriu - intim, numai al lor. În general povestirile constituie mici drame, aduse 
de scriitor la nivelul dramelor umane, prin semnificaţii și corespondenţa cu sentimentele 
umane. El coboară la dimensiunile eroilor săi, descifrând întâmplări asemănătoare cu cele din 
viaţa oamenilor, pline de dramatismul, dar şi de încrederea proprie acestora. Toate personajele 
sale sunt puse în faţa unei situaţii — capcană, o situaţie fără alternativă, cu toate drumurile 


închise. 


Titlurile cele mai semnificative sunt: Gândăcelul, Frunza, care cu cea dintâi rază a 
primăverii se deschide pierind toamna, Calul, care o viaţă întreagă şi-a ajutat stăpanul sfârşind 
uitat de toţi, Grivei, câinele bătrân care şi-a slujit stăpânul cu credinţă timp de 20 de ani şi în 
pragul morţii pleacă pentru a fi singur. 

Căprioara este o schiţă în care este descris un aspect din viaţa animalelor care trăiesc în 
sălbăticia codrilor. Tema schiţei o constituie instinctul matern, care este atât de puternic încât 
căprioara îşi sacrifică propria viaţă pentru a o salva pe cea a iedului. Schița este compusă din 
câteva momente impresionante care se succed rapid culminând cu un deznodământ tragic. 
Tristă că trebuie să-şi părăsească iedul, căprioara îl mângâie pentru ultima dată, apoi îl conduce 
spre vârful muntelui, în desişul pădurii, ca să fie cât mai departe de „,iscusința vânătorului şi de 
duşmănia lupului”. 

La început, tabloul pare a inspira împăcare şi linişte: „Pe muşchiul gros, cald ca o blană a 
pământului, căprioara stă jos, lângă iedul ei. Acesta şi-a întins capul cu botul mic, catifelat şi 
umed, pe spatele mamei lui şi, cu ochii închişi, se lasă dezmierdat. Căprioara îl linge, şi limba ei 
subţire, culcă uşor blana moale, mătăsoasă a iedului.” Triplul şi dublul epitet, comparaţia, 
evidenţiază frumuseţea acestor gingaşe vieţuitoare, armonia dintre ele şi natură. În sufletul 
căprioarei se dă o luptă puternică între dragostea pentru iedul ei şi necesitatea de a se despărţi 
de el, pentru că vremea înţărcatului trecuse. Totuşi învingându-şi cu greu dragostea de mamă, 
se hotărăşte să-l ducă la „ţâncurile de stâncă din zare”, unde ar fi ferit de primejdii. În drumul 
lor, natura devine amenințătoare: „trece din poiană în poiană, intră apoi sub bolți de frunze, pe 
urmă prin hrube adânci de verdeață, până ce pătrunde în inima întunecată, ca un iad, a 
pădurii.” „Şi deodată, pe neaşteptate, de sub o cetină, ochii lupului străluceau lacomi. Un salt şi 
iedul ar fi fost sfâşiat.” 

Finalul este înspăimântător, imaginile sunt strecurate gradat, lumina scade, spaţiul se 
micşorează treptat. Pentru a-şi salva puiul, mama se aruncă în faţa fiarei flămânde și, sfâşiată 
de lup, căprioara se sfârşeşte privindu-şi puiul care se pierde în desişul pădurii. Instinctul ei de 
dragoste maternă este zugrăvit într-o gamă variată de sentimente, legate în gradaţie 


ascendentă: este descrisă mai întâi duioşia cu care îşi mângâie iedul înainte de despărţire; apoi 


căprioara îşi ascunde tristeţea şi îmbărbătându-se îşi conduce iedul prin locuri primejdioase 
pentru a-i încerca puterile. Sentimentul matern culminează cu sacrificiul propriei vieţi. 

Limbajul folosit de scriitor este presărat cu expresii plastice şi epitete sugestive. Stilul 
este concis, bogat în figuri de stil. 

Schița are o însemnată valoare instructiv-educativă. Ea constituie un mijloc de 
cunoaştere a unor aspecte ale vieţii animalelor din cadrul întunecat şi plin de primejdii. Lectura 
acestei schiţe trezeşte copiilor dorinţa de a observa mai atent viaţa din natură şi măreşte 
interesul pentru cunoaşterea vieţuitoarelor, contribuind la dezvoltarea spiritului de observaţie. 
Prin forma lor artistică, prin analogiile dintre viaţa familiilor de animale şi propriile lor familii, 
schiţele lui Giîrleanu, contribuie şi la dezvoltarea sentimentelor şi a atitudinilor morale ale 
copiilor, după cum se poate observa prin următoarele întrebări ce pot fi adresate copiilor: 

Putem atribui şi o altă semnificaţie morţii din final a căprioarei-mamă? 


Să fi fost în locul puiului / mamei ai fi ales aceeaşi soluţie? 


Puiul de Al. Brătescu-Voineşti 


În volumul în care este inclusă şi povestirea Puiul, de |. Al. Brătescu-Voineşti, apărută în 
colecţia Povestind copiilor, sunt adunate un număr de schiţe şi nuvele în care autorul descrie 
lumea copiilor, a animalelor şi a păsărilor, precum şi câteva din viața unor oameni buni, loviți 
fără cruţare de către fiinţele rele, egoiste, fără suflet. Povestirile sunt, în cea mai mare parte 
triste: Privighetoarea, Moartea lui Castor, Puiul. 

Puiul, cea mai cunoscută poveste a lui B.-Voineşti, înfățișează nenorocirea care se poate 
ivi din cauza neascultării de părinţi: un pui de prepeliţă este rănit de vânător şi, după o suferinţă 
neînchipuită, moare îngheţat, părăsit de mama lui, care, cu toate că i se rupea inima, e silită să 
plece pentru a-şi salva măcar ceilalţi pui. Povestirea începe cu un peisaj de primăvară, în care 
apare personajul principal, o prepeliţă care îşi construieşte cuibul; după trei săptămani din 
ouăle mici ca nişte cofeturi „au ieşit nişte pui drăguţi... îmbrăcaţi în puf galben...parcă erau 


şapte gogoşi de mătase”. Prepeliţa le aduce mâncare şi puii fiind ascultători şi cuminţi asemeni 


unor copii — neştiind încă să zboare, veneau imediat la chemarea prepeliţei. Dar intervine o 
întâmplare neobişnuită în viaţa prepeliţei şi a puilor ei: ţăranii au venit să secere grâul şi puiul 
cel mare, neascultând chemarea prepeliţei, este prins de un flăcău sub căciulă. Când scapă, fuge 
speriat la prepeliţa care îl dojeneşte cu blândeţea specifică mamei: „,Vezi ce va să zică să nu mă 
asculti? ... eşti mic, să nu ieşi niciodată din vorba mea, că poţi să păţeşti şi mai rău.” Prepeliţa i- 
a învăţat încet, încet să zboare, pregătindu-i pentru călătoria lungă pe care trebuiau să o facă, 
când va trece vara. Dar o întâmplare tristă venea să tulbure toată liniştea şi bucuria lor. Într-o zi 
de august a venit un vânător. Prepeliţa a înţeles primejdia şi le-a poruncit să se pitulească jos, 
lipiţi cu pămantul. Spre a-şi feri puii de primejdie, ea s-a prefăcut rănită, zburând ras cu 
pământul la doi paşi de botul câinelui, pentru ca vânătorul să nu poată trage, de frică să nu-şi 
împuşte câinele. În acest timp, nesocotind sfatul mamei, puiul cel mare, în loc să stea nemişcat, 
la fel ca fraţii lui, a zburat. Vânătorul l-a auzit, a tras şi alicea i-a atins aripa şi n-a mai putut 
zbura. Prepeliţa l-a găsit acolo în lăstar şi a înţeles că puiul e pierdut, dar şi-a ascuns durerea. 

Finalul, la fel şi ca în Căprioara este sfâşietor: în sufletul prepeliţei se dă o luptă aprigă, 
dar, până la urmă, pentru că zilele erau tot mai mici şi mai înnourate, a început să cadă şi 
bruma, a luat marea hotărare. Decât să-i moară şi ceilalţi pui de frig, a preferat să sacrifice doar 
unul şi fără a mai privi înapoi a zburat cu puii sănătoşi spre tărâmuri unde vara e veşnică. 

Deşi petrecută în lumea păsărilor, drama e totuşi omenească prin personificare: 
gândesc, vorbesc şi se mişcă întocmai ca o mamă cu copiii ei. Dacă povestirea este necunoscută 
elevilor, bine-venită este lectura predictivă ca metodă de evidenţiere a dinamicii acţiunii în 
povestire, gradaţia ascendentă a momentelor subiectului. lată câteva întrebări: 

1. Ce crezi c-o să se întample? 

- la prima liniuţă de dialog: Cred că băiatul nu-l va da drumul prepeliţei, ci îl va chinui. 

2. Ce s-a întâmplat ? — La rugămintea ţăranului, băiatul a eliberat puiul. 


s.a.m.d. 


Drama prepeliţei şi a puilor se prezintă pe fundalul general al anotimpurilor: primăvara- 


naştere, vara-creştere, toamna-maturizare, iarna-moartea. Procedeul esenţial, folosit de autor 


este personificarea. Autorul se vădeşte un mare iubitor al naturii şi doreşte ca omul să 
ocrotească, dar 
constată că în multe cazuri acesta distruge echilibrul şi armonia. Valoarea instructiv-educativă a 


1” 


povestirii, reliefată foarte bine într-un moto: „Sandi, să asculți pe mămica!” constă tocmai în 
avertismentul pe care autorul vrea să-l dea în legătură cu consecințele care decurg din 
neascultare, din nesocotința sfaturilor pe care părinţii le dau cu atâta dragoste copiilor. Şi 
precum s-a văzut, urmările sunt de cele mai multe ori iremediabile. Pentru accesibilizarea 
valorilor textului imbinăm expunerea frontală cu o conversaţie euristică şi de verificare dirijată, 


după modelul de mai jos: 


Puiul este o operă epică, sentimentele fiind exprimate indirect prin intermediul 
naraţiunii, al acţiunii şi al personajelor. Întâmplările narate pun în evidenţă dragostea de mamă 
a prepeliţei. Pentru a pătrunde conţinutul de idei al textului s-au pus următoarele întrebări 
comprehensive / închise elevilor, al căror răspuns se extrage din text: 

1. Cine povesteşte întamplarea ? Intamplarea este povestită de autor, de loan Al. 
Brătescu — Voineşti. 

2. Cine participă la acţiune ? La acţiune participă personajele lecturii: prepeliţa, puii ei şi 
alături de ei, oamenii. 

3. Cum se numeşte textul în care un povestitor relatează întamplări la care participă 
personaje? Acest text se numeşte text narativ. 

4. Cu ce aseamănă autorul viaţa prepeliţei şi a puilor ei? Autorul aseamănă viaţa 
prepeliței şi a puilor ei cu viața oamenilor. Prin această asemănare autorul scoate în evidenţă 
lucrurile comune dintre oameni şi animale: fiecare are propria familie pe care o apără, o 
îngrijeşte şi pe care o iubeşte foarte mult. Ca şi oamenii, animalele, în cazul nostru puii de 
prepeliţă, sunt copii care au o mamă, prepeliţa, care le poartă de grijă. Ca şi copiii, puii 
prepeliţei sunt jucăuşi, veseli, curioşi şi de multe ori neastâmpăraţi şi neascultători. Din aceste 
comparații observăm că şi temele se îmbină într-o lectură, nu numai modurile de expunere. 
Chiar dacă în această naraţiune este vorba despre o prepeliţă şi puii ei, aceştia formează o 


familie ca şi noi oamenii. Deci, în această naraţiune se îmbină tema copilăriei cu cea a naturii şi 


vieţuitoarelor. Acest lucru a vrut să-l demonstreze şi autorul punand la începutul poveştii un 


1” 


moto: „Sandi, s-asculţi pe mămica!” Aventurile prepeliței şi ale puilor ei, în special ale puiului 
cel mare, sunt exemple din care elevii învaţă că orice s-ar intampla ei trebuie să-şi asculte 
mama. 

5. Cui i se adresează autorul, când întreabă : „Ai văzut cum stă găina pe ouă ?” 
Autorul ni se adresează nouă, cititorilor. 

6. La cine aţi mai întalnit acest mod de adresare directă? Daţi exemple. 


Acest mod de adresare directă l-am întalnit la lon Creangă: Stia, vezi bine, soarele cu cine are 


de-a face...,Dar ţi-ai găsit ! Hai mai bine despre copilărie să povestim... 


Exerciţiile sunt o altă metodă de a pătrunde conţinutul de idei al textului: 
1. Citirea selectivă a unor fragmente din lecţie: 

a. fragmente dialogate: 

- Lasă-l jos, mă Mărine, că e păcat de el, moar. Nu-l vezi că de- abia e cât 
luleaua?! 

- Vezi ce va să zică să nu mă asculţi ? Cand te-ai face mare, o să-i faci cum ai vrea 
tu, doar acum, că eşti mic, să nu ieşi niciodată din vorba mea, că poţi să păţeşti şi mai 


v 


rau. 


Din ultimul dialog observăm felul în care se poartă prepeliţa cu puiul ei. Ea este o mamă 
adevărată, are comportamentul şi trăsăturile sufleteşti ale unui om. Ea este personificată. 


Prepeliţa işi ceartă puiul, ca o mamă care-şi ceartă fiul. 


b. expoziţiunea: Într-o primăvară, o prepeliţă... s-a lăsat din zbor într-un lan 
verde de grâu, la marginea unui lăstar. 

intriga: După ce s-a odihnit vreo câteva ore... se plimbau primprejurul mamei lor 
şi când îi strigs: Pitpalac ! repede veneaulangă ea. 

punctul culminant: Odată, prin iunie, cand au venit ţăranii să secere grâul... Nu-l 


vezi că d-abia e cât luleana?! 


desfăşurarea acţiunii: Cand s-a văzut scăpat, fuga speriat la prepeliță să-i spuie 
ce a păţit...care dădeau tarcoale deasupra miriştii. 
deznodământul: Mama lor îi aşeza în rând... şi o să vedem dedesuptul nostru 


oraşe mari şi râuri şi marea. 


c. fragmente descriptive: Într-o primăvară, o prepeliță aproape moartă de 
oboseală — că venea de departe, tocmai din Africa — s-a lăsat din zbor intr-un lean verde 


de grau, la marginea unui lăstar. 


Concluzia acestei citiri selective este că în această naraţiune se îmbină toate cele trei 
moduri de expunere, că nu există o operă literară să fie doar un mod de expunere. Acestea se 
îmbină, dar unul predomină întotdeauna. 

În lecţia Puiul predomină naraţiunea. 

1. Grupaţi în patru coloane cuvintele care au acelaşi înţeles: a aduna, chemare, desen, 
flăcău, frică, sport, a strange, solicitare, feciori, spaimă, a ingrămădi, apel, poftire, june, a 
colecta, pădure, tanăr, groasă, băiat. 

2. Găsiţi în text cat mai multe cuvinte care au sensuri opuse, exemplu: mic zmare; ziua + 


noaptea . 


Ca temă scrisă elevii trebuie să-şi imagineze că sunt pe rând: prepeliţa; un pui; puiul cel 
mare, apoi să povestească întamplările din fiecare situaţie. 

Foarte bine-venită în vederea dezvoltării inteligenţei emoţionale a copiilor este metoda 
discuţiei-reţea: 

În Căprioara, posibile întrebări deschise, interpretative fiind: Crezi că prepeliţa-mamă a 
procedat corect? / Tu ai fi făcut la fel să fi fost în locul ei? / Mama ta ar fi procedat altfel într-o 
situaţie asemănătoare? 

Pentru a pune în evidenţă viziunea antropomorfizantă asupra lumii vieţuitoarelor se pot 


monitoriza situaţii analoage în care s-ar putea găsi propria lor familie, cum ar fi, spre exemplu: 


Plecarea mamei / a tatălui în străinătate, la muncă; Grija accentuată a părintelui / părinţilor 


pentru un copil nounăscut, etc. 


Ursul păcălit de vulpe de lon Creangă 

Producţia literară a lui Creangă înseamnă poveşti, povestiri, anecdote şi marea operă 
memoralistică Amintiri din copilărie. Ursul păcălit de vulpe se încadrează în cea de-a doua 
categorie-cea a povestirilor, povestiri în care Creangă narează întâmplări mai mult sau mai 
puţin reversibile. Sunt fapte şi întâmplări din viaţa satului introduse în tiparul povestirii sau 
basmului, toate reunite sub titlul Poveşti, Amintiri, Povestiri conţinând titluri semnificative: 
“Povestea unui om leneş”, “Inul şi cămaşa” “Acul şi barosul”, etc. 

Povestirea Ursul păcălit de vulpe e o prelucrare a cunoscutei creaţii populare De ce n-are 
ursul coadă?. Povestirea-fabulă este ca o comedie în care „tot meşteşugul” constă în analogia 
dintre lumea animală şi cea umană. Personajele animale sunt în realitate tipuri în general- 
umane având o trăsătură definitorie. Astfel, vulpea este vicleană şi lacomă, iar ursul e greoi la 
minte şi la trup, naiv și uşor de păcălit. Structura povestirii e clasică, cu o acţiune concentrată, 
care se desfăşoară, într-un ritm dinamic, cu deznodământ conclusiv (se explică de ce ursul nu 
are coadă). Expoziţiunea simplă începe cu formula specifică basmului: „Era odată o vulpe 
vicleană, ca toate vulpile”. Sunt redate apoi frământările şi gândurile vulpii, care se gândeşte 
cum ar putea să-şi procure hrana fără prea multă osteneală. Intriga realizată prin alternarea 
naraţiunii cu monologul interior, dezvăluind iscusinţa vulpii în punerea în aplicare a planului 
său, prin limitare şi disimulare: „,Șezând deasupra cu botul întins pe labele dinainte, îi vine un 
miros de peşte. Atunci ea ridică puţin capul şi, uitandu-se la vale, în lungul drumului, zăreşte 
venind un car tras de doi boi.” Atunci vulpea se preface a fi moartă şi, ţăranul, văzând că nici nu 
suflă „o apucă de cap şi-o aruncă în car ”, bucuros că îi va face soţiei sale „o cațaveică 
frumoasă”. 

Desfăşurarea acţiunii este următoarea: vulpea parcă atât a aşteptat. În timp ce ţăranul, 
bucuros că a făcut o achiziţie frumoasă, mână boii, vulpea impinge peştele jos din car: „,Țăranul 


P 


mâna, carul scârţâia şi peştele din car cădea Episoadele următoare, anunţă punctul 


culminant; definite printr-o maximă decizie şi expresivitate, se desfăşoară cu repeziciune, 


menţinând trăsăturile acestor personaje. Ursul, flămând, a trecut pe la cumătra vulpe care 
tocmai mânca. Dialogul precipitat dintre vulpe şi urs este exprimat prin variaţii ale tonului, cu 
profunde aluzii şi 
semnificaţii estetice şi morale. Cumătra vulpe îl povăţuieşte pe naivul moş Martin cum să-şi 
procure hrana: „Du-te deseară la băltoacă, cea din marginea pădurii, vâră-ţi coada în apă şi stai 
pe loc, fără să te mişti până despre ziuă, atunci smuceşte vârtos... şi ai să vezi o mulțime de 
peşte”. Urmând sfatul vulpii, naivul urs rămâne fără coadă. Deznodământul dă expresivitate 
tâlcului povestirii. Încercarea ursului, îndurerat şi „înciudat” de a se răzbuna pe vulpe, eşuează. 
„În zadar s-a necăjit, de-i curgeau sudorile că tot n-a putut scoate vulpea din scorbura 
copacului. Şi iaca a rămas ursul păcălit de vulpe.” 

Mesajul povestirii are variate resurse estetice şi morale, subliniindu-se atitudinea de 
satirizare a lăcomiei, a vicleniei, prostiei şi a naivităţii. Pentru că nu întotdeauna „tot ce zboară 
se mănâncă.” Poveştile şi schiţele despre vieţuitoare sunt modalități extrem de importante în 


realizarea unor obiective instructiv-educative în grădiniţă și în școală. 


CAPITOLUL AL VII-LEA 


Basmul 


Basmul îşi trăieşte şi astăzi, încă, „tinereţea fără bătrâneţe”. Chiar dacă pe multe 
meleaguri dezvoltarea ştiinţei şi tehincii i-a restrâns de mult viaţa de povestire orală, în 
ceasurile de seară şi tihnă, adăpostind-o mai ales între zidurile grădiniţei/școlii primare şi în 
camerele de culcare ale copiilor, viaţa lui, ca una dintre cele mai vechi şi mai iubite specii ale 
literaturii universale, e departe de a se apropia de sfârşit. 

Albert Einstein, vestitul fizician, spunea: „Dacă vrei ca cei mici să fie inteligenţi, citeşte-le 
basme. Dacă vrei ca ei să fie şi mai inteligenţi, citeşte-le şi mai multe basme.” Importanţa 
basmului rezultă dintr-o continuă ridicare a nivelului general de cunoaştere, constituind un 
prilej permanent de influenţă, dând copiilor posibilitatea de a veni mereu în contact cu ceva 
nou pentru ei, ceea ce le stârneşte curiozitatea, în dorinţa de a cunoaşte mai mult, 
determinându-le interesele cognitive, încrederea în forţele proprii, bucuria şi satisfacția 
descoperirii adevărului. Varietatea elementelor naturii, coloritul, forma, mişcarea, ritmul 
provoacă preşcolarilor și școlarilor stări de bucurie, alcătuiesc şi îmbogăţesc conţinutul afectiv al 
vieţii copilului. Ascultând basme, copiii întâlnesc noi expresii, care, odată cunoscute, devin 
bunuri ale lor; memorează cuvintele, cu care încep şi se încheie, dar şi expresiile care se repetă 
şi, astfel, intră în limbajul cunoscut al copiilor. Prin reproducerea lor, au prilejul să îmbine 
armonios cuvintele, diferitele figuri de stil, care duc la formarea deprinderii de a vorbi expresiv. 

Cuvântul basm” deşteaptă — în egală măsură — atât în inima copilului, cât şi în mintea 
înflăcărată a tânărului sau în sufletul blând al bunicului, o bucurie şi un interes nespus: copilul 
este fermecat de lumea nouă ce i se dezvăluie, tânărul, atribuindu-şi multe din calităţile lui Făt- 
Frumos, se simte mai puternic, mai curajos, iar bătrânul — întocmai împăratului înţelept din 
poveste — este fericit că are pe cine juca pe genunchi şi cui istorisi, poate pentrua suta oară, 
basme cu voinici fără de frică, cu păsări măiestre, cu animale care vorbesc, cu flori care cântă 
etc.literatura populară este asemeni oglinzii unui lac în care s-au reflectat, veacuri de-a rândul, 
chipuri de voinici — Feţi Frumoşi — fără de teamă, de înțelepte şi harnice Ilene Cosânzene, 


precum şi fapte şi evenimente măreţe, lac tainic, ce-şi încreţeşte şi îşi întunecă faţa, în unde 


mari şi tremurânde, la amintirea luptelor crâncene din trecut, lac fermecat ce dăruieşte celui 
care ştie să-l asculte glasu-i vrăjit, venit din adâncuri, viersul răscolitor al doinei. În cadrul 
literaturii populare, basmul ocupă un loc de seamă. El este un izvor nesecat de învăţăminte, 
având un rol activ în viaţa de zi cu zi. Şi, pentru îndeplinirea acestui rol activ, creatorul popular 
a găsit nenumărate şi variate mijloace artistice. Minunatele basme, creaţii ale înţelepciunii 


poporului au încântat viaţa şi au alinat necazurile nenumăratelor generaţii. 


7.1. Definţie, origini, clasificarea basmelor românești 


Oralitatea, zicerea prin viu grai, aşează basmul în timpuri imemoriale, existenţa lui 
confundându-se cu însăşi existenţa omului. Cât de vechi este basmul, de unde vine el, ce l-a 
precedat şi, eventual, ce îi succedă sunt întrebări cărora li s-au dat răspunsuri variate de-a 
lungul timpului. Dar, ca să citez o frază memorabilă, scrisă de autorul unei „opere profetice” — 
este vorba de Vladimir Propp şi studiul său ‚Morfologia basmului” (1928) — „înainte de a 
răspunde la întrebarea «de unde provine basmul», trebuie să lămurim «ce anume reprezintă el 
ca atare»”. 

Totuşi există un punct în legătură cu care toţi cercetătorii din domeniu sunt de acord, şi 
anume acela că este foarte dificil a defini specia: “Nimic nu e mai dificil decât încercarea de a 
defini basmul în douăzeci şi cinci de cuvinte sau mai puţin”, scria Elisabeth Wanning Harries, 
referindu-se, desigur, la exigenţele unui articol de dicţionar (Elisabeth Wanning Harries 2001, p. 
6.). Cu toate acestea, încercările nu lipsesc. 

lată, cu titlu de exemplu, o definiţie a basmului formulată de H. Krappe în lucrarea lui din 
1930 “The Science of Folklore”: “Prin basm fantastic înţelegem o naraţiune continuă, în general 
de o anumită lungime, practic întotdeauna în proză, serioasă în întregul ei, deşi umorul nu este 
exclus în nici un fel, centrată pe un erou sau o eroină, de regulă sărac(ă) sau lipsit(ă) la început, 
care, după o serie de aventuri în care elementul supranatural joacă un rol important, îşi atinge 
scopul şi trăieşte fericit(ă) de atunci încolo”. 

O altă definiţie, mai recentă, tot din spaţiul anglofon, îi aparţine Mariei Tatar şi a apărut în 


lucrarea “The Hard Facts of the Grimm's Fairy Tales”: “Termenul «basm» (engl. «fairy tale») ... 


este, dincolo de toate, rezervat naraţiunilor dispuse într-o lume fictivă unde evenimentele 
excepţionale, ieşite din comun, şi intervenţii supranaturale sunt luate integral. Terminologia, 
denumirea speciei în diferite limbi dă indicaţii destul de precise despre conţinutul ei. 
Englezescul “fairy tale” traduce franţuzescul “conte de fées”, adică “poveşti cu zâne”, deşi, cum 
s-a observat, nu toate basmele au, între personajele lor principale, zâne. Pentru a evita 
confuzia, s-a apelat la termenul german “Mărchen”, impus de autorii celei mai cunoscute 
colecţii de basme populare germane, fraţii Jacob şi Wilhelm Grimm cu a lor “Kider-und 
Hausmarchen” (“Poveşti pentru copii şi casă”), 1812 — 1815. “Mărchen” este un diminutiv al lui 
“Măr” sau “Măre”, care, în germana medievală, însemna “noutate”, “mesaj”, “veşti”, 
dobândind, cu timpul, în vorbirea cotidiană, sensul de “ştiri false”, “zvonuri”, pentru ca în 
secolul al XVIII-lea să însemne pur şi simplu “povestiri orale” sau “poveşti” (Cf. Maria Kaliambou, 
vol II, 2008, p. 604.) 

Definiţia pe care o dă G. Dem. Teodorescu basmului în secţiunea „15. Versuri din basme” 
din colecţia „Poezii populare române” poate fi ilustrativă pentru amestecul perspectivlor din 
care este privit acesta: „Basmele sunt lungi naraţiuni, ademenitoare pentru imaginaţiunile 
tinere şi aprinse. Prin miraculosul ce coprind, prin descrierile vii şi patetice, prin fiinţele 
extraordinare ce introduc, prin peripeţiile la care le supun, se poate zice că sunt nişte epopei 
romantice în proză, izvorâte cu abundență în junia limbilor neolatine, dintr-al XI-lea până într-al 
XV-lea secul”. Considerând basmele ca fiind „ademenitoare pentru imaginaţiunile tinere şi 
aprinse”, autorul pare să fi dat credit părerii că acestea se adresează cu precădere, dar nu 
exclusiv, copiilor şi tinerilor, opinie comună în romantism, de care nu era străin nici Eminescu. 

Cuvintele româneşti “basm” şi “poveste” conţin, la rândul lor, suficiente indicaţii pentru 
înţelesul pe care societatea tradiţională îl atribuie acestei specii folclorice. Termenul “basm”, de 
origine slavă (basni), cu sensul originar de “fabulă”, “apolog”, “minciună”, “născocire”, a intrat 
în textele scrise româneşti sub formele “basnă” şi “basnu” încă din sec. al XVII-lea conform lui 
B.P.Hasdeu şi a fost adoptat, mai târziu, de către culegătorii de proză populară din Muntenia (N. 
Filimon, P. Ispirescu). 

El sugerează calitatea acestuia de a fi o naraţiune dominată de fantastic, situată în afară 


sau dincolo de limitele realului, în timp ce “poveste” (de ademenea, de origine slavă, cu sensul 


“naraţiune”, “spunere”) indică apartenenţa sa la speciile narative, diferite de cele lirice sau 
dramatice. 

“Românii împrumutară pe calea cărturească pe paleoslavicul „basni — fable”, care 
niciodată nu însemnează la slavi basmul propriu-zis, „conte”, ceea ce se cheamă ruseşte 
„skazka”, poloneşte „bajka”, bohomeşte „bagka”, bulgăreşte şi sârbeşte „prikazka”. În limba 
literară, sub formele „basnă” şi „basnu”, cuvântul cel paleoslavic a păstrat la noi totdeauna 
sensul său primitiv de „fabulă” sau „apolog” cu nuanţa de „minciună”. (...) Pe acest basn, graiul 
poporan l-a prefăcut foneticeşte în basm şi i-a dat sensul precis de conte, făcându-l astfel să nu 
se mai confunde cu noţiunea de fable şi mai cu seamă cu aceea de mensonge, căci ţăranul cred 
în posibilitatea şi chiar în realitatea celor povestite în basme, încât pentru dânsul basmul e 
departe de a fi minciună, iar când recunoaşte şi el că e minciună, atunci nu este basm țărănesc, 
ci basm din lume.” (B. P. Hasdeu, 1893, coloanele 2596 — 2652.) 

Termenul generic “poveste”, atestat în limba română la sfârşitul secolului al XVI-lea, în 
manuscrisele Popii Grigore din Măhaci (Cf. Cuceu, 1999, p.78) are sinonimul parţial basm, care 
(conform DEX-ului) spre deosebire de poveste, „naraţiune cuprinzând fapte posibile sau reale”, 
defineşte o „naraţiune populară cu elemente fantastice”. „Aproape toate popoarele din Europa 
au ajuns la accepţia actuală a cuvântului basm la capătul unui drum sinuos, lucru care 
dovedeşte încă o dată dinamica transformărilor prin care au trecut speciile artistice de-a lungul 
evoluţiei istorice a societăţilor” (Voigt, 1978, p.345). 

Terminologia populară împrumutată de cercetătorii folclorişti este adesea insuficientă în 
încercarea de a categoriza, de a delimita cu claritate graniţele şi conţinutul diferitelor tipuri de 
naraţiuni. Ovidiu Bârlea (O. Bârlea, 1976, p.300) explică termenul „poveste” pornind de la 
accepţia lui populară, în raport de excludere cu „povestire” şi de includere cu „basm”. 

Ca termeni tehnici ai folclorului românesc, clasele generice „poveste” şi „basm” se disting 
mai ales prin modul în care sunt determinate sau nu de elemente fantastice. Astfel, I.C. Chiţimia 
consideră povestea o naraţiune cu caracter realist, nepredominată de fantastic (Chiţimia, 1954, 
p.49), caz în care termenul devine sinonimul categoriei basmului nuvelistic. 

Pentru cercetători basmul este o naraţiune orală, de mari dimensiuni, “pluriepisodică” (O. 


Bârlea), aparţinând “poveştilor complexe”, în opoziţie cu “poveştile simple” (“simple tales”), în 


conformitate cu distincţia făcută de Stith Thompson, în care un erou, de regulă uman, se 
confruntă cu adversari, veniţi în lumea non-umanului (zmei, balauri, zgripţuroaice, draci), pe 
care îi învinge, prin forţele proprii sau, cel mai adesea, cu sprijinul unor personaje ajutătoare 
(adjuvanţi), fiinţe umane sau animale dotate cu însuşiri supranaturale. 

Basmul persistă din ce în ce mai puţin ca formă a vieţii locale, devenind din ce în ce mai 
mult o formă de artă cu o viaţă mult mai largă. Dintr-o povestire orală în faţa unui cerc restrâns 
de ascultători , ajunge a fi text literar, citit de mii şi mii de oameni, pe care îi interesează în 
primul rând valoarea artistică şi umană. 

Poveştile au anumite trăsături deosebite de cele ale basmelor atât prin subiect cât şi prin 
personaje, fiind mult mai aproape de realitatea vieţii de toate zilele. Fantasticul ocupă un loc 
secundar sau chiar lipseşte şi este înlocuit uneori de diferite forme ale superstiţiilor. Subiectul 
poveştilor este de proporţie mai mică, cu peripeții mai puţine. Ele se axează pe viaţa socială sau 
de familie. Prin caracterul lor satiric, poveştile au scopul de a combate unele deprinderi morale 
sau trăsături de caracter dispreţuite de popor: zgârcenia, minciuna, lenea, lăcomia, viclenia, etc. 

„Compoziţia poveştilor cu subiecte izvorâte din viaţa reală este deosebită de cea a 
basmelor. Acţiunea este simplă, asemănătoare cu faptele din viaşa de zi cu zi, desfăşurându-se 
dinamic. Nararea faptelor este învioarată de un dialog viu. Ca notă caracteristică, din 
majoritatea poveştilor se desprind umorul şi gluma, care apar ca trăsătură dominantă a 


personajului principal.” (G. Munteanu, E. Bolog, V. Goia, 1970, p.11). 


Originea basmelor 


De-a lungul timpului au existat mai multe teorii despre originea basmelor, dintre acestea, 
mai importante fiind teoria mitologică, teoria antropologică, teoria ritualistă şi teoria indianistă. 
Mitul, istoria sacră, înscrisă în timpul "circular, reversibil şi recuperabil", vorbeşte despre zei, 
despre fiinţe fantastice cu abilităţi pentru călătorii cosmice şi terestre. Basmul induce şi ideea 
de lume repetabilă, existentă în tipare arhaice, atemporale, încă de la începutul începuturilor. 
Unele gesturi sunt magice, cum ar fi scuipatul de trei ori în urmă; la fel, petele de sânge de pe 


batistă pot arăta că fratele de cruce este mort. Plantele pot adăposti copii: un dafin are în el o 


fată care iese doar noaptea pentru a culege flori. Zmeii sau balaurii aleargă după carne de om 
sau o miros de departe când se întorc acasă şi aruncă buzduganul de la distanţă. Unele 
pedepse, cum ar fi aceea de a decapita persoana şi a o arde, aruncând cenuşa în patru direcţii, 
sunt de certă inspiraţie arhaică, din comunităţile primitive. 

Relaţia dintre basm şi mit a fost stabilită de fraţii Grimm, de Wesselski şi de Propp: basmul 
are ca sursă certă de inspiraţie mitul, iar cele două specii au existat de la început la popoarele 
arhaice, uneori confundându-se. C Prin degradarea sacrului, cu timpul mitul şi-a pierdut din 
importanţa pe care o avea, dar, totusi o reminiscență din întâmplarea petrecută în illo tempore 
a rămas în memoria comunitaţilor tradiţionale, care a simţit nevoia sa o îmbrace într-o haina 
nouă sub forma basmului, legendei, snoavei, povestirii, baladei, doinei sau proverbului. Toate 
aceste specii, ce mai înainte de toate au facut parte din literatura populara, vor fi culese şi 
preţuite la adevarata lor valoare în secolul al XIX-lea. 

Romanticii au fost primii culegatori înflacaraţi, au preluat teme si motive din literatura 
populara, iar prin absorbţia de elemente folclorice în operele lor, au ridicat creaţia literara la o 
înalta valoare artistica. Pe această pantă a desacralizării, zeitatea supremă a pădurii devine 
Strâmbă-Lemne, adică un personaj cu puteri specifice mediului în care trăieşte; foarte băutor, 
devine Setilă, în timp ce zeul ubicuu, uriaşul care păşeşte de pe un munte pe altul, devine 
Munte Vânăt, avînd capacitatea de a fi peste tot, de a sta cu picioarele pe lună şi cu capul sub 
un stejar, calităţi pe care le întalnim la Păsări-Lăţi-Lungilă. Teoriile moderne vorbesc de 
poligeneza basmelor, de originea multiplă, de influenţele reciproce, ca şi de structurarea unei 
tipologii coerente a acestei specii literare. 

Legenda românească şi basmul nu au rămas nici ele străine faţă de aceste ecouri 
mitologice şi au exprimat într-o manieră aproape identică cu acestea situaţiile tensionate ale 
personajelor imaginate în sfera fantastică a epicii populare. Poveştile cosmogonice româneşti 
sunt tributare în cea mai mare parte creştinismului, ceea ce justifică prezenţa creatorului biblic 
şi a sfinţilor, însă imaginea spaţialităţii lumii este originală în aceste poveşti (I. Chivu, Prefaţă la 
„Basmul cu soarele şi luna. Din basmele timpului şi spaţiului”, 1988, , p. 6.). La fel, pe plan 


european apariţia basmului are o mare legătură cu creştinismul, printre primele basme 


cunoscute de folclorişti fiind acelea în care îşi fac apariţia Dumnezeu şi alţi sfinţi. De exemplu, 
Dumnezeu şi Sf. Petru apar des în basmele fantastice în care se arată botezul eroului. 

Basmul a apărut în epica populară, ulterior pătrunzând şi în literatura cultă în sec. al XIX- 
lea, în perioada de afirmare a esteticii romantice. Este o specie a epicii (culte), naraţiune amplă, 
implicând supranaturalul sau fabulosul. Personajele (oameni, dar şi fiinţe himerice) sunt 
purtătoare ale unor valori simbolice: binele şi răul în diversele lor ipostaze. Eroul (protagonistul) 
este ajutat de fiinţe supranaturale, animale fabuloase sau obiecte magice şi se confruntă cu un 
adversar (antagonistul). Eroul poate avea trăsături omeneşti, dar şi puteri supranaturale (de 


exemplu, capacitatea de a se metamorfoza). 


Clasificarea basmelor româneşti 

Primele culegeri de naraţiuni populare româneşti au fost făcute în zona de interferenţă 
multietnică a Transilvaniei şi acest fapt nu este lipsit de importanţă. După cele zece „fabule şi 
poveşti” adunate de Timotei Cipariu, cuprinse într-un manuscris din 1831 (C. Cuceu, 1999, 14), 
prima culegere de basme româneşti tipărită, colecţia “Walachische Măhrchen”, cuprinzând 43 
de poveşti adunate şi publicate de Arthur şi Albert Schott, apare în 1845 (C. Datcu — l. Stroescu, 
1979, p.65). Deşi lucrarea e în limba germană şi cuprinde texte din Banat la nivelul cărora se 
resimte viziunea cărturarului romantic (aceste naraţiuni folclorice fiind, de fapt, repovestite în 
limba germană), fără îndoială că informatorii pe care Arthur Schott îi aminteşte, erau — cel puţin 
unii dintre ei — bilingvi. „Anumite popoare găsindu-se la zona de interferenţă dintre sferele 
culturale mai mari, basmele vor purta diferite semne ale acestor interferenţe” (V.V. Pop, 1965, 
p.4), deoarece regiunile cu populaţii mixte, în care bilingvismul sau multilingvismul sunt 
fenomene inevitabile, au asigurat circulaţia temelor şi motivelor de la un sistem cultural la altul 
iar în acest cadru, biligvii au jucat un rol hotărâtor. Un jurnal de călătorie al scriitorului maghiar 
Zeyk János, a păstrat două legende româneşti, menţionând atât numele povestitorului, cât şi 
împrejurările în care au fost culese (C. Cuceu, 1999, p.16): paznicul valah al viilor de pe moşia 
Zeyk din Cuci, îi furnizează scriitorului maghiar şase naraţiuni româneşti (Engel — Pop 1964, 
p.223-242). În 1837, scriitorul maghiar (de origine română) Jósika Miklós reproducea într-una 


din nuvelele sale un basm fantastic învăţat de la ţăranii români de pe moşia tatălui său din 


Mihalţ, lângă Blaj. Prin 1842, scriitorul (de asemenea de origine română, dar vorbitor de 
germană) Majlâth Jânos, publica o povestire din folclorul românesc, însoţită de observaţii 
despre povestitorii români şi arta lor narativă. 

Prima ediţie a basmelor publicate de fraţii Schott cuprinde clasificarea naraţiunilor culese 
pe principii de formă, externe textului folcloric (naraţiuni lungi şi scurte), şi interne, de conţinut 
(după cum acţiunea e grupată în jurul unui personaj masculin sau feminin). Categorizarea din 
urmă demonstrează apartenenţa autorilor culegerii la spiritul şcolii mitologice, ca adepţi ai 
teoriei fraţilor Grimm şi a lui G. B. Vico. A doua ediţie a primei culegeri de basme româneşti, 
apărută în 1971 (tot în germană) renunţă la categorizarea bazată pe teoria originii basmului în 
mit. Între timp, pe lângă referirile la (poli)geneza lor, categoriile folclorice narative au cunoscut 
re-considerări din multiple puncte de vedere. Au fost analizate ca texte literare, la nivelul 
arhetipului temelor şi motivelor, ca forme de comunicare, în context istorico-geografic şi social, 
din punctul de vedere al structuralismului şi al semioticii. În ediţia din 1971, textele culese de 
Arthur Schott au fost împărţite în „basme”, „snoave” şi „legende”. 

Prima lucrare în româneşte destinată basmului, „Românul năzdrăvan”, aparţine lui N. 
Filimon şi a apărut în 1862 în ziarul „[ăranul român”. Apariţia acestui prim basm, intitulat 
„Omul de piatră”, a dat impuls lui P. Ispirescu, vestitul culegător tipograf, de a publica în acelaşi 
ziar două — trei basme, editate apoi ca o broşură deosebită în 1862. De atunci colecţiile s-au 
înmulţit mereu: Fundescu (1867), N.D.Popescu (1874 — 1885), D. Stănescu (1885), Hinţescu 
(1879), Sbiera (1886), Pop-Reteganul (1882 — 1888). 

De-a lungul timpului, au fost realizate mai multe clasificări ale basmului, ca specie. Deşi 
elementele ce au fost luate în calcul au fost mereu aceleaşi, şi anume, caracteristicile 
personajelor, specificul şi tematica acţiunii, predominanţa elementelor miraculoase sau a 
aspectelor concrete de viaţă, clasificările rezultate nu au fost mereu aceleaşi. Astfel, Ov. Bârlea 
este susținătorul clasificării internaţionale Aarne-Thomson ce cuprinde patru subspecii: basmul 
fantastic, basmul legendar, basmul nuvelistic şi basmul despre dracul cel prost (Ovidiu Bârlea, 
1976, p. 41). Totuşi, în literatura română este mult mai des întâlnită clasificarea după care 


basmele se împart în: 


1. fantastice, cele mai semnificative şi mai răspândite, desprinse de regulă din mit, cu o 
pregnanţă a fenomenelor miraculoase. Originea străveche a acestui gen de naraţiune orală şi 
legăturile lui cu marile sectoare ale culturii primitive sunt, de asemenea, incontestabile. Spre 
deosebire de basmele despre animale, care pe parcursul evoluţiei lor şi-au schimbat substanţial 
statutul funcţional şi sistemul de semnificaţii, basmul fantastic s-a constituit în forme primare 
mai stabile. Privind geneza acestui gen, B. P. Hasdeu a emis ipoteza originii basmului în vis. 
Această ipoteză este argumentată prin mari similitudini între basm şi vis. Şi într-unul şi în 
celălalt totul capătă forme hiperbolice, spaţiul şi timpul se şterg, zborul devine un mijloc de 
locomoţie la îndemână, metamorfozele sunt ceva normal etc. Concluzia este că basmul nu s-a 
născut într-o epocă sau într-o ţară oarecare, ci pretutindenea, odată cu naşterea omenirii, 
pentru că toţi oamenii au visat, visează şi vor visa cât va exista omenirea. 

Un prim aspect estetic al basmului fantastic îl constituie lumea cu totul particulară creată 
în graniţele lui, o lume dominată de dimensiuni fantastice, o lume alcătuită din protagonişti 
specifici care nu sunt numai oameni, ci şi anume fiinţe himerice, animale cu psihologia şi 
sociologia lor misterioasă, fondată pe o ordine proprie a timpului şi spaţiului şi înzestrată cu 
peisaje şi obiecte miraculoase. Pendularea între real şi fantastic imprimă naraţiunii un statut 
artistic particular, determinat de o cauzalitate proprie. Nu există nici un basm în care 
elementele pur fantastice să apară izolat. În mod aproape constant acţiunea basmelor se 
declanşează într-un cadru real şi reclamă împrejurări verosimile. Proiecţiile fabuloase apar pe 
parcursul dezvoltării, naraţiunii, începând, de regulă, cu declanşarea conflictului care va fi 
rezolvat printr-o aventură eroică. 

2. animaliere, provenite din dezvoltarea narativă a legendelor totemice despre animale, 
chiar despre plante sau unele obiecte simbolice. Sub această denumire sunt grupate povestirile 
care au ca protagonişti animale, imaginând întâmplări din viaţa acestora sau relaţii anecdotice 
între animale şi om. Originea lor, ca specie narativă, este foarte veche, sursa tematică primară a 
basmelor despre animale constituind-o străvechile mituri şi credinţe totemice ale triburilor de 
vânători. În semnificaţia lor, fiara este socotită egală sau chiar superioară omului. Din fondul 
acestor credinţe totemice şi în climatul lor s-au născut legende şi povestiri despre animalul 


totemic, în relaţie cu omul sau alte animale care îi sunt supuse. Motive ale acestor legende au 


trecut şi în basmele fantastice. În basmele europene, eroul născut din animal (copilul pui de urs, 
la români Făt-Frumos, fiul iepii), apoi copiii hrăniţi de animale (de ex. legenda lui Romulus şi 
Remus) par a reprezenta cele mai vechi urme totemice, la care se adaugă metamorfozele om- 
animal. 

De la aceste forme străvechi, conservate parţial în motivaţia basmului fantastic, basmele 
despre animale au evoluat treptat, pierzânduşi legăturile totemice şi vechile sensuri mitice, 
suportând în consecinţă profunde mutații funcţionale şi lărgindu-şi mult sfera tematică. Ele sunt 
foarte răspândite în Oceania, Australia şi Africa, la popoarele din nordul Siberiei, la eschimoşi, la 
care vânătoarea constituie una din ocupațiile principale. Prin comparaţie, în folclorul european 
sunt mai puţin răspândite şi în forme mai evoluate, determinate atât de mutaţiile funcţionale, 
cât şi de interferenţele cu literatura scrisă. Eliberate de autoritatea miturilor totemice, basmele 
despre animale evoluează, în tradiţia orală, spre snoavă, legendă şi alegorie. Eliberat de teama 
faţă de animalul totemic, omul se recunoaşte a fi, dacă nu mai puternic, cel puţin mai isteţ 
decât animalul. În aceste condiţii, din erou al naraţiunii, animalul devine obiect al satirei. 
Treptat însă, protagoniştilor acestor povestiri li se atribuie însuşiri antropomorfe, calităţi umane 
potrivite unor însuşiri specifice animalelor: vulpea este vicleană, lupul este rău, lacom şi crud, 
ursul este în general prost, iepurele fricos etc. 

Evoluarea acestor însuşiri antropomorfe a dus la evoluţia către alegorie iar oglindirea 
veridică a însuşirilor şi obiceiurilor animalelor, a relaţiilor specifice dintre ele a impulsionat 
evoluţia spre legendă. Sensul de legendă se instituie atunci când basmul explică de ce animalele 
au aceste însuşiri, obiceiuri etc. (de exemplu, de ce nu are ursul coadă? De ce merge bivolul 
încet? De ce goneşte câinele pe pisică şi de ce pisica prinde şoareci?)(Balazs Lajos, 2003, p. 99). 
Apropierea de fabulă, fără a se pierde identitatea de gen, este pronunţată, morala fiind fixată 
prin proverbe. De multe ori, însă, această apropiere este şi rezultatul prelucrării culegătorilor 
sau povestitorilor culţi. 

3. nuvelistice, având ca punct de pornire snoava, în naraţiune semnalându-se o puternică 
inserţie a aspectelor reale, concrete de viaţă. Basmul nuvelistic este o naraţiune cu caracter 
general, în care eroul este urmărit din copilărie până la o vârstă a împlinirii în viaţă. Din om 


simplu, el ajunge împărat sau dobândeşte alte măriri. Eroul combină, în acest tip de basm, 


inteligenţa cu viclenia, reuşind, în cele din urmă, să depăşească orice întâmplare potrivnică. Din 
punct de vedere al vechimii, basmul nuvelistic este mai recent decât basmul fantastic, marcând 
şi o anume demitizare a personajului, care este ales din lumea comună. În literatura română, 
basme nuvelistice populare sunt cele cu Păcală, Băiet Sărac, iar, de exemplu, basm cult este 
Dănilă Prepeleac, de lon Creangă. 

Dacă se ia în calcul doar criteriul autorului, basmele pot fi : 

1. populare, creaţie a colectivităţii anonime, 

2. culte, creaţie a unui autor cunoscut. 

Paralel cu eforturile de fixare în scris a basmului popular, apare basmul cult, care preia 
motivele şi tehnicile narative ale acestuia. Chiar culegătorii de folclor devin povestitori, ca în 
cazul lui Petre Ispirescu, care actualizează şi recreează basmul, păstrând funcţiile principale, 
formule fixe, oralitatea, anumite expresii, dar adăugând o tentă uşor moralizatoare sau aluzii 
mitologice de sorginte livrescă. Scriitorii devin ei înşişi autori de basme, cunoscuţi fiind Nicolae 
Filimon, Alexandru Odobescu, lon Creangă, Mihai Eminescu, lon Luca Caragiale, loan Slavici, 
Barbu Ştefănescu-Delavrancea, Mihail Sadoveanu. Basmul cult, împlinit printr-o inserţie 
expresivă specifică stilului marilor scriitori, îşi armonizează structurile narative, dobândind 
unitate şi fluenţă discursivă, preluând viziunea scriitorului şi integrând teme şi motive 
caracteristice ale operei acestuia. Scriitorul respectă de regulă structura şi tipologia basmului 
popular, dar poate aduce modificări ale viziunii naratorului, alternând persoana a treia cu 
persoana întâi şi a doua, creând o comunicare mai directă cu cititorul şi dând uneori o nuanţă 
subiectivă expunerii faptelor. În acelaşi timp, se pot identifica particularităţi ale stilului, 
modalităţi portretistice şi motive proprii autorului în scenariul basmului, care îi conferă 
originalitate şi atractivitate. În basmul cult, autorul preia tiparul narativ al basmului popular, dar 
reorganizează evenimentele stereotipe conform viziunii sale artistice si propriului său stil. 
Basmul cult imită relaţia de comunicare de tip oral din basmul popular, ceea ce conferă 


oralitate stilului. 


7.2. Particularităţile basmului cult 


Acestea sunt: 

e  clişee compoziționale: formule tipice (iniţiale, mediane, finale); 

e motive narative diverse: călătoria, lupta, victoria eroului, probele depăşite, demascarea 
şi pedepsirea răufăcătorului, căsătoria şi răsplata eroului; 

e specificul reperelor temporale (timpul fabulos, mitic) şi spaţiale (tărâmul acesta şi 
tărâmul celalalt) — sunt vagi, imaginare, redate la modul general ; 

e stilelaborat, îmbinarea naraţiunii cu dialogul şi cu descrierea; 

e cifre magice, simbolice; 

e obiecte miraculoase; 

e  întrepătrunderea planurilor real — fabulos; 

e  fabulosuleste tratat în mod realist; 

e convenţia basmului (acceptată de cititor): acceptarea de la început a supranaturalului ca 
explicaţie a întâmplărilor incredibile. 

Dimensiunea, amploarea epică diferenţiază basmul de alte specii ale prozei populare, 
orale, precum legenda, snoava, anecdota, naraţiunile personale, pe de o parte, şi îl apropie de 
romanul din literatura cultă, scrisă, pe de altă parte. Învăţatul român B.P.Hasdeu a menţionat, 
primul, la noi, contingenţa dintre basmul (fantastic) şi roman. El supunea unei critici vehemente 
filosofia pozitivistă pentru care “în lumea întreagă nu există nimic decât numai raportul dintre 
dimensiuni. Romanul e mai lung, nuvela e mai scurtă, basmul e şi lung şi scurt, câtetrele, 
deopotrivă minciuni, «narration mensongere», adică: minciună mai lungă, minciună mai scurtă, 
minciună mai aşa sau aşa, iată toată deosebirea cea macaronică” (B.P.Hasdeu, 1970, vol. Il, p. 
337 — 397). şi amenda ideea “minciunii” din basm, nuvelă sau roman: „O minciună nu poate trăi 
(...), dar romanul şi nuvela vor trăi, căci ele nu sunt minciuni. Şi dacă basmul trăieşte, şi el 
trăieşte de când lumea, probă că reproduce şi el o realitate”. Situarea în sfere diferite a celor 
două tipuri de naraţiuni (popular, “poporan”, colectiv, versus cult, individual) şi “natura 
deosebită a celor două realităţi” care se reflectă în basm (visul), faţă de starea de veghe, în 
roman, sunt ceea ce le dă specificul. 

Ceea ce separă, deci, decisiv cele două tipuri de discurs narativ este natura orală a 


basmului popular, faţă de existenţa scrisă a romanului din literatura de autor. Cel dintâi este 


spus de un povestitor către un auditoriu, fiind destinat ascultării, al doilea este scris şi destinat 
cititului. Basmul popular presupunea cu necesitate, în formele lui genuine, tradiţionale, co- 
prezenţa în timp şi spaţiu a emiţătorului (povestitorului) şi destinatarului (ascultătorilor) 
mesajului, pe când comunicarea dintre romancier şi cititorii săi se realizează imediat, prin 
mijlocirea textului scris. Efect al oralităţii — unul dintre ele — caracterul formalizat sau stilul 
formular este vădit la toate nivelele basmului folcloric, de la cel de suprafaţă (formulele) până la 
cel de adâncime (structura). 

Basmul cult reduce caracterul convenţional al unor secvenţe narative, adăugându-le 
semnificaţii şi efecte specifice literaturii culte, el estompează de cele mai multe ori miraculosul 
şi fantasticul, dându-le o mai mare verosimilitate, şi în acelaşi timp. G. Călinescu numea basmul 
cult astfel: “Basmul este o operă de creaţie literară, cu o geneză specială, o oglindire a vieţii în 


moduri fabuloase” (G. Călinescu, 2006, p. 8.). 


Funcţiile basmului 


Ovidiu Bârlea, în studiul său „Mica enciclopedie a poveştilor românesti”, ne arată că: 
„cercetătorii au surprins de multă vreme unele repetări în construcţia basmului.” În „Morfologia 
basmului”, în anul 1928, V.I. Propp pune insistent în lumină stereotipia basmului rusesc în 
special, şi a celui universal în general. Astfel, descoperă că acţiunile sunt aproximativ aceleaşi şi 
derulate în aceeaşi ordine, în timp ce personajele care le săvârşesc sunt variabile. El va numi 
aceste acţiuni „funcţii”: „Funcţiile personajelor constituie elemente fixe, stabile ale basmului, 
independent de cine şi în ce mod le îndeplineşte. Ele sunt părţile componente fundamentale ale 
basmului.” 

Numărul acestor funcţii este, în concepţia lui Propp, limitat, mai exact 31. Cele 31 de 
funcţii sau acţiuni pe care le distinge V.I. Propp alături de situaţia iniţială extrem de variabilă, în 
general şi pe care o trece pe plan secundar, sunt următoarele: 

1. Absența — „Unul din membrii familiei pleacă de acasă”. Este vorba de o plecare 

temporară, la război, la pescuit, la lucru. Moartea părinţilor poate constituie o formă 


intărită de absenţă. 


Interdicţia — „o interdicţie este specificată eroului”; o cameră, a douăsprezecea uşă 
etc; 

Încălcarea — „interdicţia este încălcată”. De obicei, răufăcătorul îndeamnă la încălcare; 
Iscodirea — „răufăcătorul încearcă să iscodească cum stau lucrurile”; unde a ascuns un 
obiect, cum confecţionează ceva. Poate exista şi o formă inversă de iscodire atunci 
când victima interoghează răufăcătorul etc.; 

Divulgarea — „răufăcătorul obţine informaţii asupra victimei sale”; 

Vicleşugul — „răufăcătorul incearcă să-şi inşele victima pentru a pune stăpanire pe ea 
sau pe averea ei”; 

Complicitatea — „victima se lasă înşelată ajutându-şi astfel, fără să vrea, duşmanul; 
eroul acceptă, se lasă convins de răufăcător. O observaţie ar fi că interdicțiile sunt 
întotdeauna încălcate, iar propunerile înşelătoare, dimpotrivă sunt întotdeauna 
acceptate şi îndeplinite; 

a. prejudicierea — „răufăcătorul face un rău sau aduce o pagubă unuia din membrii 
familiei”; Această funcţie este extrem de importantă deoarece ea reprezintă factorul 
motor propriu-zis al basmului. Absența, încălcarea interdicţiei, divulgarea, reuşita 
înşelăciunii pregătesc această funcţie, o fac posibilă sau îi uşurează pur şi simplu 
concretizarea. Din această cauză, primele şapte funcţii pot fi considerate ca o parte 
pregătitoare a basmului, în timp ce prejudicierea lansează intriga propriu-zisă, este 
punctul ei de înnodare. 

b. lipsa — „unuia din membrii familiei îi lipseşte ceva, doreşte să aibă un lucru 
oarecare”; 

Mijlocirea — „Nenorocirea sau lipsa sunt comunicate, eroului i se adresează o 
rugăminte sau o poruncă, el este trimis undeva sau este lăsat să plece”. Această 


funcţie introduce eroul în basm; 


Eroii basmului sunt de două feluri: 


a. 


căutătorii (eroul caută fata răpită; caută ceva furat etc.) 


b. eroulvictimă (eroul este răpit sau izgonit de acasă) 


Momentul mijlocirii există în ambele situaţii. Importanţa acestui moment constă în aceea 


că el determină plecarea — sau trimiterea de acasă. 


10. 


11. 


12. 


13. 
14. 


15 


16. 
17. 


18. 
19. 
20. 
21. 


22. 


Contraacţiunea incipientă — căutătorul acceptă sau se hotărăşte să întreprindă 
contraacţiunea - acest moment este specific doar pentru basmele în care eroul este un 
căutător. 

Plecarea — eroul pleacă de acasă. Această plecare este diferită de absenţa temporară. 
Plecarea căutătorului are drept scop tocmai căutarea victimei, în timp ce plecarea 
eroului-victimă constituie începutul acelui drum fără căutări, de-a lungul căruia eroul 
va trece prin felurite aventuri. 

Prima funcţie a donatorului — „Eroul este pus la încercare, iscodit, atacat etc, 
pregătindu-se astfel înarmarea lui cu unealta năzdrăvană sau cu ajutorul năzdrăvan”; 
Reacţia eroului — eroul reacţionează la acţiunea viitorului donator. 

Înzestrarea, obţinerea uneltei năzdravane — unealta năzdrăvană intră in posesia 


eroului; 


. Deplasarea spaţială, călăuzirea — „Eroul este adus — în zbor, călare, pe jos — la locul 


unde se află obiectul căutării lui”; De regulă, obiectul căutării se află într-o altă 
împărăție, pe un alt tăram. Această împărăție este fie foarte departe pe orizontală, fie 
foarte sus, ori în adâncurile pământului. Mijloacele de comunicaţie pot fi aceleaşi în 
toate cazurile, dar marile înălţimi şi marile adâncimi dispun de forme specifice. 

Lupta — eroul şi răufăcătorul intră în luptă directă; 

Marcarea, însemnarea — eroul este însemnat. | se face un semn pe corp sau i se dă un 
obiect; 

Victoria — răufăcătorul este învins; 

Remedierea — nenorocirea sau lipsa iniţială este remediată; 

Întoarcerea — eroul se întoarce; 

Urmărirea, goana — eroul este urmărit, iar urmăritorul se transformă în animale, 
fenomene ale naturii etc.; 

Salvarea — eroul scapă de urmărire; el presară obstacole, se transformă la rândul lui, 


evită ispitele; 


23. Sosirea incognito — eroul soseşte acasă sau în altă ţară, fără să fie recunoscut; 

24. Pretenţii neîntemeiate — falsul erou formulează pretenţiile sale neîntemeiate; 

25. Încercarea grea — eroul are de făcut faţă unei grele încercări: mâncat / băut peste 

măsură, foc, ghicit, ascuns; 

26. Soluţia — încercarea este trecută cu succes; 

27. Recunoaşterea — eroul este recunoscut; 

28. Demascarea — răufăcătorul sau falsul erou este recunoscut; 

29. Transfigurarea — eroul capătă o nouă infăţişare; 

30. Pedeapsa — răufăcătorul este pedepsit; 

31. Căsătoria — eroul se căsătoreşte şi se înscăunează împărat. 

Funcţiile stabilite de V.I. Propp decurg logic, nici o funcţie nu exclude pe vreo alta, se 
conjugă în perechi. Câteodată apar izolate, cum ar fi: absenţa, pedeapsa, căsătoria, sau nu se 
succed una dupa alta. Atunci când două acţiuni succesive sunt săvârşite de două personaje 
diferite, între ele trebuie să apară informarea, prin care protagonistul să afle ce s-a petrecut de 
la un alt personaj, adesea de la calul sfătuitor. 

Ritmul tripartit se întâlneşte în repetarea de trei ori a unei funcţii. Repetarea poate fi 
uniformă, însă de cele mai multe ori ea este augmentativă, cea de-a treia luptă fiind cea mai 
grea. Apoi, faptele similare sau chiar identice sunt motivate cât mai felurit, de unde putem 
deduce, că motivările din basm sunt recente şi mai cu seama variabile, după cum doreste 
povestitorul. 

Se obervă că repetările nu sunt ocolite ci, dimpotrivă, sunt folosite pentru a sublinia 
dimensiunile eroilor şi greutatea, dificultatea obstacolelor de învins. De aceea tehnica tipărită 
este folosită cu eficienţă. De obicei, la săvârşirea unor isprăvi pleacă, pe rând, cei trei fraţi, dar 
abia cel mai mic izbândeşte. El trebuie să răpună trei adversari, dovedindu-se cel mai puternic. 
Coroana împărătească este luată de-abia la al treilea salt, iapa babii trebuind păzită trei nopţi, 
etc. 

Ovidiu Bârlea, în lucrarea „Mică enciclopedie a poveştilor româneşti”, ne arată că: „analiza 
schemei compoziționale confirmă constatarea, că oamenii, animalele şi obiectele se dovedesc a 


fi mărimi echivalente” (Ovidiu Bârlea, 1976, p. 76). 


Faptul că naraţiunea împleteşte miraculosul, fantasticul cu realul, se structurează într-un 
anumit tip compozițional întrucât toate basmele fantastice, spune V.I. Propp: „au o structura 


monotipica.” (Ovidiu Bârlea, 1976, p. 76) 


7.3. Teme şi motive 


Prin teme şi idei, basmele sunt universale. Sunt universale şi printr-o tehincă a povestirii, o 
artă şi o anumită factură a metaforei şi simbolului. Dar ele devin naţionale prin modul de trai al 
oamenilor din diferite spaţii, printr-un anumit fel de a concepe viaţa, prin talentul 
povestitorului, prin floră şi faună specifică etc, reflectate în cuprinsul lor. 

„Basmul este revelaţia cea mai profundă a sentimentului popular. Nicăieri nu se pot vieţui 
atât de direct căile destinului sufletului poporului, suferinţele ascunse, forţele lui victorioase şi 
dorurile lui cele mai pure, ca atunci când îi ascultăm basmele”(Rudolf Meyer, 2008, p. 21). 
Înţelepciunea basmelor populare este una a vieţii interioare a omului şi a evoluţiei acesteia. 
Imaginile din basme, personajele şi întâmplările sunt, de fapt, parcursul vieţii interioare a 
omului, de la vârsta copilăriei neştiutoare la autonomia adultului. Transmisă din generaţie în 
generaţie, cunoaşterea prin basme nu s-a depreciat odată cu modernizarea lumii, ci a dobândit 
o şi mai mare importanţă în încercările şi servituţile vieţii de azi. În basme, deşi motivele de 
inspiraţie au fost aspecte ale vieţii, totuşi caracterul dominant este fantasticul. 

Fr. Engels explica geneza basmelor germane în legătură cu aspectele peisajelor din natură, 
în care se desfăşoară viaţa de zi cu zi. „Numai când am cunoscut bărăganul din nordul 
Germaniei am început să înţeleg cu adevărat basmele pentru copii ale fraţilor Grimm. Îţi dai 
seama că aproape toate basmele s-au născut aici, unde odată cu lăsarea nopţii dispare tot ce e 
omenesc, unde făpturi de groază, fără formă, născute din fantezia poporului, trec ca nălucile 
peste pământul înspăimântător prin pustietatea lui până şi în amiaza mare. Ele sunt 
materializarea senzaţiilor de care este cuprins locuitorul izolat al bărăganului, care străbate 
ţinutul său natal într-o astfel de noapte cumplită sau care priveşte din înaltul unui turn 
întinderea pustie. Atunci impresiile lăsate în copilărie de asemenea nopţi furtunoase reînvie şi 


se transformă în asemenea basme.” 


Tema basmelor este lupta dintre bine şi rău, care se termină întotdeauna cu victoria 
binelui. Adeseori tema basmelor se sprijină pe conflictul cauzat de inegalităţi sociale, e 
contrastul dintre bogăţie şi sărăcie, dintre hărnicie şi lene, dintre modestie şi îngâmfare, curaj şi 
laşitate, viclenie şi cinste, dintre adevar şi minciună. 

Afirmând victoria binelui asupra răului, basmele înfăţisează plastic cele mai frumoase 
însuşiri ale poporului. Şi tocmai pentru că basmul oglindeşte, fie chiar şi numai în imagini 
simbolice, sentimente adevărate şi calităţi reale, el trăieşte de milenii, fără să-şi piardă forţa 
dătătoare de viaţă, trezind un ecou puternic în inimile mulor generaţii. 

Basmul popular creează o atmosferă de optimism. Poporul a crezut întotdeauna într-un 
viitor mai bun, oricât de greu ar fi fost prezentul; de aceea în basm ies învingătoare forţele 
binelui, care doboară forţele vrăjmaşe omului. 

Mai mult decât orice altă creaţie folclorică, basmul cu zmei şi zâne are caracter itinerant. 
Un acelaşi motiv îl întâlnim la vechile popoare europene moderne. Este meritul lui Lazăr 
Şăineanu de a fi identificat în basmele românilor paralele mitologice cu legendele antice clasice. 
Cu tot caracterul uneori artificial al unor apropieri între poveştile antice, ca cea despre Amor şi 
Psyche, transmisă de Apuleius, şi basmul de tipul „Porcul fermecat” ori despre Teseu, Hesperide 
ş.a. cu „Prâslea cel voinic şi merele de aur” etc, rezultă până la urmă o caracteristică 
permanentă: substratul fabulos devine general şi tocmai aceasta conferă basmului distincţie şi 
originalitate. Dar ceea ce imprimă basmului caracterul naţional sunt straturile etnografice şi 
istorice. Motivele prozei populare se particularizează în spaţii diferite după natura locurilor şi a 
oamenilor. Capătă „aer” naţional, ba chiar local ambianța etnică. Căror cauze se datorează 
această evoluţie desigur, povestitorului şi cercului său de ascultători. Este uşor de înţeles că 
basmul lung, multiepisodic şi deci complex ca desfăşurare epică nu are forma fixă a episodului 
delimitat de vers şi deci este greu să fie expusă în chiar aceeaşi forme. 

Subiectele basmelor sunt foarte variate, atât prin diversitatea peripeţiilor înfăţişate cât şi 
prin complexitatea aspectelor de viaţă din care se inspiră. Varietatea subiectelor se datorează şi 
multitudinii însuşirilor pozitive pe care le pun în lumină basmele, precum şi diversităţii 
manifestărilor negative pe care le combat. Motivele mai obişnuite care constituie subiectul 


basmelor sunt executarea unui legământ, întrecerea prin forţă, dibăcie sau iscusinţă cu 


elementele răului, nimicirea farmecelor unei vrăjitoare, eliberarea prizonierilor ori lupta cu 
asupritorii cu chip de om sau de monstru. În capitolul “Teme”, Gheorghe Vrabie arată că 
basmul, o categorie a prozei folclorice atât de iubită şi preţuită pretutindeni, nu dezvoltă teme 
străine de viaţă, de societate. Altminteri şi povestitorii anonimi, ca şi autorii de literatură scrisă, 
dezvoltă aceleaşi sentimente şi idei, basmele având, în general, o tematică comună cu a 
literaturii (Gh. Vrabie, 1975, p. 218.). 

Cercetătorul arată că temele majore ale basmului se referă la om şi societate, una dintre 
ele fiind tema dragostei: “O stare obsesivă stăpâneşte lumea basmului: de a-şi găsi o soţie ori 
soţ, de a avea copii şi a întemeia o familie. lar dacă evenimentele fabuloase, senzaţionale incită 
fantezia şi încântă pe ascultători, sentimentul de dragoste, luat în cea mai largă accepţie, mişcă 
sufletele”(Gh. Vrabie, 1975, p. 218), cu subteme ca: logodnicul — logodnica animal, dragostea 
dintre fiul de împărat şi găinăreasă sau dragostea dintre o fiinţă umilă şi o alta ideală, dragostea 
dintre fraţi, fraţi de cruce sau frate şi soră. 

Alte teme sublianiate de Gh. Vrabie sunt ura şi perfidia mamei, a fraţilor sau a surorilor, 
teme legendar mitologice, atunci când subiectele basmelor au ca motiv central mituri — basmul 
“Fata din Dafin”, teme didactice — moralizatoare (basmul “Fata moşului cea cuminte”, “Sarea în 
bucate”, “Soacra cu trei nurori”), teme umoristico-absurde (prostia zmeilor şi iscusinţa altora, 
dorinţa unor bătrâni de a avea copii etc.). 

Tematica basmului oglindeşte mai deplin frământările contemporane, mai ales atunci 
când ea e enunțată chiar la începutul naraţiunii. Ea poate fi atât de realistă, încât basmul poate 
părea mai degrabă o nuvelă obişnuită, până în momentul în care acţiunea e transpusă dintr- 
odată în planul fantastic. Există şi o tematică specifică basmului, de natură supranaturală, care 
oferă totuşi anumite detalii ce pot fi explorate în chip realist de povestitorul talentat. 

Alături de acestea, în basme mai pot fi întalnite câteva teme pur fantastice. Astfel, se 
relatează cum zmeii au furat constelaţiile, lăsând întreaga împărăție în beznă şi voinicul 
predestinat pleacă să le readucă din această captivitate. În curtea împăratului a crescut un 
copac înalt până la cer şi împăratul promite fata şi tronul celui care va izbuti să se urce până în 
vârful lui, sau să-i aducă din poamele pe care le răpeau nişte fiinţe necunoscute. Un castel (sau 


o moară) e bântuit de diavoli şi cine îi va alunga, va primi mari recompense băneşti. Fata 


moartă în biserică trebuie vegheată de cineva care să înfrângă blestemul (în basmul 
“Veghiere”). Tânărul pleacă în căutarea tinereţii fără bătrâneţe sau a păsării miraculoase care 
vindecă prin cântecul ei etc. 

În multe basme temele sunt pe deplin realiste, luate din frământările contemporane. De 
obicei, ele sunt fluctuante, o anumită desfăşurare putând servi mai multe teme şi invers. 
Dorinţa de a avea copii care să moştenească gospodăria celor ajunşi la adânci bătrâneţi sau 
tronul părintesc e enunțată la începutul multor basme fantastice pentru a fi rezolvată în chip 
miraculos. Tema cea mai frecventă din această categorie e sărăcia cea mai cumplită din câte se 
pot închipui: omul e atât de sărac, încât nu are după ce bea apă, sau nu are nici cenuşă în vatră 
etc. Pentru a ieşi din această stare disperată, el trebuie să întreprindă ceva, cel mai adesea 
plecând în lumea largă. Unele amintesc anumite practici dispărute, cum e dorinţa tatălului ca 
după moartea lui fiii să vegheze la mormânt ca să nu i se stingă focul. Obiceiul a fost atestat şi la 
alte popoare îndepărtate, fără să se poată preciza dacă în basmele noastre e rămăşiţa unei 
practici similare care a dăinuit în trecut şi la noi sau dacă e adusă din alte părţi unde se mai 
practică, odată cu poveştile care o însoțesc. 

În basmele diferitelor popoare se găsesc subiecte sau personaje asemănătoare, fapt care 
dovedeşte apropierea spirituală a popoarelor, identitatea lor de aspirații de-a lungul veacurilor 
şi pe întreaga suprafaţă a globului. Astfel, universalitatea basmelor e dovedită. Acelaşi motiv şi 
aceleaşi personaje care apar în povestea „Motanul încălţat” prelucrată de Ch Perrault după un 
basm popular francez se găsesc şi în povestea rusească „Kuzma cel peste nopate îmbogăţit”. 
Motive asemănătoare au şi „Alba ca zăpada” din colecţia de basme populare germane a fraţilor 
Grimm, „Basmul cu domniţa adormită şi cei şapte voinici” creat de A.S. Puşkin după modelul 
unui basm popular rusesc şi „Floriţa din codru” de | Slavici inspirată din folclorul poporului 
român. Motive comune se găsesc şi în „Pescarul şi nevasta sa” din colecţia Fraţilor Grimm, în 


| d 


„Basmul cu pescarul şi peştişorul” inspirat lui Puşkin de folclorul rus şi în „Povestea Pupezei” 
creată de A. Vlahuţă după un motiv din folclorul românesc. 

Temele didactico-moralizatoare sunt prezente în majoritatea, daca nu în toate basmele. 
Deşi sunt mascate de fantastic, acestea sunt mereu surprinse în basm. Aspectele moralizatoare 


sunt evidenţiate prin faptele personajelor, în urma cărora se pot extrage anumite însuşiri 


morale cum ar fi: cuminţenia, bunătatea, frumuseţea puse în antiteza cu răutatea, lăcomia, 
urâţenia. Un exemplu de astfel de basm este “Fata moşului cea cuminte” din colectia Petre 
Ispirescu. Aici fata moşului, o fată cuminte, frumoasă şi harnică este pusă în antiteză cu fata 
babei care era urâtă şi leneşă. Puse în aceleaşi situaţii cele două fete se comportă diferit, una dă 
dovadă de mari calităţi, pe când cealalta numai de defecte. Tot în antiteza sunt şi baba şi 
moşneagul. În cele din urmă personajele negative sunt aspru pedepsite, iar cele pozitive 
răsplătite pe măsura faptelor lor. Basmul este plin de înţelesuri morale. 

Temele umoristico-absurde conţin subiecte referitoare la trăsăturile negative şi la faptele 
unor personaje. Aceste basme nu mai au evoluţia basmelor cu zâne, prințese şi prinți, dar 
conţin aceeaşi doză de fantezie. Un exemplu potrivit este basmul ardelenesc “Stan Bolovan” în 
care tema umoristică se adresează sărăciei: Stan Bolovan păcăleşte pe însuşi diavolul şi îl obligă 
să îi aducă un sac cu bani. Tot aici se încadrează şi basmul “Ciobănaşul cel isteţ”, sau “Isprăvile 


lui Păcală”. 


7.4. Personajele de basm 


Basmul românesc înfăţişează de cele mai multe ori aventurile spectaculoase ale 
protagonistului, pornit de acasă la vârsta tinereţii pentru a-şi căuta soţie, sau a elibera 
constelaţiile sau fetele răpite de zmei, a găsi pasărea de aur fără de care împăratul nu poate 
dura mânăstire, pentru a afla cine a furat merele de aur, a aduce poame din copacul înalt până 
la cer, spre a-şi căuta norocul, a da ajutor unui împărat vecin sau pentru a scăpa de silnicii 
(Viorica Nişcov, 1996, p. 73.) 

Personajele basmelor sunt, în majoritate, investite cu puteri supranaturale şi reprezintă 
întruchipări ale binelui (adjuvanţii) sau ale răului (adversarii). 

Plecând de la esenţa fiinţei şi a caracterului personajelor, Gheorghe Vrabie adoptă 
„denominaţiuni prototipistice” în clasificarea lor. Personajele cu o vârstă respectabilă, printre 
care şi împărații sau părinţii bătrâni, sunt desemnate prin Senex; Virilis — Virilia sunt opuşii 
acestora, iar opozanţii sunt adversarii lor. Celelalte personaje, cum ar fi confidenţii sau 


adjuvanţii, intră folosindu-se un termen general, la actanţi. Despre personajele clasificate astfel, 


Gh. Vrabie arată că ele au limbaj şi gesturi tipice, funcţionează după reguli de la care nu se abat 
şi au un statut cu un regulament de comportare, fiecare dintre ei fiind reprezentantul unei 
întregi clase. 

La această clasificare aderă şi Vistian Goia care îmbrâţişând gruparea şi caracterizarea 
personajelor din basm, proprie studiilor moderne de folclor, renunţă la clasificarea simplă, în 
pozitive / negative, şi folosind termeni româneşti, clasifică personajele în: grupa seniorilor sau 
bătrânilor, caracterizați prin pasivitate; grupa eroilr activi sau virili; grupa opozanților sau 
adversarilor celor activi; grupa actanţilor, compusă din confidenţi, adjuvanţi etc.(Vistian Goia, 
2003, p. 93.). Actanţii sunt realizaţi schematic: există un singur erou, ajutoarele acestuia şi rivalii 
săi, dar şi alte personaje care au funcţii foarte importante în desfăşurarea acţiunii basmului, toţi 
aceştia reprezentând fie pozitivul, fie negativul. Rolul lor este acela de a-l ajuta pe erou să 
parcurgă drumul inițiatic: personajele pozitive îl înzestrează cu obiecte magice şi îl îndrumă pe 
erou, iar cele negative prin apariţia lor îl fac pe acesta să-şi învingă teama, să-şi depăşească 


condiţia de inferioritate testându-i calităţile şi pregătindu-l pentru atunci când va fi conducător. 

V. I. Propp clasifică personajele din basme astfel: „răufăcătorul”, „donatorul”, „ajutorul”, 

„fata de împărat” (personajul căutat), „trimițătorul”, „eroul”, „falsul erou.” (Vladimir Propp, 
1970, p. 80 — 81.). Răufăcătorul este cel care declanşează acţiunea basmului pentru că apariţia 
sa rupe echilibrul existent la început: „Rolul lui este de a tulbura liniştea familiei fericite, de a 
aduce cu sine o nenorocire, de a dăuna, de a aduce o pagubă.”(Vladimir Propp, 1970, p. 33). 
Adversarii eroilor de basm pot fi adversari din cercul familiei sau sunt personaje fantastice 
(Spânul). Ceilalţi adversari pe care trebuie să-i înfrunte eroii, sunt cei care descind din lumea 
fantasticului: Spânul („Povestea lui Harap-Alb”), Koşcei-cel-fără-de-moarte („Prinţesa Roasca- 
Broasca”), vrăjitorul cel rău metamorfozat în papagal („Aurora”, „Căprioara Bună şi Dulce 
Pisoi”). Toţi îşi dobândesc puterea asupra celorlalţi prin viclenie, sunt malefici, urăsc oamenii. 
Personajele basmelor sunt grupate, pentru a putea ilustra tema generală a basmului, 
lupta dintre bine şi rău. Unele reprezintă forţele binelui şi altele forţele răului, ele sunt 
constituite, în esenţă, după aceleaşi modele: frumuseţea fizică se armonizează cu marile valori 


etice, iar infirmitatea fizică, urâţenia, cu defectele morale. În jurul lor se grupează şi celelalte 


personaje secundare, care ajută la dezvoltarea acţiunii şi la deznodământul basmului, victoria 


binelui. Specificul acestor personaje constă în faptul că ele nu au decât o singură trăsătură de 
caracter principală, care este îngroşată la maximum. Personajele din basme sunt dotate cu 
însuşiri excepţionale. Unele sunt personificări ale bunătăţii, dreptăţii, frumuseţii, curajului, 
vitejiei, cinstei, iar altele sunt simboluri ale făţărniciei, urâţeniei, răutăţii, laşităţii. Caracterele 
eroilor, acţiunile lor sunt delimitate cu stricteţe; nu există luptă între sentimentele diferite ale 
aceluiaşi personaj. Şi, pentru că în basme între bine şi rău nu există categorii intermediare, 
victoria va fi întotdeauna de partea binelui, basmele având un final fericit obligatoriu. 

Eroul pozitiv al basmelor este în majoritata cazurilor Făt-Frumos, pe care îl găsim sub 
denumiri felurite, dar întrupând întotdeauna aceleaşi calităţi. El este un om puternic, viteaz şi 
hotărât, perseverent în realizarea ţelului său; învinge toate obstacolele, acţionează cu dârzenie 
pentru victoria binelui, a dreptaţii şi a libertăţii. El nu reuşeşte numai datorită forţei fizice şi 
vitejiei, ci şi datorită isteţimii, prezenţei de spirit şi curajului său. Făt-Frumos săvârşeşte fapte 
vitejeşti, dar nu din ambiţie ci pentru a apăra pe cei slabi, pentru a elibera pe cineva din robie 
sau pentru a salva viaţa cuiva. Sigur, în basmul fantastic mai există şi alte personaje pozitive, dar 
unul singur devine erou (sau eroină), celelalte sunt subordonate lui 

Eroul pozitiv al basmelor este adesea fiu de oameni săraci, ca şi în basmele „[ugulea, fiul 
uncheşului şi al mătuşii” sau „Ciobănaşul cel isteţ”, din colecţia de basme a lui Petre Ispirescu. 
Când este fiu de împărat, Făt-Frumos întruchipează întotdeauna calităţile preţuite de popor şi 
niciodată pe acelea atribuite claselor dominante. Uneori, la începutul basmului, eroul principal 
e prezentat chipeş, strălucind de frumuseţe şi plin de voioşie. Alteori apare lipsit de strălucire, 
este este o figură neînsemnată, pe care fraţii mai mari îl consideră inferior (Călin, Ţugulea). În 
realitate, el este numai lipsit de experienţa vieţii. În desfăşurarea acţiunii basmului el reuşeşte 
să-şi pună în evidenţă calităţile sale deosebite, dovedind că nu este nici prost, nici naiv sau 
nefolositor cum se credea, ci că, dimpotrivă, are cele mai alese însuşiri. El este de obicei ultimul 
dintre cei trei fraţi şi este descosiderat de aceştia (Prislea cel Voinic, Harap-Alb). 

Faţă de fraţii săi consideraţi mai deştepţi, dar care în realitate sunt şireţi şi invidioşi, 
hărpăreţi şi egoişti, Prâslea (de pildă în basmul „Prâslea cel voinic şi merele de aur”), cel de al 
treilea frate se deosebeşte prin umanism, cinste, îndemânare, iscusinţă etc. O altă caracteristică 


a eroului principal din basme este mila lui pentru diferite vieţuitoare, care la rândul lor, îl ajută 


să învingă greutăţile şi să iasă biruitor din toate încercările. În basm se întâmplă adesea ca eroul 
să asalveze viaţa unei albine, a unui ţânţar, a unei furnici sau a unui peşte, pentru ca, mai târziu, 
acesta să îi vină în ajutor în învingerea piedicilor şi greutăților ce îi apar în cale. 

Eroina basmelor este de obicei Ileana Cosânzeana; uneori poartă însă alt nume. Alteori nu 
poartă nume deloc, este fata mijlocie sau cea mică a împăratului, de exemplu. Despre 
frumuseţea ei se dusese vestrea peste mări şi ţări. Fată din popor sau fiică de împărat, ea este 
salvată de Făt-Frumos din robia Zmeului sau a vreunuei vrăjitoare, ca Muma-Pădurii şi până la 
urmă devine soţia lui. Alteori eroina are caracteristici ca ale lui Prâslea este modestă, 
muncitoare, are mult de suferit din cauza mamei vitrege sau este slujnică la o stăpână bogată şi 
rea. În cele din urmă, prin hărnicie, prin curaj, perseverenţi, modestie sau isteţime ea reuşeşete 
să înfrunte toate greutăţile, să învingă răul, devenind fericită alături de Făt-Frumos („Fata 
unchiaşului” din culegerea lui D. Stîncescu). 

Eroii principali din basme sunt ajutaţi în lupta lor pentru victoria binelui de diferite 
personaje cu puteri supranaturale, create de fantezia poporului. Uneori, eroul este ajutat de un 
frate bun („Afin şi Dafin”). Dintre ajutoarele umane ale protagonistului, se remarcă în mod 
special, deţinând o pondere deosebită în basmele româneşti, "fratele de cruce". Alteori, în 
ajutorul personajului pozitiv vin fiinţe omeneşti cu puteri supranaturale: Flămândul şi Setosul 
(din basmul „Ţugulea, fiul uncheşului şi al mătuşii” din colecţia lui Petre Ispirescu) sau fiinţe 
fantastice , ca zânele sau ielele Zâna Apelor, Zâna Zorilor etc. 

Adeseori, Făt-Frumos este ajutat de diferite vieţuitoare din lumea animalelor. Prietenul şi 
sfătuitorul său în toate împrejurările este calul năzdrăvan, care-şi însoţeşte stăpânul tot timpul, 
ducându-l „ca vântul şi ca gândul” şi sfătuindu-l cum să iasă din încurcăturile cele mai grele sau 
cum să învingă piedicile ce îi stau în cale. Alături de Făt-Frumos, în basmul popular calul 
năzdrăvan joacă un rol important. Fără cal, faptele eroice ale lui Făt-Frumos nu s-ar putea 
realiza. Aşa cum arată George Călinescu în studiul să „Estetica basmului”, „mitologia hipică e 
vastă, reducându-se în fond la ideea străbaterii fulgerătoare a spaţiului”. De cele mai multe ori 
calul are un număr variat de aripi, care-l ajută să străbată cu mai multă rapiditate distanţele. În 
basm, calul năzdrăvan apare ca un animal dotat cu însuşiri intelectuale excepţionale, ca un 


preţios sfătuitor al omului, care vorbeşte cu voinicul în limba acestuia. Uneori calul năzdrăvan 


poartă în urechi diferite obiecte folosite de Făt-Frumos pentru a scăpa de primejdie: gresia care 
se preface în munte de piatră; peria care se transformă în pădure deasă; haine, arc, săgeți etc. 
Eroul este ajutat şi de vieţuitoarele cărora le făcuse un bine, dându-le ajutor în împrejurări 
grele. Din această categorie fac parte păsări, peşti, raci, țânțari, furnici, albine etc. 

Eroul principal are nenumărați prieteni. Adesea apar în basm uriaşi cu puteri 
supranaturale, care se leagă fraţi de cruce cu eroul principal. Uriaşii se pot grupa în mai multe 
categorii. Unii sunt întruchipări ale forţelor naturii şi anomaliilor pădurii, întotdeauna reprezintă 
însă şi unele limite ale puterii omului care ar dori să poată smulge pădurea , pisa piatra, reteza 
munţii, modifica temperatura. (G. Călinescu - „Estetica basmului). Personificate şi hiperbolizate, 
aceste forţe ale naturii sunt personaje ale basmelor diferitelor popoare: Strâmba Lemne (Tord- 
chene la francezi, Baumdreher, Holykrummacher la germani, Vertodub la ruşi), Sfarmă-Piatră 
(Felsenkripper la germani, Vertogan la ruşi), Scutură-Munţii sau Bate-Munţii-în-Capete apoi 
Apă-Rea, Gerilă (Moroy trezkucii nos la ruşi) etc. 

O altă categorie de personaje o reprezintă fenomenele meteorologice şi cronologice, 
personificări ale vânturilor: Mama crivăţului, Mama vântului turbat, Crivâţul, Vântul-Turbat, 
Vântoasele. De asemenea, altele personifică momente ale zilei: zorile -Zorilă, miezul nopții- 
Miază-noapte, sau amurgul- Murgilă sau Serilă (în „Balaurul cu şapte capete”, „Călin”). Unele 
sunt personificările zilelor săptămânii: Sfânta Luni, Sfânta Miercuri, Sfânta Vineri, care, sub 
înfăţişarea unor batrâne, dau sfaturi bune eroului principal, ajutându-l să învingă piedicile şi 
greutăţile din calea sa. 

În basme apare, de asemenea şi o altă categorie de uriaşi care sunt de asemenea prietenii 
personajului principal. Ochilă este hiperbolizarea acuităţii care lipseşte văzului omenesc, 
exprimând dorinţa omului pentru a avea o vedere mai pătrunzătoare.un alt uriaş, care ascultă 
ce se petrece în măruntaiele pămîntului Faurul Pământului posedă un auz foarte ascuţit. lutele 
Pământului, Agerul Pământului, Fugilă, reprezintă dezideratul de a străbate cu mai multă 
repeziciune spaţiile Păsărilă sau Păsări-Lăţi-Lungilă exprimă personificarea dorinţei de a vâna cu 
mai multă uşurinţă şi siguranţă. 

În unele basme apar şi zânele — personaje feminine cu puteri miraculoase, frumoase la 


înfăţişare, binevoitoare faţă de eroul principal, simbolizând binele şi frumosul (Zâna Munţilor, 


Zâna Zorilor, Zâna Apelor, Zâna Florilor). Tot un fel de zâne sunt şi urisoarele, prevestitoare 
bune sau rele ale vieţii omului. Ele sunt reminescenţe din vechea mitologie a romanilor, unde 
erau denumite Parce. 

Dar, Făt-Frumos nu are doar prieteni. El are şi numeroşi duşmani. Ca simbol al binelui el 
are de înfruntat pe reprezentanţi răului, cu care luptă şi-i învinge fie prin forţă şi curaj, fie prin 
iscusinţă şi prin isteţime, rareori singur, de cele mai multe ori cu ajutorul prietenilor săi. 

Printre duşmanii personajului pozitiv apar mai întâi oamenii. În unele basme îl duşmănesc 
chiar fraţii mai mari, care-l invidiază pentru faptele sale de vitejie (Ţugulea, fiul unchiaşului şi al 
mătuşii, din colecţia lui Petre Ispirescu sau Călin, din culegerea de basme populare a lui Mihai 
Eminescu). Duşmanii eroinei sunt uneori surorile sale (ca în povestea „Cei doi copii cu părul de 
aur”, din colecţia lui |. Pop-Reteganul). Alteori, deşi munceşte cu toată sârguinţa. Eroina este 
duşmănită de mama sa vitregă pentru ca fetele acesteia nu au aceleaşi calităţi ca ea (Fata 
unchiaşului din colecţia lui D. Stîncescu). 

Personaje negative sunt şi unele fiinţe monstruoase sau cu puteri suprenaturale: zmeul, 
balaurul, Baba  -Cloanţa, Muma Pădurii, simbolizând manifestări  neânţelese şi 
înspăimântătoare ale naturii sau elemente negative din viaţa socială. 

Zmeii sunt fiinţe uriaşe, create de fantezia poporului, care au şi unele asemănări cu omul 
şi unele aspetcte de monstru cum ar fi o coadă solzoasă, sau faptul ca pot avea mai multe inimi. 
Zmeul este dotat cu o mare putere de intimidare însă nu dă dovadă de inteligenţă. Este 
gladiator, tiran sângeros, care devine încurcat în faţa unei operaţii intelectuale. 

Zmeul vorbeşte ca oamenii, locuieşte în palate, are nevastă şi copii. A fost comparat astfel 
cu zeii eleni care aveau soţii muritoare. Zmeii sunt organizaţi după model uman, având o 
adevărată viaţă de familie în gospodării aşezate. Aceste aşezări sunt dobândite prin furt şi se 
supun unei ierarhii: există un tartore şi nişte zmei mai mici. Familia poate avea şi o latură 
feminină, reprezentată de zmeoaica cea bătrână. Ei pot fi loiali, prin faptul că acceptă lupta 
dreaptă. 

Zmeul este un personaj fantastic al folclorului dar şi al mitologiei româneşti. Acesta a fost 
comparat cu balauri sau cu vârcolaci. Poate apărea pe cer şi scuipa foc. Zmeul doreşte să se 


însoare cu fete tinere, pe care le răpește, însă este apoi înfrânt de un prinţ. În anumite basme, 


acesta fură ceva de mare valoare, cum ar fi Soarele în basmul Greuceanu. El trăieşte pe partea 
cealaltă a lumii, în Regatul Întunecat. Având puteri supranaturale şi distructive, Zmeul poate să 
zboare sau să se transforme în alte creaturi. Cu toate acestea, eroul principal reuşeşte să îl 
învingă prin curaj şi isteţime. 

„Portretul fizic al zmeului rămâne nedesluşit. În orice caz, el este o fiinţă cu mari forţe 
fizice, epuizabile, un uriaş... puterea sa este herculeană... zmeul e dotatz cu un mare simţ 
olfactiv, mirosind îndată prezenţa unui om. Un mijloc de apărare, de persecuție sau de 
mistificaţie al zmeului este metamorfoza. Un zmeu se preface în balaur, altul se preface în 
buştean. Îndeobşte. Zmeul este o fiimţă violentă şi cruntă, având o repulsie congenitală pentru 
oamenii de pe tărâmul nostru, al căror miros îl irită” (George Călinescu,2006, p.18) 

Balaurul este o reptilă monstruoasă, foarte des întâlnită în basme, având între trei şi 
douăsprezece capete, vărsând foc şi smoală pe nări. „El este prin definiţie distrugător şi rău şi, 
spre deosebire de zmeu şi şarpe, totdeauna ostil omului. Cracterologic, el reprezintă vrăjmaşul 
eroului, piedica în drumul său, opreliştea la punte, spaima ce te face să eziţi şi să te întorci din 
drum” (George Călinescu, 2006, p.19). 

Personajele feminine duşmănoase eroului principal sunt Muma pădurii sau Baba Cloanţa 
şi alte babe vrăjitoare. Prin diferite vrăji sau viclenii, ele caută să-l piardă pe eroul care 
simbolozează binele, dar, în cele din urmă, sunt şi ele nimicite. 

În lumea în care basmul a fost creat şi în care a vieţuit atâtea secole, feciorul de om sărac, 
sau năpăstuitul prâslea al familiei puteau ajunge împărați, sau la o bogăţie nemaivăzută, numai 
pe calea întâlnirii cu fantasticul. Povestitorul de basme nu este preocupat de stările sufleteşti 
ale eroilor săi, între alte motive pentru că o insistenţă asupra acestor stări ar duce la un punct 
mort în desfăşurarea acţiunii. Dacă s-ar comporta absolut omeneşte, în împrejurări normale, nu 
ar putea săvârşi isprăvile nemaipomenite care-l duc la fericirea finală. Dacă ar avea stări psihice 
complicate, ar fi paralizat de teamă la întâlnirea cu zmeii şi balaurii. Dacă l-ar urâ pe împărat, nu 
i-ar mai putea deveni ginere. Dacă şi-ar pune problema necesităţii dragostei în căsătorie, fata 
împăratului nu ar accepta pe loc să îl urmeze în viaţă pe erou, iar surorile mai mari nu ar 


accepta căsătoria cu fraţii lui mai mari fără ca măcar să-i fi văzut cum arată. Dar neacceptarea 


din partea lor ar stopa mersul accţiuni în continuare: părăsirea eroului de către fraţii lui invidioşi 
şi pedepsirea lor la urmă. 
Personajele basmului nu au psihologie, ele au — aşa cum demonstrează analiza arhitecturii 


interioare a basmului — doar funcțiuni în desfăşurarea lui, după logica lui proprie. 


7.5. Stereotipia şi formulele caracteristice basmului 


Basmul presupune o convenţie acceptată: odată cortina ridicată („A fost odată/Ca 
niciodată), ascultătorii sau cititorii plonjează în lumea fabuloasă, în care totul este posibil, totul 
curge după o schemă prestabilită, îndreptându-se spre happy-and-ul previzibil, dar aşteptat cu 
sufletul la gură. 

Toate tipurile de basme au o anumită stereotipie care ne oferă posibilitatea să 
determinăm o serie de raporturi esenţiale în procesul creaţiei folclorice: raportul dintre 
universal şi naţional, dintre tradiţie şi inovaţie, dintre elementul stabil şi cel variabil. 

Fiecare basm începe şi se sfârşeşete cu o serie de formule tradiţionale care, deşi variază 
de la povestitor la povestitor, totuşi în factura lor sunt asemănătoare. Folosirea diferențiată a 
formulelor reflectă poziţia diferită a naratorului faţă de întâmplările extraordinare, neverosimile 
şi întâmplările obişnuite, verosimile. Formulele exprimă o atitudine, o relaţie; este vorba de 
poziţia povestitorului faţă de conţinutul basmului său. Datorită lor, naraţiunea este ritmată şi 
mai atrăgătoare. Aventura,întâmplarea, epicul sunt, desigur, acelea care susţin edificiul 
basmului. Schema epică dominată de o logică narativă infailibilă dă basmului stabilitate, ajută la 
transmiterea şi conservarea lui şi atrage, ca orice lucru bine cunoscut, asumat, atenţia 
ascultătorilor, dornici să verifice ceea ce ştiu şi să afle ceva nou. Căci basmul se dovedeşte a fi 
ademenitor acea combinaţie de vechi şi nou, de deja-vu şi inedit, de schematism şi libertate 
nebănuită, care îi asigură perenitatea, eternitatea chiar. 

„Esteticeşte, stereotipia ne lămureşte asupra originalității. În nici un caz aceasta nu este 
de ordin schematic. Accidentul constituie în basm esenţa. Aşezarea în timp şi spaţiu, detaliul 
senzorial şi moralconferă fără sforţări a treia dimensiune. Ca şi literatura clasică, basmul este un 


plagiat sincer şi total şi geniul se revelă în arta copiatului.” (Călinescu, G, 1956, p 34). 


Formula iniţială 


Adeseori, formulele iniţiale nu sunt legate de conţinutul basmului şi au scopul de a-l 
transpune pe ascultator în atmosfera feerică a basmului. Ele fac trecerea din planul real în 
planul ireal, de poveste. Formulele iniţiale se pot desfăşura de la forma simplă de atestare 
temporală, ca: „A fost odată ca niciodată”, până la cele mai complicate, care insistă asupra 
veridicităţii, precum: „de n-ar fi, nu s-ar povesti”, invocând anumite mărturii: „Când se potcovea 
mâţa cu coajă de nucă/ Şi mergea la Sfânta rugă,” „Când se potcovea puricele cu nouăzeci şi 
nouă de oca de fier” ; apoi referitoare la existenţele imposibile: „când scria musca pe 
perete”,când avea ursul coadă”, „când făcea plopul pere şi răchita micşunele”, „de când se 
băteau urşii în coadă”, „de când se luau de gât lupii cu mieii de se sărutau, înfrăţindu-se”. 

Contrastul dintre ele indică coordonatele neprecise ale acţiunii, fără să-i ştirbească din 
verosimilitate, căci potrivit versiunii arhaice umorul ce rezultă din aceasta e o modalitate de 
introducere la care primează criteriul estetic. 

Ca dimensiune istorică axială, timpul are semnificaţie permanentă, în vreme ce în basm, 
când nu impietează sau când nu este el însuşi un obiectiv, nu are semnificaţie. Astfel, tot ce 
aduce basmul în materie de timp nu face parte dintr-un sistem filozofic ordonat şi nici nu avem 
certitudinea că face parte dintr-o gândire depăşită de istoria civilizaţiilor, dar în mod sigur 
aceste imagini sunt o veritabilă expresie artistică şi totodată aspriaţia de abrogare a unei 
implacabile legi a vieţii. leşirea din timpul istoric se face în basme din două direcţii diferite: 

- din necesitatea şi în scopul realizării fantasticului; 

- din aspirație sau din nevoia de motivare a acţiunii. 

Formulele iniţiale au rol umoristic cu tendinţa de a creea buna dispoziţie a ascultătorilor şi 
de a capta bunăvoința acestora dar şi rolul de a plasa acţiunea într-un timp neverosimil, adică 
imposibil pentru logica raţiunii obişnuite, într-un timp neprecizat, vag şi, în acelaşi timp, 
îndepărtat. Curgerea lui are alte ritmuri decât cele logice, sunt posibile întoarceri în trecut, 
opriri ale prezentului, trăiri în viitor. În acelaşi timp, formulele iniţiale sau introductive au rolul 


de a-l desprinde pe cititor din logica realului şi a-l purta în lumea irealului, trezindu-i interesul şi 


menţinându-i trează atenţia. Prin tenta ironică, des întâlnită în formulele iniţiale, se sugerează 
că lumea ficţiunii este de scurtă durată şi nu este obligat să-l creadă pe povestitor. 

În basmul popular, incipitul este compus din patru secvenţe: prima, “A fost odată”, 
sugerează ideea că întâmplările prezentate s-au petrecut în realitate, a doua, “ca niciodată”, 
evidenţiază unicitatea acestora, a treia secvenţă, “că de n-ar fi”, accentuează caracterul real al 
întâmplărilor, iar a patra secvenţă, “nu s-ar povesti”, accentuează caracterul fabulos al cadrului 
temporal. 

Cu totul sporadic, formulele iniţiale încearcă localizarea vagă a acţiunii lipsind, de obicei, 
referirile la timpul ipotetic: „A fost într-un sat, într-o tara un bogătaş mare”, „A fost odata într-o 


pustie mare un pustnic” (Georgeta Munteanu et al, 1972, p.12) 


Formula mediană 


Ovidiu Bârlea afirma că formula mediană în comparaţie cu cea iniţială şi cea finală e mai 
săracă în formă, ea reducându-se de fapt la un singur tip care are funcţia de a solocita sau de a 
verifica atenţia ascultătorilor. De aceea, formula mediană nu apare constant în basm, fiind 
folosită de autor numai atunci când autorul dă semne de oboseală. Aceste formule externe 
urmăresc trezirea curiozităţii ascultătorului care verifică atenţia acestora prin formulele de 
trecere: „Eheee, taică, din poveste, înainte muuult mai este...!” 

Principalele momente ale acţiunii sunt marcate astfel de formule mediane, care arată, o 
idee de timp hiperbolică, conformă cu structura fabuloasă: se arată durata luptelor, a faptelor 
eroice întreprinse în lumea basmelor. În acelaşi timp, formulele mediane menţin discursul 
narativ, făcând conexiunea între secvențele narative, arătând durata, continuitatea, deplasarea 
fără sfârşit. Formula mediană este cea mai simplă, atestată în repertoriul nostru într-o singură 
formă. Ea subliniază principalele momente ale acţiunii, pentru că apare atunci când eroul 
pleacă, schimbând în felul acesta schema acţiunii, de obicei la începutul unui episod sau motiv. 

Formula mediană consta în două părţi: cea dintâi sugerează lungimea enormă a spaţiului 
parcurs de erou: „Apăi s-a dus multă lume-mpărăţie/ Ca Dumnezeu să ne ţie” (Georgeta 


Munteanu et al, 1972, p.12). În a doua parte, formula anunţă că naraţiunea este lungă: „că 


1: 


cuvântul din poveste, înaine mult mai este...”, „Că de-aici mai lungă şi mai frumoasă este 
(Georgeta Munteanu et al, 1972, p.12).Tot în formula mediană, pe alocuri se subliniază şi 
folosul celor ce vor fi atenţi „Cine-o asculta/ bine-o-a-nvată”. 

Uneori, formula mediana arată o nouă peripeţie: „Un tăciune şi-un cărbune, spune 
poveste, spune”, sau ilustreaza calea lungă pe care trebuie să o străbată eroul: „Şi merseră cu 
totii, merseră ca şi cuvântul din poveste, ca înainte mult mai este”. 

Alteori, formula mediană scoate în relief greutatea unei lupte sau îndârjirea în lupta: „Se 
luptară, se luptară, zi de vară, până-n seara” (Georgeta Munteanu et al, 1972, p.12). 

Formulele mediane în basmele culte sunt mai numeroase şi mai evoluate decât în basmul 
popular, uneori constituindu-se în adevărate fraze ritmatice; ele au rolul de a realiza trecerea 


de la o secvenţă narativă la alta şi de a întreţine suspansul sau curiozitatea cititorului. 


Formula finală 


Formulele finale sunt mai variate şi mai complexe. Au rolul de a-l readuce pe ascultător 
din lumea fantasticului, din lumea prezentată alegoric, în lumea realităţii. Uneori, sunt alcătuite 
din doua părţi, formula finală propriu-zisă şi formula prefinală, cu profil umoristic şi bine 
reliefat, în cadrul cărora se descrie prezenţa povestitorului la nunta protagoniştilor, de la simpla 
atestare: „Şi-am fost şi noi la nuntă”, la participarea la ospăț: „Şi-a format nunta cu ea-nainte, 
încât am băut şi-am mâncat, şi-am petrecut, de sunt sătul şi astăzi!”, până la explozia ilarianti: 
„Veniră nişte ţigani şi luară niste câlţi. lo m-am fost ascuns aco' după.soba-mpăratului. Şi băgară 
în tun şi deteră de veselie - tăiară mese, tăiară scaune, toate picioarele le băgară-n oale. Şi 
făcură petrecere mare şi când deteră de puste, pe mine m-or băgat cu câlţii eia aco şi vup! Cu 
mine aici-naintea dus.” (Ovidiu Bârlea, 1976, p. 80) 

Formula prefinală, în multe variante, se încheie cu indicarea sursei basmului: „Da eu i-am 
lăsat pe dânşii acolo bând şi petrecând, şi-am venit şi v-am spus povestea.” (Ovidiu Bârlea, 1976, 


p. 80) 


Cea mai frecventa formula prefinală indica, pe scurt, longevitatea protagoniștilor, ascunsă 
sub aceeaşi formulare contrastantă corespunzatoare celei din formula iniţială: „Şi dacă n-or fi 
murit,/ Şi astazi traiesc!” (Ovidiu Bârlea, 1976, p. 80) 

Formula finală propriu-zisă prin care se încheie basmul enumeră feluritele încercări ale 
povestitorului, cea mai cunoscută fiind: „Am încălecat pe-o şea/ Şi v-am spus dumneavoastră 
aşa.”(Ovidiu Barlea, 1966, p. 195). Această formulă este întregită, uneori, prin sistemul 
repetiţiei enumerative, arătându-se cum a încălecat povestitorul pe un fus, cui, roată, coasă, 
lingură, custură ruginoasă, cărbune, nuia, prajină, sau pe unele plante ca: secară, capşună, 
rădăcină, mărăcine, ori pe animale mici precum: găină, rață, cocoşul, viespea: „Am încălecat p- 
un fus/ Şi la dumneavoasta v-am spus/ Şi m-am suit p-un cui/ Şi alta nu-i!”(Ovidiu Bârlea, 1966, 
p. 20). 

Formula finală este caracteristică basmului în general, însă, în opera lui Creangă nota 
umoristică este mai accentuată: „Şi eram şi eu acolo de faţă, şi-ndată după aceea am încălecat 
iute pe o şea ş-am venit de v-am spus povestea aşa, ş-am încălecat pe-o roată şi v-am spus gătia 
toată”, „Şi unde n-am încălecat şi pe-o căpşună şi v-am spus, oameni buni, o mare şi gogonată 
minciună!”(lon Creanga, 1972, p.23). 

Regional, se mai întâlnesc şi alte formule finale, care au însă o frecvenţă redusă. Astfel, în 
Moldova Nordică se insisită asupra nunţii: „Ş-o rămas bând şi mâncând,/ Şi chef domnului 
făcând.” În Muntenia, formula finală se încheie, uneori, cu solicitarea unor recompense, 
precum: „Apoi i-am lăsat bând şi petrecând, şi-am venit la dumneavoastra călare pe-o roata şi 
v-am spus-o toată. Plătiţi-mi-o!”. Aceasta formulă este asemanatoare formulei finale a 
baladelor din Muntenia şi Oltenia prin care lăutarul cere „să-şi ude gura”, „să capete câte-o 
para”, etc.(Ovidiu Bârlea, 1976, p. 80- 81) 

De asemenea, în Muntenia subcarpatică şi în Transilvania sudică, formula finală indică în 
chip glumeţ sursa basmului, care în fond nu aduce nici o precizie: „Şi unde am auzit-o, v-am 
povestit-o”, sau „De unde am auzit-o, de acolo v-am povestit-o.”(Ovidiu Bârlea, 1966, p. 256) 

În Bihor, formula finală invită la corectarea povestitorului: „Cine-o şti mai lungă/ Marga s- 
o ajungă”, formula care, uneori, este dezvoltata, astfel: „Cine şti mai lungă, marga s-ajungă/ 


Cine şti mai lată, marga s-o întreacă!” (Ovidiu Bârlea, , 1976, p. 80- 81) 


Finalul basmului este marcat prin aceste formule finale în scopul de a-l readuce pe cititor 
din planul ficţiunii în cel real, din lumea fantasticului la realitate, prin modalităţi multiple: ironie, 
glumă, parodie etc. Finalul basmului readuce echilibrul şi anunţă răsplătirea eroului. În basmul 
popular, de exemplu, formula finală “şi-am încălecat pe-o şa şi v-am spus povestea-aşa, şi-am 
încălecat pe-o căpşună şi v-am spus o mare şi gogonată minciună” scoate cititorul din 
metarealitate, dar dezvăluie caracterul ficțional al întâmplărilor şi intră în relaţie de opoziţie cu 
intenţia din formula iniţială. Finalul basmului cult “Povestea lui Harap-Alb”: „Cine se duce acolo 
bea şi mănâncă. lar pe la noi cine are bani bea şi mănâncă, iar cine nu, se uită şi rabdă” 
construieşte opoziţia dintre lumea ficţiunii, o lume ideală, numită prin adverbul „acolo”, în care 
nu există convenţii sociale, şi lumea reală, în care basmul creează diferenţele dintre cei care 
„beau şi mănâncă” şi cei care „rabdă”. Relaţia de simetrie dintre incipit şi final are rolul de a 
accentua caracterul ideal al lumii fabuloase în care se petrece acţiunea şi de a introduce, 
respectiv de a-l scoate pe cititor din metarealitate. Cele două secvenţe conturează cadrul în 
care se va desfăşura acţiunea, iar naratorul nu pare a face parte din acest univers. Pe deo 
parte, el îşi manifestă incertitudinea (în incipit), iar pe de altă parte, se dezice de acesta, prin 
adverbul „acolo”, el aparţinând lumii reale pe care şi-o asumă: „pe la noi”. 

„Plurifuncţionalitatea formulelor poate fi definită contextual prin  nuanţarea 
semnificaţiilor, însă rămâne fundamental sensul estetic, deoarece, prin structura lor paradoxală 
formele iniţiale, mediane şi finale susţin fascinația declanşată a fantasticulului, fac periodic 
prezentă conştiinţa universului imaginar în care ne-am instalat şi pe care îl părăsim cu părere de 


rău” spunea în prefața cărţii „Poveştile lui Făt-Frumos — Basme fantastice” Valeriu Filimon. 


Instrumentele magice 


Basmul este o naraţiune în care realul, straniul, fantasticul şi fabulosul se îmbină 
armonios. Pornind pe drumul anevoios al devenirii, eroul pătrunde într-un spaţiu magic şi aici 
întâlneşte personaje miraculoase care sunt înzestrate cu puteri supranaturale. Aceste personaje 
specifice lumii poveştilor, fie îi dăruiesc obiecte fermecate, ajutându-l astfel să treacă probele 


ritualului de iniţiere, fie încearcă, prin intermediul uneltelor sau al fiinţelor magice, să-l 


împiedice să-şi îndeplinească misiunea. Obiectele şi fiinţele supranaturale sunt utilizate atât de 
personajele pozitive, cât şi de cele negative. Referindu-se la rolul acestora, G. Călinescu în 
“Estetica basmului” spunea că atunci „când un erou nu poate ieşi din impas pe căi naturale sau 
prin puteri inerente fiinţei lui recurge la obiectele năzdrăvane. [...] Fiinţele şi obiectele 
năzdrăvane nu sunt atât dovezi de credinţă în forţele supranaturale, cât mijloace de satisfacere 
ale unei necesităţi legitime printr-o soluţie de imaginaţie.” 

În linii generale, istoricul ajutoarelor năzdrăvane poate fi împărţit în trei etape sau trei 
verigi: 

— prima verigă o constituie dobândirea ajutorului năzdrăvan în timpul iniţierii; 

— a doua verigă o constituie dobândirea ajutorului năzdrăvan de către iniţiat; 

— a treia verigă, dobândirea aceluiaşi ajutor năzdrăvan de către cel mort, în lumea de 
dincolo de mormânt. 

Cele trei etape nu se succed în mod mecanic una după alta. Ele sunt jaloane de orientare 
indicând direcţia evoluţiei. În timpul cât dura ritul iniţierii, tânărul se transforma în propriul său 
ajutor năzdrăvan. Există o corelaţie între ajutorul năzdrăvan din basm şi instituţia iniţierii. 
Ajutorul năzdrăvan are o natură zoomorfă. În ritul iniţierii erau incluse dansuri pentru care 
oamenii îmbrăcau diferite piei de animale: bivoli, urşi, lebede, lupi, etc. Capetele acestor 
animale slujeau ca măşti şi ele simbolizau transformarea omului în animal. Capacitatea de a se 
transforma în animal era transmisă neofiţilor de către strămoşi, de către membrii mai vârstnici 
ai unui trib executanţii ritului iniţierii. Prin cântece şi dansuri, iniţiaţii îşi chemau ajutorul 
năzdăvan. Basmul nu a păstrat nici cântecele nici dansul, ci le-a înlocuit cu o formulă magică. 

În stadiul anterior etapei iniţierii nu există încă feluritele funcţii care sunt specifice 
ajutorului năzdrăvan, lipseşte în speţă caracterul lui de intermediar între cele două lumi. Nu 
exită nici ajutoare năzdrăvane, antropomorfe şi nici invizibile. Cea mai arhaică formă de 
stăpânire a ajutoarelor năzdrăvane o constituie capacitatea individului de a se transforma în 
propriul său totem, sau în propriul său ajutor năzdrăvan. Acolo unde nu a existat (sau poate nu 
mai există iniţiere) fiecare îşi procură în mod individual un ajutor năzdrăvan. 

Instrumentele magice întâlnite în basme sunt foarte diferite. Nu există vreun obiect care 


să nu poată figura în basm ca unealtă năzdrăvană. În categoria lor intră diferite obiecte (căciula, 


cămaşa, cizmele, brâul), obiecte de podoabă (inelele, acele), unelte şi arme (paloşul, ghioaga, 
toiagul, arcul), diferite vase (butoaie), desagi, saci, părţi din corpul unui animal (părul, penele, 
dinţii, inima, ouăle), instrumente muzicale (fluierele, cornurile, viorile), diferite obiecte de uz 
comun (amnarul, ştergarele, periile, covoarele, oglinzile, cărţile), băuturi (apa, licoarea), 
diversele fructe şi poame. Cel mai bun mod de a studia uneltele năzdrăvane nu este acela de a 
fi studiate după funcţiile ce le revin ci, după comunitatea lor de origine. Prezenţa elementului 
miraculos reprezintă una din caracteristicile basmului. „Genul miraculosului este, în general, 
relaţionat cu basmul; [...] evenimentele supranaturale nu provoacă aici câtuşi de puţin 
mirarea.”(Tzvetan Todorov, 1973, p. 73) 

Nu se poate spune că uneltele năzdrăvane sunt numai înrudite morfologic cu ajutoarele 
năzdrăvane, sorgintea lor este una şi aceeaşi. Numeroase unelte năzdrăvane constituie ca atare 
o parte din trupul unui animal: blăniţe, fire de păr, dinţi, colţi, etc. În momentul iniţierii, tinerii 
dobăndeau puteri asupra animalelor, exprimate — sub raportul aparenţei — prin aceea că li se 
dădea o parte din animalul respectiv. De aici înainte, tânărul o purta cu sine într-un săculeţ, o 
mânca, sau era introdusă în corpul omului prin frecare. Basmul a păstrat cu toată claritatea 
sensul unui asemenea dar: firele de păr din coada calului îl fac pe posesor să-i fie stăpân. 

În “Povestea lui Harap-Alb” instrumentele magice sunt foarte variate: plante, obiecte ale 
fiinţelor mitologice, substanţe fermecate. Cea care îl îndrumă pe erou şi îi dezvăluie puterea 
instrumentelor supranaturale este Sfânta Duminică, personaj mitologic care îi ajută doar pe cei 
care merită. Înainte de a porni pe drumul devenirii, ea îl sfătuieşte pe fiul de crai să ceară tatălui 
său calul, hainele şi armele acestuia din tinereţe. Calul este unul din ajutoarele năzdrăvane ale 
eroului de basm, iar hainele şi armele sunt obiecte magice. Aparţinând craiului, deci unui iniţiat, 
pentru că fiecare conducător era considerat a fi un om ales, aceste obiecte fermecate aveau 
puteri miraculoase. Hainele din tinereţe ale tatălui său erau veştmintele cu care aceste devenise 
împărat, aşadar putem să le considerăm ca fiind sacre. Îmbrăcând aceste veştminte, fiul de crai 
„Îşi recunoaşte adevăratul eu, cel esenţial, de dincolo de aparențele înşelătoare”(Jean 
Chevalier, Alain Gheerbrant, 1995, vol. 3, p. 446.), şi anticipează parcurgerea drumului inițiatic. 


Armele erau indispensabile oricărui erou plecat la drum şi simbolizează curajul, dar şi 


dificultatea călătoriei. Înzestrat cu armele şi hainele tatălui său, fiul de crai preia puterile magice 
care l-au ajutat pe crai să devină conducător. 

Sfânta Duminică transformată în cerşetoare îl învaţă pe erou cum să-şi aleagă calul: el 
trebuie să îl ia pe cel care va mânca din tava cu jeratic, este simbolul focului mocnit, al puterii 
unuia din elementele primordiale. Mâncându-l, calul ia din forţa purificatoare şi regeneratoare 
a focului, eliberându-se din vechiul trup şi dobândind puterea elementului. 

Cea care l-a ajutat pe fiul de crai să se pregătească pentru ritualul iniţierii, îl va ajuta să 
treacă şi primele două probe, dăruindu-i, pentru prima încercare, o fiertură magică şi două 
obiecte fermecate, pentru cea de a doua. Sfânta Duminică îi prepară lui Harap-Alb o licoare 
miraculoasă, făcută din „somnoroasă”, plantă cu proprietăţi somnifere, lapte dulce şi miere. 
Laptele şi mierea sunt două alimente ce au un efect curativ, purificator. Fiertura reprezintă una 
din poţiunile magice cu ajutorul cărora eroii pot să îşi învingă adversarii. Licoarea fermecată 
este un element adjuvant, fiul de crai trecând astfel proba vegetalului. Pentru a îndeplini ce-a 
de-a doua sarcină a Spânului, donatoarea sa înzestrată cu puteri supranaturale, îi dă lui Harap- 
Alb un obrăzar şi sabia lui Statu-Palmă-Barbă-Cot. Obrăzarul este o mască magică ce se punea 
peste feţele morţilor. Masca are rolul de a-l proteja pe erou de raza ucigaşă a cerbului. Fiind un 
obiect utilizat la înmormântări, puterea ucigaşă a cerbului nu mai avea efect deoarece 
personajul era deja „mort”. Sabia, celălalt obiect fermecat utilizat de protagonistul basmului 
Povestea lui Harap-Alb , nu este una obişnuită, ci sabia lui Statu-Palmă-Barbă-Cot, personaj 
mitologic ce are putere asupra lumii animalelor şi deţine cunoştinţe profetice. Oferindu-i arma 
sa fermecată, Sfânta Duminică îl înzestrează pe erou cu puterea magică a acestuia. 
Instrumentul poate fi considerat şi o armă rituală, asemenea celei din timpurile străvechi cu 
care se făceau sacrificiile. 

Trecând simbolic proba la care în supune fata Împăratului Roş, prin intermediul calului 
său, Harap-Alb dobândeşte alte instrumente magice: smicele de măr dulce şi apă vie şi apă 
moartă, toate fiind aduse de pe celălalt tărâm, din lumea de dincolo. Smicelele de măr sunt 
considerate a avea puteri asupra morţii. Mărul este Arborele Vieţii, al nemuririi şi tinereţii 
eterne. Apa vie şi apa moartă sunt două elemente magice prin care deţinătorul lor are puteri 


asupra vieţii şi a morţii. Apa moartă are rolul de a-l ucide definitiv pe cel care o bea, iar prin 


puterea curativă a apei vii, cel care o foloseşte se reîntoarce din lumea de dincolo, din lumea 
morţilor. Cu ajutorul acestor trei elemente magice, Harap-Alb se eliberează de jurământul făcut 
Spânului; robul alb moare şi, cu ajutorul smicelelor de măr dulce, a apei moarte şi a apei vii, fiul 
de crai reînvie; murind novicele, învie iniţiatul. 

În alte basme, există felurite alte personaje sau obiecte înzestrate cu o iscusinţă sau puteri 
neobişnuite şi care alcătuiesc o categorie distinctă de ajutoare năzdrăvane. Rolul lor este 
adeseori jucat de câţiva fraţi înzestrați fiecare cu câte o pricepere nemaiîntâlnită. Alteori acelaşi 
rol îl joacă nişte voinici întâlniți în cale care se deosebesc printr-o înfăţişare şi prin calităţi cu 
totul ieşite din comun. Numărul acestora este foarte mare şi se pare că există patruzeci de 
nume desemnând asemenea personaje. Unul din aceste personaje este Gerilă, care este 
stăpânul frigului şi al gerului şi care este duşman omului. Un alt personaj Usânea. Dacă Gerilă 
este o forţă personificată a naturii atunci, Usânea este o unealtă personificată. Usânea este 
stăpânul râului şi al peştilor, o divinitate care dăruieşte oamenilor ape bogate în peşti şi le 
aduce noroc la pescuit. El nu joacă nici un rol în basm fiind o figură episodică, ce apare uneori în 
rolul de ajutor năzdrăvan, facilitându-i eroului trecerea peste o apă într-o altă împărăție. Eroul 
trece apa pe mustăţile lui. În alte cazuri eroul trece râul pe spinarea unui peşte uriaş. Usânea 
are un frate care de obicei se numeşte Gorânea, Vertogor sau Gorânici (echivalentul lui 
românesc este Sfarmă-Piatră). El este spiritul munţilor. El nu joacă un rol bine definit: uneori îl 
scapă pe erou de urmăritori, alteori joacă rolul falsului erou, ori al fratelui mai mare care îl 
trădează pe fratele mai mic. El este însă subordonat eroului chiar în cazurile în care joacă rolul 
impostorului. Eroul de basm este un atotputernic şaman căruia i se supun stăpânul vremii, 
stăpânul răurilor şi peştilor, al munţilor şi pădurilor. Aşa cum se întâmplă şi cu toate celelalte 
ajutoare năzdrăvane, Sfarmă-Piatră este întâlnit întâmplător de erou. 

Dintre armele arhaice, buzduganul, paloşul, mai puţin sabia, sulița, arcul sunt cele 
obişnuite. Astfel, năzdrăvan este buzduganul, căci toţi zmeii din basme au buzdugane. Acestea 
sunt aruncate cale de un conac şi lovesc în uşă, în masă şi se pun singure în cui (“Prâslea cel 
voinic şi merele de aur”) sau bat de trei ori în poartă şi se aşază singure în cui (“Spaima 
zmeilor”). În basmul “Serilă, Murgilă şi Zorilă”, cei trei întâlnesc una din fetele de împărat la o 


fântână, scoțând apă cu vadra. Puterea zmeului e în buzduganul pe care îl aruncă de la trei mile. 


Acesta izbeşte de trei ori în poartă, se bagă în casă, se învârte de trei ori şi se pune în cui. În 
basmul “George cel viteaz” (P. Ispirescu), Gheorghe îşi fabrică singur, mai întâi, o sabie, care se 
rupe în două când loveşte într-un singur drug de fier, şi apoi, un buzdugan, care aruncat în slava 
cerului, căzând în jos, se turteşte. 

Dar nu întotdeauna o armă îşi păstrează funcţia originară. Astfel, un fecior de împărat are 
un paloş, găsit într-o groapă, a cărui proprietate este de împietrit. Cu acest paloş el împietreşte 
oşti întregi. Feciorul Împăratului Roşu i-l fură, dar îl recapătă printr-un şiretlic (“Balaurul cu 
douăsprezece capete”). 

La vânătoare, rolul principal nu revine uneltelor — săgeți, plase, laţuri, capcane — ci puterii 
magice, priceperii de a atrage animalele. Dacă animalul era ucis, lucrul nu se datora faptului că 
arcaşul era îndemânatic sau că săgeata lui era bună, ci faptului că vânătorul cunoştea 
descântecul care să aducă vânatul în bătaia arcului său, că el avea asupra animalului o putere 
magică, materializată într-o pungă cu fire de păr şi câte altele. În perioada respectivă, funcţia 
uneltei este considerată drep un element de importanţă secundară. Puşca este foarte folosită în 
basm, realizată nu din industria curentă, ci mai ales primită de la Dumnezeu, şi posedând puteri 
excepţionale. Astfel, lui Urmă-galbină, pe lângă paloş, Dumnezeu şi Sfântul Petru îi dăruiesc o 
puşcă (“Urmă-galbină şi Pipăruş Pătru”) sau fetei-fecior, Împăratul Roşu îi dă o puşcă ce 
împuşcă la patru mile de loc în pătrat (“Din fată-fecior”)(George Călinescu, 1956, p. 131.) 

O problemă în basm, unde distanţele între eroi sunt adesea incomensurabile, este 
comunicarea reciprocă a ştirilor bune sau rele. Instrumentul cel mai la îndemână se dovedeşte 
mereu năframa sau batista. Busuioc îi dă lui Siminoc o batistă şi cu mesajul că dacă pe aceasta 
apar trei picături de sânge, atunci înseamnă că el a murit (“Luceafărul de zioa şi luceafărul de 
noapte”). La fel, Greuceanu şi fratele său îşi dau câte o basma pentru ca fiecare să ştie despre 
situaţia celuilalt în caz de lupte (“Greuceanu”). 

Există obiecte cu ajutorul cărora pot fi chemate spiritele. În această categorie de obiecte 
figurează atât cele de origine organică (părul de cal), cât şi uneltele (măciuca) şi o serie întreagă 
de alte obiecte (inelul), etc. Aceste cazuri sunt revelatoare în privinţa felului în care erau 
concepute pe vremuri obiectele, lucrurile şi mai cu seamă uneltele. În ele trăieşte o forţă care 


constituie o noţiune abstractă. Nici limba, nici gândirea acelei epoci nu dispun de mijloacele 


necesare pentru a exprima noţiunea de putere, ceea ce nu împiedică desfăşurarea procesului 
de abstactizare cu deosebire că noţiunea abstrasă este încorporată într-o fiinţă vie sau este 
reprezentată de ea. Lucrul acesta este dovedit de firele de păr care cheamă calul. Acestă putere 
este specifică animalului în întregul său şi tuturor părţilor lui alcătuitoare. În păr se ascunde 
aceeaşi putere pe care o aflăm în animalul luat în întregul său, cu alte cuvinte calul există în firul 
de păr, la fel cum întregul animal este prezent în oasele lui. Reprezentarea puterii prin 
intermediul unei făpturi invizibile constituie un pas înainte către cristalizarea noţiuni de forţă, 
adică spre dispariţia imagini şi înlocuirea ei prin noţiune. Aşa apar cu valoare de concept inelul 
şi celelalte obiecte din care poate fi chemat spiritul. Puterea a fost desprinsă de obiectul cu care 
fusese cuplată inţial şi este atribuită din nou unui obiect, de această dată un obiect oarecare, 
care nu prezintă sub raport exterior nici unul din indiciile ei. 

Toate aceste instrumente ce au efecte magice devin în basm adevărate daruri cu rol 
malefic sau benefic, în funcţie de utilizarea lor. Prezenţa acestor elemente supranaturale nu îi 
surprinde pe ascultători. „Basmul a schimbat vechea opoziţie dintre obişnuit şi miraculos cu 
opoziţia dintre real şi fantastic. Minunile, când nu mai sunt crezute, devin întâmplări 


fantastice” (Nicolae Manolescu, 1984, p. 145). 


7.6. Valoarea educativ- formativă a basmelor 


Cu greu ne-am putea imagina o copilărie fără fata moşului cea cuminte, Harap-Alb, Făt- 
Frumos, Prâslea cel voinic sau Ileana Cosânzeana. Sentimentele şi emoţiile copiilor în curs de 
încolţire se hrănesc la vârsta copilăriei cu ele pentru a asigura o creştere puternică şi sănătoasă. 
Viaţa acestor personaje pare la vârsta copilăriei mai reală decât gesturile rigide ale oamenilor; 
ceea ce ele suferă, doresc sau realizează are mai mult sens decât seriozitatea artificială pe care 
adulţii încearcă să o confere faptelor cotidiene. Tocmai personajele din basm ar putea să îi 
înveţe pe copii să descopere comoara de aur din propriul suflet. Prin ele, copiii pot deveni 
conştienţi, presimţindu-le, de suferinţele vieţii şi de desfăşurarea destinului. Prin ele pot 
înţelege că fidelitatea înfrumuseţează sufletul, că puritatea este fericirea maximă şi că 


strălucirea ei cea mai intimă începe să se dezvăluie abia în sărăcie. 


Cei ce se ocupă de copii resimt cât de profunde sunt impresiile obţinute din vechile basme 
pentru dezvoltarea etică, morală, sufletească a copilului. Acestea nu pot fi înlocuite cu nimic 
altceva. Procesul de educare morală cuprinde două aspecte: formarea conştiinţei morale 
(literatura pentru copii, mass-media) şi a conduitei morale. 

a) Conştiinţa morală cuprinde atât componente intelectuale: reprezentări şi noţiuni 
(cunoştinţe morale), cât şi componente afective: convingeri, sentimente, atitudini. În procesul 
instructiv-educativ cerinţele morale sunt asimilate treptat de către copii. Ideală este 
cristalizarea lor în trăsături pozitive de caracter care să exprime atitudinea copilului faţă de 
ceilalţi (societate), faţă de natură şi totodată să se transforme în însuşiri morale superioare cum 
ar fi: atitudinea faţă de colegi, sentimental de dragoste faţă de cei ce muncesc, simţul de 
răspundere, exigenţa faţă de propria persoană. 

b) Conduita morală. Între conştiinţa morală şi conduita morală a şcolarilor sunt relaţii de 
interdependenţă generate pe de o parte, de problema gândirii şi aspectul ei concret şi, pe de 
altă parte, de capacitatea de înţelegere. Datorită slabei intuiţii de diferenţiere copiii înţeleg 
difuz şi nediferenţiat o serie de noţiuni. Uneori noţiunile morale sunt însuşite fragmentar, 
nesistematic, difuz şi, dacă nu sunt explicate corespunzător, chiar greşit, întâlnindu-se 
fenomenul diferenţierii parţiale şi al generalizării unilaterale a însuşirilor morale. Numai făcând 
cunoştinţă cu situaţii noi, cu obiecte şi fenomene care să-i atragă atenţia, copilul va căpăta 
reprezentări clare despre bine şi rău, cinste-necinste, adevăr-minciună. După ce copiii vor 
asculta şi înţelege mesajul poveștii „Capra cu trei iezi”, de exemplu, ei fac distincţie între forţele 
răului şi ale binelui, iar povestindu-li-se „Fata babei şi fata moşneagului”, ei vor cunoaşte ce 
înseamnă cinstea-necinstea, munca-lenevia sau în povestirea „,Puiul” de Al. Brătescu-Voineşti 
despre disciplină, ascultare şi neascultare sau ignorarea sfaturilor celor maturi. 

Basmele dispun de un nesecat izvor de exemple pe care le putem oferi copiilor în anii de 
formare. Fiind presărate şi cu o gamă variată de proverbe şi zicători, basmele contribuie activ la 
delimitarea trăsăturilor negative de voinţă şi caracter: încăpăţinare, laşitate, lenea, lăcomia, 
minciuna, necinstea etc. Tot basmele constituie o sursă inepuizabilă de exemple frumoase de 
comportare oglindite în mici antiteze între eroi, ne oferă consecinţele ascultării sau neascultării, 


vredniciei sau lenei, adevărului sau minciunii, ne prezintă trăsături pozitive ale unor eroi: vitejia, 


curajul, prietenia, sinceritatea, stăpânirea de sine, dar şi trăsăturile nedemne şi condamnabile 
ale altor eroi: viclenia, zgârcenia, lăcomia, îngâmfarea ş.a. 

Corespunzând setei nepotolite de cunoaştere a copilului aflat la vârsta „,de-ce-urilor”, 
basmele sunt uşor asimilate de aceştia. Dacă avem în vedere spiritul de imitație al copilului, 
capacitatea slabă de selecţie şi discernământ a modelelor pe care le imită, înţelegem 
necesitatea de a selecta aspectele comportamentale oferite de literatură, de a găsi forme în 
care să le oferim şi posibilitatea de a le analiza. Copilul de grădiniţă apreciază că o faptă este 
bună sau rea, dreaptă sau nedreaptă, cinstită sau necinstită, după experienţa pe care o are, 
după cum l-au învăţat s-o aprecieze cei implicaţi direct în educarea lui. 

Conţinutul poveştilor şi basmelor îl transpune într-o lume mirifică, îi cultivă fantezia, 
visarea. Literatura în general, dar mai cu seamă literatura artistică concepută ca adevărata artă 
a cuvântului, cu un limbaj şi o construcţie proprie, de a crea un univers, o experienţă paralelă cu 
lumea dată a realităţii şi indirect, o reflectare a acesteia reprezintă filonul din care-şi trag 
sursele atâtea experienţe pe care altfel copilul nu le-ar cunoaşte. 

Ch. Perrault, vorbind despre rolul educativ al povestirilor şi basmelor create pentru copii 
arată cum normele morale simple de bine şi de rău sunt însuşite cu uşurinţă de copii, prin 
exemplul oferit de basme şi poveşti. „Oricât de simple şi de uşoare ar părea aceste povestiri, 
ele nasc, fără îndoială, printre copii dorinţa de a fi asemănători cu cei buni care ajung fericiţi şi, 
în acelaşi timp, se naşte în sufletele lor teama faţă de nenorocirile ce li s-ar putea întâmpla dacă 
i-ar urma pe cei răi. Este de necrezut cu câtă sete privesc aceste inimi pure şi încă necoapte 
morala ascunsă în haina basmului... îi vezi trişti şi disperaţi atâta vreme cât eroul sau eroina 
povestirii sunt în impas şi îndură suferinţe, apoi strigă de bucurie când vine întorsătura fericită 
şi personajele iubite sunt salvate.” (Ilie Stanciu, 1968, p. 44.). 

Lumea basmelor oferită copiilor are o complexitate de personaje şi teme faţă de care 
copilul îşi arată simpatia sau antipatia, de unde îşi recrutează modele etice sau faţă de care îşi 
manifestă repulsia, dezacordul. „Imaginarul pornit din această bucurie de „a face ca”, de a trăi 
o existenţă care nu e a ta, contribuie la treptata dezvoltare a egocentrismului infantil. El îi ajută 


pe copil să-şi descentreze viziunea, să se pună în locul altuia, să se închipuie un alt eu, să 


realizeze perspectiva dualistă de care are nevoie comunicarea interumană.”(Bianca Bratu, 1977, 
p. 15.) 

„Imaginarul capătă astfel - arată B. Bratu - ponderea unui univers al ctitoriilor morale, 
inteligibile pentru copilul ce se regăseşte într-o lume în care virtuţiile sunt răsplătite, iar 
ticăloşiile pedepsite. El trăieşte imaginar acte asemenea eroilor săi preferaţi simțindu-se viteaz, 
deşi se ştie mic şi fricos, încearcă să devină mai curajos”(B. Bratu, 1977, p.30.). Rezultă că 
receptarea fenomenului literar de către copiii de vârstă preşcolară este nu numai posibilă, dar şi 
indicată privind traiectoria afectivă pe care o înscrie. Reflecţiile mesajului etic al literaturii 
asupra comportamentului infantil sunt benefice, influențând conştiinţa morală. 

În abordarea basmelor ca mijloc de educare a copiilor, în prin plan nu se urmăreşte 
aglomerarea memoriei cu povestiri şi basme, ci mai cu seamă dezbaterea mesajului lor etic. 
Basmele îşi găsesc un mare auditoriu în rândurile preşcolarilor tocmai pentru că apelează la 
afectivitatea lor. De multe ori copiii se dovedesc cei mai docili ascultători de literatură. 
Candoarea vârstei le facilitează transpunerea în lumea poveştilor. Ei nu suferă pentru eroul din 
basm, ci se confruntă direct cu el. 

Valoarea educativ- formativă a literaturii pentru copii şi, implicit a basmelor, constă în 
calitatea de a stimula şi dezvolta personalitatea copilului în mod complex (Parsela Vrabie, 
Voloarea instructiv-formativă a literaturii pentru copii, în „Revista Învăţământului Preşcolar” nr. 
1/2, 1995, p.234). 

a) În plan intelectual — educarea diferitelor procese şi însuşiri psihice ale copilului mic 
(senzațiile şi mai ales percepțiile şi reprezentările copiilor se îmbogăţesc). Formarea unor 
reprezentări clare despre obiectele şi fenomenele lumii înconjurătoare contribuie la 
îmbogățirea cunoştinţelor copiilor, dar, şi la o dezvoltare a memoriei şi a gândirii lor; exersând 
astfel memoria, funcţiile ei (întipărire, păstrare şi actualizare) se perfecţionează treptat. Copilul 
este pus în situaţia de a face analiză, sinteză, comparaţie, generalizare, abstractizare şi în felul 
acesta se cultivă o gândire logică, productivă, creatoare. 

b) În plan afectiv — basmul ca artă a cuvântului are menirea de a sensibiliza ascultătorii şi 
cititorii. În sufletul lor se nasc sentimente şi atitudini, se trăiesc emoţii şi trăiri complexe. Dacă 


educatorul ştie să vitalizeze prin povestire sau prin vizualizarea basmelor în teatrul de 


marionete stări sufleteşti variate, de la cele luminoase la cele care determină emoţii profunde, 
de la cele tensionate la cele care relaxează, atunci se densifică, în sufletele celui care ascultă, 
sentimente foarte variate; este un mijloc important pentru a îndruma spre putere de 
concentrare copiii care zburdă de la o impresie la alta. O relaţie corectă cu personajele 
basmelor se obţine abia atunci când copilul cere mereu din nou repovestirea aceloraşi 
întâmplări, după cum cei mici de tot nu se satură să se joace de-a basmul cu Scufiţa Roşie. 
Asemenea personaje pot deveni adeseori însoțitori în viaţă, la fel cu păpuşa pe care mica fetiţă 
o îngrijeşte şi o fardează; cu toate acestea ea o înzestrează — din puterea propriei fantezii — cu 
tot ceea ce împrumută de la o realitate mai înaltă. În fond, dacă cel care povesteşte mai este 
legat cu suficientă putere de sfera adevărului basmului, copilul nu se îndoieşte de adevărul 
interior al celor ce i se spun sau de existenţa eroilor şi eroinelor basmelor. Întrucât în prezent 
multe mame sau educatoare/învăţătoare care povestesc nu mai sunt în stare să trezească acea 
vieţuire intuitivă a adevărului faţă de întâmplările în imagini, copiii zilelor noastre încep foarte 
devreme să adopte o atitudine sceptică faţă de basme. 

Înainte de orice, pentru a dezvoltare sănătoasă a sufletului, este de mare importanţă să se 
opună lumii mecanismelor în care copilul creşte mult prea devreme prin obişnuirea cu lumea 
tehnică şi cu jucăriile devenite, din păcate, tot mai abstracte — maşinale, o intuiţie însufleţită a 
naturii. Căci forţele mai delicate sufleteşti viețuiesc de fapt un şoc la întâlnirea cu activităţile 
fantomatice ale unei lume lipsite de suflet; în faţa acestora ele se retrag intimidate. Însufleţirea 
existenţei poate fi însă obţinută atunci când obişnuim copilul pe căi pline de fantezie cu 
mişcarea şi acţionarea spiritelor din natură: cu omuleţii sârguincioşi ai rădăcinilor din interiorul 
Pământului, cu nimfele tainice ale izvoarelor şi lacurilor din interiorul Pamântului, cu nimfele 
tainice ale izvoarelor şi lacurilor, cu spiritele delicate ale luminii şi florilor, fără de activitatea 
cărora lumea ar fi lipsită de culoare şi miros. 

c) În plan temperamental şi caractereologic — basmul ajută şi stimulează prefigurarea 
multor trăsături distincte ale voinţei şi caracterului. Vârsta preşcolară este o perioadă favorabilă 
educării voinţei şi a trăsăturilor de caracter, deoarece, acum, datorită receptivităţii copilului, 


spiritul de imitație este mai accentuat şi are posibilităţi mari de înregistrare şi asimilare. 


Scopul învăţării în grădiniţă este dezvăluirea, înţelegerea, fixarea şi reproducerea unui 
volum din ce în ce mai mare de cunoştinţe. La începutul perioadei, deşi gândirea logică face 
progrese, se constată totuşi o dificultate în ierarhizarea episoadelor unor povestiri, copilul fiind 
tentat de a povesti, fără să facă deosebire între părţile esenţiale şi cele secundare. Abia mai 
târziu copiii dovedesc că au ajuns să înţeleagă mai bine semnificaţia operei, deosebesc 
esenţialul de secundar, stiu să ierarhizeze mai bine episoadele unei povestiri.(Ilie Stanciu, 1968, 
p. 10.). 

Sfera literaturii pentru copii cuprinde toate operele literare potrivite lor, indiferent dacă 
au fost sau nu scrise pentru ei. Basmul, cu mijloacele lui specifice, a căutat să răspundă setei de 
cunoaştere a copilului. Unii teoreticeni au propus o limitare a tematicii prin excluderea unor 
aspecte tragice ale vieţii. Din această cauză s-au scris mai multe povestiri nesincere, anoste, 
care plictiseau foarte mult copiii. „Nu trebuie să minţim, ci trebuie să arătăm copilului viaţa, aşa 
cum e ...” (George Coşbuc, 1896, p. 6) susţinea George Coşbuc, vorbind despre cărţile scrise 
pentru cei mici. Orice aspect al realităţii poate fi dezvăluit copilului, dar nu prin ceea ce este 
morbid şi inuman, ci prin aceea ce insuflă încrederea în om şi în virtuțile acestuia. În utilizarea 
basmelor nu este necesară o limitare a tematicii, ci un fel anumit de a o prezenta, astfel încât 
umanul să domine. 

În prezent se aduc de pe poziţii pedagogice obiecţii împotriva basmelor populare, obiecţii 
care îşi au originea într-o concepţie afectiv îngustă despre ceea ce ar putea acţiona în sens 
moral sau imoral. Un anumit rol îl joacă şi obiecţia că prin basme copilul ar afla prea multe 
grozăvii, mai ales din felul cum este descrisă în mod drastic pedepsirea răului. Această prudenţă 
temătoare se bazează pe o neînțelegere a extraordinarei expuneri imaginative a legităţilor 
spirituale care este cuprinsă în basme. 

În cuprinsul existenţei lumilor acţionează o justiţie activă, neînduplecată, care ar trebui 
simțită deja de către copil; ea îi apare însă plină de sens doar atunci când persoana care îi 
prezintă basmul ştie să descrie cu acea mare seriozitate care este proprie mersului lumilor şi nu 
contravine în nici un fel binelui şi harului care se revelează din plin în lumea basmului. Aceste 
revelații apar fie sub forma zânelor bune şi a altor fiinţe ajutătoare în viaţă, fie prin felul în care 


eroii şi eroinele basmului îşi găsesc în final atingerea scopului lor prin suferinţe şi situaţii 


încâlcite, sau cum dorurile cele mai profunde ale inimii umane îşi găsesc împlinirea. Copiii 
cărora li se ascunde întotdeauna o parte a realităţii, acea parte întunecată şi îndoielnică, devin 
mai târziu oameni predispuşi la iluzii. 

Adeseori se obiectează basmelor faptul că vrăjitoarele şi vrăjitorii ar umple simţămintele 
copiilor cu teamă. Cauza acestui fapt se află în general însă în dispoziţia sufletească a celor care 
povestesc basmele, a educatorilor, părinţilor, bunicilor. Trebuie expus în mod convingător 
tocmai triumful asupra forţelor întunecate: victoria binelui care se foloseşte de cei cucernici, 
fideli şi puri. 

Stilul epic este genul preferat de copii. Ei sunt atraşi de faptele pe care i le narează 
basmul. Copilul este atras de acest stil datorită curiozităţii aflării faptelor. Sensibilitatea lor 
artistică, se formează treptat şi devine accesibil şi pentru alte modalităţi artistice. Textul literar 
este cel mai fertil mijloc de educare a limbajului, de la formarea deprinderilor de rostire 
corectă, fonetică, la stăpânirea unui vocobular bogat şi la exprimare corectă. 

Copilul îşi exprimă gândurile sale cu multă uşurinţă, însă pus în situaţia să repete o poezie 
sau să povestească o scenă dintr-o poveste, povestire sau basm, el întâmpimă greutăţi în a 
exprima gândurile şi sentimentele altora. Pe măsură ce capătă experienţă de viaţă, creşte 
nivelul reprezentărilor despre obiectele şi fenomenele lumii înconjurătoare, când el ajunge la 
un anumit grad de dezvoltare şi maturizare a structurilor şi însuşirilor psihice această greutate 


de a se exprima dispare treptat. 


Basmul şi dezvoltarea armonioasă a copiilor 


Comunicarea orală este o metodă cardinală în dezvoltarea personalităţii preşcolarilor. 
Limbajul îi conferă copilului preşcolar autonomie şi posibilitatea de a se mişca cu uşurinţa în 
mediul înconjurător. Dobândind încă de la vârsta preşcolară capacitatea de a comunica cu cei 
din jur, de a-şi exprima în mod inteligibil gândurile, ideile, impresiile, copilul îşi formează o bază 


pentru activitatea şcolara şi pentru viaţa socială de mai târziu. 


În procesul instructiv-educativ limbajul reprezintă un mijloc de comunicare, dar şi un 
mijloc de cunoaştere, deoarece prin intermediul lui se transmit cunoştinte şi se lărgeşte 
orizontul copiilor cu noi reprezentări. 

Cu cât îşi însuşeşte mai bine vorbirea, cu atât copilul poate fi educat mai usor. Prin 
intermediul cuvantului educarea lui intelectuala devine posibila. Utilizând limbajul, copilul 
poate să gândească, să analizeze, să compare, să clasifice şi să concluzioneze asupra unor 
probleme ce se cer rezolvate. Astfel îşi dezvoltă gândirea, vocabularul şi modul de exprimare. 
Cunoscând direct şi indirect realitatea înconjurătoare, munca părinţilor şi grija lor pentru ei, 
dragostea cu care sunt înconjurați, se educă la copii anumite trăsături morale. Lumea minunata 
a basmelor şi povestilor, rimele şi expresiile ritmate din acestea îi ajută pe copii să deosebească 
faptele bune de cele rele, sa îşi îmbogăţească vocabularul, dar şi să-şi formeze o conduită 
morală şi estetica. Copiii rețin cu uşurinţă expresiile care le-au plăcut şi i-au impresionat şi încep 
să le folosească în vorbirea curentă. 

În contextul dezvoltării vorbirii preşcolarilor și școlarilor mici, literatura pentru copii are 
deci un rol deosebit de important. Dar pentru a se manifesta liber, copilul trebuie să dispună de 
un volum de cunoştinţe, să stăpânească instrumentele gândirii , să aibă o comportare adecvată, 
să aibă simţul datoriei şi al răspunderii faţă de sine şi faţă de alţii. De exemplu, un copil nu va 
putea să povestească dacă nu are nişte reprezentări clare şi nu stăpâneşte schema unei 
povestiri: începutul, desfăşurarea întâmplărilor într-o anumită succesiune, încheierea. Fiecare 
activitate din grădiniţă îşi are partea ei de contribuţie la dezvoltarea vorbirii copilului. 

Lumea basmului îi dezvoltă copilului capacitatea de a-şi construi şi verbaliza trăirile, 
proiecţiile. În călătoriile imaginare copilul se simte fericit, participând afectiv şi însoţind 
protagoniştii basmelor în tărâmuri fictive. Este necesar să oferim copiilor unele exemple de 
viaţă în mod indirect, prin intermediul basmului, decât un învăţ, o povaţă fără suport intuitiv. 
Copilul aflat la vârsta întrebărilor este satisfăcut cu ajutorul imaginarului din basme şi poveşti 
dândui-se posibilitatea de a-şi da seama că e înconjurat de răspunsuri posibile, imaginarul îi dă 
posibilitatea să trăiască momente asemănătoare eroilor îndrăgiţi, copilul îşi construieşte singur 


canoane, asemeni eroilor din basme, îşi creează obligaţii la care nici adulţii nu gândesc. Lumea 


basmului oferă micilor ascultători o complexitate de personaje şi teme de unde copilul îşi va 
alege modele etice. 

Basmele, prin varietatea de personaje pe care o conţin, prin mirificul peisajelor descrise, 
prin diversele situaţii în care sunt puşi protagoniştii, prin obiectele miraculoase, teleporteaza 
copilul într-o lume plină de culoare, de fantezie, de visare. Aici el poate distruge porţile rigide 
ale realităţii şi poate pătrunde într-o lume ideală, nemarginită, în care totul este posibil. Fie ca îi 
citesc parinţii un basm, fie ca il aude la grădiniţă, emoţiile trăite de copil sunt speciale. El se 
simte protagonist al basmului, trăieşte emoţiile personajelor, râde sau plânge alături de acesta. 
Şi fără să îşi dea seama, fiecare copil este un Făt-Frumos sau o lleană Cosânzeană în devenire, 
căci fiecare parcurge etape de iniţiere, luptă cu zmeii, traversează realitatea în scopul trecerii de 
la imaturitate şi naivitate, la statutul de adult responsabil, raţional. 

În gradiniță și la clasele primare, basmele au un rol foarte important. Copilul, prin 
inocenţa sa se implică total în acţiunea basmului, se dezvoltă afectiv, creşte alături de eroi. Face 
eforturi în a căuta şi a găsi o soluţie de rezolvare a conflictelor prin care trec personajele, 
asociază fapte cu idei, asociază personajelor calitatea de prieten sau duşman. Mereu caută 
răspunsuri, mereu este preocupat de soarta eroului, mereu simte nevoia să intervină, să-l ajute 
pe Făt-Frumos. Pe lângă partea aceasta, afectivă, basmele aduc un foarte mare aport tuturor 
proceselor psihice (gândirea, memoria, imaginaţia şi atenţia), a limbajului sub toate aspectele 
sale, la educaţia morală şi estetică a copiilor. 

Ascultând basmele citite de educatoare/învăţătoare sau de părinţi, copiii fac anumite 
asocieri, comparații, deosebiri, şi îşi fac apariţia mai apoi judecăţile personale asupra faptelor 
(sunt de acord sau dezaprobă atitudinea personajelor). Dacă la început copilul manifestă 
curiozitate faţă de ce va urma, pe parcurs, în urma participării fictive a copilului la desfăşurarea 
basmului, el trece la o fază de meditaţie în care analizează situaţiile şi în cele din urma ia 
atitudine, judecă personajele după faptele lor şi îşi manifestă acordul sau dezacordul faţă de 
aceste aspecte. Datorită stereotipiei basmelor, copilul întâlneşte personaje şi situaţii 
asemănătoare şi astfel îşi formează idei etice generale, care devin cu timpul principii personale 
respectate cu stricteţe în viaţa de viitor adult. Astfel putem să ne dăm seama de importanţa 


formativă a basmelor în viaţa copilului. 


Din perspectivă formativă, conţinutul basmului şi mai ales eroii săi imprimă copiilor 
împlinirea imitativă. La o anumită vârstă basmul ajută la formarea gustului estetic şi dezvoltarea 
limbajului copiilor. Spre sfârşitul copilăriei îşi dau seama că nu există nici balaur, nici zmei, nici 
Făt-Frumos şi recunosc situaţiile şi personajele din basm ca pe o convenţie, deci se produce în 
percepţia lor un proces de „demitizare” a lumii încorporate în basmele pe care le părăsesc 
pentru alte lecturi. În grădiniţă, basmele şi poveştile reprezintă suportul principal al formării 
caracterelor. Nu este lipsită de importanţă nici informaţia despre lumea de altădată pe care o 
transmit basmele şi poveştile. Acestea constituie de multe ori un mijloc plăcut de însuşire a 
cunoştinţelor despre natură şi om şi un procedeu eficient de îmbogăţire a limbajului 
preşcolarilor. Poveştile reprezintă un instrument important în educarea estetică, frumosul din 
literatură contribuind la dezvoltarea gustului estetic al copiilor, în general. 

La grădiniţă, spre exemplu, în cadrul temei Cine sunt/suntem?, din basme precum „Fata 
moşului cea cuminte” (P. Ispirescu) şi „Făt-Frumos cu părul de aur”, copiii pot obţine informaţii 
despre hainele de epocă, putând desfăşura la sectorul „Ştiinţă” jocul „Un cufăr de mistere”. lată 
câteva exemple: fata moşului capătă de la Sfânta Vineri, într-o cutie mică şi necioplită pe care 
şi-o alege singură, mărgăritare, pietre nestemate, mărgele, numai fluturi de aur şi catrenţe de 
mătase”. Frecvent se vorbeşte de hainele şi armele împăratului din tinereţe, fără detalii (P. 
Ispirescu, „Tinerețe fără bătrâneţe şi viaţa fără de moarte”). Zeița care face nuntă cu lon 
Buzdugan se îmbracă însă cu nişte haine „numai de aur” (Fundescu, „lon Buzdugan”). Petru 
Cenuşă vine pe rând înveşmântat cu haine de aramă ca para focului, de argint, de aur, în vreme 
ce craii şi prinții sunt îmbrăcaţi „numai în fir de mătasă”. Deşi simţul somptuozităţii nu se poate 
tăgădui, atenţia naratorului cade asupra materialelor rare şi scumpe, metale (aramă, argint, 
aur), pietre preţioase. Un împărat, un zmeu, o zână sunt recunoscuţi prin bogăţia metalică şi 
lapidară neînchipuită. E drept că amănuntele vestimentare se dau foarte puţin în basme, dar 
totuşi aceastea există şi pot constitui punctul de plecare pentru numeroase discuţii copil — 
părinte sau copil — educator. 

În cadrul temei Când, cum şi de ce se întâmplă?, poveşti şi basme precum „Prâslea cel 
voinic şi merele de aur”, „,Greuceanu”, „Aleodor-împărat”, „Lupul cel năzdrăvan şi Făt- 


Frumos”pot oferi copiilor date despre viaţa păsărilor (vultur, corb, împărăţia păsărilor) şi 


animalelor (împărăţia peştilor, a broaştelor, a racilor; ţara şoarecilor, a şobolanilor, a râmelor; 
împărăţia fiarelor pădurilor cu urşi, vulpi, lupi; alte vieţuitoare: leul, porcul, cerbul, porumbelul, 
rață, tăune, ţânţar etc.) şi despre diferitele medii de viaţă. 

Basmele şi poveştile au un rol important în dezvoltarea limbajului sub aspect gramatical, 
fonetic şi lexical. Ascultând poveşti, copiii descoperă expresii şi cuvinte noi, pe care şi le 
însuşesc. Pronunţă, deasemenea, sunete, utilizează vorbirea dialogată, povestesc şi 
repovestesc. Plecând de la poveşti, educatoarele/învăţătoarele desfăşoară o serie de jocuri 
exerciţiu cu scopul pronunțării corecte a sunetelor, pentru exersarea vorbirii dialogate sau 
pentru dezvoltarea unei exprimări orale corecte. Jocurile Oglinda fermecată, Căsuţa poveştilor 
sau În lumea poveştilor verifică însuşirea corectă conţinutului unor poveşti, dar oferă şi prilejul 
vorbirii dialogate, posibilitatea de-a formula propoziţii corecte gramatical, utilizarea sinonimiei, 
antonimiei, omonimiei, etc. 

Domeniul Om şi Societate (DOS), are ca obiective de referinţă cunoaşterea şi 
respectarea de către copii a normelor necesare integrării în viaţa socială, respectarea regulilor 
de securitate personală, manifestarea unor relaţii de prietenie, toleranţă, armonie cu colegii, 
adaptarea comportamentului propriu la cerinţele grupului în care trăieşte, descrierea şi 
identificarea elementelor locale specifice ţării noastre şi a zonei în care locuiesc. 

Basmele şi poveştile au un rol important în formarea viitorilor „oameni mari”. Ascultând 
poveşti preşcolarii cunosc şi îşi însuşesc noţiuni, convingeri şi sentimente morale, se raportează 
la personajele pozitive şi dezaprobă comportamente negative. Astfel, pentru ca preşcolarii să 
înţeleagă ce înseamnă bunătatea, prietenia, hărnicia şi pentru a înlătura răutatea, duşmănia, 
lenea, le putem povesti basme precum „Fata babei şi fata moşneagului” de I. Creangă, „Sarea 
în bucate” de P. Ispirescu. Peripeţiile personajelor, răutatea celor negative, bunătatea celor 
principale îi înduioşează pe copii şi îi conving că este bine să urmeze exemplul celor bune. 
Finalul moralizator contribuie în mare măsură la alegerea exemplului pozitiv. Basme precum 


” 


„lonică mincinosul”, „Ileana Cosânzeana” ne învaţă ce este sinceritatea şi îi determină pe copii 
să spună adevărul şi să urască minciuna. Neascultarea părinţilor, încăpăţinarea şi consecințele 
acestora sunt reliefate de poveşti precum „Capra cu trei iezi” de I.Creangă, „,Scufiţa Roşie” de 


Charles Perrault , „Povestea măgăruşului încăpăţinat”. Păţaniile personajelor îi conving pe copii 


că trebuie să asculte sfatul părinţilor, că nu este bună încăpăţânarea şi trebuie să se adapteze la 
regulile impuse de societate. Educarea dragostei faţă de muncă este posibilă şi prin prezentarea 
unor poveşti precum „Povestea unui om leneş”, „Banul muncit” sau „lonică mincinosul”, din 
cuprinsul cărora preşcolarii pot înţelege importanţa şi utilitatea muncii în viaţa oamenilor. 
Lumea copilăriei este o lume de poveste lungă şi frumoasă. loan Slavici, subliniind 
importanţa poveştilor, preciza: „povestea a fost fondul plăcerilor mele din copilărie - poveştile 
erau darurile ce mi se prezentau pentru purtarea cea bună”. De asemenea, G. Călinescu afirma 
în “Estetica basmului”: “ Basmul este un gen vast, depăşind cu mult romanul, fiind mitologie, 
etică, ştiinţă, observaţie morală etc.”(Călinescu, G, 1977, p. 9), în încercarea de a sublinia 
capacitatea naraţiunilor fantastice populare de a cumula informaţii şi sensuri diverse. 

Este astfel vizată întreaga lor personalitate, procesele psihice sunt antrenate în diverse 
activităţi. Copilul compară, stabileşte relaţii, îşi îmbogăţeşte vocabularul prin însuşirea unor 
cuvinte noi; prelucrează informaţii şi face distincţie între bine şi rău, între adevar şi minciună, 
între frumos şi urât. Pe lângă toare acestea copilul se află într-o continuă formare morală, 
întrucât ajunge sa distingă binele de rău, să dispreţuiască trasături de caracter ca lăcomia, ura, 
zgârcenia, laşitatea şi să admire trăsături ca bunătatea, modestia, hărnicia, dragostea, curajul. 
El observă şi imită, această vârstă a preşcolarităţii, bazându-se pe o profundă activitate 
imitativă din partea copilului. Valoarea instructiv-educativă a basmului constă, aşadar, în 
calitatea de a stimula şi dezvolta personalitatea copilului în mod complex: în plan intelectual, în 
plan afectiv, în plan moral şi comportamental. 

Poveştile şi basmele au o deosebită valoare etică. Ele contribuie la formare conştiinţei 
morale, a unor trăsături pozitive de voinţă şi caracter. Charles Perrault, vorbind despre rolul 
educativ al basmelor pe care le-a creat cu atâta maiestrie, arată că haina plină de vrajă, de 
mistere şi de farmec a basmului ajută pe cei mici să-şi însuşească treptat noţiunea de bine şi de 
rău. Cităm: „Oricât de simple şi de uşoare ar părea aceste poveşti, ele nasc, fără îndoială, 
printre copii dorinţa de a fi asemănători cu cei buni, care ajung, fericiţi, şi în acelaşi timp se 
naşte în sufletul lor teama faţa de nenorocirile ce li s-ar putea întâmpla dacă i-ar urma pe cei 
răi... Este de necrezut cu câtă sete primesc aceste inimi pure şi încă necoapte morala ascunsă în 


haina basmului... îi vedeţi trişti şi disperaţi atâta vreme cât eroul sau eroina poveștii sunt în 


impasm şi îndură suferinţe, apoi strigă de bucurie când vine întorsătura fericită şi personajele 
iubite sunt salvate; la fel după ce suportă cu nerăbdare timpul cât le merge bine personajelor 
hâde, se simt fericiţi când le vad pedepsite după cum merită”(Stancu lie, 1958, p. 43-44) 

Într-adevăr, oricât de simple ar fi, poveştile şi basmele pe care le adresăm copiilor, prin 
continutul lor sunt pline de învăţăminte. Ele scot în evidenţă calităţile eroilor pozitivi (fie ele 
animale personificate sau oameni) şi influenţează pe această cale formarea personalităţii 
copiilor, purtarea şi atitudinea lor în diverse situaţii. 

Multiple sunt aspectele de viaţă şi de comportare a personajelor pe care ni le oferă 
basmele şi poveştile din care micii ascultători învaţă să deosebească binele de rău, îşi găsesc în 
eroii pozitivi modele pentru propria lor comportare în viaţă şi iau atitudine faţă de faptele şi 
eroii negativi. 

Din poveşti ca: „În ţara copiilor cu dinţi cariaţi” sau „Ce a uitat Fănică să ne spună” copii 
desprind cu uşurinţă necesitatea unor bune deprinderi igienice şi de comportare civilizată 
formând-şi astfel convingerea că trebuie să le respecte. De asemenea, copii pot fi convinşi de 
necesitatea de a asculta sfaturile celor mari cunoscând consecinţele neascultării aşa cum reiese 
din poveştile „Mălina şi ursuleţii”,”Scufiţa roşie”, „Cocoşel creastă de aur” etc ; pot sa-şi 
însuşească dezaprobarea pentru necinste, viclenie, lăcomie, zgârcenie, minciună înfăţişate în : 
„Ciripil cel lacom”, „Răţuşca cea urâtă”, „Ursul păcălit de vulpe”, „Punguţa cu doi bani”. 

Prin intermediul altor poveşti cum sunt „Mănuşa”, „Căciuliţa roşie şi căciuliţa albastră”, 
„lepurele şi ariciul”, „Ridichea uriaşă” copii au prilejul să aprecize frumuseţea prieteniei, a 
ajutorului reciproc. 

Dragostea nemărginită şi grija părinţilor faţă de copii, bunătatea şi sacrificiul lor, ajutorul 
şi dragostea între frate şi soră, bine subliniate în poveştile „Nuieluşa de alun”, „Inima mamei”, 


” 


„Lebedele”, „Norişor”, „Scoruşul” sensibilizează sufletul copiilor şi-i fac să trăiască mai intens 
aceste sentimente. Şi alte trăsături morale ca: modestia şi hărnicia, necesitatea de a muncii, 
dragostea de muncă (ce pot fi sesizate din poveştile: „Cei trei purceluşi”, „Fata babei şi fata 
moşului”, „Fierarul năzdrăvan”, „Cenuşăreasa”) înfăţişate prin eroii şi faptele din poveşti, fac pe 
copii să trăiască emoţii puternice, să gândească şi să ajungă la concluzii practice privind propria 


lor comportare. 


7.7. Făt-Frumos din lacrimă de Mihai Eminescu 


Între creaţia eminesciană şi literatura populară există o legătură organică de adâncime, 
întemeiată pe afinitatea structurală personală peste care s-a suprapus perspectiva estetică a 
curentului literar pe care îl ilustrează: romantismul. Valorificând marile teme şi motive 
populare, Mihai Eminescu se înscrie în tradiţia grandioşilor poeţi romantici care se întorc la 
izvoarele naturale ale literaturii. Pentru el, creaţia populară a însemnat un limbaj paradiziac 
care aparţine unui timp mitologic imemorial. Poetul naţional — cum l-a numit G. Călinescu în 
Istoria sa - a cunoscut folclorul românesc devreme, din timpul copilăriei şi adolescenţei 
petrecute în mediul țărănesc de la Ipotești. Preocupat apoi, în tinereţe, de modul autentic de 
gândire şi simţire populară, a cules numeroase creaţii folclorice (doine, balade, basme, cântece, 
blesteme, bocete, proverbe, zicători şi cimilituri/ghicitori, cântece de lume) în drumurile sale 
prin ţară (ca însoțitor al trupelor de teatru) şi străinătate. S-au păstrat de la el mai multe caiete 
manuscrise, cuprinzând literatură folclorică în versuri sau proză, din care se va nutri întreaga sa 
creaţie. Prima culegere de Literatură populară din opera lui Eminescu apare la peste un deceniu 
de la moarte, în 1902, prefațată de criticul şi istoricul literar Ilarie Chendi. Dar întreaga sa 
creaţie de acest gen este cuprinsă în volumul al şaselea din 1963 (cu acelaşi titlu: Literatura 
populară) al ediţiei integrale în 16/18 volume realizată sub egida Academiei Române. 

Asemenea prietenilor săi din cvartetul marilor clasici atraşi de Titu Maiorescu la 
Junimea, lon Creangă (Povestea lui Harap-Alb, Fata babei şi fata moşneagului, Povestea 
porcului, Punguţa cu doi bani ş.a.) şi loan Slavici (Zâna zorilor, Doi feţi cu stea în frunte, Spaima 
zmeilor, Limir împărat etc.), Mihai Eminescu a scris sau a prelucrat (a repovestit) o serie de 
basme în versuri sau proză. Dintre basmele versificate de Eminescu, devenind astfel poeme 
originale de inspiraţie folclorică, cele mai importante sunt: Călin Nebunul, Miron şi frumoasa 
fără corp şi Fata în grădina de aur. Poemul-basm din urmă constituie prima variantă a 
capodoperei sale, Luceafărul. În seria basmelor în proză prelucrate de poet se în cadrează: Făt- 
frumos din lacrimă (astfel transcris în manuscris), Călin-Nebunul, Frumoasa lumii, Borta 
vântului, Finul lui Dumnezeu şi Vasilie-finul-lui- Dumnezeu. Basmul Făt-Frumos din lacrimă l-ar fi 


auzit -după unele surse istorico-literare — de la prietenul loan Slavici în 1869, pe când era 


student la Facultatea de Filozofie a Universităţii din Viena. Scris, aşadar, la Viena şi prelucrat de 
poet, va fi trimis la Convorbiri literare, revista societăţii culturale Junimea din laşi, unde apare 
în două numere consecutive, nr. 17-18, din 1 şi 15 noiembrie 1970. Ceea ce reprezintă debutul 
său în proză în paginile revistei junimiste, după ce debutase cu câteva luni în urmă ca poet, cu 
poemul Venere şi Madonă (în 15 aprilie 1870). 

În mitologia populară românească există două personaje exemplare de basm care se 
întâlnesc în diferite variante: eroul masculin denumit Făt-Frumos şi personajul feminin de 
excepţie, numit Ileana Sânziana (sau Cosânzeana; la Petre Ispirescu: Cosâmzeana). Nu 
întâmplător, în textul basmului eminescian, mireasa eroului se cheamă Ileana. Făt-Frumos din 
mithosul autohton este, în fond, echivalentul lui Hercule (Herakles) din mitologia greacă. El 
reprezintă Omul înzestrat cu puteri ieşite din comun, de o deosebită frumuseţe atât fizică cât şi 
sufletească. Eminescu păstrează în basmul său această conformaţie tipologică şi funcţia lui de 
exponent al binelui uman. Conform structurii speciei, şi Făt-Frumos din lacrimă se 
fundamentează pe înfruntarea dintre Bine şi Rău (specifică basmului în general)), în urma căreia 
învinge eroul care ilustrează binele şi frumosul. Renunţă, în schimb, la formula de introducere 
tradiţională a povestitorului popular („A fost odată ca niciodată; că de n-ar fi nu s-ar povesti”) 
şi fixează direct timpul de poveste al acţiunii, un timp străvechi, de atmosferă biblică,: „În 
vremea veche, pe când oamenii, cum sunt ei azi, nu erau decât germenii viitorului, pe când 
Dumnezeu călca încă cu picioarele sale sfinte pietroasele pustii ale pământului, - în vremea 
veche trăia un împărat întunecat şi gânditor ca miază-noaptea şi avea o împărăteasă tânără şi 
zâmbitoare ca miezul luminos al zilei”. Basmul eminescian face parte din categoria basmelor 
fantastice în care predomină elementele supranaturale şi se povestesc fapte eroice în urma 
cărora Binele învinge Răul. 

Atmosfera din împărăţia care constituie locul de naştere şi de plecare a eroului în lume 
era dominată de tristeţea apăsătoare din cauza lipsei urmaşilor şi a nevoii de împlinire familială 
prin maternitate / paternitate. În absenţa împăratului plecat în războiul (ce se prelungindu-se 
peste cincizeci de ani) împotriva împăratului vecin, care după moarte „lăsase de moştenire fiilor 
şi nepoților ura şi vrajba de sânge”, tânăra împărăteasă se roagă să nască la icoana Maicii 


Domnului — Maica durerilor, cum o denumeşte metaforic poetul. Astfel se va produce naşterea 


miraculoasă, pe cale divină, a pruncului numit de mamă Făt-Frumos din lacrimă: „Înduplecată 
de rugăciunile împărătesei îngenunchiate, pleoapele icoanei reci se umeziră şi o lacrimă curse 
din ochiul cel negru al mamei lui Dumnezeu. Împărăteasa se ridică în toată măreţia ei statuară, 
atinse cu buza ei seacă lacrima cea rece şi o supse în adâncul sufletului său. Din momentul acela 
ea purcese însărcinată”. 

După tiparul basmelor de comprimare a timpului, Făt-Frumos „creştea într-o lună cât 
alţii într-un an” şi când ajunge destul de mare ca să-şi poată dovedi vitejia hotărăşte să lupte 
singur cu oştile împăratului duşman. În mod semnificativ, el este înfățișat înaintea plecării ca un 
păstor împărat (cum îl denumeşte povestitorul), îmbrăcat în vestminte populare. Purta cămaşă 
de borangic „ţesută în lacrimile mamei sale”, pălărie mândră împodobită cu flori, cordele şi 
mărgele „rupte de la gâturile fetelor de împărați”, iar la brîu şi-a pus două fluiere de doine şi 
hore. El străbate drumul dintre împărăţii doinind şi horind din fluiere. lar cântecele sale trezesc 
la viaţă toate elementele naturii, care odată însufleţite, apar înzestrate cu însuşiri şi trăiri 
umane, prin personificare în spiritul antropomorfismului: „Văile şi munţii se uimeau auzindu-i 
cântecele, apele-şi ridicau valurile mai sus ca să-l asculte, izvoarele îşi turburau adâncul, ca să-şi 
azvârle afară undele lor, pentru ca fiecare din unde să-l audă, fiecare din ele să poată cânta ca 
dânsul când vor şopti văilor şi florilor”. În aceeaşi manieră antropomorfică apare natură şi în 
momentul când Făt-Frumos o omoară în luptă pe Muma pădurilor, dar natura este, de această 
dată, demonică: „Cerul încărunţi de nouri, vântul începu a geme rece şi a scutura casa cea mică 
în toate încheieturile căpriorilor ei. Şerpi roşii rupeau trăsnind poala neagră a norilor, apele 
păreau că latră, numai tunetul cânta adânc ca un proroc al pierzării”. 

În compoziţia sa, Eminescu respectă structura clasică a basmului, povestind probele la 
care este supus eroul şi dezvoltând o serie de motive tradiţionale: ajutoarele neumane, dar 
umanizate (împăratul ţânţarilor, împăratul racilor) şi obiectele ajutătoare (perie, năframă, cute); 
izvoarele cu apă vie şi apă moartă, aici în varianta butoaielor cu putere sau apă simplă; calul 
năzdrăvan salvator, înzestrat aici cu şapte suflete. Dar acţiunea generică a basmului îşi schimbă 
sensul, pentru că, odată ajuns în palatul fiului împăratului duşman, eroul este convins de acesta 
să devină fraţi de cruce, neavând nimic de împărţit. Abia de acum încolo începe acţiunea eroică 


a lui Făt-Frumos. Rugat de fratele de cruce să-l scape de mama pădurilor care pusese stăpânire 


pe împărăţia sa şi îi cerea bir „tot al zecilea dintre copiii supuşilor”, dă prima bătălie cu spirtul 
răului. Deşi învinsă, muma pădurilor reuşeşte să scape din piua de piatră unde fusese înlănţuită 
şi Făt Frumos porneşte pe urmele ei, în prima, cu adevărat, aventură eroică. În casa mumei 
pădurii, o găseşte pe fiica acesteia care se îndrăgostise în vis de el. Cu ajutorul ei, o învinge pe 
muma pădurilor, bând apă din butoiul cu putere şi se întoarce cu ea în palatul împăratului 
prieten decis s-o facă mireasă. 

A doua probă de vitejie, care se împleteşte cu a treia, constă în înfruntarea cu Genarul, 
de a cărui fată se îndrăgostise fără speranţă prietenul său. Prima lui tentativă de a fugi cu fata 
Genarului eşuează şi Făt-Frumos este aruncat în ceruri, fiind ars de fulgere. Din cenuşa lui se 
naşte un izvor limpede. Renaşterea eroului se produce tot pe cale divină ca şi naşterea. În 
timpurile arhaice, Domnul „îmbla încă pe pământ” şi călătorind cu Sf. Petrea prin pustiu, bea 
apă din acest izvor: „Acolo Domnul bău din apă, şi-şi spălă faţa sa cea sfântă şi luminată şi 
mânele sale făcătoare de minuni. Apoi şezură amândoi în umbră, Domnul cugetând la tatăl său 
din cer şi Sfântul Petrea ascultând pe cugete doina izvorului plângător”. La rugămintea lui Sf. 
Petru („fă ca acest izvor să fie ce-a fost mai înainte”), Domnul — în înfăţişarea căruia 
recunoaştem pe Fiul lui Dumnezeu, lisus Hristos — înfăptuieşte minunea şi Făt-Frumos s-a trezit 
la viaţă ca dintr-un somn lung, pornind iarăşi spre castelul Genarului. Fata acestuia, 
transformându-l pentru moment într-o floare, îl ajută să afle cum poate dobândi un cal mai 
puternic decât al lui. 

Urmează a treia probă de eroism: înfruntarea cu baba care are şapte iepe, unde trebuie 
să se angajeze ca paznic timp de trei zile cât un an spre a fi plătit cu un cal la alegere. Pe drum, 
Făt-Frumos îşi dovedeşte bunătatea şi modestia, scăpând de la moarte două vieţuitoare, care, 
deşi fac parte din speța necuvântătoarelor, au darul de a comunica cu oamenii: împăratul 
ţânţarilor şi împăratul racilor. În primele două zile de slujire a babei adoarme fără să vrea şi 
pierde caii, dar îl salvează ţânţarii şi racii celor doi împărați care-i întorc binele făcut. Înaintea 
ultimei zile de pază, este avertizat de slujitoarea babei, care vrea să scape din robie, să nu mai 
mănânce bucate adormitoare făcute de aceasta. La plecare, ştiind de la Genar că baba scoate 
inimile cailor şi le pune într-unul singur, Făt-Frumos alege calul cel mai slab, înzestrat însă cu 


şapte inimi. Vor scăpa, de urmărirea babei malefice, folosindu-se de obiectele ajutătoare cu 


puteri magice luate de roabă dintr-o „ladă hârbuită”: o cute (în termeni populari, gresie de 
ascuţit coasa), o perie, o năframă. Apoi, răpindu-i fata, reuşeşte să scape şi de tatăl hapsân cu 
sprijinul calului cu şapte inimi şi al fratelui acestuia care îl aruncă pe Genar în ceruri („exilat în 
împărăţia aerului”). 

Finalul basmului readuce în prim plan tema fidelității şi a durerii pricinuite de dragoste. 
Făt-Frumos fiind crezut mort pentru că întârziase, împărăteasa Ileana orbeşte de plâns. Baia de 
lacrimi, arătată eroului la întoarcere, constituie dovada fidelității şi a iubirii neţărmurite. Odată 
iubirea împlinită, fata îşi recapătă vederea în chip natural şi deopotrivă miraculos (ajutată de 
Maica Domnului): „În aerul nopţii Făt-Frumos îşi spălă faţa în baia de lacrimi, apoi învălindu-se 
în mantaua, ce i-o ţesuse din raze de lună, se culcă să doarmă în patul de flori. Împărăteasa se 
culcă şi ea lângă el şi visă în vis, că maica Domnului desprinsese din cer două vinete stele ale 
dimineţii şi i le aşezase pe frunte. A doua zi deşteptată, ea vedea...”. Binele ieşind biruitor, Făt 
Frumos face nuntă cu Ileana, iar prietenul său se cunună cu fata Genarului. Tematica basmului 
este complexă, cum se vede, datorită combinației coerente de teme fundamentale: sentimentul 
paternităţii şi maternității; naşterea, viaţa şi moartea; prietenia şi iubirea, generozitatea şi 
fidelitatea. 

În portretizarea personajelor, se realizează de obicei profiluri fizice şi morale 
contrastante, după principiul romantic al antitezei. Mama pădurilor, bătrână şi urâtă: „cu faţa 
zbârcită ca o stâncă buhavă şi scobită de păraie, c-o pădure-n loc de păr, urla prin aerul cernit 
mama pădurilor cea nebună. Ochii ei două nopţi turburi, gura ei un hău căscat, dinţii ei şiruri de 
pietre de mori”. Pe când fiica ei, viitoarea mireasă a eroului reprezintă arhetipul frumuseţii 
feminine: „Haina ei albă şi lungă părea un nor de raze şi umbre, iar părul ei de aur era împletit 
în cozi lăsate pe spate, pe când o cunună de mărgăritărele era aşezată pe fruntea ei netedă. 
Luminată de razele lunei, ea părea muiată într-un aer de aur”. Mai atenuat este contrastul 
dintre Genar şi fiica sa. Ca în majoritatea basmelor care dezvoltă antiteza dintre valorile binelui 
şi răului, portretul fizic corespunde cu portretul moral. 

Prin figurile de stil folosite din abundență şi atmosfera impregnată de lirism, Făt-Frumos 
din lacrimă are structura unui basm poematic. Eminescu îşi demonstrează măiestria stilistică 


uzând de figurile specifice, în general, genului liric: comparaţia, epitetul şi personificarea. Se 


remarcă densitatea de comparații dezvoltate, conduse spre metaforă. Astfel, împăratul fără 
moştenitori, îmbătrânit în războaie (trăind singur „ca un leu îmbătrânit), era „întunecat şi 
gânditor ca miază-noaptea”, iar împărăteasa —,tânără şi zâmbitoare ca miezul luminos al zilei”. 
Feciorul născut din lacrima divină era „alb ca spuma laptelui, cu părul bălai ca razele lunei”. 
După ce „se făcu mare ca brazii codrilor” şi-a făcut un buzdugan care „sclipea prin nori şi prin 
aer ca un vultur de oţel, ca o stea năzdrăvană”. Palatul împăratului unde ajunge era „de o 
marmură ca laptele, lucie şi albă”, iar boierii acestuia erau „frumoşi ca zilele tinereţii şi voioşi ca 
horele”. Mireasa sortită, cu ochi albaştri „ca undele lacului”, „părea muiată într-un aer de aur” 
şi noaptea în care fuge cu ea era „pustie şi rece ca două visuri dragi”. Fata Genarului trăia 
„singură ca un geniu în pustiu” într-o cetate frumoasă „ca un cuib alb”, iar chipul ei arăta 
„oacheş şi visător, ca o noapte de vară” ş.a.m.d. Forţa sugestivă şi evocatoare a limbajului 
utilizat de poetul-povestitor este pusă în evidenţă şi de mulţimea epitetelor ornante („aerul 
cernit”, „măreaţă stâncă”, „aripi vântoase”, „luntre aurită”, „fuior de argint”, „poala neagră a 
norilor” ş.a.) şi, mai ales, a epitetelor dezvoltate în serii atributive uneori metaforice: 
„Creştetele reci şi sure a stâncelor înalte”; „ calul frumos, strălucit, îmbătat de lumina aurită 
soarelui”; „cetate sfântă şi argintie”; „cântec nesfârşit, încet, dulce”; „hore nalte şi urări 
adânci”; „om mândru şi sălbatic”; „nourii cei negri şi plini de furtună”; „cântece mândre şi 


senine” etc. 


7.8. Tinerețe fără bătrâneţe şi Viaţă fără de moarte cules de Petre Ispirescu 


Este cel dintâi basm cules şi editat de folcloristul şi povestitorul Petre Ispirescu (1830- 
1887) în anul 1862, fiind apoi inclus în prima sa culegere Legendele sau Basmele românilor din 
1872. A fost considerat de specialiştii în folclor cel mai substanţial basm românesc — care nu 
pare să aibă un echivalent în literatura populară europeană, cum remarca Lazăr Şăineanu, 
întrucât exprimă, în simplitatea lui, o bogată semnificaţie ontologică. Este basmul care 
sintetizează o serie de elemente din filosofia folclorică românească (de tip mioritic) despre 
condiţia omului muritor, despre rostul său în Univers, despre sensul fericirii şi limitele acesteia. 


Tema generică constă în căutarea nemuririi. 


Structural, se încadrează în categoria basmelor fantastice care se întemeiază pe motivul 
împăratului fără urmaş — întâlnit şi în basmul prelucrat de Eminescu, Făt-Frumos din lacrimă. 
Introducerea în subiect şi, implicit, în lumea fantastică se realizează după stereotipia basmului 
tradiţional printr-o formulă iniţială arhaică. Talentul povestitorului este pus în evidenţă de 
multiplicarea formulei invariante până la încheierea versificată care certifică adevărul din 
poveste: „A fost odată ca niciodată; că de n-ar fi, nu s-ar mai povesti; de când făcea plopşorul 
pere şi răchita micşunele; de când se băteau urşii în coade; de când se luau de gât lupii cu mieii 
de se sărutau, înfrăţindu-se; de când se potcovea puricele la un picior cu nouăzeci şi nouă de 
oca de fier şi s-arunca în slava cerului de ne aducea poveşti; De când se scria musca pe părete,/ 
Mai mincinos cine nu crede”. 

Motivul ordonator este fixat încă de la începutul basmului despre viaţă şi moarte. Într-o 
împărăție din lumea fabuloasă un împărat şi o împărăteasă în cuplu ideal („amândoi tineri şi 
frumoşi”) care „dorind să aibă copii” apelează la tot felul de vraci şi filosofi „ ca să le caute în 
stele şi să le ghicească dacă or să facă copii”. Cel care le împlineşte dorinţa cu leacul său este un 
„unchiaş dibaci” dintr-un sat îndepărtat care îi avertizează că vor avea un singur copil: „El o să 
fie Făt-Frumos şi drăgăstos, şi parte n-o să aveţi de el. Luând împăratul şi împărăteasa leacurile, 
s-au întors veseli la palat şi peste câteva zile împărăteasa s-a simţit însărcinată. Toată împărăţia 
şi toată curtea şi toţi slujitorii s-au veselit de această întâmplare”. 

Fiul dăruit pe cale nefirească, „prin leacuri” — dezvoltând motivul naşterii miraculoase-— 
se comportă în afara rânduielilor umane încă dinaintea venirii pe lume. Înainte de „ceasul 
naşterii”, el începe să plângă şi nu se opreşte din plâns nici la intervenţia vraciului şi nici când 
tatăl său îi promite toate bunurile din lume. Povestitorul apelează, în acest context, la motivul 
zânelor promise, prelucrat şi în alte basme. Văzând că nu-l atrage cu bunurile lumești, împăratul 
îi promite tinerețe fără bătrâneţe şi viață fără de moarte. Astfel copilul se naşte şi creşte 
învățând într-o lună cât alţii într-un an, bucurându-şi părinţii. În mod semnificativ, el este 
comparat cu împăratul biblic prosper şi înţelept Solomon, al treilea rege al Israelului din secolul 
al X-lea î.e.n.: „Toată împărăţia se fălea că o să aibă un împărat înţelept şi procopsit ca Solomon 


împărat”. 


Când împlineşte 15 ani, năzdrăvanul Făt-Frumos devine trist şi melancolic, aparent fără 
motive. Văzând că tatăl împărat nu-i poate îndeplini promisiunea de la naştere, eroul în 
devenire hotărăşte să plece în căutarea „făgăduinţei pentru care m-am născut”. Planurile real şi 
ireal sunt aici contopite prin plasarea împărăției în lumea reală. Imposibil de îndeplinit în 
realitate, dorinţa lui Făt-Frumos de a obţine tinereţea fără bătrâneţe simbolizează căutarea 
unui ideal superior; în cazul acesta: aspiraţia spre nemurire, redobândirea condiţiei paradisiace. 
Hotărârea lui nu e clintită de făgăduielile pământeşti ale tatălui: să-l facă împărat şi să-i dea cea 
mai frumoasă împărăteasă. Pregătirea călătoriei în necunoscut, cu caracter inițiatic, se face 
după tipicul basmelor: alegerea calului „răpciugos” care se dovedeşte unul năzdrăvan, dota cu 
însuşiri fantastice; Alegerea armelor tradiţionale („paloşul, sulița, arcul, tolba cu săgețile”) şi a 
hainelor din tinereţea eroică a împăratului, urmând sfatul calului; curăţarea hainelor învechite 
şi a armelor ruginite şi hrănirea specială a calului (cu orz fiert în lapte). 

După acest moment pregătitor, cu rol expozitiv (şi stereotip) în ordine narativă, începe 
acţiunea propriu-zisă a basmului fantastic — în cadrul căreia se disting trei etape: 1. Călătoria 
iniţiatică şi probele depăşite în calea către eternitate; 2. Viaţa în Palatul fericirii veşnice, ca 
tărâm paradiziac; 3. Drumul invers spre moarte echivalent cu pierderea stării paradisiace. De 
menţionat în context că repetarea cifrei trei este o stereotipie a basmelor cu funcţii magice: 3 
feciori sau 3 fete de împărat, 3 probe, 3 zmei, 3 zile/3 ani etc. Multiplicarea, întreirea aceasta 
sugerează o creştere progresivă a acţiunii narate — atât calitativ, cât şi cantitativ, prin 
acumularea detaliilor — şi îndeplineşte scopul de a menţine interesul ascultătorilor poveştii. 
Jalea provocată de plecarea eroului este similară cu presentimentul morţii, al drumului fără 
întoarcere: „A treia zi de dimineaţă, toată curtea şi toată împărăţia era plină de jale. Făt- 
Frumos, îmbrăcat ca un viteaz, cu paloşul în mână, călare pe calul ce-şi alesese, îşi luă ziua bună 
de la împăratul, de la împărăteasa, de la toţi boierii cei mari şi cei mici, de la ostaşi şi de la toţi 
slujitorii curţii, carii, cu lacrămile în ochi, îl rugau să se lase de a face călătoria aceasta, ca nu 
care cumva să meargă la pieirea capului său”. 

Când Făt-Frumos depăşeşte graniţa împărăției tatălui şi ajunge în pustietate — 
simbolizând ieşirea din lumea ordinară, firească — se desparte de soldaţii însoțitori şi de toată 


„avuţia” de-acasă, pe care le-o împarte, păstrându-şi doar strictul necesar traiului de călător. 


Viaţa pe cont propriu are, de acum încolo, un parcurs fantastic: „Şi apucând calea către răsărit, 
s-a dus, s-a dus, s-a dus, trei zile şi trei nopţi, până ce ajunse la o câmpie întinsă, unde era o 
mulţime de oase de oameni”. Urmează cele trei probe ale vieţii pentru atingerea idealului de 
viaţă fără moarte, confruntarea eroică cu Răul întrupat în fiinţe fantastice: Gheonoaia, Scorpia 
şi Fiarele pădurii. 

În prima probă voinicească, se luptă cu Gheonoaia - „care e atât de rea încât nimeni nu 
calcă pe moşia ei fără să fie omorât”, cum îl avertizează calul năzdrăvan. Fusese odată fiinţă 
umană, dar fiind neascultătoare faţă de părinţii, a fost transformată, prin blestem, în gheonoaie 
(denumirea populară a ciocănitoarei). Aşa se explică faptul că ucigaşa celor care îndrăznesc să-i 
calce teritoriul şi-a păstrat o parte din fondul de bunătate. Când Făt-Frumos îi pune la loc 
piciorul pe care i-l retezase cu săgeata, îl ospătează şi îl omeneşte şi îi oferă ca soţie una dintre 
cele trei fiice ale sale „frumoase ca nişte zâne”, consfinţind cu sângele său pactul iertării („fi 
dete înscris cu sângele său”); sângele dovedind că nu şi-a pierdut cu totul elementul uman. 
Aflând, apoi, ce caută eroul, îi apreciază curajul, convinsă că va reuşi: „Cu calul care îl ai şi cu 
vitejia ta, crez că ai să izbuteşti”. 

Ajunge pe o câmpie în parte pârjolită, Făt-Frumos află de la calul său atoateştiutor că 
trebuie să înfrunte o fiinţă şi mai fioroasă, asemănătoare cu un balaur, fiindcă avea trei capete. 
Este vorba de sora învrăjbită a Gheonoaiei: „ Aici suntem pe moşia unei Scorpii, soră cu 
Gheonoaia; de rele ce sunt, nu pot să trăiască la un loc; blestemul părinţilor le-a ajuns, şi d-aia 
s-au făcut lighioi, aşa precum le vezi; vrăjmăşia lor e groaznică, nevoie de cap, vor să-şi răpească 
una de la alta pământ; când Scorpia este necăjită rău, varsă foc şi smoală; se vede că a avut 
vreo ceartă cu soră-sa şi, viind s-o gonească de pe tărâmul ei, a pârlit iarba pe unde a trecut; ea 
este mai rea decât soră-sa şi are trei capete”. Fiind învinsă, după ce Făt-Frumos îi retează unul 
din capete, îi jură şi Scorpia credinţă — „înscris cu sângele ei”. În mod inedit faţă de alte basme 
cu aceeaşi structură, Făt-Frumos din acest basm este nu doar învingătorul, ci îmblânzitorul 
fiinţelor malefice. Poate şi pentru că atât Gheonoaia cât şi Scorpia au origine pământească, fiind 
blestemate de părinţii lor. 

Proba supremă constă în confruntarea cu „fiarele cele mai sălbatice” care păzesc palatul 


veşniciei, cum avertizează calul: „Mai-nainte de aci este palatul unde locuieşte Tinerețe fără 


bătrâneţe şi viaţă fără de moarte. Această casă este încongiurată cu o pădure deasă şi înaltă, 
unde stau toate fiarele cele mai sălbatice din lume; ziua şi noaptea păzesc cu neadormire şi sunt 
multe foarte; cu dânsele nu este chip de a te bate; şi ca să trecem prin pădure e peste poate; 
noi însă să ne silim, dac-om putea, să sărim pe dasupra”. Zburând pe deasupra pădurii fiarelor, 
eroul, cu ajutorul calului fantastic, îşi depăşeşte condiţia efemeră de fiinţă terestră. Este primit 
cu bucurie în Palatul strălucitor al fericiri eterne de o „zână înaltă, subţirică şi drăgălaşa”, 
îmblânzitoarea fiarelor care îl urmăreau, împreună cu cele două surori mai mari, şi află că ele 
întruchipează tinereţea fără bătrâneţe. Tărâmul fericirii, aşezat în prelungirea celui pământesc, 
este descris sumar, sugerat doar prin câteva elemente ale naturii („frumuseţea florilor”, 
„dulceaţa şi curăţenia aerului”) sau elemente ornamentale de splendoare decorativă: 
„palaturile cele aurite”, cina servită în „vase de aur”. După câtva timp, Făt-Frumos „se 
însoţeşte” cu zâna mezină, împărtăşindu-şi fericirea. Lumea în care trăieşte de-acum este o 
lume a sacrului, situată în afara timpului(„vreme uitată”) şi fără memoria trecutului. Spaţiul 
este paradisiac: „Petrecu acolo vreme uitată, fără a prinde de veste, fiindcă rămăsese tot aşa de 
tânăr, ca şi când venise. Trecea prin pădure, fără să-l doară măcar capul. Se desfăta în palaturile 
cele aurite, trăia în pace şi în linişte cu soţia şi cumnatele sale, se bucura de frumuseţea florilor 
şi de dulceaţa şi curăţenia aerului, ca un fericit”. Unica interdicţie care îi limitează libertatea în 
acest spaţiu este să nu treacă prin Valea Plângerii. Într-o zi de vânătoare, însă, urmărind un 
iepure rănit, pătrunde fără să-şi dea seama în această vale interzisă. Ceea ce simbolizează 
imposibilitatea omului de a ieşi definitiv din rostul de fiinţă muritoare. În felul acesta îşi 
recapătă memoria fiinţei, fiind copleşit de dorul de părinţi: „Luând iepurile, se întorcea acasă; 
când, ce să vezi d-ta? deodată îl apucă un dor de tată-său şi de mumă-sa. Nu cuteză să spuie 
femeilor măiestre; dară ele îl cunoscură după întristarea şi neodihna ce vedea într-însul”. Cu 
toate rugăminţile celor trei zâne şi ale calului, Făt-Frumos decide să-şi mai vadă odată părinţii. 
Calea inversă spre lumea terestră constituie procesul de re-umanizare a eroului ieşit din 
timp. Prin regresiune în lumea profană, condamnată la suferinţă şi moarte, el revine în limitele 
omenescului. Intră din nou sub incidenţa timpului ireversibil; astfel, în locul moșiilor Scorpiei şi 
Gheonoaiei, găseşte înălțate oraşe şi află că amintirea acestora se păstrează vag, ca istorie 


străveche, în memoria locuitorilor. Cel veşnic tânăr de altădată îmbătrâneşte brusc pe drumul 


de întoarcere: „Nu se putea domiri el: cum de în câteva zile s-au schimbat astfel locurile? Şi 
iarăşi supărat, plecă cu barba albă până la brâu, simțind că îi cam tremurau picioarele, şi ajunse 
la împărăţia tătâne-său. Aici alţi oameni, alte oraşe, şi cele vechi erau schimbate de nu le mai 
cunoștea. În cele mai de pe urmă, ajunse la palaturile în cari se născuse”. 

Ajuns acasă, găseşte doar ruinele palatului părinţilor aducându-şi aminte trecutul: 
„Văzând palaturile dărămate şi cu buruieni crescute pe dânsele, ofta şi, cu lacrămi în ochi, căta 
să-şi aducă aminte cât era odată de luminate aste palaturi şi cum şi-a petrecut copilăria în ele; 
ocoli de vreo două-tei ori, cercetând fiecare cămară, fiecare colţuleţ ce-i aducea aminte cele 
trecute; grajdul în care găsise calul; se pogori apoi în pivniţă, gârliciull? căreia se astupase de 
dărămăturile căzute”. Morala ţine de înţelepciunea populară: moartea este măsura fiecărui om. 
În timp ce procesul de îmbătrânire se adânceşte („Căutând într-o parte şi în alta, cu barba albă 
până la genunchi, ridicându-şi pleoapele ochilor cu mâinile şi abia umblând”), întâlneşte 
Moartea şi ea îmbătrânită de aşteptare care-l transformă în țărână, ca semn al reintegrării în 
pământesc: „O palmă îi trase Moartea lui, care se uscase de se făcuse cârlig în chichiţăE, şi căzu 
mort, şi îndată se şi făcu ţărână”. 

Tinerețe fără bătrâneţe şi Viaţă fără de moarte se încheie conform tiparelor de basm 
printr-o formulă invariantă finală („lar eu încălecai p-o şea şi vă spusei dumneavoastră aşa”) 
care are menirea să-l readucă pe ascultător/ cititor în planul realităţii, coborându-l în universul 
uman. În spiritul autenticităţii, se uzează în basmul lui Petre Ispirescu de toate motivele şi 
stereotipiile genului: formule tradiţionale şi personaje fantastice; dualismul Binelui şi al Răului; 
repetarea numărului trei; privelişti ireale care se împletesc cu realitatea etc. — toate acestea pe 
fondul unei poveşti cu caracter moralizator şi funcţie educativă. Valoarea estetică derivă din 
caracterul oral al naraţiunii, datorită folosirii expresiilor populare, a unor proverbe şi locuţiuni 
proverbiale. lar modurile de expunere narativă evită discursivitatea prin îmbinarea relatării cu 
dialogul şi descrierea sumară a peisajelor fără determinare geografică. 

Acest „uimitor basm românesc” impregnat de lirism reprezintă — cum observa filosoful 
Constantin Noica — basmul fiinţei prin definiţie, bazat pe o „riguroasă afirmare ontologică” — „o 
afirmare a fiinţei adevărate, nu a celei instituite într-o vană zonă de veşnicie” (Sentimentul 


românesc al fiinţei, 1978). protagonistul basmului fiinţial, Făt-Frumos pământeanul, îşi poate 


depăşi condiţia prin cunoaşterea Nemuririi, dar trebuie să revină în lumea lui spre a-şi împlini 
rostul de fiinţă, parte din Universul uman. În termeni filosofici, Fiul omului iese provizoriu din 
Viaţă spre a deveni Fiu al Fiinţei, dar, după ce consumă experienţa cunoaşterii pe traseul 
inițiatic, se întoarce în ordinea firească a lumii, împlinindu-şi destinul. 

Cele două drumuri — căutarea veşniciei şi întoarcerea la origine — sunt prezentate 
antitetic, revelând distanţa dintre cele două lumi (diferenţa trăită de căutător ca revelaţie), care 
marchează un ciclu existenţial complet. Deşi eşuează în plan transcendent (dincolo de limitele 
realului), eroul temerar şi iscoditor se împlineşte în plan contingent, ajungând la o cunoaştere 
desăvârşită a condiţiei umane. Sensul etic ar fi că omul îşi poate depăşi condiţia prin cutezanţă 
şi aspiraţia spre un ideal intangibil, dar e nevoit să-şi recunoască limitele cunoaşterii, să-şi 
acceptul rostul şi locul său în Univers. Făt-Frumos din Tinerețe fără bătrâneţe şi Viaţă fără de 
moarte se aseamănă prin destin cu eroul Ghilgameş din străvechiul poem eroic babilonian 


Epopeea lui Ghilgameş. 


7.9. Povestea lui Harap-Alb de lon Creangă 


Poveştile create de lon Creangă pot fi clasificate convenţional în trei categorii: poveşti 
animaliere: Capra cu trei iezi, Punguţa cu doi bani (plus povestea-fabulă Ursul păcălit de vulpe); 
poveşti fantastice: Povestea lui Harap-Alb, Fata babei şi fata moşneagului, Povestea porcului, 
Ivan Turbincă, Făt-Frumos, fiul iepei; poveşti realist-fantastice în care predomină elementele 
realismului: Povestea lui Stan Păţitul, Dănilă Prepeleac, Soacra cu trei nurori (adăugând şi 
povestirea fabulistică Povestea unui om leneş). 

În studiul său comparatist despre Basmele române în comparaţiune cu legendele antice 
clasice şi în legătură cu basmele popoarelor învecinate şi ale tuturor popoarelor romanice din 
1895 (reeditat în zilele noastre), folcloristul Lazăr Şăineanu clasifica basmele în general în patru 
categorii, în funcţie de elementul predominant. În basmele fantastice predomină miraculosul; 
basmele etico-mitice dezvoltă miturile cu eroi legendari şi semnificaţii? morale; în basmele 
religioase, pe lângă personajele consacrate ale basmelor, apar Dumnezeu, însoţit de obicei de 


Sf. Petru, precum şi alte întrupări angelice sau demonice. În cazul lui Creangă, clasificarea 


aceasta este, în parte, inoperabilă, pentru că poveştile sale pot migra dintr-o categorie în alta, 
cuprinzând elemente constitutive din fiecare în parte, organizate de scriitor într-o sinteză 
narativă. 

Spre deosebire de contemporanul său Petre Ispirescu (trăind cam în aceiaşi ani: 1838- 
1887), folcloristul care a cules basmele fundamentale ale românilor şi le-a redat circuitului 
literar prin culegerile sale tipărite, lon Creangă se vădeşte un autor inventiv de basme cu 
substrat folcloric. Ca şi Eminescu (Făt-Frumos din lacrimă ş.a.), el este creator de basme culte 
(creaţia sa exclusivă) care circulă într-o singură variantă, recunoscută ca formă fixă, definitivată 
de autor; pe când basmul popular are numeroase variante în circulaţia orală. Cu bună-ştiinţă, 
Creangă şi-a intitulat basmele poveşti, spre a le diferenţia de formele populare, indicând 
deseori şi în titluri această denumire parţial sinonimică, poveste: Povestea lui Harap-Alb, 
Povestea lui Stan Păţitul, Povestea porcului etc. Meritul esenţial al lui Creangă constă în faptul 
că a scos basmul din circuitul folcloric şi i-a dat un statut de operă cultă. Poveştile sale sunt 
asemenea unor nuvele — cum le denumea Garabet Ibrăileanu —, pentru că eroii săi se comportă 
ca nişte ţărani cu picioarele bine înfipte în pământ. 

În ipostaza povestitorului cult şi rafinat, lon Creangă respectă, în mare, schema canonică 
a basmului: dualismul Bine / Rău, forţe benefice şi forţe malefice, formule iniţiale şi finale, fiinţe 
şi lucruri ajutătoare pentru eroi ş.a.m.d. Dar, fiind înzestrat cu o fantezie bogată şi harul 
povestirii, inventează în interiorul speciei, modificând în amănunt sau aducând noi elemente în 
discursul basmic. Aşa se întâmplă şi în capodopera sa, Povestea lui Harap-Alb, publicată pentru 
prima dată în Convorbiri literare din laşi, la 1 august 1877. Ca o recunoaştere publică a valorii 
poveştii, Eminescu o retipăreşte în câteva numere consecutive ale ziarului Timpul din Bucureşti. 
De altfel, debutul literar al lui lon Creangă s-a înregistrat tot în revista junimistă, prin publicarea 
primei sale poveşti, Soacra cu trei nurori, în 1 octombrie 1875. 

Sursele Poveştii lui Harap-Alb sunt deopotrivă mitologice şi folclorice. Analogiile cu 
mitologia antică greacă demonstrează cultura lui Creangă în această direcţie. Astfel, călătoria 
fiului de împărat peste mări şi ţări, însoţit de fiinţe năzdrăvane (calul, Gerilă, Flămânzilă, Setilă şi 
ceilalţi), este similară cu expediţia lui lason în căutarea Lânei de Aur din Colhida, însoţit de 


argonauţi. Chiar întrupările monstruoase (Gerilă şi semenii săi) sunt proiectate la dimensiuni 


homerice, asemenea monştrilor din antichitatea greacă, dotați însă cu însuşiri benefice precum 
uriaşul om zeificat Hercule. Ochilă, omul vizionar cu un singur ochi, seamănă cu uriaşul Ciclop, 
dar aliat cu exponenţii Binelui. Expediția războinică împotriva Cerbului, a cărui privire ucide, 
este asemenea expediției lui Perseu pentru omorârea Meduzei. Harap-Alb însuşi, ca supus al 
Spânului, repetă condiţia lui legendarului Herakles când ajunge supusul lui Eristeu. 

Desigur, sursa principală este asigurată de fondul folcloric românesc prin motivele 
narative tipice (craiul cu trei feciori, împăratul fără urmaş la tron, cele trei probe ale curajului, 
probele puterii, faptele binefăcătoare etc.), prin elemente magice (apa vie şi apa moartă, aripile 
de furnică şi albină, obrăzarul şi sabia lui Statu-Palmă-Barbă-Cot, cele trei smicele de măr dulce) 
şi personajele specifice: Craiul, Verde-Împărat, Împăratul Roş, Spânul şi perechea Harap-Alb 
(echivalentul lui Făt-Frumos) cu fata împăratului roşu (asemănătoare cu Ileana Cosânzeana). 
Aceeaşi provenienţă au şi ajutoarele lui Harap-Alb, înzestrate cu puteri supranaturale (Gerilă, 
Ochilă, Flămânzilă, Setilă, Păsări-Lăţi-Lungilă), sau ajutoarele divine sau păsările cuvântătoare: 
Sfânta Duminică, furnica zburătoare, crăiasa albinelor, pasărea măiastră, turturica. 

Materia epică a poveştii, ordonată în manieră tradiţională pe tema triumfului răului 
asupra binelui, este distribuită într-o structură cu mai multe nuclee: cerința — lipsa urmaşului; 
probele curajului; înzestrarea eroului — calul năzdrăvan; interdicţia — evitarea omului spân sau 
roşu; călătoria — deplasarea aventuroasă între împărăţii; încălcarea interdicţiei; vicleşugul 
Spânului; substituirea fiului de împărat; peţitul; încercarea puterii — probe şi munci; 
recompensarea omului bun prin donaţii; întoarcerea victorioasă din încercări; demascarea 
Spânului; lupta decisivă dintre bun şi rău; pedepsirea răufăcătorului; recunoaşterea eroului; 
căsătoria binecuvântată. 

Povestea lui Harap-Alb este considerată de majoritatea exegeţilor cea mai frumoasă şi 
mai complexă poveste din literatura română. Acţiunea aventuroasă a personajului central este 
astfel complicată de lon Creangă încât putem vorbi, din punct de vedere compozițional, despre 
un basm cu mai multe ramificații. În logica narativă bine închegată a basmului ramificat se 
succed trei serii de probe, provocate de trei persoane total diferite: Craiul, Spânul şi Împăratul 


Roşu (la care se adaugă şi proba fiicei împăratului). Prima serie de încercări iniţiatice constă, de 


fapt, în aceeaşi probă repetată de trei ori, dar cu protagonişti alternativi, cei trei fii ai craiului: 
cel mare, mijlociul şi mezinul. 

Introducerea în tema basmului se realizează în registrul formulei tradiţionale, printr-o 
localizare aproximativă: „Amu cică era odată într-o ţară un craiu care avea trei feciori”. 
Împăratul din ţara oarecare avea un frate mai mare ce împărăţea în altă ţară situată la „o 
margine de lume”, care nu avea decât fete. Îmbolnăvindu-se,”aproape de bătrâneţe”, Împăratul 
Verde îi scrie „carte” craiului, rugându-l să-i trimită grabnic ca descendent la tron „pe cel mai 
vrednic dintre nepoți”. Pentru a-l cunoaşte pe cel ales, craiul îşi supune fii la proba curajului: se 
îmbracă în piele de urs fioros şi îi aşteaptă, rând pe rând, la un capăt de pod (sugerând trecerea 
graniţelor altei lumi). Fiul cel mare şi cel mijlociu se întorc speriaţi din drum şi renunţă umili la 
împărăţia promisă. Ei preferă o viaţă mediocră, lipsită de griji, sub oblăduirea tatălui împărat, 
refuzând astfel un destin de excepţie, cum recunoaşte primul: „Şi de-acum înainte, ducă-se, din 
partea mea, cine ştie, că mie unuia nu-mi trebuie nici împărăție, nici nimica; doar n-am a trăi 
cât lumea, ca să moştenesc pământul”. 

Mezinul reuşeşte să treacă de proba curajului cu ajutorul calului fantastic, ales din 
herghelia tatălui pentru că a mâncat din tava cu jaratic (altă probă specifică basmului). Dar mai 
înainte a fost sfătuit de o „babă gârbovă de bătrâneţe”, căreia îi dăruise milos un ban de 
pomană. Bătrâna în chip de cerşetoare — care se va dovedi mai încolo că este Sfânta Duminică — 
îi prevesteşte viitorul de fiinţă aleasă: „...şi atunci ai să te poţi duce unde n-au putut merge fraţii 
tăi; pentru că ţie ţi-a fost scris să-ţi fie dată această cinste”. Putem spune că Harap-Alb trece 
mai întâi proba morală, apreciată ca atare de Sfânta Duminică („puterea milosteniei şi inima ta 
cea bună”), care îl ajută mai târziu să treacă cele mai dificile probe de vitejie. 

Intriga acţiunii este determinată de încălcarea unei interdicții. Înainte de plecare, craiul 
îşi sfătuieşte fiul să se ferească de doi dintre oamenii răi: „în călătoria ta ai să ai trebuinţă şi de 
răi şi de buni, dar să te fereşti de omul roş, iar mai ales de cel spân, cât îi pute; să n-ai de-a face 
cu dânşii, căci sunt foarte şugubeţi”. Călătoria eroului înspre împărăţia de la capăt de lume este 
anevoioasă şi plină de riscuri. Rătăcind printr-un codru întunecat, el este păcălit, în cele din 
urmă, de omul Spân care îi promite să-l scoată la lumină. Ajungând la o fântână, la apa căreia 


nu se putea ajunge decât coborând nişte scări, Spânul cel viclean îl obligă să-i jure că va deveni 


slujitorul său. Spânul ajuns stăpân este primul care îl numeşte pe eroul aventurilor: „De-acum 
înainte să ştii că te cheamă Harap-Alb; aista ţi-i numele, şi altul nu”. 

Urmează a doua serie de trei probe, după ce ajung la curtea Împăratului Verde şi 
ipocritul Spân este primit ca un viitor moştenitor. Ca un slujitor credincios, Harap-Alb va fi 
obligat să-i aducă Spânului lucrurile rare pe care le vede (sau le află din mesajul unei păsări 
măiestre) la curtea împăratului: salată din Grădina Ursului; pietre preţioase din Pădurea 
Cerbului; fata împăratului Roş(u). Mai întâi reuşeşte să învingă ursul care îşi păzea cu străşnicie 
grădina („un ostrov mândru din mijlocul unei mări”) şi să ia „sălăţile”, cu ajutorul sfintei 
Duminici, care îl sfătuieşte să îmbrace blana de urs moştenită de la tatăl său şi să-l adoarmă cu 
fiertură de „somnoroasă”. Scapă şi de urmărirea ursului trezit din somnul profund, aruncându-i 
blana de urs cu funcţii magice în cale. Aceeaşi sfântă Duminică (cerşetoarea de odinioară) îl 
ajută să-i aducă Spânului capul şi pielea cerbului acoperite de nestemate. În acest punct al 
poveştii, Harap-Alb manifestă prima răbufnire de revoltă împotriva înşelătorului Spân, 
adresându-se sfintei Duminici: „Aşa; cu ajutorul lui Dumnezeu şi cu al sfinţiei-voastre, răspunse 
Harap-Alb, am izbutit, măicuţă, să facem şi acum pe cheful Spânului, rămânere-aş păgubaş de 
dânsul să rămân, şi să-l văd când mi-o vede ceafa; atunci, şi nici atunci, că tare mi-i negru 
înaintea ochilor!” 

A treia — şi ultima — misiune obligatorie încredinţată de Spân, prin care vrea să scape de 
Harap-Alb (gândind că-l trimite la moarte) este să-i aducă fata minunată a împăratului Roşu 
(Roş — în forma arhaică preferată de autor). Tatăl său îl avertizase că omul roş face parte din 
categoria de oameni şugubeţi care trebuie evitaţi. Ilon Creangă uzează aici de sensul învechit al 
cuvântului şugubeţ / şugubăţ — de om înşelător şi primejdios, ignorând celălalt sens: glumeţ, 
hazliu. Dacă de Spân nu s-a putut feri din prea multă bunătate şi naivitate, amăgit de minciunile 
acestuia („i s-au prins minciunile de bune”, spune povestitorul), pe omul roşu Harap-Alb este 
obligat să-l cunoască prin misiune. În această poveste-în-poveste (cvasi-independentă), Creangă 
demonstrează, o dată în plus, măiestria de povestitor. Expediția pentru cucerirea fetei de 
împărat complică planurile narative, fiindcă reprezintă o nouă serie de trei probe pentru eroul 


poveştii. Dar încercările la care îl obligă împăratul Roş nu sunt probe de vitejie, ci mai degrabă 


probe de rezistenţă şi, ultima, de iscusinţă (sau inteligenţă), depăşind limitele omenescului. 
Confruntarea războinică, faptele de curaj şi vitejie, îmbracă aici forma peţitului. 

Pe drum, Harap-Alb îşi demonstrează calităţile morale prin două acte de bunătate şi risc. 
Astfel, ocoleşte o „nuntă de furnici” întâlnite pe un pod ca să nu fie strivite de copitele calului, 
trecând prin apa primejdios de adâncă. Apoi salvează un roi rătăcitor de albine, confecţionând 
un stup improvizat. Drept recompensă, primeşte de la furnica zburătoare şi de la crăiasa 
albinelor câte o aripioară pentru a le putea chema în caz de primejdie. Pe acelaşi drum 
întâlneşte, rând pe rând, fiinţele năzdrăvane care îi propun să i se alăture pentru a-l ajuta în 
expediţia periculoasă: Gerilă - „o dihanie de om” lângă care „şi focul îngheaţă”; Flămânzilă — 
„foametea, sac fără fund”; Setilă — „o arătare de om”, „fiul Secetei” care bea cantităţi imense de 
apă şi tot striga „că se usucă de sete”; Ochilă — „o schimonositură de om (ce) avea în frunte 
numai un ochiu, mare cât o sită”; Păsări-Lăţi-Lungilă — „fiul săgetătorului şi nepotul arcaşului; 
brâul pământului şi scara ceriuuli; ciuma zburătoarelor şi spaima oamenilor”. 

În descrierea acestor oameni monstruoşi, Creangă excelează în arta portretului baroc, 
îngroşând trăsăturile în registrul hiperbolei.. Sunt portretizări realizate cu ironie şi umor, 
înclinând spre grotesc. Cum este portretul lui Gerilă: „o dihanie de om care se pârpălea pe lângă 
un foc de douăzeci şi patru de stânjini de lemne şi tot atunci striga, cât îi lua gura, că moare de 
frig. Şi-apoi, afară de aceasta, omul acela era ceva de spăriet: avea nişte urechi clăpăuge şi nişte 
buzoaie groase şi dăbălăzate. Şi când sufla cu dânsele, cea de deasupra se răsfrângea în sus spre 
scăfârlia capului, iar cea de dedesubt atârna în jos, de-i acoperea pântecele. Şi, ori pe ce se 
oprea suflarea lui, se punea promoroaca mai groasă de-o palmă”. Sau al lui Ochilă, conturat 
direct, prin vocea lui Harap-Alb: „Poate că acesta-i vestitul Ochilă, frate cu Orbilă,văr primare cu 
Chiorilă, nepor de soră lui Pândilă, din sat de la Chitilă, peste drum de Nimerilă. Ori din drum de 
la Să-l-caţi, megieş cu Căutaţi şi de urmă nu-i mai daţi. Mă rog, unu-i Ochilă pe faţa pământului, 
care vede toate şi pe toţi altfel de cum vede lumea cealaltă”. 

Prima încercare a împăratului Roş de a scăpa de peţitor şi alaiul său de „golani” („oastea 


pă 


lui Papuc Hogea Hogegarul” — îi numeşte ironic povestitorul) constă în găzduirea lor peste 
noapte într-o casă „de aramă înfocată”. Gerilă este cel care îi scapă de moarte, suflând asupra 


casei de foc. În a doua probă, ca să scape de pedeapsa cu moartea trebuie să-i dovedească 


împăratului că sunt cei mai buni mâncători şi băutori. Dea data aceasta, îi salvează Flămânzilă 
cu Setilă, care golesc masa încărcată cu uriaşe cantităţi de mâncăruri şi vinuri. Ultima probă le 
pune la încercare iscusinţa: trebuie să separeu macul de nisip dintr-o grămadă amestecată. 
Harap-Alb îşi aminteşte de aripa de furnică şi o droaie de furnici îi sar în ajutor. Dar proba 
supremă constă în păzirea fetei de împărat timp de o noapte: „Şi dacă mâne dimineaţă s-a afla 
tot acolo, atunci poate să ţi-o dau; iar de nu, ce-i păţi cu nime nu-i împărţi”. Fata se preface în 
pasăre şi zboară după nori, însă Ochilă cu Păsărilă reuşesc s-o prindă. De fapt, ultima probă se 
ramifică, dând naştere la alte încercări complicate. Ca să i-o dea, împăratul Roş îi cere lui Harap- 
Alb să-i identifice fiica, punând-o alături de o fată leită, luată de suflet. Îl ajută acum crăiasa 
albinelor. În fine, fata împăratului propune şi ea o probă dificilă: întrecerea dintre turturica sa 
fermecată şi calul eroului. Cine va reuşi să-i aducă „de unde se bat munţii în capete” trei 
smicele de măr dulce şi apă vie cu apă moartă va câştiga competiţia. Calul lui Harap-Alb învinge 
şi împăratul Roş e nevoit să dea binecuvântare fetei, care, încălecând şi ea pe un cal năzdrăvan, 
îl însoţeşte pe erou spre ţara împăratului Verde, convinsă că acesta e destinul ei: „Se vede că 
aşa mi-a fost sortit şi n-am ce face; trebuie să merg cu Harap-Alb, şi pace bună!” 

Drumul de întoarcere constituie pentru erou un drum inițiatic al naşterii iubirii. După ce 
se desparte de însoțitorii năzdrăvani, el îşi dă seama că se îndrăgosteşte pe măsură ce 
înaintează spre Spânul căruia trebuia să i-o dea („i se tulburau minţile uitându-se la fată”, „fiind 
nebun de dragostea ei”). Povestitorul nu pierde prilejul să portretizeze, în termeni populari, 
fata-împărăteasă, care se îndrăgosteşte la rându-i: „Căci era boboc de trandafir din luna lui mai, 
scăldat în roua dimineţii, dezmierdat de cele întâi raze ale soarelui, legănat de adierea vântului 
şi neatins de ochii fluturilor. Sau, cum s-ar mai zice la noi în ţărăneşte, era frumoasă ca mama 
focului; la soare te puteai uita, iar la dânsa ba. Şi de-aceea Harap-Alb o prăpădea din ochi de 
dragă ce-i era. Nu-i vorbă, şi ea fura cu ochii, din când în când, pe Harap-Alb, şi în inima ei parcă 
se petrecea nu ştiu ce...poate vreun dor ascuns, care nu-i venea a-l spune”. 

Într-un final precipitat, se produce demascarea şi pedepsirea Spînului, datorită fetei 
împăratului Roş, care mărturiseşte: Doar n-am venit pentru tine, ş-am venit pentru Harap-Alb, 
căci el este adevăratul nepot al împăratului Verde. Dar răufăcătorul îi retează capul eroului cu 


paloşul. Înfuriat, calul năzdrăvan zboară cu Spânul spre cer, de unde îi dă drumul şi acesta se 


face „praf şi pulbere”. Între timp, fata împăratului Roş îl reînvie pe Harap-Alb cu ajutorul 
obiectelor magice: smicelele de măr dulce, apa moartă şi apa vie. În finalul fericit, al biruinţei 
depline a Binelui, împăratul Verde le dă binecuvântarea şi se porneşte nunta la care sunt 
invitate mai întâi fiinţele fantastice ocrotitoare: crăiasa furnicilor, crăiasa albinelor şi crăiasa 
zânelor, „minunea minunilor din ostrovul florilor”. 

Oralitatea stilului, principala calitate a prozei lui lon Creangă, este pusă în evidenţă în 
cazul acestui basm de abundența expresiilor populare, impregnate de naturaleţe şi simplitate. 
Mai toate personajele din poveste apelează la proverbe şi zicători spre a întări o concluzie sau a 
desprinde o învăţătură morală din întâmplare. Formula de introducere a formulelor 
paremiologice este, de obicei, vorba ceea sau vorba cântecului. lată câteva exemple de 
înţelepciune populară: Fiecare pentru sine, croitor de pâne; Lac de-ar fi, broaşte sunt destule; 
Apără-mă de găini, că de câni nu mă tem; Rău-i cu rău, dar e mai rău făr' de rău; că de păr şi de 
coate goale nu se plânge nimene; Capul de-ar fi sănătos, că belele curg găârlă; nu-i după cum 
gândeşte omul, ci-i după cum vrea Domnul; Frica păzeşte bostănăria; Că unde-i cetatea mai 
tare, acolo bate dracul războiu mai puternic; Părinţii mînâncă aguridă, şi fiilor li se strepezesc 
dinții ;Găsise un sat fără câni şi se primbla fără băț; Dă-i cu cinstea, să piară ruşinea; Destul e o 
măciucă la un car de oale; Omul sfințeşte locul; ş.m.a. Deseori povestitorul apelează la zicători 
versificate, introduse în context prin formula: Dă-mi, Doamne, ce n-am avut,/ Să mă mier ce m- 
a găsit; Viţa-de-vie, tot în vie,/ lară vița de boz, tot răgoz; De-ar şti omul ce-ar păţi,/ Dinainte s- 
ar păzi!; Fugi de-acolo, vină-ncoace!/ Şezi binişor, nu-mi da pace!; Poftim, pungă, la masă, dacă 
ţi-ai adus de-acasă etc. Tot acest fond popular de maxime şi sentinţe constituie un gen de 
poveste a vorbei cu intenţii moralizatoare. În acelaşi spirit popular, povestitorul se exprimă 
uneori în proză versificată: „Harap-Alb le mulţumeşte ş-apoi pleacă liniştit. Fata vesel îi 
zâmbeşte, luna-n ceriu au asfinţit. Dar în pieptul lor răsare...Ce răsare? la, un dor; soare 
mândru, luminos şi în sine arzătoriu, ce se naşte din scânteia unui ochiu fărmăcătoriu!”. Când 
nu reproduce de-a dreptul versuri populare ce se potrivesc situaţiei narate, precum zborul 
calului năzdrăvan: „În înaltul ceriului,/ Văzduhul pământului;/ Pe deasupra codrilor,/ Peste 
vârful munţilor,/ Prin ceața măgurilor,/ Spre noianul mărilor, La crăiasa zânelor,/ Minunea 


minunilor,/ Din ostrovul florilor”. 


Povestitorul — care coincide cu vocea autorului — este unul sfătos şi glumeţ, folosind cu 
bună-ştiinţă limbajul colocvial asemănător cu al personajelor. Cum promite încă de la început, 
el nu se îndepărtează niciodată de firul poveştii: „Dar ia să nu ne depărtăm cu vorba şi să încep 
a depăna firul poveștii”. Pe parcursul relatării ceremonioase a evenimentelor, el apelează 
periodic la formula invariantă: „Dumnezeu să ne ţie, ca cuvântul din poveste, înainte mult mai 
este”. Şi intervine direct în discursul narativ cu proprii observaţii, cu inflexiuni ironice, îmbibate 
cu zicale, atrăgând atenţia ascultătorilor: „Şi gândesc eu că din cinci nespălaţi câţi merg cu 
Harap-Alb i-a veni el vreunul de hac; şi-a mai da împăratul Roş şi peste oameni, nu tot peste 
butuci, ca până atunci. Dar iar mă întorc şi zic: mai ştii cum vine vremea? Lumea asta e pe dos, 
toate merg cu capu-n jos; puţini suie, mulţi coboară, unul macină la moară (...) Ce-mi pasă mie? 
Eu sunt dator să spun povestea şi vă rog să ascultați”. Deseori îşi probează măiestria prin 
asemenea ziceri versificate (versuri în proză): „Mers-au ei şi zi şi noapte, nu se ştie cât au mers; 
şi, de la un loc, Gerilă, Flămânzilă şi Setilă, Păsări-Lăţi-Lungilă şi năzdrăvanul Ochilă se opresc cu 
toţi în cale, se opresc şi zic cu jale...” 

Individualitatea povestitorului este pusă în evidenţă şi în finalul basmului, fără 
tradiționala formulă de încheiere. Printre mesenii invitaţi să sărbătorească izbânda eroului, la 
nunta lui Făt-Frumos cu fata împăratului Roş, se află şi modestul povestitor (care versifică 
finalul): „Şi mai fost-au pofitiţi încă: crai, crăiese şi-mpăraţi, oameni în samă băgaţi, ş-un păcat 
de povestariu, fără bani în buzunariu”. Povestariu sau povestar este termenul regional pentru 
povestaş sau povestitor. Revenirea în realitate din miraculos se realizează în ultimele fraze, fără 
formule stereotipe, printr-o comparaţie între tărâmul împărătesc al veşniciei şi lumea actuală a 
povestitorului marcată de inechitatea socială dintre bogaţi şi săraci: „Veselie mare între toţi era, 
chiar şi sărăcimea ospăta şi bea! Şi a ţinut veselia ani întregi, şi acum mai ţine încă; cine se duce 
acolo be şi mănâncă. lar pe la noi cine are bani bea, iar cine nu, se uită şi rabdă”. 

Fuziunea dintre real şi fabulos este realizată de Creangă în spiritul mentalităţii populare. 
Dacă subiectul istoriei lui Harap-Alb respectă tiparele basmului (conform competiţiei dintre 
Bine şi Rău), lumea prezentată în poveste este lumea ţărănească. Prafrazându-l pe G. Călinescu, 
putem spune că tot ce este transcendent în basm este adus de Creangă pe pământ. Impresia de 


realism țărănesc, despre care au vorbit comentatorii poveştilor sale, este accentuată de 


vorbirea simplă, în timbru popular a personajelor. În plus, personajul principal al acestui basm 
nu are defel însuşiri miraculoase; el izbuteşte să treacă probele vitejeşti nu prin darurile sale 
supranaturale, ci datorită ajutorului primit din partea unor făpturi fantastice. Toate actele lui de 
eroism sunt înfăptuite cu ajutorul celorlalți, martorii cuceriţi de frumuseţea lui fizică şi morală: 
de la Sf. Duminică şi până la năzdrăvanii însoțitori înzestrați cu puteri ce depăşesc omenescul. 
Aşa se explică şi preferința lui Creangă pentru denumirea de poveste: povestea credibilă a unor 
oameni care izbândesc în viață datorită ajutoarelor de natură supranaturală sau divină care 
apreciază şi recompensează valorile morale ale omeniei. 

Aşezat în tradiţia povestitorilor moldoveni - inaugurată de lon Neculce prin O samă de 
cuvinte -, lon Creangă este primul scriitor român care a înălţat limba populară cu substrat 
țărănesc la rangul de limbă literară. Limbajul povestitorului se nutreşte din limba populară 
românească împănată cu numeroase arhaisme şi provincialisme — cu precădere, din zona 
moldovenească -, şi formule paremiologice care devin în concepţia autorului expresii plastice, 
pline de expresivitate figurativă şi rafinament narativ. Tudor Vianu îl caracterizează sintetic: 
„Unic prin geniul lui oral, Creangă apare, prin neasemuita lui putere de a evoca viaţa, un scriitor 
din linia realismului lui Negruzzi, rămânând un reprezentant tipic al Junimii, prin acea vigoare a 
conştiinţei artistice, care îl uneşte aşa de strâns cu Maiorescu şi cu Eminescu, bucuroşi din 


primul moment de a fi ghicit în el o conştiinţă înrudită”. (Arta prozatorilor români, 1941) 


CAPITOLUL AL VIII-LEA 


Snoava 


8.1. Tematica snoavelor 


În general, snoava este definită drept „specie a literaturii populare, cu multiple şi 
străvechi infiltraţii în cea cultă, constând într-o scurtă naraţiune cu intenţii umoristico-satirice, 
în care elementele realiste (şi, uneori, naturaliste) sunt împinse câteodată până la limita 
verosimilului, fără însă a se trece decât rareori în fantastic” (Apud Dicţionar de termeni literari, 
Ed. Academiei R.S.R. Bucureşti 1976, p. 407). 

Cuvantul „snoavă” provine din vechea sloavă „izu nova = din nou”. În sens larg, snoava 
este numită „poveste glumeaţă”, „poveste cu măscărici, cu minciuni, bazaconii, parascovenii, 
taclale” („,Snoava populară românească”, ediţie critică de Sabina — Cornelia Stoenescu, Prefaţă 
de Mihai — Al. Cancovici, Bucureşti, Ed. Minerva, 1984, p. VI.) 

„Folcloriştii şi istoricii literari remarcă dimensiunea ei redusă în comparaţie cu basmul, 
apoi faptul că ea demască aspecte negative din societate, defecte umane, vicii sociale, țintind 
efecte moralizatoare în sensul îndreptării răului prin afirmarea principiilor eticii populare. Prin 
caracterul lor satiric şi moralizator, snoavele se referă nu la oameni ca persoane, ci la caracterul 
acestora, la slăbiciuni şi defecte, încât din conţinutul lor, se poate constitui un „manual de 
morală populară”, în care leneşii, proştii, mincinoşii, beţivii, lacomii, hrăpăreţii, linguşitorii ş.a. 
sunt biciuiţi cu armele răului şi ridicolului. Umorul ia forme variate: de la râsul sănătos şi 
inofensiv, în cascade, până la cel sarcastic” (A. D. de Rougement, Partea diavolului, traducere 
de Mircea Ivănescu, Fundaţia Anastasia, 1994, p. 127). 

Aşadar funcţionalitatea snoavei constă în restabilirea unor norme ale eticii populare 
încălcate de comportamente reprobabile. 

Snoava tratează în genere, un crâmpei din viaţa obişnuită a colectivităţii, un incident 
neînsemnat la prima vedere, dar care se arată a fi semnificativ, plin de învăţăminte pentru 
ascultători. Rareori apare şi aici ritmul tripartit, reluarea acţiunii, a diferitelor încercări de trei 


ori, procedeu specific basmului propriu-zis. În centrul atenţiei se află întotdeauna personajul 


negativ, dezvăluindu-se apucăturile urâte, reprobabile sau măcar provocatoare de zeflemisire. 
De multe ori, personajul pozitiv poate să lipsească, căci există o sumedenie de snoave în care 
apare numai personajul negativ, unu sau doi protagonişti, rar mai mulţi. Personajul pozitiv în 
snoavă este mai şters, rolul lui fiind acela de a prilejui dezvăluirea metehnelor protagoniştilor 
negativi sau mai cu seamă de a-i pedepsi pentru acestea. 

Din chipul cum se manifestă cusururile şi nu rareori din modul cum este biciuit 
personajul satirizat rezultă comicul snoavelor, de culoare specifică prin puterea lui şi prin 
resorturile sufleteşti pe care le cuprinde. 

Umorul e uneori primar, dar adânc şi plin, chiar dacă faptele sunt deseori din sfera 
brutalului. Se întâlnesc şi unele snoave la care nu se râde, tâlcul acţiunii rămânând numai pe 
planul satirei binevoitoare, care nu prilejuieşte revolta. Atmosfera nu devine sumbră, ci îşi 
păstrează acea luminozitate care învăluie cursurile omeneşti într-o blândeţe ce trezeşte în 
sufletul ascultătorului îngăduinţă. 

În concordanţă cu efortul plăsmuitorului de a ridiculiza deficienţele semnalate, un rol 
important îl are comicul de caracter, foarte des întâlnit. Adesea, acesta transpare în dialog, cu 
precădere în replica finală, fiind dublat şi de comicul de limbaj. El creşte în subtilitate când 
amândoi protagoniştii se dovedesc vinovaţi, ca morarul care a schimbat locul cu ciobanul 
ungurean. Pândind slăbiciunile omeneşti snoava este prin excelenţă o naraţiune realistă, în 
opoziţie vădită cu basmul fantastic. 

O categorie de snoave - aşa-zisul ciclu Păcală - se diferenţiază de grosul snoavelor prin 
aceea că eroul pozitiv, Păcală, uneori Pepelea, lanoş, se bucură de aceeaşi atenţie ca şi 
personajul negativ dacă nu chiar mai mare. Întruchipare a înţelepciunii populare, el are rolul de 
a dezvălui putreziciunea orânduirilor nedrepte din trecut, în felul cum se reflectau ele în viaţa 
satului şi ca atare e înconjurat de întreaga simpatie a maselor populare, ceea ce s-a soldat cu 
atribuirea mai multor feluri de isprăvi ca fiind săvârşite de el, dând naştere unui ciclu întreg 
despre Păcală. Uneori, simpatia populară a fost atât de adâncă, încât eroul este răsplătit la 
sfârşit pentru isprăvile lui, fie prin îmbogăţire, fie chiar prin ridicarea lui la o treaptă de 
moştenitor al tronului, ca şi eroul basmelor propriu-zise (lanoş slugă la popa). Contaminarea cu 


basmul se vădeşte câteodată şi în pătrunderea unor elemente fantastice (biciul năzdrăvan care 


adună lupi şi urşi, fluierul fermecat care sileşte la joc, moara dracilor ca şi copilul de drac care îi 
fură roata). 

De altfel,unele isprăvi cunoscute din ciclul Păcală se arată a fi săvârşite şi de eroul 
năzdrăvan de origine ursulină (Popa bărdaş), după cum în unele variante, Păcală e înfăţişat ca 
protagonist în întrecerea cu zmeul (sau diavolul) prost, depăşind mult limitele ciclului amintit. 
De aceea, snoavele despre Păcală se situează oarecum aparte, făcând tranziţia dintre basmele 
propriu-zise şi snoave, ca un fel de specie cu caracter mixt. 

În unele naraţiuni, Păcală e opus satului ca isteţul care dejoacă încercările de batjocorire 
sau chiar de ucidere şi pedepseşte drastic întreaga colectivitate înfăţişată ca o entitate de proşti 
desăvârşiţi. Înfăţişarea satului ca alcătuit din proşti în întregimea lui nu apare atât din motive 
estetice de a desăvârşi opoziţia isteţ-prost pentru a reliefa şi mai mult mintea ascuţită a lui 
Păcală, cât din pornirea populară de a socoti pe cei străini de categoria socială ca pe nişte inşi 
mai slabi de minte pe seama cărora e bine să te amuzi. 

Înclinarea amintită e inofensivă în intenţiile ei de a găsi mereu prilej de zeflemisire şi 
râsete. Fenomenul e general dovadă între altele, poreclele pe care şi le dau în mod reciproc 
satele unei zone sau grupurile sociale ale unei localităţi. Cea mai desăvârşită localizare se 
întâlneşte în snoavele de formă autobiografică, întrucât acţiunea apare transpusă asupra 
povestitorului, acesta dându-i o patină locală atât de exactă, încât ascultătorii naivi sunt 
convinşi că naraţiunea nu e nicidecum o snoavă, ci o povestire din viaţa povestitorului. 

Realismul snoavei se răsfrânge întrucâtva şi asupra funcţiei sale în cadrul variat al 
prilejurilor de povestit. Scurtimea ei, dar mai cu seamă efectul ilariant au făcut-o aptă a fi 
debitată şi în prilejuri mai mărunte, oferite de condiţiile sociale dintr-un anumit ţinut. Dincolo 
de debitarea obişnuită, snoava mai îmbracă şi funcţie paremiologică. Tăişul ei satiric îndreptat 
împotriva deficienţelor omeneşti provoacă involuntar analogii cu situaţiile similare oferite de 
realitatea zilnică, de aceea adesea snoava era rechemată de similitudinea dintre cazul tipizat 
din cuprinsul ei şi cel individual. Prin atare analogie dintre situaţia din snoavă şi cea dată se 
îndeplinea reversul procesului de creaţie, pornindu-se înapoi de la tipic, general, spre cazul 


individual, particular. 


Structura compoziţională a snoavei este simplă dezvăluind deficienţe omeneşti. Eroul e 
înfăţişat trecând prin diferite situaţii hazlii, pus în anumite potriviri neaşteptate care dezlănţuie 
râsul ascultătorilor. Comicul de situaţie apare şi prin alte snoave, dar în chip sporadic, fiind 
subordonat celui de caracter sau de moravuri. 

Se poate spune totuşi că suntem un popor de „snovari” care iubeşte verva spumoasă, 
gluma şi râsetele aducătoare de voioşie. Repertoriul impresionant de mare dovedeşte nu numai 
spirit de observaţie desprins a detecta defectele omeneşti şi plăcerea de a se amuza de acestea, 
ci în primul rând robusteţe sufletească, dinamism şi optimism, sete de viaţă. 

Tematica snoavelor este peste măsură de variată, ele îmbrăţişând aspecte cât mai felurite 
ale vieţii din trecut, unele cu caracter mai mult sau mai puţin local. Din punct de vedere al 
conţinutului, snoavele se pot grupa în patru mari categorii tematice, inegale ca întindere şi 
importanţă. Unele se referă la relaţiile de clasă, în care sunt biciuite samavolniciile elementelor 
exploatatoare şi e pusă în lumină inferioritatea lor sufletească. Sunt prezentate, cu un caracter 
mai de generalitate, relaţiile dintre stăpân şi slugă, de cele mai multe ori sluga fiind Păcală, 
acesta din urmă sfârşind prin a răzbuna nedreptăţile săvârşite în chip sistematic şi intenţionat 
de către cel dintâi. Mult mai numeroase sunt snoavele despre preoţi şi alţi slujitori ai bisericii 
care ilustrează setea de câştig ilicit a acestora, căutând să exploateze naivitatea şi credulitatea 
celor simpli. Faptul că întotdeauna elementul exploatator este înfierat sau păcălit de către 
exponentul maselor, atestă fără îndoială caracterul profund popular al acestor snoave. 

A doua categorie de snoave tratează deficienţele constatate în relaţiile de familie. Cele 
mai numeroase se referă la relaţiile dintre soţ şi soţie, la care se adaugă şi amantul, deoarece 
majoritatea acestora zugrăvesc infidelitatea femeii. Există şi snoave în care soţul apare ca 
infidel, dar nu întâmplător aproape întotdeauna protagonistul acestora e preotul, secondat de 
unii slujitori mai mărunți ai bisericii. 

A treia categorie, cea mai numeroasă, se ocupă de deficienţele de natură psihologică. 
Majoritatea ridiculizează prostia sub diferitele ei forme. Personajul predilect e femeia proastă, 
ca soţie, ca fată care nu-şi găseşte peţitori. Se întâlneşte şi tânărul prost care se însoară greu şi 
e păcălit uşor de arguţia femeii, după cum şi ciobanul prost e deseori înfăţişat în stângăciile lui 


cu lumea. Lenea de asemenea apare de cele mai multe ori tot la femei care în lumea rurală 


folosesc diferite pretexte pentru a amâna muncile casnice, de altfel destul de numeroase şi de 
grele. Îngâmfarea îmbinată cu lăudăroşenia este însă arătată aproape numai la bărbaţi, ca şi 
lăcomia. 

O problemă dintre cele mai spinoase o constituie apariţia ţiganilor ca întruchipări multiple 
ale deficienţelor amintite. Teoretic, faptul are două explicaţii: se ştie că starea socială 
înjositoare şi grea a acestora, robi ai clasei dominante şi vânduți ca vitele era lucru esenţial 
pentru acea vreme. Munca lor era o robie, iar când puteau deveneau leneşi, lacomi şi furau 
când li se oferă prilejul. 

Dificultatea constă în a arăta, la fiecare tip de snoavă în parte, dacă ridiculizarea sau 
satirizarea ţiganilor îşi are rădăcina în acest sentiment de desconsiderare, că unii ce aparţin unui 
neam disprețuit, sau dacă provine din observaţia pură şi obiectivă a unor deficienţe general- 
umane cel mai bine reprezentate la ei. 

Se poate întâmpla ca cele două puncte de vedere să se fi suprapus în multe cazuri, ceea 
ce sporeşte considerabil greutatea determinării mobilului creator al acestor snoave. Sunt însă 
unele snoave, ca şi basmele propriu-zise (întrecerea în puteri cu zmeul, fata de împărat 
însărcinată prin vorbe), în care ţiganul apare ca personaj pozitiv, întruchipare a isteţimii şi 
corectitudinii. În faţa judecătorului, vorbeşte cinstit şi măsurat, dar ştie să se răzbune când e 
pălmuit pe nedrept, pe preotul satului îl ridiculizează, dovedindu-i netemeinicia preceptelor 
predicate. 

Ultima categorie tematică a snoavelor cuprinde pe cele care înfăţişează anumite aspecte 
de natură fiziologică. Personajele cele mai frecvente sunt surzii, făcându-se haz pe seama 
faptului că „nu aud, dar le potrivesc”, dar caută să dovedească tocmai contrariul. Aceasta e 
categoria cea mai puţin numeroasă şi cea mai inofensivă ca poziţie satirică, creatorul popular 
amuzându-se pe seama aspectelor ridicole, subliniind la ele tocmai încercarea protagoniştilor 
de a le camufla cu orice preţ. 

Prin reliefarea aspectelor negative, prin biciuirea sau ridiculizarea defectelor omeneşti, 
snoavele au avut un rol însemnat, căci ele sunt dintre toate naraţiunile în proză specia cea mai 
vie, singura care circulă şi azi cu vigoare în toate părţile ţării. Ele sunt gustate pentru caracterul 


lor realist, pentru oglindirea unor fapte şi concepţii care corespund unei mentalități mai 


evoluate, precum şi pentru umorul sănătos şi optimist, atât de necesar celor care au dus o viaţă 
plină de greutăţi şi sărăcie până în epoca noastră. 

In vecinătatea snoavei s-a născut gluma, considerată de unii o subspecie a snoavei. 
Gluma este o naraţiune scurtă şi concentrată, încheiată cu o poantă, ce evidenţiază iscusinţa şi 
inteligenţa creatorului ei. În timp ce snoava aparţine, prin origine şi conţinut, mediului rural, 
gluma are o origine livrescă şi este specifică mediului citadin. Ea s-a născut datorită vieţii 
moderne ahtiată după povestiri scurte, cu poante vesele, care solicită ascultătorilor o atenţie de 
scurtă durată. 

Anecdota este tot o povestire veselă şi cu un final moralizator, cu un pronunţat caracter 
pitoresc, dezvoltată în jurul unui personaj cunoscut. În cele mai multe cazuri, anecdota 
povesteşte farsa pusă pe seama unui personaj istoric, pentru a-i dezvălui caracterul sau poziţia 
faţă de un eveniment trăit. Referindu-se la personalităţi cu renume, anecdota se aseamănă cu 
legenda istorică. Ambele pun pe seama 
oamenilor mari ceva în legătură cu conduita şi capriciile acestora. 

Aceleaşi resurse spirituale şi aceleaşi medii sociale au dat naştere poreclei, care 
înveseleşte mintea şi satirizează caracterul. Porecla se compune dintr-un cuvânt sau grup de 
cuvinte prin care este 
stigmatizat năravul ori defectul cuiva. 

Spre deosebire de celelalte specii amintite, snoava clasică are un statut literar distinct, 
prin vitalitatea exprimată şi prin aria largă de răspandire. De obicei, povestitorul de snoave este 
un temperament vesel, dotat cu spirit critic, inventiv şi cu putere de sinteză. Există mai multe 
tipuri de povestitori de snoave: 

a) povestitori de snoave tradiţionale; 

b) povestitori de bancuri şi anecdote; 

c) povestitori de snoave licenţioase sau de glume „fără perdea”. 

În toate epocile, snoava a fost un produs folcloric al râsului. Ea era prezentă în cupletele 
satirice rostite la petrecerile „saturnale” ale Antichității romane, în povestirile licenţioase ale 


Evului Mediu, până 


la snoavele cu caracter satiric puse pe seama unor eroi populari, precum Nastratin Hogea (la 
turci), Ivan Turbincă (la ruşi), Till Eulenspiegel (la germani) şi Păcală (la romani). Pe de altă 
parte, snoava a apărut şi din motivul că, în anumite epoci, nu se putea spune adevărul. 

Din perspectivă cronologică, snoavele au fost introduse din colecţiile de basme ale 
folcloriştilor începând cu epoca romantică. Prima colecţie este cea a fraţilor Grimm din 1812, iar 
în cultura română, prima colecţie care include snoave aparţine fraţilor germane Arthur şi Albert 
Scholtt, din 1845. Au urmat colecţiile lui Petre Ispirescu, |. C. Fundescu, Theodor Speranţia ş.a. 
Precum alte creaţii populare, snoavele au constituit un preţios izvor de inspiraţie pentru 
scriitorii noştri din diferite epoci: |. Budai Deleanu, Anton Pann, lon Creangă, I.L. Caragiale ş.a. 

Pe de altă parte, unii scriitori au prelucrat snoava populară, transpunând-o în versuri, 
cum a procedat Petre Dulfu cu „,Isprăvile lui Păcală”. 

După personajul principal pe care îl înfățișează, snoavele au fost clasificatede către 
cercetătorii străini în patru mari grupe: 

snoave despre proşti; 

snoave despre căsătoriţi; 

snoave care au ca personaj central femeia; 

snoave care au ca personaj central bărbatul. 

Cercetătorii roâani au întocmit o tipologie pe temeiul familiilor de subiecte şi ţinând seama 
de personajele snoavei şi de relaţiilor lor sociale. După aceste criterii, au fost întocmite mai 
multe grupe: 

snoave axate pe relaţii sociale; 

snoave care reflectă relaţii de familie; 

snoave despre defecte fiziologice; 

snoave despre armată, preoţime ş.a. 

Cele mai cunoscute şi citite sunt snoavele romaneşti care îl au drept personaj principal pe 


Păcală, vestit prin isteţimea şi aventurile sale comice. 


8.2. Isprăvile lui Păcală, de Petre Dulfu 


Petre Dulfu are meritul de a fi versificat, într-o viziune originală, cunoscutele snoave 
despre Păcală. Prin intermediul acestui personaj exponențial se exprimă atitudinea omului 
simplu faţă de unele concepţii retrograde, slăbiciuni ori defecte omeneşti, pe care experienţa 
de viaţă multiseculară a poporului le condamnă şi le sancţionează. Sunt aduse în prim-plan 


aspecte diverse din lumea satului de altădată şi prezentate într-o viziune realistă, veridică. 


Tematică şi compoziţie 

Opera sa se remarcă printr-o tematică variată: relaţii sociale, familiale etc, întâmplările 
gravitând în jurul lui Păcală, care este secondat de tipuri caracteristice din mediul rural: preotul 
hapsân, boierul lipsit de omenie, femeia necredincioasă, soţul încornorat ş.a. Umorul, ironia, 
zemflemeaua, satira sunt doar câteva din modalităţile artistice folosite pentru sancţionarea 
răului, sub orice formă ar apărea acesta. 

Un „Cuvânt înainte” de dimensiuni reduse subliniază frumuseţea snoavelor, rolul lor de- 
a amuza şi de-a instrui: „Ce ne-am face tot cuamaruri, dacă n-ar mai fi pe lume şi câte-o 
poveste plină de nveselitoare glume ...”. (Petru Dulfu, Isprăvile lui Păcală, Galaţi, Editura Porto- 
Franco, 1993, p. 3) 

Compoziţia ciclică a operei evidenţiază, în cele XXIV de episoade, care se succed într-un 
ritm alert, calităţile omului simplu, capacitatea de a învinge greutăţile vieţii, păstrându-şi 
nealterate cele 
mai alese însuşiri sufleteşti. Acţiunea este plasată în spaţiul geografic romanesc, într-un timp 
nedeterminat. Vechimea povestirii, farmecul ei arhaic sunt sugerate cu ajutorul formulei 


introductive: 


„Nu azi, nici ieri, hei! de-atuncea apa-a curs pe Olt cam multă 


Undeva, pe-aici, sub cerul scumpei neastre Romanii”... 


Prezenţa elementului miraculos se remarcă în două capitole: „Fluierul fermecat” şi 
„Moara  dracilor”. Cadrul, populat cu elemente ale mitologiei creştine, rămâne însă 
preponderent realist. Versificaţia cu măsuri lungi şi ritmuri variate, adecvate conţinutului de 
idei, rima împerecheată, repetițiile, inversiunile etc., imprimă versului cursivitate, muzicalitate 
şi dinamism. Personajele sunt situate la antipod, având calităţi şi defecte caracteristice: 
înţelepciune, generozitate, omenie sau dimpotrivă: prostie, lene, egoism etc. 

Cel care animă lumea satului romanesc este Păcală, eroul snoavelor şi autorul atâtor 
isprăvi. El este compus pe contrastul dintre aparenţă şi realitate. În aparenţă pare un prost, un 
nerod, însă cititorul 
cărţii lui Petre Dulfu îşi dă seama repede că Păcală utilizează arta prefăcătoriei, a disimulării. El 
mimează prostia şi buimăceala pentru a-şi prinde potrivnicii în capcană, pedepsindu-i după 
greşelile comise. 

Ciclul snoavelor lui Păcală se încheie rotund, prin revenirea personajului, după ce a 
răscolit lumea cu „isprăvile” lui, evidenţiindu-l păcatele şi strâmbătăţile, în sat ca să vieţuiască 
asemănător unui gospodar obişnuit. Prin suita de întâmplări hazlii, prin umorul dens, ca şi prin 
deosebita vervă satirică se realizează o oglindire a vieţii şi spiritualităţii caracteristice poporului, 


din vremi imemorabile până astăzi. 


Caracterul satiric şi educativ al snoavelor lui Petre Dulfu 


Valori cognitive şi morale 

Atât snoava populară cât şi cea cultă evidenţiază o serie întreagă de antinomii: bun-rău; 
inteligent-prost; cinstit-hoţ; harnic-leneş; moral-imoral; stăpân-slugă; bogăţie-sărăcie; dreptate- 
injustiţie ş.a. Aceste concepte şi principii etice, trăsături de caracter şi defecte general-umane 
nu sunt prezentate abstract şi nici sub forma unor propoziţii moralizatoare, plate şi plicticoase. 
Ele transpar din spusele 
şi conduita persoanelor, puse în situaţii comice care stimulează râsul şi motivează satira. Cele 
mai multe snoave vizează viciile şi defectele oamenilor ca indivizi sau ale anumitor colectivităţi 


în ansamblul lor. În snoava lui Petre Dulfu se ridiculizează: 


Prostia omenească ce apare în diferite ipostaze pentru că povestitorul conturează, 
pe o scenă imaginară, o galerie de proşti aflaţi în grade felurite, ceea ce provoacă 


deopotrivă o reacţie de 


respingere din partea cititorului şi o stare de bună dispoziţie când descoperă resorturile şi 


manifestările acestuia. Proştii sunt iniţiatorii unor acţiuni fără noimă. Fie masculină, fie 


feminină, prostia întreţine hazul şi, prin contrast, purifică spiritul şi luminează mintea. 


Lenea masculină sau feminină care are un loc privilegiat în snoave. 

Zgârcenia şi lăcomia ce sunt trăsături ale unor boieri sau preoţi. Un preot se roagă să 
fie lungită ziua de lucru a secerătorilor pentru a munci cât mai mult pe moşia sa. 
Boierii zgârciţi sunt dispuşi să trăiască numai cu apă de izvor sau cu fasole stricată, 
fapt ce provoacă cititorului sentimente de compătimire şi condamnare, înveselind 
spiritele. 

Femeia necredincioasă care pune la cale diferite farse pentru a-şi înşela bărbatul. 
Situaţiile prezentate devin comice, iar personajele sunt ridiculizate, conduita lor fiind 
dezaprobată de tinerii cititori. 

Relaţia stăpân-slugă ce pune în evidenţă trăsăturile pozitive de caracter faţă de cele 
negative. Pe de-o parte avem: inteligenţa, înţelepciunea, cinstea, spiritul practic, 
aspiraţia spre adevăr şi dreptate, iar pe de altă parte avem: prostia, lenea, stangăcia, 
răutatea. Personajele cu defecte fac gafe, sunt incapabile de a judeca în mod corect 


faptele şi cad uşor in ridicol. 


Întrucat Păcală este un erou comic al snoavei romaneşti, se pune întrebarea: în ce măsură 


este un „,mode!” de conduită pentru cititorul tanăr? Sigur, acesta îl simpatizează pentru 


istețţimea, inteligenţa şi inventivitatea puse in serviciul restabilirii dreptăţii şi adevărului. Apoi, 


şcolarul se distrează copios de pe urma farselor inscenate de erou potrivnicilor săi. Însă, atunci 


când Păcală devine crud, răzbunător, chiar sadic, el se transformă în „antimode 


| d 


pentru tinerii 


aflaţi în plin proces formativ. 


8.3. Lectura interpretativă — modalitate de accesibilizare a snoavelor lui Petre Dulfu 


Lectura interpretativă este o metodă care constă în explorarea asociaţiilor personale şi a 


sentimentelor provocate de un text, analiza implicaţiilor premiselor sale. 


Discutarea reacţiilor cititorului 
Elevii pot înţelege mai profund textul snoavelor dacă sunt încurajați să-şi exploreze 
propriile sentimente şi asociaţii determinate de acesta. Se vor simţi mai implicaţi în lectură dacă 
observă că reacţiile lor interesează. Întrebările prin care se obţin răspunsuri personale sunt de 
trei feluri: 
e Ce aţi observat in textul snoavei citite? Ce părţi din text aţi reţinut în mod deosebit? 
De ce? 
e La ce v-au făcut să vă gandiţi aceste părţi reţinute? 
e Cum v-au făcut sä vă simţiţi aceste părți? 
Această discuţie legată de reacția cititorului la citirea snoavelor, a peripeţiilor lui Păcală, 
poate duce la discuţii interesante dacă învățătorul va ţine seama de următoarele aspecte: 
e s-ar putea ca el să fie nevoit să demonstreze ce fel de răspunsuri aşteaptă; 
e trebuie să reducă discuţia la povestire; 


e nu trebuie să „corecteze” răspunsurile elevilor. 


Reţeaua personajelor este o metodă care îi face pe elevi să reflecteze la un text literar şi 
să facă asociaţii personale cu textul, să exploreze problemele ridicate de acesta şi să discute 
trăsăturile literare care îl caracterizează. Este o metodă grafică de descriere a personajelor şi de 
argumentare a descrierii. Elevii scriu numele personajului într-un cerc în mijlocul paginii. Apoi, 
în cercuri satelit în jurul cercului cu nume, scriu cuvinte care caracterizează acel personaj: 
Exemplu: 

Păcală — „,Isprăvile lui Păcală” de Petre Dulfu Păcală curajos înţelept generous inventive cinstit 


milos amuzant 


Un alt instrument cu multiple întrebuinţări care îi încurajează pe elevi să reflecteze le 
ceea ce au citit şi să vină cu idei pentru ale discuta în clasă este caietul de impresii de lectură. 
Se cere elevilor să 
împartă paginile caietului în două: în partea stangă se vor scrie fragmentele din text care le-au 
atras atenţia, iar în partea dreaptă, elevii vor scrie un comentariu despre fragmentul respectiv. 
Învățătorul 
poate să-i pună pe elevi să schimbe caietele între ei şi să comenteze însemnările celuilalt sau 
poate să adune caietele elevilor şi să le comenteze cu întreaga clasă. 

„Isprăvile lui Păcală” de Petre Dulfu sunt îndrăgite de către elevi datorită umorului ce 
rezultă din ele, dar mai ales datorită personajului principal, Păcală, care este iubit din pricina 
modului original in care iese din incurcături şi găseşte rezolvări la anumite probleme, a modului 
în care îi pedepseşte pe mincinoşi, zgarciţi, leneşi etc. 

„Snoava denumeşte o specie a literaturii populare, de întindere mică, cu caracter 
anecdotic, în care elementul epic se împleteşte cu cel satiric'(Gherghina, 2007: 15). Termenul 
provine din limba slavă — iz nova- care înseamnă „din nou”. Snoava constă într-o scurtă 
naraţiune cu intenţii umoristico-satirice, în care elementelerealiste (şi uneori naturaliste) sunt 
împinse câteodată până la limita verosimilului, fără însă atrece, de cât rareori, în fantastic. Ea 
circulă la noi sub diverse nume: poveste glumeaţă, palavră,taclale, glumă, înrudindu-se cu 
basmul şi povestea.Exemple: 

e Boierul și Păcală, Păcală în satul lui — loan Slavici 
e Păcală —de lon Creangă- 
e Păcală şi Tândală — de Petre Dulfu. 

Snoava are în vedere viaţa socială şi familială, diverse defecte şi relaţii între oameni, nu 
ocoleşte aspectele licenţioase ale vieţii şi satirizează felurite autorităţi şi prejudecăţi, atitudini şi 
forme de asuprire externă şi internă. Ea vehiculează în forme multiple setea de adevăr, 
de dreptate şi libertate, idei şi idealuri ce sunt cu atât mai uşor de considerat, cu cât cele mai 
multevin — în înfăţişarea lor iniţială sau uşor adaptată — din vremuri străvechi. Snoava apare în 
literatura cultă odată cu operele cronicarilor (Grigore Ureche, MironCostin, lon 


Neculce),continuându-se popularizarea ei în calendare şi almanahuri. Dintrescriitorii români 


care au cules şi prelucrat în creaţii proprii acest gen literar enumerăm pe Petrelspirescu, Petre 
Dulfu, Theodor D. Speranţia, etc. Caracteristicele sunt relativ asemănătoare cu cele de la 
schiţă:-dimensiuni reduse (comparativ cu basmul, romanul);- acţiune simplă, constituită, de 
obicei, dintr-un singur episod, într-un interval de timp scurt şi într-un anumit loc;- număr redus 
de personaje implicate în acţiune, având de cele mai multe ori valorisimbolice;-folosirea 
dialogului ca mod de expunere dominant, alături de naraţiune, descriere şimonolog;-stilul 


folosit este concis, simplu. 


CAPITOLUL AL IX-LEA 


Mitul, balada și legenda 


9.1. Miturile: trăsături, funcţii, valoarea instructiv-educativă 

Termenul românesc de mit provine din cuvântul francez „mythe” şi din cuvântul 
neogrecesc „mythos”, care înseamnă povestire sau legendă. Este un concept polisemantic. 
Mircea Eliade a analizat în cartea sa „Aspecte ale mitului” variate înfăţişări ale acestuia. În 
concepţia sa: 

„Mitul povesteşte o istorie sacră; el relatează un eveniment care a avut loc în timpul 
primordial, timpul începuturilor. Altfel zis, mitul povesteşte cum, mulţumită isprăvilor fiinţelor 
supranaturale, o realitate s-a născut, fie că e vorba de realitatea totală, Cosmosul, sau numai de 
un fragment: o insulă, o specie vegetală, o comportare umană, o instituţie. E aşadar 
întotdeauna povestea unei faceri: ni se povesteşte cum ceva a fost produs, a început să fie. 
Mitul nu vorbeşte decât despre ceea ce s-a întâmplat realmente, despre ceea ce s-a întâmplat 
pe deplin. Personajele miturilor sunt fiinţe supranaturale.”(Mircea Eliade: Aspecte ale mitului, 


Editura Univers, Bucureşti 1978, pag. 5-6) 


Trăsături 

Din această definiţie se pot extrage căteva trăsături ale mitului: 

- Mitul este o istorie” a unui eveniment creator petrecut la începutul lumii. 

- Din perspectivă temporală mitul se plasează în vremea originilor, de aceea se 
vorbeşte de timp mitic, un fel de structură permanentă, care înglobează trecutul, 
prezentul şi viitorul, disociat de ceea ce numim timp istoric sau cronologic. De 
exemplu vom spune că vremea cuplului primordial Adam şi Eva aparţine timpului 
mitic, pe când domnia lui Ştefan cel Mare aparţine timpului istoric. 

- Personajul miturilor deşi este de provenienţă sacră (zeii, semizeii, eroii), precum 
Prometeu, Strigoiu, Meşterul Manole, etc. el se poate identifica fie cu întreaga 
colectivitate, fie cu unul din membrii acesteia. Majoritatea cercetărilor sunt de 


acord, că miturile conţin ceva din mentalitatea arhaică a popoarelor, în sensul 


exprimării unor psihologii colective, structuri arhetipale sau voci individuale rămase 
necunoscute. În filozofia lui Platon „arhetip” denumea modelul prim, originar, ideal, 


al obiectelor sensibile. 


Funcţiile mitului 

Vorbind de funcţiile mitului, vom menţiona valoarea lor explicativă. Ele reprezintă prima 
treaptă a cunoaşterii, chiar dacă aceasta e naivă, neştiinţifică. Cunoaşterea mitică se bazează pe 
intuiţii. Prin mituri colectivităţile arhaice şi-au exprimat în mod figurat sentimentele 
fundamentale(dragostea şi ura), au scos în evidenţă elementele naturii(ciclul anotimpurilor, 
apariţia unor munţi, văi, insule, etc.) sau realităţi sociale(apariţia unor aşezări omeneşti, a unor 
popoare). 

Mircea Eliade arată că funcţia dominantă a mitului este de a înfăţişa „modelele 
exemplare a tuturor riturilor”, fie ele legate de naştere, căsătorie, muncă, fie de educaţie, 
înţelepciune, etc. De aceea insistă asupra funcţiei modelatoare, etice a mitului. Mitul sau istoria 
povestită constituie o cunoaştere „ezoterică” întrucât, ea este secretă şi se transmite prin 
ceremonialul unei iniţieri, această cunoaştere fiind însoţită de o putere magică-religioasă. 

Pentru civilizațiile primitive, mitul modifică credinţele, principiile morale, ceremoniile 
rituale, avertizându-l pe omul modern de existenţa lor şi lărgindu-i totodată orizontul 
cunoaşterii. Se afirmă că funcţiile mitului sunt multiple, astfel: 

e Mituri care explică fenomene ale naturii(Mitul lui Prometeu) 

e Mituri care exprimă neîndeplinirea unor aspirații umane(Mitul lui Icar) 

e Mituri care conţin dorinţa omului de a atinge perfecțiunea într-un domeniu(Mitul 
sfiinţilor/al unor personalităţi mitizate: Joana D'Arc) 

e Mituri care simbolizează aptitudini epice(Mitul modestiei răsplătite) 

e Mituri escatologice (cuvântul grecesc „escatos”=ultim) se referă la destinele finale ale 
omenirii, la sfârşitul lumii şi judecata de apoi(Mitul potopului universal, Mitul Atlantidei) 

De obicei definirea mitului este raportată la societăţile arhaice, sacrul fiind un element 


definitoriu a noţiunii de mit. Însă mituri se nasc în toate epocile. De pildă mitul lui Faust, axat pe 


motivul pactului cu Diavolul s-a constituit în secolul al XVI-lea, pornind de la un personaj real, 
atestat istoriceşte. 

Născut în Saxonia, 1480 şi mort în 1540, Faust ar fi fost, după mărturisiri legende şi 
fabulaţii, un medic, care practica magia, un om de ştiinţă sau un şarlatan, chiar un aventurier. 
Cu timpul însă acest mit a constituit un motiv literar care a stat la baza unor opere însemnate 
din literatura universală, cum e capodopera lui Goethe: Faust. Aşadar miturile nu sunt structuri 
închise. Ele se schimbă, pot căpăta semnificaţii diferite, în funcţie de fizionomia şi idealurile 


unei epoci. 


Mitologia şi literatura 

În general, miturile diferitelor popoare s-au transmis prin tradiţie orală ori fragmentar ca 
părţi ale unor opere literare culte. Putem aminti Epopeea lui Ghilgamesh la asiro-babilonieni, 
Mahabharata şi Ramayana la indieni, Iliada şi Odiseea de Homer, Teogonia lui Hesion la greci, 
Eneida lui Vergiliu la romani, Vechiul Testament în literatura ebraică, etc. La acestea putem 
adăuga dialogurile platoniciene şi scrierile istoricului Herodot. Miturile indiene ale creaţiei 
cosmice sunt cuprinse în cele patru Vede. 

Multe mituri îi au în vedere pe zeii, care sunt numeroşi în legendele politeiste. Aici se 
observă o ierarhizare, deasupra se află zeii supremi: Zeus la greci, Ra la egipteni, Brahma la 
indieni, etc. Urmează zeii care personifică diferite aspecte ale realităţii cosmice(lumina, 
întunericul, timpul, moartea), componente ale vieţii sociale(justiţia, războiul, artele, comerţul) 
sau alţii care simbolizează sentimente omeneşti, precum dragostea, speranţa, etc. Există o 
categorie aparte formată din personaje ridicate din rândul oamenilor la rang de zeitate pentru 
merite deosebite: descoperitorii unor secrete ale naturii, ai unor elemente de civilizaţie, cum 
sunt focul, scrisul, roata, etc. Din rândul acestora fac parte Prometeu, Hercule, etc. Pe de altă 
parte, mulţi scriitori folosesc în operele lor figuri sau fapte mitice drept simboluri literare. De 
exemplu Orpheu(cântăreţ trac cunoscut pentru dragostea lui pentru soţia sa Eurydiche) a 
devenit simbol al puterii creatoare şi al iubirii. Meşterul Manole simbolizează jertfa necesară 


oricărei creaţii. 


În peisajul literaturii române cel care a observat şi a argumentat pentru prima dată 
prezenţa mitrulor a fost George Călinescu în lucrarea sa „Istoria literaturii române de la origini 
până în prezent”. Criticul remarcă faptul că, în lipsa a unei tradiţii culte, literatura veacului al 
XVIII-lea s-a sprijinit pe folclor şi anume pe acele teme şi motive care pot constitui o tradiţie 
autohtonă. Astfel Călinescu distinge 4 mituri fundamentale al poporului român: 

e Traian şi Dochia sau mitul etnogenezei româneşti, el simbolizând constituirea 
fiinţei noastre ca popor. 
e Mitul existenţei pastorale al poporului român numit şi mitul mioritic sau mitul 
reintegrării prin moarte în natură. 
e Mitul estetic sau mitul creaţiei ca rod al suferinţei şi al sacrificiului individual este 
cunoscut şi ca mitul jertfei pentru creaţie care stă la baza baladei Meşterul 
Manole. 
e Mitul erotic sau al zburătorului. 
Aceste patru mituri, spune George Călinescu, înfăţişează patru probleme fundamentale: 
e naşterea poporului român; 
e situarea cosmică a omului; 
e problema creaţiei în termenii culturii; 
e iubirea. 

Pe lângă miturile amintite încearcă să ridice şi altele, de exemplu mitul marii călătorii 
sau al marii treceri, mit care simbolizează o posibilă punte între două ipostaze antinomice ale 
omului: viaţa şi moartea. 

Asemănător altori literaturi, miturile româneşti s-au păstrat fragmental circulând pe cale 
orală, în colinde sau în balade în creaţia lirică sau epică. Ele configurează elemente din 
spiritualitatea poporului nostru. Astfel în balada Traian şi Dochia Gheorghe Asachi 
fundamentează mitul genezei etnice, văzut ca o contopire a latinităţii cuceritorului cu dacismul 
supuşilor. În spiritul romantic al vremii sale autorul vă prezintă pe Dochia, fiica lui Decebal, 
stăpână peste păstori şi turmele lor. Urmărită de Traian, care se îndrăgosteşte de ea, această 
zână a munţilor nu îi cedează şi se transformă într-o stană de piatră, devenind un simbol al 


statorniciei poporului român pe aceste meleaguri. 


Mitul originii etnice va fi dezvoltat şi în poemele lui Eminescu „Povestea Dochiei şi 


pă 


ursitoarele” şi „Muşatin şi codru!” sau de Dimitrie Bolintineanu în „Traianiada”. George Coşbuc 
a surprins în opera sa momente semnificative din viaţa satului: ceremonialul nunţii ţărăneşti şi 
străvechiul ritual al învoluntării în creaţiile sale „Nunta Zamfirei” şi „Moartea lui Fulger”. 

Mitul mioritic a fost cel mai discutat în litaratura română, el fiind contopit adeseori cu 
cel al „marii călătorii”. Componente ale acestuia în urmă se găsesc în cântecele populare care 
conţin ceremonialul sătesc de înmormântare: cântecul bradului, cântecul mare de petrecut, 
zorile, etc. Contopirea a celor două mituri se regăseşte în romanul lui Sadoveanu 
„Baltagul”(1930). Găsim aici tema din balada „Mioriţa”. Ciobanul Nechifor Lipan este ucis de 
tovarăşii săi păstori pentru a-i prăda turma. În creaţia populară există tema măicuţei bătrâne 
care îşi caută fiul ucis. Asemănător, în roman aflăm tema căutării soţului ucis de către Vitoria, 
soţia ciobanului. Aceasta veghează la respectarea ritului funerar arhaic pe care îl dorea ciobanul 
din Mioriţa. În Mioriţa moartea păstorului constituie un punct terminus, în roman moartea lui 
Lipan constituie firului epic. Conform altei ipoteze, romanul e considerat „antimioritic”, el 
reflectând nu mitul din Mioriţa, ci mitul egiptean al uciderii lui Osiris(zeul egiptean) şi căutarea 
trupului său dezmembrat de către zeiţa Isis. 

Mitul erotic al zburătorului se regăseşte în balada Zburătorul al lui lon Heliade 
Rădulescu, în poemul eminescian Călin (file din poveste), căpătând conotaţii mitologice mai 


ample în poemul Luceafărul. 


Valoarea instructiv-educativă a miturilor 

Asemănător basmelor, miturile au o certă valoare instructiv-educativă. Ele lărgesc şi 
aprofundează orizontul de cunoştinţe al copiilor, punându-i în contact cu popoare şi civilizaţii, 
mentalități şi obiceiuri pe care lecţiile de istorie nu le pot mijloci într-o formă atrăgătoare. În al 
doilea rând, povestirea sau citirea lor le oferă modele de urmat ori de respins în viaţă, exemple 
de conduită, pe lângă întărirea unor convingeri şi sentimente morale. În sfârşit naraţiunea 
miturilor captivează şi întreţine atenţia şi interesul copiilor, stimulându-le gustul estetic în 
formare. Uneori limbajul acestor naraţiuni e arhaic, criptic(secret) şi astfel inaccesibil copiilor. 


De aceea sunt preferabile şi recomandabile miturile repovestite, prelucrate şi adaptate de 


scriitor la nivelul de înţelegere al copiilor. Astfel de cărţi sunt: Legendele Olympului, Zeii şi eroii, 
sau Din marile legende ale lumii rescrise şi povestite de Alexandru Mitru. 

Mitul are la bază credinţa în dimensiunea sacră a lumii, de aceea naraţiunea înglobează 
o lume fantastică de divinităţi, demoni, eroi cu însuşiri supranaturale şi întâmplări miraculoase 
în care se îmbină faptele obişnuite cu cele neobişnuite. 

Miturile reprezintă o importantă sursă de inspiraţie pentru operele literare, fiind sursa 
primară a basmelor şi legendelor, specii predilecte ale literaturii pentru copii, punând în centrul 
lor modele exemplare pentru toate epocile, oferind modele unice de umanitate. „Viaţa noastră 
este devorată de mituri”, scria Balzac, la fel ca şi Blaga: „fapt e că oricât omul modern a găsit că 
trebuie să se dezbare de mituri ca de un balast inutil, el continuă, fără să işi dea seama să 
trăiască pasionat într-o permanentă atmosferă mitică.” Ca o mărturie a acestei atmosfere 
mitice stau chiar cuvintele noastre care poartă în diverse măsuri o sarcină mitică. Cuvinte 
precum înaltul, cerul, josul, pămantul, poarta, stalpii sunt încărcate de o cu totul altă sarcină 


mitică decât cuvinte ca verticalul, linia, inferiorul. 


Temă: 

Realizaţi un eseu argumentativ de 2-4 pagini în care să evidenţiaţi valoarea formativă a 
miturilor / textelor cu caracter mitologic la vârsta şcolară mică. Puneţi în evidenţă cel puţin cinci 
metode şi procedee de promovare a gândirii critice în cadrul demersului didactic de 


accesibilizare a valorilor cognitive, estetice şi morale ale acestor texte. 


9.2. Legenda în proză: clasificare, legende din literatura universală, legendele românești 


Legenda este o naraţiune care caută să explice obârşia unui fenomen, a unui aspect de 
detaliu chiar, sau să comenteze şi să comemoreze fapte şi figuri de seamă din trecutul nostru. 
Prin însăşi structura ei, legenda are o funcţie didactică. Ea pretinde că relatează adevărul. 
Fiindcă în ea primează intenţia ştiinţifică, legenda e mai puţin poetică decât celelalte specii 


epice. Povestitorul e preocupat de miezul faptului, de dimensiunile lui impresionante, nu de 


maniera narativă, care este complet subordonată intenţiei de a contura fenomenul comentat 
cu cât mai multă claritate şi evidenţă. Deoarece ea tinde să explice, să dea informaţii despre 
anumite fapte petrecute în anumite parți şi la anumite fiinţe, ea e aproape localizată, legată de 
anumite locuri, de anumite fiinţe sau specii. Ceea ce caracterizează legenda e o anumita 
încordare care o străbate de la început până la sfârşit. Catastrofa finală e aşteptată cu sufletul la 
gură. Această tensiune internă, prevestitoare de deznodăminte tragice, vine din îmbinarea 
ciudată dintre cele două lumi în care se desfăşoară acţiunea, tărâmul nostru şi tărâmul celalalt 
în care sălăşluiesc fiinţele supranaturale. 

Trecerea de la un tărâm la celălalt se face prin forțarea ordinii existente, prin tulburarea 
legilor fireşti. Pătrunderea omului în lumea de dincolo sau ivirea fiinţelor supra sau 
subpământene printre oameni înseamnă neobişnuitul prevestitor de calamităţi. 

Omul simplu se simţea copleşit, zguduit de ciocnirea celor două ordini, moduri de 
existenţă telurică şi cea presupusă dincolo de aceasta. Interferenţa dintre cele două tărâmuri se 
întâmplă numai în chip excepţional, ca un fapt izolat ce nu se mai repeta sau faţă de care 
trebuiau respectate indicaţiile care ar împiedica repetarea lui. Neobişnuitul e caracteristica 
centrala a faptelor reluate în legendă. Pactul cu diavolul pentru o viaţă de huzur, răpirea 
flăcăului de zâne sunt lucruri nefireşti, care se petrec în mod excepţional. În general, legenda e 
scurtă, alcătuită dintr-un singur episod, rareori e pluriepisodică şi atunci e de obicei legenda- 
basm. 

În limba latină termenul de legenda „-ae” însemna poveste sfântă, naraţiune în care se 
povestesc faptele sfinţilor, ale eroilor mitici sau mitizaţi. Legenda e definită ca specie a 
literaturii populare, în versuri, dar mai ales în proză, redusă ca dimensiune, în care prin 
evenimente miraculoase sau chiar fantastice tinde să dea o explicaţie cauzală unor fenomene, 
întâmplări, caracteristici ale plantelor, animalelor, omului etc. 

Elementele fantastice şi miraculoase din legende sunt axate pe fondul real al unor 
întâmplări istorice sau pe miezul imaginar al unei închipuiri mistice. Legendele nu erau 
considerate ficțiuni ca basmele, ci erau crezute ca adevăruri suficiente de natură cvasi-ştiinţifică 


pentru înţelegerea şi explicaţia fenomenelor naturale şi sociale. 


În general legendele transmit informaţii despre momentele şi împrejurările în care au 
luat naştere o cetate, un oraş, o vieţuitoare sau o plantă, despre evenimente istorice deosebite 
ori despre fapte ieşite din comun ale unor personalităţi, fapte care au căpătat „aură de 
legendă”. Din diferite motive s-au ţesut adevărate legende în jurul unor personalităţi ca: Isus 
Cristos, Alexandru Macedon, Ştefan cel Mare, Mihai Viteazul, Dragoş Voda, Vlad Ţepeş, etc. 
Mult timp legendele au circulat pe cale orală, apoi scriitorii l-au preluat amplificând singurele de 
adevăr şi au creat legenda cultă. 

Problematica abordată e diversă. Ea are o sferă de cuprindere foarte largă, de la 
elemente cosmice şi sociale la tradiţii şi nivele de civilizaţie, de la forme de cultură şi 
evenimente istorice la credinţe şi virtuţi general umane. Temele cele mai frecvente sunt: 
dragostea pentru vatra strămoşească, prietenia, sentimentul iubirii, sacrificiul pentru binele 


celor mulţi, admiraţia şi prețuirea marilor personalităţi pentru faptele lor exemplare. 


Clasificare 

După conţinut există patru categorii de legende: 
e mitologice 
e religioase 
e istorice 


e geografice 


Legendele mitologice sunt naraţiuni apropiate de basm prin elementele fantastice 
prezente. Ele au rostul de a explica originea, existenţa şi caracteristicile fenomenelor naturale 
(geneza cosmosului, a pământului, a astrelor, etc.) prin puterile miraculoase ale unor făpturi 
imaginare, cu puteri supranaturale. De aceea legendele mitologice au mai fost numite etilogice 
sau cauzale (B. P. Haşdeu l-a numit „deceuri” pentru că ele răspund unor întrebări de genul „De 
ce nu se întâlneşte Soarele şi Luna?”). În această categorie intră marile legende ale lumii, unde 
mitologia se împleteşte cu istoria, marcând momente semnificative din destinul şi psihologia 
omului şi a neamurilor, concepţiile acestora cu privire la originea cosmosului, la marile 


probleme ale existenţei. 


Legendele religioase sunt naraţiuni axate pe fapte, mituri, întâmplări şi personalităţi 
extrase din Biblie. Cele mai multe legende din această categorie evocă personalităţile 
Creştinismului: Isus Cristos, Sfânta Maria, apostolii, însăşi personalităţi din Vechiul Testament 
cum sunt David, Solomon, etc. Legendele religioase conţine pilde de bună purtare, adevăruri 
exprimate aforistic cu privire la sensul vieţii şi relaţia omului cu divinitatea. 

Legendele istorice deşi apelează la miraculos, ele îşi grupează conţinutul unui personaj 
real, în jurul unei întâmplări petrecute cândva şi legată de Ştefan cel Mare, de Mihai Viteazul, 
etc. 

Legendele geografice dau informaţii toponimice(denumiri geografice): Babele, Povestea 
Vrancei, etc. Înrudite cu acestea sunt legendele care înfăţişează caracteristicile unei vieţuitoare 
sau plante: Legenda ciocârliei, Povestea florii-soarelui, etc. 

De orice fel ar fi, legenda se deosebeşte de basm şi mit prin destinaţia ei explicativă. Ea 
individualizează sau localizează un fapt, care contribuie la precizarea unor origini: originea unei 
construcţii, a particularităţilor unei persoane, forme de relief, stânci, izvoare sau a unor 
obiceiuri populare. Dimpotrivă, acţiunea basmului sau a mitului se plasează oriunde, ea 


păstrând un caracter vag cu privire la spaţiul şi timpul celor povestite. 


Legende din literatura universală 


Majoritatea legendelor mitologice au fost traduse, prelucrate sau povestite în limba 
română de scriitori. Cele mai cunoscute sunt Legendele Olimpului. Legenda mitologică legată de 
numele lui Prometeu constituie o ipostază a eroului din basm care luptă cu forţe antagonice 
pentru a impune în principiu moral favorabil oamenilor obişnuiţi. Prometeu e un titan, un 
semizeu care s-a revoltat împotriva lui Zeus şi a furat focul din vatra lui Hephaistos, pentru a-l 
aduce pe pământ şi a-l dărui oamenilor care au putut trăi astfel mai uşor. Îndrăzneala lui a fost 
aspru pedepsită de stăpânul Olimpului, care porunceşte să fie legat de o stâncă a Munţilor 
Caucazi, unde e trimis un vultur pentru a-i mânca ficatul. Cum trupul său se regenera peste 
noapte şi era din nou sfâşiat de vultur, Prometeu era sortit unui chin veşnic, însă Hercule îl 


eliberează rupându-i lanţurile şi ucigând vulturul cu o săgeată. În explicarea mitului prometeic 


se porneşte de la etimologia greacă a termenului, unde Prometeu înseamnă „previziune”. Fiind 
descendent al titanilor, el va fi mereu marcat de gândul răzvrătirii, al revoltei spiritului care vrea 
să devină egalul inteligenţei supreme. El doreşte statornicirea unei noi condiţii umane. 
Prometeu e deci un arhetip, astfel că legenda se bazează pe un mit. Dar prin felul cum 
naraţiunea explică originea unui fenomen, focul, şi e localizată spiritual în Grecia Antică şi 
geografic în Munţii Caucaz, ea e o legendă. 

Dintre legendele religioase cele mai multe se referă la Isus Cristos. Ele conţin o mulţime 

de pilde de conduită morală, prilej de formare a unui caracter bazat pe naraţiunile de cinste şi 
adevăr, de respect şi de ajutorare a semenilor. Cea mai cunoscută lucrare pare a fi „Legende 
despre Isus” de Selma Lagerlöf. Cele mai reuşite sunt legendele: Fuga din Egipt, Fântâna celor 
trei magi, Copilul din Bethleen, În Nazaret. 
În Fântâna celor trei magi apare un personaj Seceta, întruchipare a răului, care din instinct 
malefic seacă toate fântânile din preajma cetăţii ludeei şi se opreşte pe marginea „fântâna 
înţelepţilor” sau „a celor trei magi”. Aici o apucă înserarea şi vede în halucinaţiile ei sosirea unei 
caravane cu trei bărbaţi. Seceta le relatează călătoria celor trei magi spre Bethleen. Cât aceştia 
se închină pruncului Isus, fiul Mariei pune mâna pe capul lor şi „bătrânul întineri, leprosul se 
vindecă, arabul se albi”. Abia la sfârşitul povestirii Seceta îşi dă seama că oamenii din faţa sa 
sunt cei trei crai sosiți cu cămilele pentru a umple din nou vestita fântână cu apă din paradis. De 
aceea pleacă îngrozită, fără să poate seca ultima fântână din pustiul ludeei. Această legendă 
oferă o explicaţie unui mit care a intrat în colindele şi obiceiurile de Crăciun ale tuturor 
popoarelor creştine. 

În legende istorice eroii sunt prezentaţi cu trăsături preţuite de popor: dragostea de 
ţară, eroism, cultivarea prieteniei către oameni, etc. În cazul acestor legende localizarea în timp 
şi spaţiu e mai aproape de adevărul istoric. Astfel Cântecul lui Rolland relatează fapte legate de 
personalitatea împăratului francilor, Carol cel Mare. Evenimentele din această legendă se 
petrec în secolele XVI-XVII deşi evenimentele reale au avut loc în secolul VIII. Învingător al 
maurilor din Spania, Carol cel Mare trimite pe contele Ganelon ca sol la regele Saragozei, 
singura cetate maură care mai rezistă şi se împotriveşte. Ganelon îşi trădează regele, dar 


Rolland luptă cu eroism şi în pragul morţii sună din cornul său fermecat pentru a chema în 


ajutor armata. Când soseşte, Carol îl găseşte pe Rolland mort. El îl învinge pe mauri şi îl 
pedepseşte pe Ganelon. Impresionează, din legendă, cultul onoarei ilustrat de Rolland şi este 
condamnată trădarea, care prin personajul Ganelon nu ţine seama de crediinţă, jurăminte sau 


prietenie. 


Legendele româneşti 


Literatura română e bogată în legende populare şi culte, multe dintre ele cu subiecte 
religiose, istorice şi geografice. În literatura română legenda istorică a fost impusă de Dimitrie 
Bolintineanu. Volumul său „Legende istorice” aduce în scenă personalităţi precum: Mircea cel 
Bătrân, Ştefan cel Mare, Vlad Ţepeş, Negoe Basarab, Petru Rareş, Mihai Viteazul, etc. În 
literatura română contemporană s-a continuat tradiţia cultivării acestei specii în special a 
legendei istorice şi geografice. Dintre scriitori cunoscuţi îi amintim pe Dumitru Almaş, Călin 
Gruia şi Alexandru Mitru. În volumul „În ţara legendelor” Alexandru Mitru publică legende care 
explică denumirea unor locuri, izvoare, râuri, obiceiuri din Transilvania şi din Munţii Apuseni. În 
legenda Cei trei fraţi Criş este relatată povestea celor trei râuri: Crişul Alb, Crişul Negru, Crişul 
Repede din Vestul Transilvaniei. Fraţii Criş se luptă cu uriaşii şi străpung munţii pentru ca 
bogăţiile furate de aceştia să fie înapoiate oamenilor. Sacrificiul fraţilor e suprem, fiind 
metamorfozaţi în cele trei râuri, însă locuitorii munţilor au putut să se bucure pentru totdeauna 
de comorile acestora. 

Legendele populare sau culte constituie o lectură formativă pentru şcolarii mici, ele 
mijlocesc trecerea de la o literatură bazată pe fantastic şi miraculos, la una de inspiraţie istorică 
şi de aventuri. Fiind scurte ca structură compoziţională, limitată la un singur episod imaginat în 
jurul unui element real pe care vrea să-l explice, legendele sunt accesibile ca lectură şi 
înţelegere. Personajele sunt puţine, concepute în manieră clasică, prin sublinierea unei singure 
trăsături de caracter, purtătoare ale unui mesaj civic şi patriotic. Alte legende îi pregătesc pe 
copii pentru înţelegerea şi interpretarea unei tradiţii şi credinţe populare, legate de felul cum 


au luat naştere anumite vieţuitoare sau plante. 


Legenda este o specie epică populară sau cultă, în proză sau în versuri; amestec de 
adevăr şi ficţiune cu privire la originea unei fiinţe, lucru, monument istoric, ţinut sau faptele 


unor eroi. În legendă se explică un fapt real printr-o cauză fantastică” 


Diferențe legendă-basm-mit 


Eroul de basm se caracterizează în genere prin atitudinea lui activă. Spre deosebire de 
cel din legendă, unde acesta este pasiv, victimă a unor întâmplări pe care el nu le poate ocoli, 
sau calcă din neştiinţă consemnul, totul sfârşind printr-o catastrofă. Contrastul e folosit de 
creatorii basmului pentru a reliefa cu cât mai multă putere virtuțile extraordinare ale eroului. 

Basmul fantastic nu e tot atât de veridic ca legenda sau povestirea, există un prag care le 
desparte trădat de libera mânuire, de unele trăsături de ironizare sau chiar de satirizare a 
fiinţelor în a căror existenţă se încrede neîndoit. 

Dacă se examinează mai de aproape deosebirile dintre basm şi legendă în modul de a 
trata personajele supranaturale, se poate surprinde mobilul creaţiei basmului. Acesta are la 
bază două resorturi: exagerarea unor trăsături până la limitele pe care le poate îngădui 
reprezentarea în imaginaţie, cel mai adesea speculând efectele contrastante, iar pe de altă 
parte tratarea lor cu o uşoară zeflemisire, consecinţă indiscutabilă a atitudinii de dominare din 
partea creatorului popular. 

Dacă basmul e dramatic, legenda e de obicei tragică. Finalul tragic se încheie cu anunţul 
caracteristic: „de atunci...”. 

Eroul din legendă este în genere pasiv, victima unor întâmplări nefaste, a unor încălcări 
care s-au încheiat cu un anume dezastru, în opoziţie cu eroul basmului care porneşte la acţiune 
deţinând mereu iniţiativa şi asociindu-se după nevoie cu fel de fel de obiecte miraculoase şi 
fiinţe fantastice. Compoziţia se desfăşoară linear, fără suişuri şi coborâşuri, ca o simplă însăilare 
descriptivă. Elementul narativ este firav, adesea redus la indicarea modului specific de a se 
manifesta. Lipsind al doilea personaj, lipseşte şi conflictul, atitudinea ostilă a fiinţelor negative 
este arătată în chip generic, ca o enunţare generală. Cuprinsul poate fi schematizat, redus la 


enumerarea unor atribute. 


Formele în genere lipsesc, ca şi alte categorii de exprimări cristalizate, dar legenda 
impresionează prin universul ei poetic, închizând o întreagă lume poetică, de la licărirea 
misterioasă a astrelor, formele stranii ale peisajului până la lucruri din care n-a mai rămas decât 
zgura amintirilor. 

Tematica legendelor este foarte variată. Cele mai multe sunt construite după două tipuri 
compoziționale. Cel mai simplu, tipul comentator, se reduce la o expunere redusă a faptului. 

Narațiunea se desfăşoară linear, pe mici etape. Explicaţia poate să lipsească, interesul 
rezidând în miezul faptului expus, întrucât acesta ilustrează profilul unui personaj. 

Al doilea, tipul explicativ, cuprinde legende mai dezvoltate, uniepisodice, în care 
întâlnim deznodământul catastrofal şi punctul culminant al naraţiunii. Acţiunea se desfăşoară 
lin, linear, pentru ca dintr-o dată să intervină factorul neprevăzut, care aduce cu sine 
întreruperea firului. Narațiunea e dispusă în doua unităţi inegale. Cea dintâi expune 
antecedentele, fiind o însăilare de aspecte obişnuite, cotidiene, care au numai rolul de a 
pregăti finalul, de a-i arăta antecedentele spre a-l face cât mai plauzibil. Cea de-a doua, mai 
scurtă, începe cu devierea de la firul cotidian, fie prin încălcarea unei oprelişti, fie prin apariţia 
neprevăzută a fiinţei malefice sau a vreunei catastrofe dezlănţuite de vreun demiurg drept 
pedeapsă perpetua, sau de alt opozant. Societatea internaţională pentru cercetarea 
naraţiunilor populare a adoptat următoarea schema de clasificare: I-Legende etiologice; Il- 
Legende istorice; IlI-Legende mitologice; IV-Legende hagiografice; 

Orânduirea nu e întotdeauna uşoară, deoarece unele înfăţişează atribute care aparţin la 
doua categorii: unele personalităţi istorice au suferit o mitizare puternică, legendele lor fiind 
mitico-istorice, după cum în grupa legendelor religioase se întâlnesc figuri cu evidente trăsături 
mitice. 

Unitatea specifică pe care i-o sugerează denumirea, este subminată de faptul că fiecare 
dintre subtipurile amintite reorientează într-o altă direcţie modelul poetic. Astfel, ca să 
urmărim şi un exemplu, în scenariul epic al legendelor etiologice, motivul final al metamorfozei 
este unul recurent, propriu subtipului. Locul acestuia, în legendele hagiografice şi, adesea, chiar 


în cele istorice, luat de motivul relicvei sau al vestigiului în care se păstrează amintirea 


personajului sau a evenimentului evocat în legendă. Alternarea acestor motive are, se înţelege, 
consecinţe în planul semnificației, al valorilor acreditate în legendă. 

Un asemenea mod de ordonare a evenimentelor şi fenomenelor implică repartizarea 
întregului ansamblu în funcţie de două repere, esenţiale pentru orice fel de mişcare diegetică: 
începutul şi sfârşitul. Primul reprezintă (în logica povestirii) o stare de echilibru, o stare minată 
de o contradicţie lăuntrică, generatoare de dezordine şi evoluţie; al doilea reper marchează 


punctul de regăsire a echilibrului, regăsire datorată unei suite de întâmplări prin care, treptat, 


” |” 


contradicția originară a fost eliminată. În sistemul legendelor „începutul” şi „sfârşitul” sunt 


valorizate simbolic, devenind cele două moduri exemplare de a fi ale lumii: modul ideal şi modul 


d 


real (în acest caz, „idea!” nu înseamnă că prima structură ar fi perfectă, „parasiadică”, ci numai 
că ea se constituie ca o plăsmuire a gândirii, ca un construct pur mintal). Prin urmare, 
povestirile legendare instituie o punte între realitatea imediată (aşa cum era ea cunoscută şi 
stăpânită de oamenii satului tradiţional) şi o altă „realitate”, gândită şi imaginată ca un termen 
de referinţă, ca o oglindire (cel mai adesea „pe dos”) a acelei imediate. 

Un câştig în ordinea inteligibilului constă în unitatea şi autonomia modelului. Analizând 
şi dând un rost realului, legendele se menţin, cu stricteţe, în chiar limitele acestuia: amănuntul 
concret este explicat prin recursul la alt amănunt concret, la fel cum abaterea de la ordinea 
firească derivă tot dintr-o abatere de la normă. Aceste elemente, congruente în plan calitativ, 
sunt incongruente în plan temporal. Drept urmare, între lumea de la „început” şi lumea 
înconjurătoare nu se instituie o diferenţă de esenţă, ci una de „existenţă” — prima a fiinţat 
înaintea celeilalte. Rezultă că lexicul naraţiunilor legendare nu are nevoie, pentru a-şi îndeplini 
menirea, de aportul unor unităţi provenind din alte sisteme sau, şi mai important, de forţa de 
cuprindere şi generalizare a conceptelor de cod, din metasistem. Principiul explicativ al 
legendelor este, în consecinţă, următorul: un lucru particular (real) se explică, întotdeauna, prin 
alt lucru particular (real) se explică, întotdeauna, prin alt lucru particular (povestit). În felul 
acesta povestirea permite lumii concrete să se oglindească în sine, instituind un sistem închis, 
unitar şi suficient sieşi. 

Explicaţia legendară constă deci în combinarea lucrurilor concrete din lumea de 


„început” până la atingerea configurației concrete din lumea de azi. Şi, pentru că lumea de 


„început” reprezintă o proiecţie ideală, un construct utopic în care legile realului pot fi 
transgresate şi în care, la limită, totul este posibil, orice atribut şi orice eveniment al realităţii 
concrete poate fi cuprins şi lămurit de jocul unor evenimente, atribute şi fenomene. C. Levi — 
Strauss spunea că: legenda ca formă a povestirii exploatează o schemă comună, dar o fac, 
fiecare în felul său propriu. Relaţia lor nu este una de tip anterior — posterior, primitiv — derivat. 
Mai degrabă ea este una de complementaritate. Povestirile sunt mituri în miniatură, unde 
aceleaşi opoziții sunt transpuse la scară redusă. 

Rezultă că nu putem trasa o linie de demarcaţie clară între mituri şi legende (ca forme 
ale povestirii). În mediile folclorice, adeziunea la adevărul legendei este un factor care 
diferenţiază legenda de alte naraţiuni chiar construite pe aceeaşi structură epică. Niciodată 
legenda nu va manevra opoziții minore (strict psihologice, fără o ancorare în real); din această 
cauză, ea stă mai aproape de mit, decât de basm. 

Pentru că oferă o modalitate de „raţionalizare” a realului, pentru că explică (prin 
prezentarea originii fabuloase) chipul specific de a fi al diverselor elemente din universul 
înconjurător, pentru că dă un sens şi umanizează lumea, legenda solicită ca o condiţie „sine qua 
non” a existenţei sale, adeziunea colectivităţii tradiţionale. Altfel spus, mitul solicită credinţa, în 
timp ce legenda numai acceptarea; basmul se dispensează de aceste atribute, implicând numai 
solicitudinea, dispoziţia de a fi ascultat. 

Drept urmare, legenda fiinţează într-o zonă de limită, între necunoscut şi cunoscut, 
crezut şi necrezut, real şi imaginar, practic şi fictiv. De aceea, aşa cum releva Silviu Angelescu: 
„adevărurile construcţiilor epice de tipul <<legendă>> aparţin ficţiunii şi sunt valori de grup, 
reactivate de accidentele reîntâlnirilor cu universul fizic, ale cărui detalii sunt investite cu alte 
semnificaţii decât cele imediate, ca urmare a proiectării lor pe ecranul altui sistem logic.” 

Ovidiu Biîrlea consideră că tribulaţiile legendelor se datorează tocmai condiţiei 
„ştiinţifice”, inerentă acestor povestiri: „Cum se vede, orice relatare legendară este neapărat 
veridică în mediile care o colportează. Legenda ca atare nu poate fi decât adevărată, întrucât ea 
oferă o explicaţie <<ştiinţifică>> de pe o anumită poziţie culturală, având, prin aceasta, o poziţie 
privilegiată faţă de celelalte specii narative, cu excepţia povestirii, care pretinde de asemenea 


că relatează numai întâmplări adevărate. De îndată ce nu mai e crezută, legenda dispare şi, 


după împrejurări se transformă în altă specie (...), dar cel mai adesea, e dată uitării, ca o 
recuzită ireparabilă.” 

În sistemul legendar, nu povestirea (în sine) contează — ca basm - ci jocul dintre 
povestire (planul de suprafaţă) şi operaţiile mentale presupuse (planul de profunzime), 


K 


dialectica subtilă prin care realul ajunge să fie „rațional” în urma încadrării şi analizării sale prin 
sistemul logicii narative — logică bazată pe ordonarea elementelor în configurații de tip 
metonimic (corelări bazate pe succesiuni şi interacțiuni) de tip metaforic (corelări bazate pe 
analogii). 

Anumite formule iniţiale „se zice că” reprezintă forma de inerție existentă în toate 
legendele. Frecvența cu care apar aceste expresii la inițiala naraţiunii le conferă regimul de 
formule de deschidere impuse de convenţia estetică a legendei. Aceste formule retrag orice 
responsabilitate povestitorului, îi declină autoritatea, îl distanțează faţă de propria naraţiune. 
Sub acest aspect, formulele iniţiale ale legendei intră în corelaţie logică cu formulele finale care 
apar mai rar, reductibile la forma „ce-am auzit, spun”. Atât formulele iniţiale, cât şi cele finale îi 
specifică povestitorului rolul de simplu colportor care ascultă şi repetă. 

Sub aspectul semnificației, retragerea povestitorului în spatele unui prudent „se spune 
că” denunţă rezerva mentală pe care o păstrează faţă de adevărul unei naraţiuni care se 
deschide într-o asemenea manieră. Resimţit şi prezentat ca inert, adevărul evenimentului epic 
nu este şi adevărul povestitorului, de unde discreta, dar ferma desolidarizare faţă de povestire. 

Legenda este fascinată de realul vieţii înconjurătoare căreia prin retorsiune poetică, se 
obstinează să-i afle nu atât o explicaţie, cât o semnificaţie. Consecința este o deformare a 
realului, proces specific oricărei construcţii epice integrabile în categoria legendei. Studiile 
consacrate legendei au stabilit gradul de îndepărtare față de real. Problema este totuşi de 
interes secundar. Nu gradul de îndepărtare faţă de real este important, ci sensul acestor 
deformări sistematice. Acestea sunt însă consecinţele unor mecanisme ale comunicării orale 
care ne obligă să cercetăm îndeaproape legenda ca specie ce ilustrează o dispoziţie mentală 
determinată. Un fapt întâmplat este supus unui proces de desfigurare, iar sentimentele corup 


adevărul şi îi creează ierarhii. 


În legendă limbajul este apropiat de cel cotidian. Narațiunea nu este ritmată, iar ritmul 
este rapid. Ea îşi înscrie evenimentul epic într-un trecut nedeterminat sau vag determinat „în 
vremuri de”, „la început”. Aceste formule, situate la inițiala naraţiunii, cu funcţia de a fixa în 
timp evenimentul epic, capătă la finalul povestirii un corelativ logic prin care realul prezentului, 
îşi absoarbe semnificaţia din trecutul legendar. 

Pornind de la aceste observaţii se concluzionează că în tipul „legendă” construcţia epică 
se realizează ca o consecinţă a relaţiei dintre două câmpuri de tensiune inegale ca putere: un 
prezent al povestirii „acum” şi un trecut ale evenimentului „demult, atunci”. Conectarea lui 
acum la atunci, normă poetică a legendei, acuză o insuficienţă a prezentului povestirii resimţit 
ca inapt să semnifice prin el însuşi. 

Prezenţa naratorului nu este semnalată în legendă. Povestitorul nu se implică în 
naraţiune, faţă de care păstrează o rezervă marcată stilistic prin chiar formula de deschidere, 
„se zice că”. Procedeul determină deplasarea în prim-plan a faptelor povestite şi nu a imaginii 
povestitorului. Acesta reţine, fără să-şi asume punctul de vedere al unei umanităţi 
nediferenţiate, prezente în acelaşi impersonal „se spune că”, specificând o atitudine rezervată 
în legătură cu povestirea care nu-i aparţine şi pentru adevărul căreia nu garantează. 

Legenda nu este altceva decât o formă poetică de asumare a vieţii, rămâne fascinată de 
formele realului din lumea înconjurătoare cărora, prin retorsiune poetică, le oferă semnificaţii. 

Realizată în conformitate cu o anumită convenţie, naraţiunea de tipul „legendă”, 
presupune un sistem de elemente interne şi un mod de organizare a acestora în vederea 


realizării unui efect estetic specific. 


5.3. Balada: Mioriţa, Mănăstirea Argeșului 


Mioriţa 


În poezia populară, G. Călinescu distinge patru mituri fundamentale ale poporului 


român, „constituind momente de mare poezie: Traian şi Dochia; Miorița; Meşterul Manole; 


Sburătorul. Primul mit, care trimite la naşterea poporului nostru, simbolizează „constituirea 


însăşi a poporului român”. Mitul situaţiei cosmice a omului, Mioriţa, simbolizează „existenţa 
pastorală a poporului român şi chiar unitatea lui în mijlocul real al ţării reprezentat de cercul 
carpatin”. Meşterul Manole constituie mitul estetic: El simbolizează condiţiile creaţiunii umane, 
încorporarea suferinţei individuale în opera de artă. În moartea meşterului şi în indiferența 
voievodului pentru fiinţa lui concretă s-a putu vedea un simbol al obiectivităţii absolute a 
creaţiei”. lar Sburătorul este mitul erotic — „al invaziunii instinctului erotic la fete”. În concepţie 
călinesciană, valoarea acestor mituri etnice este certificată de folosirea lor ca surse de 
inspiraţie, prin prelucrare artistică, în literatura cultă. (/storia literaturii române de la origini 


până în prezent, 1982, pp. 56-60) 


Capodopera absolută a folclorului românesc — culeasă de scriitorul paşoptist Alecu 
Russo de la păstorii din Munţii Vrancei — a fost publicată pentru prima dată de prietenul 
acestuia Vasile Alecsandri în 1852, în Poesii poporale. Balade (Cântice bătrâneşti) adunate şi 
îndreptate de..., în fruntea volumului întâi. Descoperitorul baladei, Alecu Russo, o considera cea 
mai frumoasă epopee pastorală a lumii; iar autorul culegerii folclorice, V. Alecsandri, punea 
accentul pe caracterului specific naţional, fiind reprezentativ românească prin originea eroilor 
baladei din cele trei provincii: Moldova („moldovan”), Ţara Românească („vrâncean”) şi 
Transilvania („ungurean”). 

Geneza cântecului bătrânesc nu poate fi exact datată, fiindcă versiunea aleasă de 
Alecsandri — cea mai densă în idei şi expresivă — este rezultatul unui proces îndelungat, chiar 
secular, de contaminare şi armonizare a unor motive poetice din literatura noastră populară. 
Circulaţia Mioriţei — au constata specialiştii în folclor — acoperă întreg teritoriul românesc şi se 
cunosc peste nouă sute de variante provenind din spaţii folclorice diferite: Muntenia, Moldova, 
Bucovina, Banat, Dobrogea etc. 

Această creaţie epică în versuri, cu circulaţie orală, simbolizează existența pastorală a 
poporului nostru — în opinia lui G. Călinescu şi reprezintă opera de sinteză, prin transfigurare 
artistică, a profundei filosofii româneşti despre viaţă şi moarte. Subiectul este simplu în 
aparenţă prin nucleul epic iniţial, al testamentului ciobanului. Un cioban moldovean pe când 


cobora cu oile de la munte este înştiinţat de o mioară înzestrată cu darul vorbirii că baciul 


Ungurean împreună cu cel Vrâncean s-au înţeles să-l omoare pentru a-i lua turma sa mai bogată 
de oi „mândre şi cornute”. Nu este lipsit de importanţă faptul că într-o variantă culeasă de 
celebrul folclorist G. Dem. Teodorescu balada se intitulează Oaia năzdrăvană. Pornind de la 
acest conflict dramatic introductiv, poetul anonim scoate în evidenţă atitudinea faţă de moarte 
a ciobanului condamnat să piară în floarea vârstei. 

Ca structură, Mioriţa se întemeiază pe şase motive fundamentale: al transhumanţei; al 
complotului; al mioarei năzdrăvane; al testamentului; al alegoriei moarte-nuntă; al măicuţei 
bătrâne. Aceste motive structuratoare se îmbină armonic, decurgând unul din celălalt în cadrul 
unei compoziţii mixte: epică, lirică şi dramatică. Legătura dintre motive — cu o singură excepţie 
— se realizează în planul comunicării cu ajutorul conjuncţiilor dar şi iar cu funcţie adversativă 
sau copulativă. Într-un studiu monografic despre Mioriţa din 1966, folcloristul Adrian Fochi 
distingea nu mai puţin de 18 teme (înţelese ca nuclee epice) ale baladei: locul dramei; 
transhumanţa; ciobanii; hotărârea ciobanilor; cauzele omorului; oaia năzdrăvană; întrebarea 
ciobanului; descoperirea omorului; reacţia ciobanului; locul de îngropare; obiectele îngropării; 
plânsul oilor; alegoria morţii; apoteoza ciobanului; maica bătrână; portretul ciobanului; nunta 
mioritică; cadrul nupţial. 

În distribuţia tematică echilibrată, se pot distinge, de fapt, două părţi încorporând 
simetric câte trei motive fiecare. Prima parte corespunde motivelor transhumanţei, complotului 
şi al mioarei năzdrăvane şi are un caracter preponderent epic, caracterizat prin narativitate 
versificată. Motivele menţionate se ordonează în jurul unor întâmplări sau evenimente epice: 
coborârea turmelor de oi la iernat, uneltirea celor doi ciobani invidioşi, deconspirarea 
complotului şi sfaturile mioarei năzdrăvane. În strofa introductivă, poetul anonim prezintă, cu 
economie de mijloace retorice, cadrul natural în care se desfăşoară întâmplările dramatice: Pe- 
un picior de plai,/ Pe-o gură de rai, /lată vin în cale, /Se cobor la vale, /Trei turme de miei,/ Cu 
trei ciobănei. /Unu-i moldovan, /Unu-i ungurean/Şi unu-i vrâncean”. Încă din primele versuri, 
prin intermediul metaforelor picior de plai şi gură de rai se conturează un spaţiu paradiziac, cu 
accente de idilă pastorală şi se evocă o atmosferă de basm care comuncă acordul intim dintre 
om şi natură. Seninătatea şi frumuseţea peisajului concordă cu tinereţea turmelor şi a 


ciobanilor, sugerată în cazul din urmă prin folosirea diminutivelor: „Trei turme de miei,/ Cu trei 


ciobănei”. Distribuţia simetrică a celor trei oameni şi turme de oi („Unu-i moldovan, /Unu-i 
ungurean/ Şi unu-i vrâncean”) are rostul să sublinieze starea de linişte sufletească din mijlocul 
naturii paradisiace. Mişcările păstorilor sunt şi ele lente şi calme: ei vin „în cale” fără grabă şi 
„se cobor la vale”; pleonasmul coborârii sugerând timpul transhumanţei: toamna târzie. 

Strofa următoare, în care se dezvoltă motivul complotului, continuă în aceeaşi tonalitate 
de prezentare obiectivă a faptelor. „Cel Ungurean” şi „cel Vrâncean” uneltesc să-l omoare pe 
ciobanul moldovean, fiind mai bogat în turme („ortoman”), cu „cai învăţaţi” şi câini curajoşi 
(„mai bărbaţi”). Participarea afectivă a creatorului anonim la dramă este, totuşi, marcată prin 
utilizarea dativului etic („să mi-l omoare”) care vine să sublinieze situaţia dramatică a 
„Moldovanului”. Deşi gândurile ucigaşe ale confraţilor nu-i sunt cunoscute încă acestuia, 
contrastul dintre edenul terestru, atmosfera calmă şi luminoasă din prima strofă şi planul 
sumbru al complotiştilor este foarte puternic. Ciobanul „ortoman” va afla de complot din gura 
mioarei neliniştite care se hotărăşte să-i vorbească stăpânului: „Drăguţule bace, /Dă-ţi oile- 
ncoace, /La negru zăvoi, /Că-i iarbă de noi /Şi umbră de voi. /Stăpâne, stăpâne, /Îţi cheamă ş-un 
câine, /Cel mai bărbătesc /Şi cel mai frăţesc, /Că l-apus de soare /Vreau să mi te-omoare /Baciul 
ungurean /Şi cu cel vrâncean!”. Introducerea elementului fabulos în desfăşurarea epică va 
conduce, implicit, la schimbarea modalităţii de expresie. Odată cu introducerea motivului 
mioarei năzdrăvane , prin personificare, epicul este înlocuit treptat de liric şi dramatic. 

Partea a doua a cântecului bătrânesc este structural dramatică şi plină de lirism. Acordul 
dintre om şi natură este încă o dată evidenţiat prin ataşamentul mioarei faţă de păstor. 
Reciprocitatea sentimentelor şi armonia dintre om şi meseria sau munca sa transpar din 
dialogul care se înfiripă între cioban şi mioară. Mai întâi, poetul anonim prezintă neliniştea şi 
zbuciumul rău-prevestitor al „mioriţei” Dar cea mioriţă, /Cu lână plăviţă, /De trei zile-ncoace 
/Gura nu-i mai tace, /larba nu-i mai place.” Mioriţa laie, /Laie bucălaie, cum o alintă ciobanul, 
îşi invită stăpânul să aducă turmele în adâncul zăvoiului, pentru a putea, în umbra deasă, să-i 
dezvăluie planul ucigaş. Folosirea diminutivelor („mioriţă”, „bolnăvioară”, „drăguţule bace”), a 
dativului etic şi a negaţiilor repetate („Gura nu-i mai tace,/ larba nu-i mai place”) intensifică 


substanţa dramatică a motivului poetic. Modalitatea de expresie a dramaticului o constituie 


dialogul dintre mioară şi baci. Cu motivul mioarei năzdrăvane se încheie partea epică propriu- 
zisă a baladei. 

Sub aparenţa dialogului cu mioara (care nu mai cuvântă), urmează monologul liric al 
ciobanului moldovean care îşi exprimă atitudinea lui senină faţă de viaţă şi moarte. El îşi 
acceptă moartea nu din resemnare mistică sau filosofică — cum remarca Romulus Vulcănescu în 
lucrarea sa fundamentală Mitologie română (1987), ci din respectul legii pământului, care nu 
poate şi nu trebuie încălcată de nimeni, pe această lume, pentru că în această lege a 
pământului stă tăria neamului lui”. Dragostea pentru viaţă şi pentru frumuseţea îndeletniciri 
sale păstoreşti este indicată — pe fondul acceptării morţii ca taină a Universului — prin dorinţa 
ciobanului de a fi înmormântat în preajma stânei, unde să poată auzi glasul oilor şi sunetul 
melodios al fluierului. Este rugămintea adresată ucigaşilor săi prin intermediul oiţei bârsane: 
„Ca să mă îngroape/ Aice, pe-aproape, /În strunga de oi, /Să fiu tot cu voi; /În dosul stânii /Să- 
mi aud cânii. /Aste să le spui, /lar la cap să-mi pui /Fluieraş de fag, /Mult zice cu drag; /Fluieraş 
de os, /Mult zice duios; /Fluieraş de soc, /Mult zice cu foc!”. Condiţia tragică a păstorului şi 
regretul dispariţiei sale premature din viaţă transpar spre finalul strofei-rugăminte în care se 
valorifică motivul testamentului: „ Ş-oile s-or strânge, / Pe mine m-or plânge /Cu lacrimi de 
sânge!”. 

Sfătuind, apoi, mioara cuvântătoare să nu le spună celorlalte oi „de omor”, ciobanul îşi 
imaginează moartea ca o nuntă cosmică: „Să le spui curat /Că m-am însurat /Cu-o mândră 
crăiasă, /A lumii mireasă; /Că la nunta mea /A căzut o stea; Soarele şi luna /Mi-au ţinut cununa. 
/Brazi şi paltinaşi /l-am avut nuntaşi, /Preoţi, munţii mari, /Paseri, lăutari, /Păserele mii, /Şi 
stele făclii!” Poemul mioritic atinge aici punctul culminant la încărcăturii lirice prin alegoria 
morţii, înţeleasă în spiritul tradiţiei româneşti ca o contopire cu natura eternă. Pe bună 
dreptate, Mircea Eliade remarca în Mioriţa mitul reintegrării în cosmos prin moarte (cf. Arta de 
a muri). Alegoria morţii se întemeiază pe credinţa populară conform căreia morţilor tineri, 
necăsătoriți, li se oficiază un ritual de înmormântare contopit cu ceremonialul de nuntă: cunună 
pe cap, lumânări mari, cântece ş.a. Încifrarea alegorică se realizează, în cazul baladei, prin 
procedeul expresiv al personificării, cu elemente preluate din cadrul natural: preoţi vor fi 


munţii; nuni — soarele şi luna; nuntaşi — copacii pădurii; lăutari — păsările; lumânări — stelele. 


În secvenţa finală, tânărul cioban îşi exprimă dragostea şi grija faţă de măicuţa sa 
îmbătrânită, evocată de creatorul anonim în ipostaza tragică a mamei care îşi caută fiul 
dispărut. Eroul mioritic, convins că aceasta, copleşită de sentimentul iubirii materne, ar putea 
descifra alegoria morţii sale, îşi sfătuieşte mioriţa să-i ascundă semnele morţii: „Să nu-i spui, 
drăguță, / Că la nunta mea / A căzut o stea”. Dimpotrivă, mioara este rugată să-i destăinuie că 
s-a însurat cu o „fată de crai” (crăiasa din poveşti) într-un decor paradiziac (gura de rai). Altfel 
spus, eroul imaginează două variante ale morţii: moartea-nuntă - pentru turma de oi şi nunta 
ipotetică, posibilă în realitate — pentru mama sa. Ultima parte a monologului liric îndeplineşte o 
funcţie preponderent estetică, marcată de arta portretistică a creatorului anonim. Cele două 
portrete al măicuţei bătrâne şi al ciobanului tânăr — sunt de-o mare frumuseţe artistică. 
Înfăţişarea mamei îngrijorate este conturat succint, din câteva elemente (bătrână, cu brâu de 
lână), punându-se accentul pe durerea ei profundă. Suferinţa măicuţei bătrâne — ultimul motiv 
al baladei — este reliefată expresiv prin folosirea enumerării retorice şi a gerunziilor. „Din ochi 
lăcrimând / Pe câmp alergând/ De toţi întrebând /Şi la toţi zicând”. În portretul ciobanului care 
este conturat în mod indirect, prin imaginea proiectată în gândurile mamei îndurerate, se 
scoate în evidenţă frumuseţea fizică a tânărului care corespunzând frumuseţii morale. Din 
punct de vedere stilistic, portretul este realizat cu ajutorul metaforei descifrate cu origine în 
comparaţie): „Cine-a cunoscut, /Cine mi-a văzut /Mândru ciobănel, /Tras printr-un inel?/ 
/Feţişoara lui, /Spuma laptelui; /Musteţioara lui, /Spicul grâului; / Perişorul lui, /Peana corbului; 
/Ochişorii lui, /Mura câmpului?” 

După epuizarea motivului măicuţei bătrâne, poetul anonim repetă imaginea nunţii 
cosmice (în negativ, prin interdicţia impusă mioarei), pentru a accentua accepțiunea morţii ca 
un fenomen natural, ca o reintegrare firească în unitatea cosmică: „lar la cea măicuţă /Să nu 
spui, drăguță, /Că la nunta mea/A căzut o stea, /C-am avut nuntaşi/Brazi şi paltinaşi, /Preoţi, 


1” 


munţii mari, /Paseri, lăutari, /Păserele mii, /Şi stele făclii!” Deşi protestul eroului mioritic față de 
moartea violentă, înainte de vreme, este sugerat în cuprinsul monologului său, gândul morţii 
nu-l înspăimântă, fiindcă nutreşte credinţa că se va contopi cu natura protectoare. În termeni 
filosofici, putem spune că atitudinea în faţa morţii se manifestă sub forma panteismului (care 


identifică divinitatea cu natura), prin contopirea cu natura după dispariţia fizică. 


Prin limbajul ei artistic desăvârşit, Mioriţa constituie — cu expresia lui G. Călinescu — 
momentul iniţial al oricărei culturi autohtone. Poetul anonim se foloseşte de un complex de 
figuri stilistice, de la personificare, comparaţie, epitet ornant, enumeraţie şi metaforă până la 
procedeul refrenului şi la afereză („Mioriţă laie / Laie, bucălaie” etc.) menite să confere 
muzicalitate versurilor şi, în general, valori estetice. Vechimea seculară a creaţiei populare este 
subliniata prin folosirea arhaismelor ieşite astăzi din uz: ortoman (bogat), plăviță ( lână albă), 
bârsană (cu lână lungă şi aspră), bucălaie, laie (oaie cu lână albă şi bot negru sau cele două 
culori amestecate). 

Valoarea baladei este confirmată în zilele noastre prin folosirea ei ca sursă de inspiraţie 
pentru exponenţii literaturii culte. Astfel, Mioriţa l-a inspirat pe Mihail Sadoveanu în concepţia 
romanului Baltagul, proiectat ca replică narativă a motivelor din baladă. lar Lucian Blaga şi-a 
întemeiat principiul filosofic din studiu Spațiul mioritic - inclus în Trilogia culturii - pe ideea 
sugerată de poemul mioritic al alternanţei deal-vale, ca spaţiu „indefinit ondulat” al plaiului 
românesc. Pentru poeţi, Mioriţa constituie o sursă inepuizabilă, ca să amintim doar câteva 
exemple: Mai am un singur dor de Mihai Eminescu, Vara de George Coşbuc, Mioriţa de Nicolae 


Labiş. 


Monastirea / Mănăstirea Argeşului 


Titlul originar al baladei este Monastirea Argeşului, un titlu arhaizant, aşa cum apare în 
varianta primei culegeri folclorice din 1852-1853, în două volume, Poesii poporale. Balade 
(Cântice bătrâneşti) adunate şi îndreptate de Vasile Alecsandri, versiune considerată o 
capodoperă de G. Călinescu, constituind momentul iniţial al culturii româneşti. Dar circulă în 
mediul cult şi în alte versiuni cu alte titluri: Meşterul Manole, Zidirea Mănăstirii Argeşului şi 
Legenda Mănăstirii Argeşului. Este considerată a doua capodoperă folclorică românească, după 
Mioriţa, în care apare motivul morţii violente întru eternitate, dezvoltat în registru baladesc. 
Tema ordonatoare constituie mitul estetic al românilor, cu expresia călinesciană: jertfa zidirii 


sau jertfa pentru creaţie. Acţiunea baladei simbolizează, aşadar, drama creatorului de artă care 


îşi sacrifică soţia cu copilul nenăscut şi chiar propria viaţă pentru ca opera lui să se 
desăvârşească şi să dureze. 

Jertfa zidirii are un substrat legendar străvechi datând din antichitate, fiind răspândită, 
spun specialiştii, la toate popoarele din Europa, Asia sau Africa, sub forma unor practici sau 
ritualuri prilejuite de noile construcţii (zidiri). Dar aceste credinţe şi superstiții —,„ Numai în Sud- 
Estul Europei (ele) au fost creatoare de balade, adică de produse literare autonome” — remarca 
Mircea Eliade într-un studiu fundamental pe această temă, Comentarii la legenda Meşterului 
Manole (1943). În folclorul românesc, tema jertfei se raportează direct la monumentul 
arhitectural al Mănăstirii de la Curtea de Argeş, una dintre capitalele voievodale de-a lungul 
timpului. Începută probabil de Negru Vodă în secolul al XIll-lea şi rămasă neterminată, 
construcţia acestei mănăstiri din capitala domnească va fi încheiată în timpul domniei lui 
Neagoe Basarab, la începutul secolului al XVI-lea (corespunzând cu timpul acţiunii baladei) — 
este adevărul istoric. În baladă, mănăstirea este doar un pretext, fiindcă acţiunea baladescă va 
fi focalizată pe personalitatea lui Manole, ilustrând tema dramei creatorului genial. 

Monastirea Argeşului are structura unui poem folcloric de largă respiraţie narativă, cu 
acţiunea concentrată în jurul unui erou excepţional, asemănător cu eroii basmelor româneşti. În 
cele cinci părţi ale baladei — pe care le putem distinge convenţional -, autorul anonim dezvoltă 
şi armonizează o serie de motive convergente: zidul părăsit, surparea zidurilor, visul izbăvitor al 
eroului, femeia destinată zidirii, zidirea prin moarte, conflictul feudal, zborul constructorilor, 
fântâna. În prima parte se fixează timpul şi spaţiul (epoca feudală, valea Argeşului) prin 
prezentarea domnitorului şi a celor zece meşteri zidari de frunte care caută loc de pomenire: 
„Pe Argeş în gios / Pe un mal frumos, / Negru-Vodă trece / Cu tovarăşi zece: / Nouă meşteri 
mari, /Calfe şi zidari /Şi Manoli - zece, /Care-i şi întrece”. Locul căutat este unul de excepţie, 
greu de găsit: al unei biserici neterminate din vechime („Un zid părăsit /Şi neisprăvit”). Zidul 
părăsit şi neisprăvit simbolizează haosul primordial dinaintea transformării în cosmos — 
alcătuirea universului unitar şi armonios, fiind un loc dominat deopotrivă de forţe benefice şi 
malefice (Binele şi Răul din basme). Ciobănaşul care le indică locul de mănăstire atrage atenţia 
asupra demonismului locului câinii latră a moarte): „Cânii, cum îl văd, /La el se răpăd / Şi latră-a 


pustiu / Şi urlă-a morţiu”. În actul său demiurgic, Manole se confruntă, aşadar, şi cu forţele 


obscure ale Răului, punând temelia bisericii domneşti pe ruine arhaice. În acest context, Negru 
Vodă îşi exprimă clar dorinţa sa de construcţie durabilă, care sună ca o poruncă chiar dacă le 
promite averi şi boierie:” Aici să-mi duraţi/Monastire naltă/Cum n-a mai fost altă,/ Ca v-oi da 
averi,/V-oi face boieri,/ lar de nu, apoi/V-oi zidi pe voi,/ V-oi zidi de vii/Chiar in temelii!”. Din 
ameninţarea radicală a domnitorului se înţelege că edificiul dumnezeiesc trebuia neapărat 
ridicat pentru a putea pune ordine în ţară. Manole devine, astfel, omul creator de excepţie 
care preia idealul constructiv al înaintaşilor, asumându-şi toate riscurile. 

Intriga se naşte din confruntarea constructorilor cu forţele obscure care produc 
dărâmarea repetată a zidurilor înălțate cu trudă, fiindcă tot ce construiau pe lumină se dărâma 
pe întuneric:” Dar orice lucra,/ Noaptea se surpa!/ A duoa zi iar, / A tria zi iar,/A patra zi iar/ 
Lucra în zadar!/ Domnul se mira/ Ş-apoi îi mustra,/ Ş-apoi se-ncrunta/ Şi-i ameninţa/ Să-i puie 
de vii/Chiari în temelii!”. Pentru a învinge forţele telurice, era nevoie de intervenţia 

divină. Din acest momente se revelează rolul de ales a lui Manole, care spre deosebire 
de confrații săi nu se înspăimântă de surparea zidurilor,(Tremura lucrând, / Lucra tremurând), ci 
se cufundă în vis. Altfel spus, nu tremură, căci aude vocea divină. În stare onirică, Divinitatea îi 
comunică mesajul salvator,- întărindu-i condiţia de ales, de om cu destin excepţional - şi, la 
rândul său, Manole îl comunică zidarilor: „O şoptă de sus/ Aievea mi-a spus/ Că orice-am lucra,/ 
Noaptea s-a surpa/ Pân-om hotări/ În zid de-a zidi/ Cea-ntâi soţioară,/ Cea-ntâi sorioară/ Care s- 
a ivi/ Mâni în zori de zi,/ Aducând bucate/ La soţ ori la frate”. Pentru ca mesajul din vis să fie 
îndeplinit, Manole le cere meşterilor jurământul de taină („Cu toţi să giurăm/ Şi să ne legăm/ 
Taina s-o păstrăm”), fiind conştient că prin sacrificarea rudei ce va veni prima cu mâncare se 
înfăptuieşte o jertfă umană necesară pentru înălţarea sfintei mănăstiri: Pe ea s-o jertfim,/ În zid 
s-o zidim! 

În zorii zilei următoare, când o zăreşte venind pe „soţioara lui/ Floarea câmpului” pentru 
a-i aduce „prânz de mâncătură” şi „vin de băutură”, eroul dă primele semne de slăbiciune 
omenească. Este singura dată când eroul ezită, oscilând între iubire şi menire. Dragostea 
pentru frumoasa soţie pare să învingă idealul construcţiei durabile: „În genunchi cădea/ Şi 
plângând zicea:/ "Dă, Doamne, pe lume/ O ploaie cu spume,/ Să facă pâraie,/ Să curgă şiroaie,/ 


Apele să crească,/ Mândra să-mi oprească,/ S-o oprească-n vale,/S-o-ntoarcă din cale!". 


Comunicarea cu forţa divină îl scoate pe erou din planul real şi îl plasează într-unul sacru. În 
fond, Domnul-Dumnezeu reprezintă simbolic ctitorul sacru al biserici, pe când domnul-voievod 
este ctitorul terestru. Rugile eroului sunt îndeplinite de Dumnezeu, ceea ce constituie încă o 
confirmare a condiţiei de ales. Drumul femeii spre locul construcţiei este un drum presărat cu 
obstacole precum drumul feţi-frumoşilor din poveste, dar nu provocate de obiecte magice, ci 
de voinţa divină. Dar iubirea Anei nu poate fi învinsă nici de ploaia ca un potop, nici de vântul 
sălbatic răsturnând munţii: „lara pe Ana/ Nici c-o înturna!/ Ea mereu venea,/ Pe drum şovăia/ Şi 


1” 


s-apropia/ Şi, amar de ea,/ lată c-agiungea!”. Obstacolele de origine divină (şi naturală: ploaia 
torențială, furtuna devastatoare) sunt tot atâtea probe ale iubirii nestinse. Parcurgând un 
veritabil drum inițiatic, Ana devine şi ea aleasă, fiinţă de excepţie ca şi Manole. 

Momentul culminant al acţiunii baladeşti este atins prin zidirea de vie a Anei. Accentul 
cade de aici încolo pe viaţa interioară plină de tensiune (durerea sufletească) a meşterului şi pe 
tăria morală probată prin forţa iubirii — în cazul Anei. În timp ce confrații săi lipsiţi de morală se 
bucură („Meşterii cei mari,/ Calfe şi zidari/ Mult înveselea/ Dacă o videa”), Manole (denumit 
Manea, în altă variantă a numelui), copleşit de durere, îi ascunde adevărul Anei, propunându-i 
zidirea ca un joc şăgalnic: „Şi, glumind, zicea:/ Stai, mândruţa mea,/ Nu te spăria,/ Că vrem să 
glumim/ Şi să te zidim!/ Ana se-ncredea/ Şi vesel râdea./ lar Manea ofta/ Şi se apuca/ Zidul de 
zidit, / Visul de-mplinit.” Râzând la început, Ana acceptă jocul iubirii, dar înţelege pe măsură ce 
zidul o cuprinde că trebuie să se sacrifice pentru împlinirea idealului lui Manole. Tragismul 
situaţiei este subliniat de invocaţia de trei ori repetată (multiplicată treptat); în a doua plângere 
îi mărturiseşte indirect eroului că putea avea un fiu: „Tot mereu plângea/ Şi mereu zicea:/ - 
Manoli, Manoli,/ Meştere Manoli!/ Zidul rău mă strânge/ Ţâţişoara-mi plânge,/ Copilaşu-mi 


1” 


frânge!” Biserica reprezintă groapa femeii iubite (şi a pruncului nenăscut) şi îngropând-o 
pe Ana în zid, Manole îşi îngroapă iubirea vie. Sensul simbolic, desprins din credinţa populară şi, 
în genere, din mitologie ar fi acela că moartea violentă devine creatoare dacă este provocată 
ritualic (ritualul jertfirii). Ana ajunge să fie astfel trup şi suflet al mănăstirii. 

Odată înălţată mănăstirea de pe Argeş, Negru Vodă vine să admire construcţia unică 


(„Falnica zidire,/ Monastire naltă,/ Cum n-a mai fost altă.”), şi le cere să-i răspundă cu mâna pe 


inimă dacă sunt în stare să construiască o mănăstire mai falnică decât aceasta: „De-aveţi 


meşterie/ Ca să-mi faceţi mie/ Altă monastire/ Pentru pomenire,/ Mult mai luminoasă/ Şi mult 
mai frumoasă?” După răspunsul orgolios al meşterilor lipsiţi de măsură (,„- Ca noi, meşteri 
mari,/ Calfe şi zidari,/ Alţii nici ca sânt/ Pe acest pământ!/ Află că noi ştim/ Oricând să zidim/ 
Altă monastire”), domnitorul întrerupe brusc dialogul, poruncind să fie luate schelele şi scările 
de coborâre pentru ca meşterii să moară pe acoperiş, spre a nu mai crea o operă de artă 
similară. Condamnarea la moarte a celor zece meşteri („Să mi-i părăsească,/ Ca să putrezească/ 
Colo pe grindiş,/ Sus pe coperiş.”) ţine de relaţiile sociale specifice feudalismului, în care 
domnul / stăpânul deţine puterea absolută asupra supuşilor săi, având dreptul de viaţă sau 
moarte asupra lor. 

Finalul baladei este dominat de tragism şi impregnat de simboluri. Meşterii încearcă să 
scape cu ajutorul unor aripi făcute din şindrilă, dar zborul lor eşuează şi se zdrobesc de pământ: 
„Şi-n văzduh sărea,/ Dar pe loc cădea,/ Şi unde pica,/ Trupu-şi despica”. Întemeiată pe ideea 
sacrificiului ultim, moartea lor devine simbolică; mai ales a meşterului fără pereche, Manole. În 
acest punct, balada românească apare contaminată de mitul lui Icar din antichitatea greacă. Fiul 
lui Dedal, constructorul genial al labirintului unde va fi izolat Minotaurul, după ce regele Minos 
din Creta porunceşte să fie amândoi închişi în labirint, confecţionează două perechi de aripi 
artificiale din pene lipite cu ceară. Dar deosebirea este esenţială între mitul grecesc şi legenda 
românească. Icar moare din orgoliu, fiindcă se avântă spre înălțimile cerului şi ceara aripilor e 
topită de soare. Pe când Meşterul Manole îşi împlineşte destinul prin propria jertfire ritualică; 
moartea lui simbolizând depăşirea condiţiei de fiinţă efemeră prin atingerea desăvârşirii în 
opera perfectă, mănăstirea durabilă în timp. Înălţarea bisericii echivalează cu ascensiunea spre 
cer. În clipa morţii aude glasul tânguitor al femeii iubite, jertfită la temelia mănăstirii:” Zidul rău 
mă strânge,/ Ţâţişoara-mi plânge,/ Copilaşu-mi frânge,/ Viaţa mi se stinge!/ Cum o auzea,/ 
Manea se pierdea,/ Ochi-i se-nvelea;/ Lumea se-ntorcea,/ Norii se-nvârtea,/ Şi de pe grindiş,/ 
De pe coperiş,/ Mort bietul cădea!” 

Prin sacrificiul suprem, Meşterul Manole se înalţă ca om în nemurire. Din pământul pe 
care se prăbuşeşte ţâşneşte un izvor, ca simbol natural al creaţiei eterne: „lar unde cădea/ Ce 
se mai făcea?/ O fântână lină,/ Cu apă puţină,/ Cu apă sărată,/ Cu lacrimi udată!” Motivul 


fântânii accentuează rostul jertfirii. Moartea pentru creaţie este urmată de renaştere într-o altă 


dimensiune cosmică: Manole se transformă în apa care va uda veşnic temelia mănăstirii. 
Trebuie adăugat că devotamentul Anei faţă de soţ şi menirea lui constituie o calitate morală 
subliniată apăsat de poetul anonim prin reluarea vocii eroinei din zid, cu rol educativ. 
Compoziţia Monăstirii Argeşului este similară cu a unui poem dramatic, datorită 
dialogurilor frecvente dintre domnitor şi meşteri, la care se adaugă alte dialoguri episodice: 
Negru Vodă - ciobănaş, Manole - meşteri, Manole - Ana şi Manole - Dumnezeu -— realizate în 
registrul monologului. Dramatismul intrinsec al baladei este amplificat prin muzicalitatea 
versurilor, susţinută de folosirea repetiţiei şi a refrenului specific cântecului bătrânesc. Stilistic, 
se remarcă apelul la hiperbolă, precum în prezentarea potopului („Ploaie spumegată/ Ce face 
pâraie/ Şi îmflă şiroaie”) şi a furtunii („Un vânt pre pamânt, / Paltini că-ndoia,/ Brazi că despoia,/ 
Munţii răsturna”. Timbrul liric al operei decurge şi din folosirea diminutivelor cu valoare 
afectivă: Pân' la gleznişoare,/ Pân' la pulpişoare. Pân' la costişoare,/ Pân' la ţâţişoare. / Pân' la 
buzişoare” etc. Limbajul popular sau familiar, împănat cu termeni arhaici susţin, apoi, oralitatea 
stilului. Putem considera conclusiv Monăstirea /Mănăstirea Argeşului capodoperă dramatică a 
literaturii populare, impregnată de lirism şi marcată de oralitate. Pe bună dreptate, a constituit 
sursă de inspiraţie pentru literatura cultă. Motivul constucţiei durabile prin jertfă a fost 
valorificat în drame cu acelaşi titlul, Meşterul Manole, de Lucian Blaga şi Octavian Goga, dar şi 


în proza modernă, de G. Călinescu în romanul Bietu  loanide. 


9.3. Modalităţi de receptare a textelor cu conţinut istoric — Legenda Vrâncioaiei 


Analiza textelor istorice cu ajutorul lecturilor explicativă, comprehensivă şi 
interpretativă, trebuie să pună în valoare resursele educative cognitive, estetice şi morale ale 
textelor, prin strategii care solicită, de cele mai multe ori, latura afectivă. Prin intermediul 
acestor texte, în clase II-IV, elevii se întâlnesc cu cele mai semnificative momente din istoria 
poporului român, cunosc fapte de vitejie ale strămoşilor, figuri de eroi ai poporului roman. 
Citirea textelor cu conţinut istoric determină familiarizarea şi formarea unor reprezentări 
corecte cu privire la unele noţiuni istorice, cum sunt cele privitoare la cronologie (epocă, 


perioadă, mileniu, secol), la viaţa economică (muncă, îndeletniciri, unelete), sau cu privire la 


organizarea socio-politică (clasă socială, formă de stat, război/pace, dreptate/nedreptate, 
exploatare/libertate,  suveranitate/suzeranitate). Acest gen de texte urmăreşte, prin 
accesibilizarea mesajelor lor, să cultive sentimente și atitudini de valoare, în special 
patriotismul, manifestat sub forma mândriei de a fi român, a curajului de a lua decizii şi a 
dorinţei de a fi bun, drept, moral. Textele cu conţinut istoric sunt destul de numeroase în 
manualele de limba română pentru clasele II-IV, unele dintre ele înfăţişând fapte istorice prin 
intermediul legendei sau al altor creaţii literare, ca de exemplu al poemului eroic sau al 
povestirilor sau schițelor, iar altele se apropie prin conţinutul şi forma de prezentare de textele 
întâlnite în manualele de istorie, prezentând personalităţi istorice marcante ale poporului 
român. Indiferent de forma în care apar, textele istorice infăţişează date, fapte, fenomene 
sociale care nu pot fi prezentate pe calea intuiţiei directe. În cuprinsul lor se întalnesc o serie de 
termeni şi denumiri noi pentru elevi, care redau culoarea epocii respective. Limbajul unor texte 
au un caracter specific, aşadar este evident că înţelegerea lor creează elevilor anumite 
dificultăţi de receptare, comparativ cu alte categorii de texte. 

O categorie aparte a textelor istorice o constituie legendele. Explicând geneza unui 
lucru, a unul fenomen, caracterul aparte al unui eveniment istoric, legendele apelează de obicei 
la elemente fantastice. Aceste caracteristici şi limbajul specific mai greoi, fac ca legendele 
istorice să fie mai greu accesibile elevilor. Elevii nu vor trebui să înţeleagă doar faptele ci și 
semnificaţiile acestor fapte. Dacă s-ar parcurge ca un text obișnuit, valenţele afective ale 
faptelor neobişnuite ar fi estompate și reduse ca semnificație. Faptele de legendă, oricât de 
mult ar impresiona, se pot uita în cele din urmă, dar semnificaţia lor, dacă este înţeleasă corect, 
îşi va pune amprenta pe întregul comportament al elevilor. 

De aceea, în abordarea acestor categorii de texte, se cere un mod de analiză care de la 
prima lectură explicativă să asigure nu numai înţelegerea evenimentelor şi a faptelor de 
legendă, cât mai ales semnificaţia acestora, în scopul valorificării lor sub raport educativ. Astfel, 
pe lângă povestirea profesorului, caldă, nuanţată, expresivă, cu o intonaţie adecvată, cu 
pauzele şi gesturile cele mai potrivite, care să emoţioneze şi să menţină atenţia elevilor, o 
importanţă deosebită o au întrebările, care să focalizeze atenţia asupra mesajului, să îi 


pregătească psihologic pe elevi, astfel încat, la lectura interpretativă, după ce vor fi înţeles 


conţinutul, să poată realiza transferul de la personaj la propria lor identitate, de la trecut la 
prezent. Astfel, întrebările extratextuale, deschise, interpretative, vor avea acest rol de 
mobilizare afectivă, psihologică, de pregătire a accesului spre sensurile alegoric, anagogic, 
mistic, care nu sunt accesibile decât prin iniţiere. Legendele istorice relevă, în formă concisă şi 
sobră, sub semnul stilului oral, faptele oştenilor români şi ale domnitorilor care au pătruns în 
conştiinţa şi tradiţia poporului, ca simboluri ale demnităţii naţionale. Personajele sunt realizate 
la interferența dintre realitate şi mit. Domnitorii ţărilor romane se bizuie pe virtuțile oştenilor: 
credinţa, inteligenţa, vitejia. Patriotismul voievozilor români, ca şi al oştenilor, este o însuşire 
firească, sensul existenţei lor fiind slujirea intereselor neamului. Subiectul legendei este simplu, 
expoziţiunea şi intriga sunt dispuse circular. Trăsăturile personajelor se desprind din selecţia şi 
acumularea unor fapte şi situaţii sugestive, evocate prin naraţiune şi dialog. 

De exemplu, în Legenda Vrâncioaiei se vor putea pune următoarele întrebări 
intratextuale/comprehensive (închise, cu un singur răspuns găsit în text): Cine sunt personajele 
din legendă?, Când se petrece acţiunea?, Unde stătea bătrâna?, În ce moment al zilei se petrece 
acţiunea ?, Cum îşi iubea bătrâna feciorii»; sau următoarele întrebări 
extratextuale/interpretative (deschise, de tipul da, nu sau cu mai multe variante de răspuns): 
Ce semnificaţie are faptul că baba era vădană? (singurătate, tristeţe, bătrâneţe etc.), Ce valenţe 
dă acest detaliu gestului ei de a-şi dărui feciorii domnitorului pentru luptă? (eroice, de curaj, 
patriotism, sacrificiu personal, cu riscul de a rămâne singură de tot etc.), Dar faptul că feciorii 
erau şapte? (ca în basme, aveau atribute de personaje supranaturale, viteji, Feţi- Frumoşi etc.) 
care vor putea fi extrapolate şi la alte texte. 

Alte metode şi procedee de prelucrare a mesajului textelor istorice ar putea fi harta 
personajelor, reţeaua personajelor, discuţii-reţea, etc. Esenţa metodei constă în ideea că, deşi 
nu sunt deosebit de simbolice, aproape toate operele literare ne fac să ne gândim la probleme 
din viaţa personală, ca şi la probleme general-umane. O modalitate simplă de explorare a 
sensurilor imaginilor şi a simbolurilor dintr-o creaţie literară este să le adresăm elevilor 
următoarele trei intrebări: Ce înseamnă simbolul/imaginea luptei în povestire? Ce reprezintă 
simbolul/imaginea luptei în viaţa mea? Ce semnificaţie are lupta/războiul pentru condiţia 


umană în genere? Aşa cum ne amintesc de întâmplări din propria noastră viaţă, operele literare 


se pot corela cu altele pe aceeaşi temă. Elevii înţeleg mai mult din ceea ce citesc dacă şi-au 
cultivat capacitatea de a sesiza intertextualitatea, capacitatea de a se gandi la mai multe texte 


simultan, în timp ce explorează o anumită temă literară. 


Temă: 
Demonstraţi care sunt modalităţile de receptare a legendei populare Pe Argeș în jos... la 
clasele primare. Alcătuiţi un proiect didactic sau o secvenţă de proiect didactic din care să 


reiasă mijloacele de accesibilizare a mesajului artistic. 


CAPITOLUL AL X-LEA 


Literatura de aventuri 


Opere recomandate : 

La Medeleni, lonel Teodoreanu 
Fram ursul polar, Camil Petrescu 
Toate pânzele sus, Radu Tudoran 


Pistruiatul, Francisc Munteanu 


Heidi, fetița munţilor, Johanna Siry 
Aventurile lui Tom Sawyer, Mark Twain 
Micul prinţ, Antoine de Saint Exupery 
Călătoriile lui Gulliver, Johnatan Swift 
Aventurile lui Pinocchio, Carlo Collodi 
Robinson Crusoe, Daniel Defoe 

Alice în tara minunilor, Lewis Carroll 
Aventurile lui Cepelică, Gianni Rodari 


Cartea junglei, Rudyard Kipling 


Literatura de aventuri a atras dintotdeauna un public cititor pasionat şi foarte numeros, 
fiind caracterizată printr-o mare varietate tematică, acţiune compexă și dinamism. Acest tip de 
literatură fantastică, imaginativă și fantezistă contribuie la dezvoltarea imaginaţiei copiilor şi a 
adolescenților, a unor trăsături pozitive de caracter: curaj, dorinţă de cunoaştere şi explorare, 
perseverenţă. Citind aceste cărţi, copii vor putea trăi viaţa a zeci de personaje şi vor putea ieşi 
din poveşti îmbogâţiţi de experienţe palpitante. Prin localizarea acţiunii în spații exotice, prin 
crearea unor personaje originale, prin acţiunile încărcate de mister, uneori plasate într-un timp 


foarte îndepărtat, literatura de aventuri cultivă imaginaţia micului cititor. 


Romanul de aventuri, specie reprezentativă a acestui gen de liteartură, are la bază dorul 
de aventură și nostalgia ținuturilor necunoscute ale eroilor care trec prin întâmplări 
extraordinare, probând curajul, iscusinţa și perspicacitatea acestora. Indiferent de tema 
abordată, subiectul romanului de aventuri este construit din episoade dramatice care evoluează 
gradat, ținându-l pe micul cititor într-o tensiune permanentă și se încheie, în general, printr-un 
deznodământ fericit pentru eroii pozitivi. Cadrul fantastic din basme a fost înlocuit cu locuri 
necunoscute, tainice, dar din viaţa reală, înlesnind trecerea de la basm la literatura realistă 
destinată micilor cititori. Eroul nu va mai învinge cu ajutorul miraculosului, a unor puteri sau 
obiecte magice ca în basme, ci prin propriile sale calităţi sufletești și fizice: inteligenţă, curaj, 
perseverenţă, ingeniozitate și vigoare. Mijloacele din realitatea înconjurătoare prezente în 
creațiile de aventuri sunt diverse: mijloace fizice de deplasare în pas cu evoluţia tehnicii — pluta, 
corabia, barca, vaporul, trenul, mașina, balonul, etc. — sau prin intermediul metafizicii, prin vis și 
gând; mijloace uzuale de comunicare precum focul, poșta, telefonul; obiecte utile explorării și 
vestimentație corespunzătoare. Eroii realizează fapte ieșite din comun doar prin forțele proprii, 
prin curaj, ci nu cu ajutorul fantasticului. 

Personajele romanului de aventuri sunt complexe și au funcţii exponenţiale: 
antropologice, etnice, sociale, profesionale, comportamentale și caracteriale. Ele se 
caracterizează prin atitudinile și faptele lor, epicul substituindu-se astfel observaţiai psihologice. 
Personajele pozitive, eroii aventurilor, sunt înzestrați cu trăsături pozitive de caracter de-a 
lungul naraţiunii, iar slabiciunile acestora sunt ușor trecute cu vederea de către cititor, caci sunt 
mereu ajutate de către alte personaje să treacă peste dificultăţi. Personajele negative sunt 
zugrăvite prin trăsături fizice și morale respingătoare care stârnesc dezaprobarea și dezgustul 
micului cititor dar și satisfacția că în final sunt învinse. 

Limba și stilul romanelor de aventuri abundă în neologisme, în special termeni tehnici 
sau denumiri exotice, ceea ce transformă acest tip de creaţie literară într-un mijloac didactice 
valoros pentru îmbogățirea fondului lexical activ al micului cititor, pe de o parte, iar pe de altă 
parte pentru însușirea viitoarelor noţiuni științifice. 

Literatura de aventuri oferă modele de comportament micilor cititori, prin personajele 


care participă la acţiuni susținute în atingerea unor idealuri, într-o construcție epică, logică, 


plină de dinamism și suspans, răspunzând astfel multor întrebări născute din setea de 


cunoștere a copiilor. 


10.1. Fram ursul polar de Cezar Petrescu 


Cezar Petrescu este acel autor care a reuşit să fascineze, cu o singură carte, cea mai 
importantă lume a unui cititor: lumea copilăriei sale. Generaţii după generaţii de copii din 
România au fost fermecaţi de Fram, ursul polar. Toată arta acestei cărţi minunate constă în 
faptul că niciodată nu pune în gura lui Fram cuvinte, gândire şi limbaj uman. Fram rămîne urs, în 
pielea lui de urs, un urs special şi drag, care ne-a înduioşat atât de mult pe noi, puii de om. 

Prima ediţie a romanului Fram, ursul polar a fost publicată în 1932 la Bucureşti, cu 
ilustraţii de Nicolae Tonitza. Este unul dintre cele mai îndrăgite romane de aventură pentru 
copii, un roman realizat în linia lui Jack London, o adevărată capodoperă, ce a cunoscut şi o 
neaşteptată circulaţie în afara ţării, mai mult decât oricare altă operă a sa. Romanul este 
construit pe coordonatele mult uzitatei teze sămănătoriste, a dezrădăcinării. 

Textul este o naraţiune deoarece sentimentele şi ideile autorului sunt exprimate indirect, 
prin intermediul unei succesiuni de întâmplări, care presupun un conflict, personaje şi care sunt 
povestite de un narator la persoana a Ill-a. Modul de expunere dominant este naraţiunea, care 
se împleteşte cu descrierea. 

Acţiunea romanului, întinsă pe douăzeci și cinci de capitole, se petrece pe două planuri 
alternante: planul uman și lumea polară a personajului principal. Povestea începe cu o 
reprezentaţie de adio a circului Struţki. Avea să fie ultima apariţie a lui Fram, ursul polar. În 
arenă apar pe rând caii, elefanții, maimuţele, leii şi leoparzii, dar şi acrobaţii şi clovnii. Toată 
lumea aștepta cu nerăbdare apariţia magică a lui Fram. Spectatorii sunt dezamăgiţi. Fram 
rămâne ascuns în cuşca lui, singur, doar cu visele lui şi cu un singur gând: să se întoarcă în 
locurile în care s-a născut. 

Autorul ne poartă pe câmpurile albe de la Cercul Polar, acolo unde într-o noapte, din 
aceea care ţine 6 luni, se naşte Fram. Creşte alături de mama sa până când este prins de un 


vânător şi dus într-o colibă de eschimoşi. Este vândut unor marinari care veniseră în ţinuturile 


arctice să vâneze foci şi balene. Aceştia îl botează Fram şi când ajung pe uscat îl vând circului 
Struţki. 

La circ învaţă tot felul de giumbuşlucuri. Timpul trece încet, iar Fram, prin programul pe 
care îl executa în fiecare seară devine vestit. Îşi execută programul de unul singur, fără 
îmblinzitor, născoceşte în fiecare seară ceva nou, devine prietenul oamenilor. 

Fram începe să aibă un vis care se repetă. Visul ursului îl face să-şi amintească de 
copilăria sa şi de schimbările prin care trecuse până în prezent. Datorită faptului că acum trăia 
printre oameni, el uitase trecutul. Trecutul reînvie în gândurile lui Fram prin visul care este 
întotdeauna acelaşi. 

Puiul de urs înzestrat cu sentimente umane, îţi iubește mama care îl ocroteşte, nu 
înţelege uşor ce s-a întâmplat cu izvorul de lapte cald, de ce acesta a secat atunci când mama 
lui s-a speriat de o detunătură şi a căzut, de ce nu se ridică mama lui, doar au mai fost de atâtea 
ori când furtuna a bubuit cu şi mai multă putere şi mama lui nu s-a speriat. Nu înţelege fiinţele 
acestea care îl încolţesc şi-l duc pe sus într-un loc unde mirosul este altfel decât cel ştiut de el. 
Dar puiul de urs trăieşte, este înconjurat de oameni care îi arată ce trebuie să facă pentru a-i fi 
bine, ajunge astfel atracţia circului Struţki pentru că el reuşeşte să depăşească nivelul 
condiţionărilor impuse de dresaj oferind reprezentații care se adaptează publicului prezent în 
cortul de spectacol. 

Fram suie o treaptă sau poate doar se ridică pe vârfuri atunci când îşi permite să 
acţioneze depăşind limitele instructajului, păstrându-se totuşi în apropierea lui, el face o serie 
de mişcări care sunt întărite de aplauzele publicului, urmând ca încet, încet, reprezentaţie cu 
reprezentaţie aceste mişcări să devină din ce în ce mai elaborate astfel, el primeşte o pungă cu 
bomboane îşi opreşte una pentru el, iar restul le împarte publicului sau adoptă un copil pe care 
îl arată șefului de sală ca fiind din acel moment protejatul său sau dă lecţii clovnilor care 
încearcă să-l imite, plus încă o sumedenie de chestii pe care le face după ce ajunge înapoi în 
sălbăticie căci vine un moment în care Fram are o dilemă existenţială, el este un animal sălbatic 
sau a depăşit acest nivel, iar răspunsul nu-l poate afla decât în sălbăticie, unde va ajunge în cele 


din urmă. 


După ultima reprezentaţie, visul lui Fram se împlineşte. Directorul circului îl trimite cu 
ajutorul unor marinari în locul în care s-a născut. Aici însă, viaţa nu este aşa de uşoară ca la circ. 
Afară este un ger năpraznic, trebuie să-şi facă singur un culcuş şi să-şi caute singur hrana. În 
acea, parcă eternă, noapte polară, Fram îşi găseşte un mic prieten: un ursuleţ pe care îl botează 
Zgăibărici şi pe care îl va proteja de acum încolo. Tot pe întinsele câmpuri albe îl întâlneşte pe 
Nanuc, un „pui” de eschimos. 

Peripeţiile lui Fram continuă pe imensa mare albă. Doi vânători de vulpi polare şi urşi 
polari sunt salvaţi de la moarte de către Fram atunci când aceştia rămân înzăpeziţi. Fram s-a 
culcat peste ei pentru a-i proteja şi încălzi, le-a lins obrajii, nasurile şi ochii. Aceştia îl recunosc 
pe Fram, ursul polar de la circul Struţki. Tot Fram îi ajută să-şi găsească corabia, iar când ajung la 
barcă, Fram este primul care se urcă aşteptând să se întoarcă în lumea de unde venise — lumea 
circului. 

Toate elementele acestea apar treptat în povestire şi au rolul lor, facilitând ataşamentul 
faţă de un urs aşa bine crescut, care nu poate să ucidă o focă datorită luminii ochilor ei care îi 
aduc aminte de focile de la circul Struţki şi totuşi el trebuie să mănânce, ajunge să facă un lucru 
pur omenesc şi anume un compromis. Aici, în pustiul alb al Polului Nord, în noaptea lungă cât 
jumătate de an va bâjbâi Fram după răspunsul la întrebarea sa. Fram se va regăsi în tot felul de 
întâmplări care îi vor arăta cam ce ar fi putut fi viaţa lui în sălbăticie, cum decurge întâlnirea cu 
ceilalţi urşi albi, cum rezolvă problema puiului de urs rămas orfan, întâlnirea cu micul eschimos, 
salvarea celor doi vânători care se va dovedi a fi salvarea lui proprie, toate acestea îl fac pe 
Fram să vrea înapoi la circul Struţki... el este gata să renunţe la libertatea sa nemărginită în 
schimbul unei libertăţii măsurate. 

Semnificațiile romanului sunt strâns legate de probelmatica dezrădăcinării: fiecare 
trebuie să trăiască în lumea lui, pentru că altfel va simţi zbuciumul înstrăinării. Cartea este 
structurtă în capitole cu titluri semnificative ca: Fram face nazuri, Îndărăt spre oceanul planetar, 
Bufonul oceanului polar. Narațiunea este densă, dinamică, plină de neprevăzut, alegorică. 
Povestirea faptelor este cronologică, intercalându-se uneori şi momente regresive, referitoare 
la primele întâmplări din viaţa lui Fram. Acţiunea se desfăşoară pe două planuri, unul al faptelor 


care se petrec în lumea oamenilor şi altul al întâmplărilor din lumea polară. Personajul principal 


al romanului este cuceritorul Fram. Numele îi este dat de marinarul Lars, care în tinereţe făcuse 
parte din expediţia lui Nansen. Lars cumpărase puiul de urs de la nişte eschimoşi, care vânaseră 
ursoaica mamă. El îl va vinde, la rândul său, şi astfel Fram va intra în lumea circului. Fram 
reprezintă un simbol alegoric al dramei dezrădăcinării, a celui care se rupe de copilărie, de 
pământul natal. Urmările sunt dureroase, tragice. Fram îşi va pierde echilibrul, pentru că a luat 
drept realitate o lume falsă, cea a „circului”, iar întoarcerea în adevărata lume nu mai e posibilă. 
Ca şi ceilalţi învinşi, Fram nu îşi poate găsi liniştea în mediul unui celebru circ urban (Struţki), 
unde este iubit şi adulat de copii. Îl cheamă gheţurile Polului, din care fusese smuls. Când este 
pe punctul de a-şi atinge visul, îl copleşeşte însă dorinţa întoarcerii în lumea civilizată. Fram 
este, aşadar, un suspendat între dorinţa adaptării urbane şi nostalgiile obârşiei. 

Finalul romanului rămâne deschis, ridică parcă un nou semn de întrebare referitor la 


posibilitatea lui Fram de a se adapta din nou în lumea oamenilor. 


10.2. Micul prinţ de Antoine de Saint-Exupery 


Antoine de Saint-Exupery scrie o filozofie a vieţii şi a copilăriei, articulată din cele mai 
simple dar deopotrivă importante dileme omeneşti. Micul prinţ este o poveste cuceritoare mai 
întâi de toate prin impecabila ei simplitate, printr-un fel de minimalism narativ: foarte puţine 
personaje, nici unul purtând un nume, un univers recreat în liniile sale cele mai generale - un 
munte sau o vale, Pământul sau o planetă solitară neştiută şi nenumită - şi o mică făptură, nici 
copil în sensul propriu, dar nici adult, hălăduind prin cosmos în căutare de prieteni, de 
afecţiune, de protecţie. Antoine de Saint-Exupery apelează la un gen aparte de fantastic, lipsit 
de grandoare şi aproape trist, pe măsura desenelor autorului, toate înfăţişând siluete 
subţiratice, pierdute undeva într-o lume parcă prea mare, în care nu există minuni ci doar 
învăţăminte. 

Povestea stă sub semnul singurătăţii şi al incomunicabilităţii, teme mai greu de imaginat 
în universul copilăriei, dar şi al aflării prietenului potrivit, al confirmării temeiniciei unei legături. 
Personajul micului prinţ are ceva nespus de trist, în felul său de a se ivi pe neaşteptate în calea 


povestitorului, cerându-i imperios să-i deseneze o oiţă. Micul prinţ e singur şi descumpănit, îi 


plac apusurile de soare, baobabii şi trandafirii, şi deşi călătoreşte în lumea întreagă, cunoscând 
un rege, un om de afaceri, un vanitos, un beţiv, un lampagiu şi un cărturar, învățând cîte ceva 
de la fiecare, taina iubirii o descoperă pe cont propriu, nu atât în întâlniri, cât în despărţiri. O 
vulpe înţeleaptă îi arată că apropierea de o făptură presupune un mic miracol al îmblânzirii, în 
urma căruia nici prinţul, nici făptura de care s-a apropiat nu mai sunt aceiaşi. 

A îmblânzi pe cineva înseamnă a-l desprinde de mulţimea anonimă a celor care îi 
seamănă şi a-i recunoaşte, a-i descoperi unicitatea, afirmându-ţi în acelaşi timp propria 
unicitate. Dezamăgit iniţial să descopere că floarea sa iubită e un simplu trandafir ca oricare 
altul, micul prinţ înţelege cu timpul că floarea sa e neasemuită nu pentru că ar fi mai frumoasă 
decât altele, ci pentru că este a lui. Tocmai pentru că este a lui, floarea are nevoie de el, de 
îngrijirea lui, după cum şi micului prinţ ea i-a devenit indispensabilă. Îmblânzind, te îmblînzeşti 
totodată, devii prin urmare vulnerabil, pasibil de suferinţă, de pierderi şi despărţiri. Învăţindu-l 
pe micul prinţ cum să o îmblânzească, vulpea îi atrage atenţia asupra importanţei riturilor, a 
acelor obiceiuri mărunte sau importante - revederea într-o zi sau un loc anume, mici superstiții 
sau tabieturi - care armonizează două fiinţe, aducând la unison ritmurile universurilor lor 
interioare, fuzionându-le astfel într-unul singur. 

Morala poveştii e tulburătoare mai ales deoarece ea e adresată explicit copiilor: trăim 
fiecare într-o lume a noastră, pe un asteroid izolat, precum lampagiul de pe planeta atât de 
mică încât nu încape pe ea decât un felinar şi nimic altceva, dar e loc berechet pentru noi pe 
asteroidul altcuiva, cu condiţia să ne lăsăm îmblânziţi, să avem curajul de a fi vulnerabili. 

Micul prinţ a fost scrisă în timpul războiului, cartea ajungînd la New York cu doar un an 
înainte de moartea autorului, victimă a bombardamentelor avioanelor germane. Poate de 
aceea povestea e impregnată de dezamăgire, tristeţe şi singurătate. Povestitorul însuşi e pilot, 
el îl întâlneşte pe micul prinţ în deşertul Sahara, unde a aterizat forţat de o defecţiune a 
avionului. Amândoi sunt în căutarea unui suflet înţelegător şi amândoi îl găsesc în cele din 
urmă, dar numai după ce învaţă că marile descoperiri nu sunt produsul raţiunii, ci al straturilor 
sensibile, emoţionale, ale fiinţei noastre. 

O carte adresată emfatic copiilor, singurii - credea Antoine de Saint-Exupery - care ştiu 


să caute cu inima, nu cu mintea. 


Povestire pe scurt 

A fost odată un prinţ de mărimea unui băieţel care își ducea viaţa singur pe o planetă 
destul de mică, undeva departe de Pământ. Pe planeta sa își îndeplinea cu răspundere 
îndatoririle sale, fiind un bun gospodar, care avea mare grijă de echilibrul planetei. Poate și-ar fi 
trăit liniștit viața acolo, neștiut de noi pământenii, dacă pe planeta lui nu ar fi răsărit o minunată 
floare. Ea a trezit în Micul Prinţ nu numai sentimente de încântare, admiraţie și de bucurie, dar 
și unele sentimente de confuzie ori chiar de derută totală. Punând preţ prea mare pe unele 
dintre vorbele florii, neștiind cum să privească dincolo de ele, ajunsese nefericit. Astfel, 
interacţiunea cu floarea i-a oferit șansa de a se întâlni cu propriile sale limite în ceea ce privește 
stabilirea de relaţii ori cunoașterea ființelor care au voință proprie.Văzînd că propria planetă îi 
oferă resurse limitate pentru a învăţa aceste lucruri, Micul Prinţ, ca un adevărat Făt Frumos, 
părăsește confortul pe care îl avea acasă și în obișnuinţele lui și pleacă în lume ca să înveţe. Pe 
drumul către Pămînt a vizitat diverse planete cu oameni singuri și a fost chiar în pericol de a fi 
rețiut pe unele dintre ele. Și-a păstrat libertatea în ciuda faptului că un împărat înțelept dorea 
să îl facă ministru al justiţiei cu o primă responsabilitate interesantă, aceea de a se judeca pe 
sine însuși. Nu voi să rămână nici pentru funcţia de ambasador. Pe următoarea planetă a 
părăsit-o pentru a nu intra în jocul încântării de sine pe care i-l propunea vanitosul. Un om care 
obișnuia să bea prea mult de pe a treia planetă, care l-a întristat pe Micul Prinţ, deoarece l-a 
văzut prins în capcana autoreproșurilor, a plăcerilor și a bucuriilor mărunte de unul singur. Pe 
planeta a patra un om de afaceri se pretindea stăpânul a toate stelele. Lucrurile simple și la 
îndemână i s-au părut mai interesante și mai importante Micului Prinţ, astfel că plecă și de aici 
cu concluzia că oamenii mari sunt destul de ciudaţi. Pe planeta a cincea întâlni un om care era 
prins de reguli și angajamente, care aprindea și stingea un felinar în fiecare minut, din cauza 
rotației tot mai rapide a planetei mici pe care era. În ciuda faptului că părea cel mai puţin 
adaptat, micului prinţ îi plăcu cel mai mult deoarece dintre toţi pe care îi întâlnise era singurul 
care se îngrijea de altceva decât de sine însuși. Pe a șasea planetă trăia un savant care scria 
multe cărți. Părea să le știe pe toate dar nu știa nici ce era pe planeta sa. El dorea să îl facă 
exploratorul său, deoarece părea demn de încredere. Aici prințul a avut primul regret că a 


părăsit floarea sa când a aflat faptul că lucrurile efemere, precum frumuseţea florilor, nu sunt 


considerate demne de a fi trecute în cărţile de știință. Dar a primit aici și numele planetei pe 
care ar putea învăţa ceea ce dorea să știe - Pământul. Pe Pământ profesorul de la care a învăţat 
despre relaţii și despre legăturile dintre cei care se iubesc a fost o vulpe. Secretul lor nu poate fi 
dezvăluit în câteva cuvinte. Trebuie experimentate și abordate cu înţelepciune. De la ea a 
învăţat să privească oamenii cu ochii inimii, adică cu întreaga ființă, să recunoască și să se 
bucure de unicitatea florii sale deși sunt mii pe lume asemănătoare cu ea. N-am fi aflat 
povestea lui dacă în scurta sa prezență pe Pământ nu ar fi întâlnit un aviator naufragiat în 
deșert, care nu a uitat ce înseamnă să fii copil și care nu se simţia nici el prea bine între adulţii 
de tipul celor pe care i-a văzut Micul Prinţ. Aviatorul a fost și martorul plecării spre casă a 
micului prinţ, care a fost nevoit să-și lase trupul aici, fiind prea greu pentru a fi transportat așa 
departe. Cerul a devenit astfel mai frumos pentru aviator deoarece de pe o planetă 
necunoscută râsul drăgălaș al Micului Prinţ pare să se audă când privește stelele. 
Caracterizări 

Micul prinţ, eroul poveștii, este un călător pur și innocent, din spaţiu, pe care naratorul îl 
întâlnește în deșertul Shara. Înainte ca micul prinţ să ajungă pe Pământ, autorul realizează un 
contrast între caracterul copilăresc al prinţului și diferitele personaje adulte pe care acesta le 
întâlnește în peregrinările sale pe mai multe planete. Pe fiacre planetă, micul prinţ întâlnește 
câte un tip de adult care-și dezvăluie frivolităţile și defectele. Odată ajuns pe Pământ, micul 
prinţ devine și elev și profesor, în același timp. De la prietena sa, vulpea, eroul învaţă despre 
dragoste și apoi îl învaţă, la rândul său, pe povestitor despre cele aflate. Deși micul prinţ are 
câteva dintre defectele celorlate personaje apare totuși ca un personaj superior oamenilor prin 
abilitatea sa de a recunoaște desenul naratorului: un boa constrictor care a înghiţit un elefant. 
Teama micului prinț de a fi retrimis pe planeta lui din cauza unei mușcături de șarpe arată că 
este susceptibil de emoţii pe care le simt și celălalte personaje. Prinţul este legat de dragostea 
pe care i-o poartă trandafirului rămas pe Pământ. Faptul că-și pune mereu întrebări arată că 
este mai important să te întrebi decât răspunsurile propriu-zise. 

Naratorul este un adult, dacă judecăm după vârstă, dar ne explică cum că a fost întinerit 
cu 6 ani înainte de prăbușirea avionului său în deșert. Fusese un copil plin de imaginaţie al cărui 


prim desen reprezentase o interpretare criptică a unui boa constrictor care ar fi înghiţit un 


elefant. În cele din urmă, a abandonat arta pentru profesia de pilot și a dus o viață singuratică 
până l-a întâlnit pe micul prinţ. El joacă rolul de confident al prinţului care ne relatează 
povestea prinţului, dar suferă și el unele transformări. După ce asculă povestea despre 
cunoaștere pe care prințula învăţat-o de la vulpe, naratorul însuși învaţă lecţia vulpii despre 
ceea ce face ca lucrurile să fie importanete atunci când caută apă în deșert. Căutarea fântânii 
de către narrator indică faptul că lecţiile trebuie să fie învățate din proprie experienţă, nu doar 
din cărți sau din lecţiile predate de alţii. 

Atât naratorul cât și prinţul sunt protagoniștii poveţtii, dar diferă în mod semnificativ. În 
timp ce prinţul este o ființă mistică și supranaturală, pilotul este o ființă umană care crește și se 
dezvoltă în timp. Când naratorul îl întâlnește pe prinţ pentru prima oară, nu reușește să 
înțeleagă adevărurile subtile pe care prinţul | le prezintă, în timp ce prinţul este capabil să 
înțeleagă imediat lecţiile pe care le învaţă din explorărole pilotului. Acest defect de character al 
naratorului îl transform într-un personaj care poate relaţiona cu oamenii mult mai ușor decât cu 


cei din alte lumi, cu prinţul extraordinary de inteligent. 


10.3. Aventurile lui Pinocchio de Carlo Collodi 


Este opera care a facut dintr-un obscur gazetar florentin un nume celebru în literatura 
pentru copii. Aventurile lui Pinocchio a repurtat un imens succes, aparând ăn zeci și sute de 
ediţii și a fost tradusă în mai toate limbile pământului. Cunoscută sub numele simplificat 
Pinocchio, cartea povestește aventurile unei păpuși de lemn care se comportă întocmai ca un 
baiețel răsfățat și ștrengar, dar care-și compensează defectele cu o inimă mare și cu o 
generozitate continuă. Aventurile lui Pinocchio încep să se desfășoare din momentul în care 
păpușa iese din mâinile unui sculptor în lemn și se termină, după lungi peripeții, care mai de 
care mai extraordinare, în momentul în care devine un copil ca toţi copiii, adică în carne și oase. 

Pentru copii, povestea lui Pinocchio este simplă și plină de învățăminte. În personajul 
jumătate păpușă, jumătate om, Carlo Collodi sintetizează o întreagă psihologie infantilă. 
Romnaul este didactic, prin excelenţă, ironizând unele trăsături negative de caracter din lumea 


copiilor: minciuna, credulitatea, naivitatea, lăcomia, obrăznicia. Lui Pinocchio îi crește nasul 


nemăsurat ca să-l înveţe minte și să-l lecuiască de urâtul nărav de a minţi, cel mai urât nărav pe 
care poate să-l aibă un copil. Totodată, cultivă prețuirea de către cei mici a unor sentimente 
nobile: dragostea și respectul faţă de părinţi, spiritul de sacrficiu și generozitatea. Sub masca 
animalelor, vulpoiul, cotoiul, maimuţoiul, câinele, melampo, Collodi satirizează caractere 
omenești dispuse în acțiuni și posturi diverse în cadrul unor societăţi cu destule imperfecţiuni 
de natură socială. În acest context, fantasticul devine un mijloc de ridiculizare a unor aspecte 
reale ale civilizaţiei umane. Povestirea în sine este savuroasă, plină de culoare, similară celei din 


basmele populare. 


CAPITOLUL AL XI-LEA 


Literatura știinţifico-fantastică 


11.1. Definiţii, teme 


11.2. Ciclul Harry Potter de J. K. Rowling 


CAPITOLUL AL XII-LEA 


Dramaturgia pentru copii 


Genul dramatic este o formă complexă de artă, în care textului literar scris cu scopul de 
a fi prezentat pe scenă i se adaugă elemente și modalităţi de expresie specifice artei teatrale 
pentru a deveni un spectacol. Viziunea despre lume, ideile, sentimentele scriitorului dramatic 
sunt obiectivate prin intermediul personajelor, al acţiunilor scenice şi al altor modalităţi ale 
spectacolului. Participarea autorului se limitează la indicaţiile regizorale (didascalii), care sunt 
texte nonliterare, cu funcţii pragmatice în montarea scenică a spectacolului şi constiuie 
paratextul operei dramatice. 

Creaţia dramatică este o artă sincretică, dispune de dualitate semiotică (dublă 
semnificaţie) compusă din: discursul dramatic (dialogurile şi monologurile rostite pe scenă) și 
limbajul scenic (forme nonverbale specifice teatrului: jocul scenic al actorilor, decorul, recuzita, 
fundalul sonor, jocul de lumini etc.), care constituie metatextul operei dramatice. 

Spectacolul teatral se structurează pe trei paliere: 

- Discursul dramatic (dialog şi monolog), care are ca referent ficțional universul prezentat în 
replicile personajelor; 

- Acţiunea dramatică, care reuneşte trei elemente: evenimente petrecute pe scenă şi 
evenimente relatate; situaţiile surprinse prin limbajul scenic; structurile dramatice (principiile 
„desenului” epic)ș 

- Limbajele scenice, care au în vedere elementele specifice artei dramatice: jocul scenic al 
actorilor, pantomima, costumaţia, decor, mobilierul, recuzita, efecte sonore, lumini etc. 

Compoziţia operei dramatice are ca semn distinctiv unităţile compoziționale specifice: 
acte, tablouri, scene. Principiile şi tehnicile compoziționale au evoluat de la teatrul aristotelic, în 


care scena era un spaţiu al mimesisului (al imitării), iar dramaturgul crea un analogon idealizat 


al realităţii, la teatrul secolului al XX-lea, devenit spaţiu al exprimării unei viziuni depsre lume şi 
despre condiţia umană. 

Teatrul clasic se caracterizează prin: progresia acţiunii prin înlănţuirea evenimentelor; 
procedeul acumulării exponenţiale a evenimentelor (tehnica „bulgărelui de zăpadă”); 
construcţia piramidală a „fabulei” (a prezentării evenimentelor); procedeul răsturnării 
spectaculoase de situţaii (deus ex machina); tehnica quiproquo-ului (cine pentru cine, 
substituire de personaje); tehnica travestiului (deghizare, apel la mască); tehnica imbrogloului 
(încurcături, confuzii de personaje); tehnica simetriilor / a repetiţiei situaţiilor dramatice. 

Teatrul modern se caracterizează prin: succesiunea evenimentelor prin asociaţii de idei, 
prin aglutinaraea întâmplărilor mărunte care sunt aduse la nivelul conştiinţei de fluxul 
memoriei. Logica „acţiunii” ia modelul unei curbe imprevizibile a vieţii interioare. Compoziţia 


este circulară sau sinusoidă. 


Teatrul pentru copii şi adolescenţi a apărut la noi foarte târziu, partituri dramatice 
inspirate din teme şi motive folclorice fiind create mai întâi de Vasile Alecsandri, Sânziana şi 
Pepelea şi după aproape patru decenii, de Victor Eftimiu, Înşirte mărgărite. Primele 
reprezentații destinate publicului de vârstă mică s-au iniţiat în epoca interbelică a secolului 
trecut când s-a înfiinţat şi prima companie teatrală privată, cu un repertoriu specializat pentru 
publicul de vârstă mică. Tot acum s-au publicat şi primele cărţi de dramaturgie pentru copii 
aparţinând unor autori români, dintre care amintim: Victor lon Popa (Păpuşa cu piciorul rupt) şi 
Alecu Popovici (Începe teatrul). 

După 1950, când companiile private s-au desfiinţat, în Bucureşti şi în alte mari oraşe s-au 
înfiinţat instituţii teatrale de stat pentru copii: teatre de păpuşi şi marionete, teatre pentru copii 
şi adolescenţi. Baza materială construită în această perioadă nu a atras în mod automat şi 
afirmarea unor dramaturgi de geniu. Cu toate acestea au publicat volume de scenarii 
radiofonice, dramaturgie pentru copii şi pentru teatru de marionete mai mulţi autori, dintre 
care amintim: George Anania şi Romulus Bărbulescu, Mioara Cremene, loan Lucian (actor şi 
după 1990 patron de trupă teatrală privată pentru copii), Gheorghe Onea, luliu Raţiu, Gheorghe 


Scripcă, Eugenia Zaimu Stoica, Daniel Tei ş.a. 


Teatrul pentru copii ocupă un loc important în activitățile din grădiniță sau din școală 
unde se pun în scenă scurte scenete, într-un singur act sau în două, trei tablouri, care 
înfățișează universuri miniaturale, accesibile celor mici. 

În creaţiile dramatice destinate copiilor conflictele sunt simple, foarte clar exprimate, 
dublate de funcţii educative. Evoluţia conflictului este bine marcată pe momente, iar 
deznodământul este, de cele mai multe ori, o victorie a adevărului, a curajului, a hărniciei, a 
cinstei, etc. Spectacolul dramatic oferă celor mici numeroase posibilități de înţelegere pe care 
profesorul trebuie să le explice prin noţiuni pregătitoare, prin discuţii de după vizionare, spre 
exemplu, prin care să sublinieze anumite momente, trăsăturile personajelor, replicile care 


poartă semnificații deosebite. 


12.1. Sânziana și Pepelea de Vasile Alecsandri 


Marele succes de public al lui Alecsandri s-a datorat nu numai poeziei ci și creației 
dramatice. Universul său dramatic este complex, coerent și unitar, cu o lume de mare 
originalitate în care doar situaţiile se schimbă, personajele rămânând în cea mai mare parte 
aceleași. El este autorul a peste 60 de titluri, de la cântecele comice, vodeviluri și operete la 
drame sociale, istorice și sentimentale, feerii populare și meditații grave asupra rostului 
cratorului și creaţiei. Debutul său dramatic s-a facut timpuriu, înca din 1840 și a fost inspirat din 
teatrul bulevardier francez. Dramaturgia sa are câteva trăsături specifice, spre exemplu: 
europenitatea; continuitatea, timp de 50 de ani, 1840-1890, inspirația din dramaturgia 
franceză, unitatea tematică. 

Starea de grație a dramaturgiei lui Alecsandri este umorul și prezentarea agreabilă a 
răului. Comediografia sa impresionează prin cantitate dar și prin diversitate tematică. În afara 
personajului comic feminin care i-a consacrat celebritatea, Chiriţa, variantele ei mai puţin 
strălucite, coana Gahiţa ori mama Anghelușa doctoroaia, au fost inspirate din realitatea 
românească de la jumătatea secolului al XIX-lea, când preţioase ridicole invadaseră sălile de 
spectacole, parcurile și locurile de agrement, apelau la formele de cultură occidentală și le 


imitau fără nici un fel de autocenzură. În afara acestor personaje feminine dispuse a se reforma 


după moda apuseană, dramaturgia lui Alecsandri s-a inspirat din istoria naţională, Despot-Vodă, 
voievodul aventurier, doritor a civiliza după model occidental Moldova secolului al XVI-lea, din 
feeria populară, Sânziana și Pepelea, din viaţa socială și personală, Boieri și Ciocoi, Fântâna 
Blanduziei și Ovidiu. 

Alecsandri a creat cântecele comice, vodeviluri, comedii, drame istorice si sentimentale. 
Realizate în versuri de mare fluiditate ritmică, cu o muzică accesibilă, ușor de memorat. În 
dramaturgia sa se observă o evoluţie: de la formele accesibile unui public neinstruit ale 
comediei bulevardiere la cele ale comediei de caracter și de moravuri, de la drama sentimentală 
la cea de meditație asupra condiţiei omului de geniu într-o lume meschină, incapabilă a-i 
înţelege superioritatea. 

Sânziana și Pepelea este o creație dramatică ce anunţă gustul secolului XX pentru 
interpretarea miturilor și a istoriei, prin actualizarea acestora. Ea propune o expediţie burlească 
sau eroi-comică peste anotimpuri, o succesiune de peisaje pe fond de basm, o serie de tablouri 
feerice și descriptive, puse sub semnul vrajei și fantasticului folcloric (Zâna Lacului, Imperiul 
lernii). Eroii, Pepelea, parodie a lui Fat Frumos, Sânziana, parodie a Ilenei Cosânzeana, au 
trăsături împrumutate din lumea comediilor anterioare ale dramaturgului. Păcală și Tândală, 
eroii politici ai feeriei, au corespondențe cu mai marii vremii, Brătienii, C A Rosetti, Carol |, Al. 
Macedonski, și sugerează o imensă alegorie politică, o meditaţie asupra binelui și răului în 
societate. 

Sânziana și Pepelea este un basm muzical croit clasic pe calapodul fetei de împărat 
răpite de Zmeu, salvată, după ceva peripeții, de feciorul simplu și fără sânge albastru, care 
primește și fata de soție, și jumătate din împărăție. Apar personaje la fel de clasice din mitologia 
populară românească, precum Papură Vodă, Lăcustă Vodă, Zâna Lacului, Muma Pădurii, Statu- 
Palmă-Barbă-Cot și niște neașteptaţi (nefăcând parte din bestiarul fantastic) Păcală și Tândală, 
pe post de miniștri sfătuitori ai lui Papură Vodă. 

Cu Sânziana şi Pepelea, feerie naţională în 5 actel, redescoperim copilăria teatrului 
românesc, acea naivitate hazlie, jucăuşă, care grăieşte însă multe adevăruri despre firea 


românească, valabile şi astăzi; un text foarte teatral, cu potenţialităţi scenice, de joc... 


Povestea lui Alecsandri începe într-o Moldovă atemporală, lovită di uscășiune sî 
foamete, - „încă așa arsită n-am apucat; să juri că ne găsim în ţara lui Pârlea-vodă, unde-i așa 
de cald tot anul, că găinile fac ouă răscoapte” -, condusă de Papură Vodă și cei doi miniștri ai săi 
— „împăratul nostru e cam cum îl bate vântul, ca numele lui. [...] și are doi sfetnici mari, pe 
Păcală și pe Tândală. Unul îl sfătuiește într-un fel, altul într-alt fel, și augustatea sa se tot clatină 
între-amândoi ca papura-n vânt”. Motorul acţiunii, începutul intrigii, este scena în care ţăranii 
dintr-un sat se hotărăsc să ia iniţiativă și să aducă ploaia prin metoda clasică de a îneca o babă. 
Ca orice babă de poveste, baba nu-i chiar o babă. 

Acest tablou comprimă figurile a doi voievozi moldoveni omonimi, din secolele 16 și 17, 
când Moldova a fost mai întâi lovită de secete și de invazie de lăcuste, în timpul domniei celui 
care — evident — s-a numit popular Lăcustă Vodă, iar mai apoi, vreun secol mai târziu, tot pe 
vreme de foamete, pe vremea pirpiriului Stefaniță Lupu, când oamenii măcinau papură uscată 
să facă din ea pâine. 

Deși lui Ștefăniță i s-a spus, desigur, Papură Vodă, rămânând în folclorul popular în ciuda 
scurtei sale domnii de numai doi ani și ceva, expresia “ţara lui Papură Vodă’ se referă mai 
degrabă la o ţară fără de legi și ordine, iar istoria ne aduce în acest aspect un alt Papură, dintr-o 
altă regiune: Neagu Papură din Oltenia, șef de haită de haiduci pe la 1700 și ceva, deghizat în 
mercenar plătit pentru a prinde haiducii, pe de o parte jefuind Imperiul Austriac, pe de alta fiind 
plătit tot de acesta pentru a prinde haiducii răufăcători. 

Sânziana și Pepelea este o mică bijuterie care pornește de la filonul folcloric, cu ironică 


trimitere spre metehnele noastre, ce și astăzi fac ravagii în lupta dintre binele și răul cotidian. 


12.2. Inşir'te mărgărite de Victor Eftimiu 


Dintre marii maeştri dramaturgi care, fără a fi creat pentru copii, pot fi aduşi în lumea 
copilăriei se desprinde mai ales Victorb Eftimiu. Din opera sa dramatică poate fi preluată numai 
pe fragmente, feeria II, Inşir'te mărgărite pentru audiție sau chiar dramatizare la clasa a IV-a, 
deşi conţinutul filosofic, estetic şi etic al acestuia depăşeşte cu mult puterea de receptare a 


celor mici. 


Piesa a fost reprezentată la Bucureşti in 1911 şi constituie primul mare succes al lui V. 
Eftimiu ca dramaturg, deşi mai valoroasă ar fi Corbul negru, a doua feerie a sa, prezentă în 1913 
pe aceiaşi scenă a Teatrului Naţional. 

Inşir'te mărgărite, poem feeric în cinci acte, are ca model creaţia populară, încercând 
chiar o sinteză a documentelor de conţinut şi formă specifice basmului romanesc. Pentru titlu, 
autorul a împrumutat o formulă mediană caracteristică structurii basmului popular: „Nei! 
Inşir'te mărgărite — cum zicea câte-un bunic”. 

În piesă se împletesc armonios două tendinţe caracteristice dramaturgice a lui V. 
Eftimiu: atitudinea critică împotriva nedreptăţii, (tema) implicând efortul pentru rezolvarea ei 
paşnică şi reflectarea temelor majore ale literaturii şi artei universale, care pun în lumină 
valenţele multiple ale umanismului. 

Piesa este un basm adaptat din izvoarele mereu tinere ale folclorului românesc, dar atât 
sub raport tematic, cât şi compozițional, autorul sparge cu îndrăzneală tiparele tradiţionale 
introducând în lumea fantasticului eroi luaţi din realitatea inedită: ţărani cu grijile, aspiraţiile şi 
mentalitatea lor, în care se strecoară chiar atitudini satirice la adresa superstiţiilor şi în care 
eroii basmului sunt interpreţi strict omeneşte. 

În Înşir'te mărgărite autorul împleteşte elementele fantastice şi cele de legendă cu cele 
care au un caracter concret istoric şi deasemenea, elementele dramatice cu accente satirice şi 
cu umorul. Subiectul poemului este mult mai amplu şi mai complex decat al oricărui basm, 
acţiunea extinzându-se pe mai multe planuri, atât în spaţiu cât şi în timp. 

Alb-Împărat avea trei fete: Maranda, Milena şi Sorina. Părintele lor a socotit că le-a venit 
vremea să se mărite, cu atat mai mult cu cât, fiind bătran, simţea că treburile împărăției trebuie 
trecute în mâini mai tinere şi mai puternice. Cele trei fete vor fi peţite de către tineri veniţi din 
toate colţurile lumii: Mugurilă, Zorilă, Neam de Vodă, Banul Pungă, Banul Scamă, Buzdugan, 
Banul Spadă, Apă-Dulce, Voie-Bună, Ţară Bună şi chiar Zmeul-Zmeilor. Împăratul alege pt. 
Maranda şi Milena pe Voie-Bună şi respectiv Ţară Bună (aruncarea cu mărul de aur spre cel 
ales, fiind o simplă formalitate, decizia aparţinând împăratului). Cei doi au fost aleşi pentru că 


firile lor corespund politicii sale de pace: „Pacea, traiul liniştit / Astea trebuie în ţară, astea 


veşnic le-am ţintit...” „Numele mi-e ţară bună, nu cunosc răul şi ura/Numai ganduri de lumină 
îmi cutreieră făptura”. 

Conflictul se declanşează în momentul în care Sorina, fata cea mai mică, se opune 
voinţei părintelui, refuzând să se mărite. Împăratul rănit în orgoliul său o blestemă: 

„Şi precum goneşti feciorii ce-au venit să mi te ia, 
Tot aşa să te gonescă cel dintâi ce ţi-o plăcea.” 

Craii pleacă nemulţumiţi, hotăraţi să se răzbune. Conflictul familial se amplifică printr-un 
conflict psihologic, mai general, izvorât din confruntarea cu două concepţii opuse despre 
dragoste şi viaţă. Surorile şi mama Sorinei admit căsătoria de convenienţă, din interese politice. 
Sorina este însă un exponent al concepţiei sănătoase despre viaţă, a poporului întemeiată pe 
credinţă în dragoste, libertatea alegerii omului iubit. În finalul actului | intervine vrăjitoarea 
care-i prezice un destin nefericit, o goană veşnică şi zadarnică după Făt-Frumos. 

Actul al II-lea se desfăşoară în acelaşi cadru, la curtea împăratului. Impăratul serbează 
cele două nunţi ale fiicelor mai mari. Soseşte Făt-Frumos căutand pe Zmeul-Zmeilor care i-a 
furat-o pe Ileana Cosânzeana. Poftit de împărat la ospăț, Făt-Frumos povesteşte motivul 
căutărilor sale fără răgaz. Apare Sorina care-i aruncă lui Făt-Frumos mărul de aur iar aceasta o 
priveşte nepăsător, lăsând mărul să se rostogolească pe trepte. Fata constată împlinirea prea 
timpurie a blestemului pământesc şi işi aminteşte de al doilea blestem, acela al vrăjitorului. Îşi 
face apariţia Zmeul-Zmeilor. Chipul lui n-are nimic de monstru sau balaur: îi lipsesc ghearele, 
aripile şi alte trăsături cu care l-a înzestrat imaginaţia populară. Urmează un adevărat uragan al 
cuvintelor între Zmeul-Zmeilor şi Făt-Frumos. Făt-Frumos se dezvăluie ca erou al universului 
teluric, forţă a binelui, a luminii, a iubirii. Zmeul vine din lumea întunericului. El este o speranţă 
infernală, nefericită. Înfruntarea celor doi este întreruptă de vestea că peţitorii refuzaţi în frunte 
cu Buzdugan vin cu oaste împotriva împăratului. 

La insistenţele mamei şi ale surorii mijlocii şi sub influenţa fricii, Sorina acceptă să se 
mărite cu Buzdugan, dar în virtutea blestemului vrăjitoarei fuge de la nuntă şi devine Zâna- 
Florilor. Buzdugan ducând în carcă o vrăjitoare şi cumnaţii săi Voie Bună şi Ţară Bună pleacă în 


căutarea fugarei. 


Actul al treilea se desfăşoară în inima pădurii, pe furtună. După 4 ani ginerii se întâlnesc, 
fără s-o fi găsit pe Sorina. Vor porni din nou şi drept pedeapsă, vrăjitoarea îl va duce în carcă 
Buzdugan. Autorul introduce acum în acţiune un grup de ţărani: Moş Dumitru, Moş Toader, 
Mitru Geambaşul, etc. în frunte cu Păcală. Ca în viaţa de toate zilele, ţăranii vorbesc despre tot 
felul de semne rele (frecvente în superstiţia populară). Fiecare din ţărani este o mică 
individualitate conturând însă în grup chipul ţăranului nostru de altădată: sărac, superstiţios dar 
înţelept, înzestrat cu umor şi spirit critic. 

În actul al IV-lea acţiunea continuă cu împărăţia Zânei Florilor. Vrăjitoarea şi Buzdugan 
ajung pe “pajiştea Sorinei”. Din discuţia cu Buzdugan aflăm povestea acestei mame nefericite şi 
răzbunătoare a Zmeului Zmeilor. Ea urmărea să o despartă pe Sorina de Buzdugan, ca să o 
apropie de Făt Frumos, astfel ca Ileana Cosanzeana să rămană langă fiul ei. Destinul vrăjitoarei 
stă, ca şi al Zmeului, sub semnul tainei şi al blestemului, de unde şi tragismul lor care, însă, nu 
anulează forţele rele, obscure, întruchipate de cei doi. 

Din acest punct de vedere, viziunea complexă a autorului depăşeşte schematismul din 
basmele populare. O nouă întalnire a Sorinei cu Zmeul Zmeilor dezvăluie alte dimensiuni ale firii 
fetei. Miloasă la început faţă se zmeu, acum se arată decisă să fie de partea lui Făt Frumos, ţinta 
dregostei ei statornice dar purificate în sensul limitării la aspectul ei fratern. Soseşte şi Făt 
Frumos — Sorina îşi povesteşte nefericirea iubirii ei şi trăieşte amărăciunea certitudinii că Făt 
Frumos a rămas credincios Cosanzenei. 

Actul al V-lea constituie deznodămantul basmului. În ciuda strădaniilor disperate ale 
vrăjitoarei Varga, Făt Frumos se luptă cu Zmeul Zmeilor şi îl ucide. Ţăranii anunţaţi despre 
aceasta de Păcală, se bucură de victoria lui Făt Frumos. Vrăjitoarea mai încearcă să furăe inima 
Cosânzenei (de aici întalnirea cerută de Făt Frumos), dar Sorina, cu puterea de Zană a Florilor, 
dezleagă vraja, redându-i lui Făt Frumos mireasa şi demonstrând o mare putere de 
autodepăşire şi de sacrificiu ceea ce-i conferă o profundă notă de umanitate şi-i netezeşte calea 
revenirii printre ai săi. 

Apare şi Buzdugan, care găsise fluierul fermecat, obiect încărcat de semnificaţie şi care 
pecetluieşte victoria binelui asupra răului, căci la cântecul lui baba îşi pierde puterile şi dispare. 


Dezlegată şi ea de vrajă, Sorina va reveni alături de Buzdugan, printre oameni. 


„Dar acum arunc cununa de rusalce împletită!... 

Dragostea ce mi-ai păstrat-o ne va ocroti pe noi 

Mână-n mână să ne întoarcem printer oameni, amandoi.” 

Finalul aduce ideea înfrăţirii tuturor oamenilor, în veselie şi joc: 

„Pace tuturor! Ca fraţii! Astăzi toţi suntem voioşi! 

lar acum să întindem hora cum ştim noi din moşi-strămoşi.” 

Prin suita de personaje pozitive, atât reale cât şi fantastice, victorioase în lupta cu forţele 
răului, semnul comunică un crez luminos, încrederea în afirmarea plenară a umanităţii. 
Naraţinea este dinamică prin replicile scăpărătoare ale personalelor (Făt Frumos — Zmeu) prin 
notele de satiră şi umor (Moş Teodor, Păcală). 

Basmul, adevărată feerie în intenţie şi în fapt, abundă în descrieri ale naturii de o mare 
putere de sugestie (de ex. Descrierea ţării lui Murgilă): 

„Din ţinutul unde cerul, dezmierdand a mării undă, 

lasă negura să urce pe cand soarele s-afundă, 

ş-am, sosit în ţara noastră, când luceferii răsar...” 

Poemul impresionează şi prin frumuseţea deosebită a versurilor ample, cu rime bogate, 


cu sonoritate caldă, solemnă. 


Valoarea educativă a teatrului pentru copii 


Prin legătura fondului de idei, prin noblețea mesajului, prin realizarea artistică 
magistrală, poemul feeric Inşir'tte mărgărite, contribuie la educaţia multilaterală a elevilor, 
îmbogăţindu-le sufletul prin puternice trăiri, etice şi estetice. Un aspect în acest sens îl 
constituie pledoaria (prin gura lui Păcală), pentru valoarea educativă şi estetică a basmului şi 
sublinierea legăturii indisolubile dintre omul din popor şi plăsmuirile lui artistice. 

„Vezi tu, scornitura asta, basmul, ştie să te prindă 

De urechi, şi să te ţie... şi-ncordarea să-ţi cuprindă....(...) 

Da! Aşa-i făcut romanul, de-o avea ori nu bucate, 


De i-o fi căsuţa goală, de i-o fi sumanul ros, 


El cu doinele şi cu basmul, îşi petrece bucuros.” 

Întregul discurs fantastic, propriu basmului, se distinge printr-un stil oral, în cadrul căruia 
adresarea directă, monologul, dialogul, vorbele de duh, proverbele, zicătorile, pasajele 
exclamative și cele interogative au rolul de a potenţa oralitatea și implicit, de a stârni interesul 
cititorului sau al ascultătorului pentru basm. 

Povestea, străveche plăcere universală pe care o simţim din copilărie, este atât de 
trainică pentru că, fără îndoială, are o însuşire anume, un principiu deosebit de permanenţă. 
Mai întâi, pentru că ne duce, în cateva cuvinte, într-o altă lume, în care nu trăim întâmplările, ci 
le închipuim, o lume în care stăpânim spaţiul şi timpul, în care punem în mişcare personaje 
imposibile, cucerim după dorinţă alte planete, strecurăm tot soiul de făpturi sub ierburile de pe 
fundul iazurilor, între rădăcinile stejarilor, o lume în care cârnaţii atârnă în copaci, râurile curg 
spre izvoare, păsări guralive răpesc copii, răposaţi fără odihnă se întorc pe furiş fiindcă au uitat 
ceva, o lume fără graniţe şi fără legi, în care putem orândui cum ne place întalnirile, luptele, 
pasiunile. 

Povestitorul este, înainte de toate, cel care vine din altă parte, care îi adună în inima 
satului pe cei care nu pleacă niciodată nicăieri şi le arată alţi munţi, alte planete, alte spaime şi 
alte chipuri. Este cel care aduce schimbarea. Prin acel „a fost odată” , trecerea dincolo de 
graniţele lumii, adică metafizica, se strecoară în copilăria fiecărui om, şi poate chiar a fiecărui 
popor, prinzând rădăcini atât de puternice încat vom socoti tot ce s-a născut din mintea omului, 
întreaga noastră viaţă drept o realitate indiscutabilă. Pe lângă faptul că ne încantă şi ne poartă 
pe alte tărâmuri, povestea este temeiul însuşi al credințelor noastre. Povestea înseamnă mai 
mult decat această călătorie sau trecerea în altă lume. Printr-o datorie firească, fiindcă 
presupune o relaţie între oameni, povestea este legată întotdeauna de cei care ascultă, iar 
uneori — într-un chip mai puţin vizibil — de cel ce o istoriseşte. Este asemenea unuia din 


obiectele magice pe care le-a folosit, în atatea randuri, ca de pildă o oglindă vorbitoare. 


CAPITOLUL AL XIII-LEA 


Abordarea metodologică a textului literar în școală 


13.1. Specificul abordării textului narativ/ liric / nonliterar în învățământul primar 


„Asimilarea literaturii, transformarea conţinutului acesteia într-un combustibil necesar 
pentru viaţă, ridică în faţa copilului şi nu numai a lui, o problemă nouă şi aparte în comparaţie 
cu celelalte arte, şi anume, accesul la mesajul operei literare. Care-i calea de rezlolvare a acestei 
noi şi ameţitoare situaţii? Una singură: LECTURA. În fond, opera literară este o formă de 
comunicare, un proces complex prin care copilul-cititor descoperă un fel de realitate. Între 
cititor şi textul literar se stabileşte o relaţie deosebită de interes şi bucurie, care conduce spre 
țelul final: emoţionanta decodare a mesajului artistic şi nu numai. Degeaba citeşti o carte de la 
prima la ultima pagină, dacă nu o înţelegi. lar înţelegerea acesteia reprezintă (la vârstele 
fragede) o performanţă ce se poate atinge numai printr-o îndrumare atentă şi perseverentă din 
partea familiei şi educatorlui.” (Iuliu Raţiu, (2003), O istorie a literaturii pentru copii și 
adolescenți, București, Biblioteca Bucureștilor, p. 26) 

Obiectivul major al acestui capitol îl constituie identificarea celor mai adecvate metode 
și procedee didactice folosite în formarea deprinderilor de interpretare a textelor literare și 
nonliterare, în vederea descoperirii de către elevii din ciclul primar a mesajelor și a valorilor 
multiple ale acestora. La vârsta școlară mică, contactul elevilor cu textele literare/nonliterare 
duce la formarea deprinderilor de citire corectă, conștientă și expresivă, la formarea 
capacităţilor de interpretare a textelor literare/nonliterare, la dezvoltarea posibilităților de 
exprimare corectă a elevilor prin îmbogățirea, activizarea și nuanţarea vocabularului și prin 
însușirea structurii gramaticale corecte a limbii române. 

Interpretarea unui text literar/nonliterar presupune cunoașterea unor noțiuni teoretice 
precum și stăpânirea unor deprinderi și capacități practice de lucru cu textul. Elevii trebuie să-și 
însușească unele noţiuni de teorie literară, accesibile pentru vârsta lor - noţiuni de stilistică, 
ortografie, ortoepie, punctuație - dar și unele tehnici de lucru cu cartea — citirea integrală, 


citirea pe fragmente, formularea ideilor principale, folosirea dicționarelor, a fișelor de lectură și 


a fișelor bibliografice, alcătuirea planului de idei, a rezumatului, a conspectului, notei de studiu, 
etc. Dobândind aceste tehnici de lucru și noţiuni literare, lectura textelor nu va rămâne la 
stadiul de simplă citire a unui text, ci îi va învăţa pe elevi să-și exprime opiniile, impresiile 
personale cu privire la ceea ce au citit, să analizeze, să interpreteze textul din cât mai multe 
perspective, astfel încât mesajul textului să fie receptat mai profund și să poată determina 
schimbări în atitudinea și comportamentul elevilor prin exemplele pe care le oferă acestora. 

În învățământul primar, învăţarea citirii se realizează în două etape: prima etapă 
corespunde alfabetizării propriu-zise (clasa 1) când elevii învaţă operaţiunile mecanismului citirii 
și încep să-și formeze capacitatea de a sesiza și înţelege semnificaţia textelor citite; a doua 
etapă corespunde exersării și realizării citirii calitative (clasele II-IV) când elevii se deprind cu 
citirea corectă — rostire clară, fără omisiuni sau adăugiri de sunete, fără inversiuni de silabe sau 
cuvinte; citirea fluentă — ritm fluent, curgător, citire conștientă — elevii înțeleg sensul celor 
citite, angajarea operaţiunilor de gândire și a proceselor afective ale elevilor; citirea expresivă — 
capacitatea elevilor de a sugera, prin intonaţie, accente, ritm, pauze, ideile și sentimentele 
exprimate în text. 

Astfel, începând cu clasa a IIl-a, după ce elevii și-au format deprideri de citire și scriere 
corectă, se continuă procesul de formare a atitudinilor pozitive față de învăţare. Elevii continuă 
să joace un rol activ în procesul de predare-învățare-evaluare și încep să participe la formarea 
deprinderilor de comunicare cu scopul de a câștiga încredere în forțele proprii atunci când 
comunică și de a-și dezvolta aptitudinile de autoevaluare. 

Mediul școlar continuă să stimuleze interesul elevilor pentru cunoaștere prin lectura 
cărților specifice vârstei acestora. Literatura reprezintă o formă de cunoaștere a realităţii. 
Textele cu conţinut literar contribuie la formarea bazelor concepţiei științifice despre lume și 
viaţă la elevi. Prin citirea operelor literare, elevii au posibilitatea să cunoască multe din 
aspectele caracteristice vieţii, ale naturii și societăţii, să-și formeze convingeri și sentimente 
morale. Literatura constituie un mijloc puternic pentru lărgirea orizontului intelectual al 
elevilor. 

Analiza literară, modalitate de lucru folosită în studierea literaturii, îndeobște la clasele 


mari, poate constitui și pentru școlarii mici un mijloc de a-i pune în contact direct cu cartea, de 


a-i învăța să descopere și chiar să aprecieze valenţele multiple ale expresiei tipărite. Numai 
astfel mesajul unui text citit se încorporează în conștiința cititorului, influențând întregul său 
comportament. Orice text, oricât de simplu ar părea, nu poate fi valorificat pe deplin doar 
printr-o simplă lectură, ci doar dacă este temeinic analizat. A analiza un text înseamnă a face o 
disecare a lui, prin delimitarea componentelor sale, prin extragerea și valorificarea conţinutului 
de idei, de sentimente precum și a mijloacelor artistice. 

Prezentăm, în continuare, pașii pe care profesorul trebuie să-i parcurgă împreună cu 
elevii săi pentru a pătrunde substanţa textelor literare în vederea valorificării conţinutului 


acestora în procesul de instruire dar și de îndrumare și motivare a elevilor pentru lectură. 


Abordarea textului narativ 


Prin lectura textelor literare, elevii își formează capacitatea de a descoperi conţinutri și 
forme diferite ale realităţii, eprimate printr-o multitudine de modalități de expresie, de a le 
asocia cu altele pentru a-și extinde astfel aria cunoașterii, de la concret la abstract, de la intuiţie 
la fantezie, ajungând la dobândirea unor instrumente utile pentru a-și satisface dorința de a 
descoperi realitatea înconjurătoare. Modalităţile prin care elevii sunt conduși spre înţelegerea 
mesajului unui text literar depind atât de conţinutul tematic al textului respectiv, cât și de genul 
și specia literară în care acesta se încadrează. Întrepătrunderea dintre genurile literare 
potenţeză receptivitatea elevilor. Astfel, dacă la începutul contactului cu literatura, aceștia sunt 
atrași de operele epice (prin descoperirea momentelor acțiunii: expozițiune, intrigă, 
desfășurarea acţiunii, punctul culminant și deznodământul — pe care profesorul le va aborda 
detaliat și cu atenţie), pe parcurs, odată cu dezvoltarea capacității de receptare a textelor 
literare, elevii devin sensibili la expresivitatea limbajului poetic, identifică “expresiile frumoase” 
(figurile de stil) dintr-o creaţie lirică și încep să înțeleagă rolul acestora în evidenţierea ideilor 
poetice sau a sentimentelor exprimate în text. Personajele din operele literare devin simboluri 
ale binelui și ale răului pe care elevii le compară și cu care se identifică, fac cunoștință cu 
vieţuitoare înzestrate cu caractere umane, cu modele de comportament social, pe care și le 


însușesc, dacă sunt pozitive, sau le resping, dacă sunt negative. 


În manualele școlare din ciclul primar sunt introduse numeroase texte cu conţinut 
narativ, cele mai multe aparţinând genului epic, accesibile copiilor din ciclul primar, atât din 
literatura română cât și din cea universală, din specii literare diverse — basmul, povestirea, 
legenda, balada, schiţa, snoava, fabula, nuvela, romanul. Acestea prezintă aspecte din viața 
copiilor și adulţilor, ale micilor viețuitoare, momente din trecutul istoric, aspecte din viața unor 
personalităţi, etc. Textele narative destinate studiului elevilor din ciclul primar au un subiect 
închegat și o desfășurare logică a întâmplărilor, ceea ce oferă profesorului posibilitatea de a 
orienta elevii, pe cale intutitivă, către înțelegerea mesajului artistic. 

Elevii vor îndrăgi și vor valorifica textele narative dacă vor fi conduși să intuiască 
gradarea acțiunii până la punctul culminant și deznodământ. Metoda de bază folosită în 
explorarea textelor narative, dar și lirice, care urmeză calea firească parcursă de cititorul 
experimentat atunci când citește, este citirea sau lectura explicativă. "Lectura explicativă este o 
metodă didactică care-i oferă elevului instrumentele necesare decodării corecte a unui text 
literar. (Hobjilă, 2006:94)) Folosirea acestei metode facilitează realizarea trecerii elevului de la 
un tip de lectură pasivă (în care se urmărește, eventual, firul epic al întâmplărilor sau se 
“vânează” fragmentele dialogate, cu ignorarea celor descriptive) la o lectură activă (cu 
observarea detaliiror semnificative și chiar cu o perspectivă critică, interpretativă asupra 
textului. (Hobjilă, 2006:95). Lectura explicativă este o formă de analiză literară, o îmbinare a 
cititului cu explicaţiile necesare pentru înţelegerea textului, adaptată la particularităţile de 
vârstă și intelectuale ale elevilor. Această metodă constituie, de fapt, un complex de metode 
didactice tradiționale ce cuprinde: lectura, explicația, conversaţia, povestirea, demonstraţia, 
exercițiul. Ea poate fi aplicată și textelor nonliterare, în vederea înţelegerii textului analizat și 
pentru a oferi elevilor posibilitatea de a compara, analiza și sintetiza, antrenând atât gândirea 
cât și afectivitatea acestora. Prin folosirea lecturii explicative, profesorul va urmări ca elevii să 
nu se limiteze doar la ascultarea explicaţiilor sale, ci să se implice activ în desfășurarea acestui 
proces intelectual: “Numai exersarea și punerea elevilor în contact permanent cu metoda 
lecturii explicative vor duce la conștientizarea etapelor acesteia de către elevi, la algoritmizarea 
metodei, în final, ea devenind, în adevăratul sens al cuvântului, tehnică de lucru cu cartea.” 


(Ungureanu, 2003:213) 


Etapele lecţiei de limbă și literatură- abordarea textului narativ la clasa a Il-a 


> trezirea interesului pentru citirea textului și motivarea elevilor pentru parcurgerea 


conţinutului textului — profesorul poate iniția povestirea textului, oprindu-se la un 


moment dat pentru a stârni curiozitatea elevilor să citească mai departe; 


> citirea textului de către elevi, în șoaptă; 


> profesorul adresează o serie de întrebări, urmărind acțiunea, pentru a verifica 


înțelegerea textului de către elevi, pentru a vedea dacă citirea lor a fost conștientă; 


>  exersarea citirii, atât cu elevii slabi cât și cu ceilalţi, pentru a nu-și pierde deprinderea de 


citire; se citesc mai multe propoziţii; se evită citirea în lanţ. 


> lucrul cu textul - citirea pe fragmente: 


Y YV YV V Y 


profesorul delimitează fragmentele logice din text, înainte de a începe lecţia, 
apoi invită elevii să le citească; se evită citirea în lanţ; 

profesorul explică expresiile și cuvintele noi și, dacă este cazul, invită elevii să le 
folosească în structuri noi și diverse pentru a facilita intrarea acestora în 
vocabularul activ; 

profesorul formulează întrebări privind conţinutul fiecărui fragment în parte; 
pentru a pregăti elevii pentru desprinderea ideii principale din text, în clasa a IIl- 
a, profesorul formulează o întrebare al cărei răspuns poate reprezenta chiar 
ideea principală din text; 

solicită mai multe răspunsuri la aceeași întrebare pentru educarea exprimării; 
unele răspunsuri pot fi date de elevi în scris, în clasă sau ca temă; 

se formulează concluzii pentru fiecare fragment pe care elevii le pot scrie în 


caiete - planul de idei, sub îndrumarea profesorului; 


povestirea conţinutului textului, pe fragmente; 

povestirea conţinutului textului, după planul de idei; 

citirea model a profesorului, după înțelegerea completă a textului; 
citirea după model; 


citirea selectivă; 


> exerciții de cultivare a limbii, scrise sau orale; în funcţie de complexitatea textului se 
acordă una sau mai multe ore: să răspundă la o întrebare din manual, care însoțește 


textul, să folosească semnele de punctuație, etc. 


Etapele lecţiei de literatură română - abordarea textului narativ la clasele a III-a și a IV-a 


> 


Y vV YV Y 


integrarea lecției în sistemul de lecții din unitatea de învățare pentru ca elevii să 
conștientizeze apartenenţa lecției la un sistem de lecții 
- discuții bine organizate prin care elevii să observe similitudini între lecțiile 
aceleiași unităţi de învățare, textele literare epice cu aceeași temă, același autor, 
etc. 
- discuțiile urmăresc valorificarea cunoștințelor și deprinderilor anterioare și fixarea 
și completarea acestora; 
trezirea interesului elevilor pentru text — profesorul prezintă aspectele atractive ale 
textului pentru a stârni curiozitatea elevilor; elevul nu este obligat să citească textul ci 
este motivat pentru a face acest lucru; 
citirea textului de către elevi — se trece, treptat, la citirea în gând; 
întrebări în legătură cu textul; 
exerciții de citire, momente mai lungi sau mai scurte, în funcţie de calitatea citirii; 
citirea/lectura explicativă: 
- citirea pe fragmente logice; 
- explicarea cuvintelor și a expresiilor noi și folosirea lor în structuri noi; 
- povestirea fragmentului, se povestește din ce în ce mai puţin pentru a se ajunge 
la ideea principlă; 
- stabilirea ideii principale sau a variantelor de idei principale — la clasele cu nivel 
mai ridicat; 
- întocmirea planului de idei — pot fi 2-4 variante — se pot scrie în caiete; 
- povestirea textului după planul de idei — profesorul poate introduce și momente 


de scriere: elevii pot dezvolta, în scris, o idee, să povestească un fragment, etc. 


citirea model; 
citirea după model — interpretarea textului de către elevi; 
elevii formulează răspunsuri la întrebări — exerciții de exprimare orală sau scrisă; 


citirea selectivă — profesorul verifică dacă s-a înțeles bine textul de către elevi; 


Y Y Y YV Y 


exerciții de scriere, urmând modelul comunicativ-funcțional — se poate face în lecțiile 

următoare: elevii elaborează un text propriu, plecând de la textul studiat — povestește o 

întâmplare asemănătoare, scrie o scrisoroare unui prieten, etc. 

> exerciții de cultivare a limbii 

- descoperirea de către elevi a momentelor subiectului, fără ca profesorul să le 
numească; prin întrebări, profesorul îi conduce pe elevi la descoperirea 
expoziţiunii, intrigii, punctului culminant, deznodământului, etc.; 

- identificarea figurilor de stil, prin actvităţi diverse, fără ca profesorul să le 


numească, în prealabil; 


Abordarea textului liric 


Abordarea textelor lirice trebuie să ţină seamă de particularităţile acestui gen literar, 
folosind o utilizare specifică a metodei lecturii explicative. Elevii vor fi îndrumați spre a 
descoperi caracteristicile acestor tipuri de texte literare, prin comparaţie cu textele narative, 
fără a folosi denumirile noţiunilor de teorie literară (figuri de stil), pentru a nu îngreuna 
înțelegerea acestora de către elevi. Aceste texte sunt lipsite de acţiune — subiect, de personaje 
care să întruchipeze concepţii, sentimente, atitudini sau un anumit comportament. Cele mai 
multe texte lirice sunt în versuri și redau sentimentele și gândurile autorului în mod direct, prin 
intermediul imaginilor artistice vizuale sau auditive, realizate, la rândul lor, prin intermediul 
expresiilor frumoase (elementelor de prozodie). Textele lirice fac apel la sensibilitatea și trăirile 
afective și estetice ale cititorilor și, de aceea, abordarea metodică a acestora trebuie să 
pornească tocmai de la dezvăluirea modului diferit de exprimare a sentimentelor, prin 


înţelegerea semnificației imaginilor artistice și prin folosirea acestora de către elevi în contexte 


noi. Elevii vor învăţa să decodifice mesajul autorului, pătrunzând semnificaţiile cuvintelor care 
spun altceva decât ceea ce arată. 

În ansamblul literaturii, genul liric acoperă domeniul poeziei. Lumea sonoră şi ritmică a 
poeziei se alcătuieşte ca discurs autonom, în care reprezentările, ideile, gândurile şi 
sentimentele autorului sunt exprimate în mod direct, fără intermediul personajelor. Este genul 
cel mai subiectiv în care autorul se comunică pe sine, își exprimă sentimentele prin metafore și 
simboluri cu scopul de a emoţiona cititorul, folosind verbe la persoan | singular. Există însă și 
numeroase creaţii lirice în care autorul liric nu vorbește doar în numele său ci exprimă 
sentimente care vizează o colectvitate sau sau se identifică cu un personaj diferit. Firul 
compoziției este dat de succesiunea sărilor de spirit ale autorului ce sporesc în intensitate, 
stârnind emoția cititorului. Pe scurt, trăsăturile intrinseci prin care se defineşte caracterul 
poetic al unui text sunt: caracterul subiectiv al discursului; organizare formală specifică 
(principiul versificaţiei); caracterul autotelic (care conţine în sine scopul comunicării); caracterul 
ficțional al referentului. Limbajul poetic este presărat cu expresii literare figurate antrenând 
astfel fantezia cititorului și conferindu-i acestuia capacitatea de a-și reprezenta imaginea 
plastică a universului poetic. Strategiile discursive care conferă unicitate limbajului poetic sunt: 
ambiguizarea; sugestia; simbolizarea; devierea (de la normele limbii literare şi de la uzanţele 
comunicării pragmatice) ca mecanism de metaforizare şi de producere a unor semnificaţii noi. 

Analiza literară a textului liric este puţin mai dificilă decât în cazul textelor narative. 
Împărţirea pe fragmente nu coincide cu delimitarea strofelor, deseori un fragment (un tablou, 
în cazul pastelurilor) poate fi alcătuit din mai multe strofe sau din întreaga poezie. Analiza 
fiecărui fragment nu se va mai face ca în cazul acţiunii narative, nu se mai pot formula întrebări 
despre locul unde se petrece, despre personaje, nu se mai poate solicita elevilor povestirea sau 
formularea ideilor principale. În analiza textului liric se parcurge drumul invers pe care l-a 
parcurs autorul în creaţia sa, adică de la dezvăluirea sensului figurat al imaginilor artistice spre 
sentimentele care le-au sugerat. Poezia lirică, deși, în aparenţă, mai puţin preferată de către 
școlarii mici, atunci când este analizată în mod corect, cu accent pe dezvăluirea sensului figurat 
al cuvintelor, poate deveni nu numai accesibilă elevilor, dar și una din creaţiile literare preferate 


de către aceștia. Lectura explicativă specifică folosită corect, ţinând cont de caracterul genului 


liric, nu numai că nu supraîncarcă elevii, dar facilitează receptarea mesajului poetic, cultivându- 
le capacitățile necesare în scopul decodării textului. Printr-o abordare metodologică adecvată, 
elevii vor fi capabili să înțeleagă, să reţină și apoi să folosească expresiile frumoase în activitatea 
lor de comunicare, atât în oral cât și în scris. 

În ciclul primar, elevii vor aborda texte cu conţinut liric pe teme diverse: pasteluri, poezii 
patriotice, ode, colinde, texte lirice în proză, etc. Dacă în clasa a Il-a, studiul poeziilor vizează, în 
principal, citirea corectă, coerentă, fluentă și expresivă și educarea sensibilităţii elevilor, 
începând cu clasa a Ill-a, textul cu conţinut liric va fi analizat mai profund, explicându-li-se 
elevilor expresiile frumoase, ţinând seamă de cunoștințele dobândite anterior, și se fac exerciţii 
de folosire a figurilor de stil în contexte noi, influențând astfel pozitiv limbajul elevilor. Poeziile 
se analizează și din punct de vedere al versificației, fără a denumi însă noţiunile de măsură, ritm 
sau rimă, ci doar conducându-i pe elevi spre intuirea acestor elemente de teorie literară. Astfel, 
se poate stabili numărul silabelor dintr-un vers (măsura), se pot identifica terminaţiile de 
versuri asemănătoare (rima), sau accentele și succesiunea lor la intervale egale (ritmul). În felul 
acesta elevii vor descoperi alte surse ale muzicalității textului liric, ceea ce le va permite să 


înţeleagă mai bine mesajul poetic. 


Etapele lecţiei de limbă și literatură — abordarea textului liric la clasa a Il-a 
> prezentarea poeziei de către profesor, evidențiind aspectele atrăgătoare pentru 
elevi cu scopul de a le trezi motivaţia pentru cunoașterea poeziei; 
citirea poeziei în șoaptă, de către elevi; 
întrebări în legătură cu textul; 


citirea poeziei pe strofe cu explicarea cuvintelor și a expresiilor noi; 


Y vV V Y 


decodarea textului liric; profesorul explică imaginile desprinse din poezie și 
realizează o schemă a textului cu scopul de a facilita înţelegerea poeziei de către 
elevi și pentru a stârni sentimente vizavi de text; 

citirea model a textului de către profesor; 

> citirea după model; 


> întrebări din manual sau elaborate de către profesor; 


> memorarea vers cu vers a unei storfe din poezie; 
> recitarea, interpretarea artistică a unei strofe/a textului; 


> exerciții de cultivare a limbii, scrise sau orale. 


Etapele lecţiei de literatură română - abordarea textului liric la clasele a Ill-a și a IV-a 
> integrarea lecţiei în sistemul de lecţii din unitatea de învățare pentru ca elevii să 
conștientizeze apartenenţa lecţiei la un sistem de lecţii: 

- discuții bine organizate prin care elevii să observe similitudini între lecţiile 
aceleiași unități de învăţare, textele literare lirice cu aceeași temă, alte creaţii 
ale aceluiași autor, etc. 

- discuțiile urmăresc valorificarea cunoștințelor și deprinderilor anterioare și 
fixarea și completarea acestora; 

> trezirea interesului elevilor pentru text — profesorul prezintă aspectele atractive ale 
textului pentru a stârni curiozitatea elevilor; elevul nu este obligat să citească textul ci 
este motivat pentru a face acest lucru; 

> citirea textului de către elevi — se trece, treptat, la citirea în gând, formă a citirii de care 
elevul se va folosi de-a lungul vieţii; 

> întrebări în legătură cu textul — sunt mai directe decât la textul narativ, nu există 
acțiune, personaje, etc.; se evită întrebări care trimit la sentimentele elevilor vizavi de 
text; 

> exerciții de citire cu voce tare, vers cu vers; momentul poate fi mai lung sau mai scurt, în 
funcţie de calitatea citirii; 
explicarea cuvintelor și a expresiilor noi și folosirea lor în structuri noi; 
citirea model; 

> citirea după model — interpretarea textului de către elevi; se urmărește adaptarea 
respirației pentru citirea poeziilor pentru a evita citirea cântată, prin opriri ale respirației 


după fiecare vers; 


>  decodarea textului liric — profesorul explică imaginile desprinse din poezie și realizează o 
schemă a textului cu scopul de a facilita înțelegerea poeziei de către elevi și pentru a 
stârni sentimente vizavi de text; 

> valorificarea textului liric pentru a dezvolta capacităţile de exprimare ale elevilor, de 
îmbogăţire a vocabularului cu expresii frumoase; 

> citirea selectivă — profesorul verifică dacă s-a înţeles bine textul de către elevi; 

> memorarea unei strofe: se citește primul vers, se recită, apoi se citește al doilea vers și 
se recită, apoi se recită cele două versuri împreună, etc. 


> recitarea poeziei — interpretarea textului de către elevi, folosind mimica și gestica; 


Abordarea altor texte 


1. Abordarea textelor cu conţinut istoric și a textelor privind viaţa și activitatea unor 
personalităţi 

Înainte de a se întâlni cu istoria, ca obiect de învăţământ, elevii ciclului primar sunt 
familiarizați cu unele cunoştinţe elementare de istorie, prin intermediul textelor de citire şi de 
lectură, care îi familiarizează pe elevi cu istoria şi îi pregăteşte pentru asimilarea cunoştinţelor 
acestui obiect în anii viitori. Textele de citire cu conţinut istoric contribuie la educarea patriotică 
a elevilor, prin crearea de trăiri sufleteşti superioare: mândria de a aparţine poporului său, 
sentimentul demnităţii şi solidarităţii naţionale, respectul faţă de trecut, conştientizarea 
necesităţii de a accepta şi respecta alte popoare. Acestea prezintă date, fapte, fenomene 
sociale folosind un limbaj specific, cu termeni și denumiri noi care redau culoarea epocii 
respective. 

Abordarea textelor istorice trebuie să urmeze metoda explicativă. Elevii trebuie 
familiarizați cu caracteristicile timpului şi spaţiului în care se desfăşoară evenimentele, cu 
personajele, etc. Înainte de a trece la citirea textului, profesorul trebuie să le explice elevilor 
cuvintele și expresiile noi. Textele istorice aparţin genului epic, dar au ca atribute afectivitatea şi 
lirismul, oferind resurse educative. Întâmplările prezentate sunt spectaculoase, personajele 


sunt adevăraţi eroi. Strategia aplicării lecturii explicative, în cazul acestor texte, presupune: 


pregătirea clasei pentru asimilarea conţinutului; povestirea profesorului — toate noile achiziţii 
pe care le vor face elevii vor fi explicate în context, fără a se diminua trăirile afective; citirea 
textului — în cazul textelor de mai mare întindere, li se poate cere elevilor să citească integral 
textul acasă, în clasă trecând direct la pasul următor; citirea pe fragmente, explicarea cuvintelor 
şi stabilirea ideilor principale; evidenţierea aspectelor educative ale conţinutului; repovestirea 
elevilor — chiar cu suport imagistic; caracterizarea personajelor (dacă este cazul). Se pune mare 
accent pe pregătirea elevilor pentru contactul cu textul, etapă în care se pot folosi ilustraţii 
pentru intuirea noţiunilor științifice noi, care vor fi apoi scrise la tablă cu sumare de explicaţii, 
înainte de a se trece la citirea propriu-zisă a textului, pe fragmente și apoi integral. Se 
procedează în mod asemanător și în cazul textelor cu conţinut geografic sau din sfera științelor 
naturii. 

Abordarea textelor care prezintă aspecte din viaţa și activitatea unor personalități este 
diferită de cea a textelor din genul epic. Profesorul trebuie să ofere informaţii în legătură cu 
personalitatea respectivă, pentru ca elevii să le poată urmări în text, atunci când îl citesc. Acest 
tip de text nu se povestește și nu se scot idei principale, doar informaţii concrete referiotaore la 


personalitatea prezentată. 


2. Abordarea textelor nonliterare 


Textele non-literare studiate de către elevii din ciclul primar aparțin diverselor stiluri 
funcţionale ale limbii române: reclama, articolele din reviste pentru copii, informaţiile din ziar, 
cuvintele încrucișate, afisul publicitar, mesajul publicitar și invitaţia. Acestea pot avea caracter 
informativ (transmit informaţii despre obiecte, situaţii, fenomene, etc.), explicativ (oferă 
explicații cu privire la un fenomen, o stare), incitativ (propun cititorului ceva și încearcă să-l 
convingă de utilitatea ofertei), distractiv (de destindere: cuvintele încrucișate). 

Prin intermediul acestor tipuri de texte se urmărește recunoașterea acestora în 
activităţile zilnice ale elevilor, descoperierea mijloacelor de exprimare folosite de către autori și, 
uneori, scrierea unor astfel de texte. Se pune accent pe înţelegerea de către elevi a conţinutului 


acestor texte, pentru fiecare categorie în parte, prin prezentarea de materiale autentice, din 


viaţa de zi cu zi a elevilor pe care aceștia le comenteaza împreună cu profesorul. Se practică și 
aici lectura explicativă. 

Este nevoie ca profesorul să prezinte caracteristicile textului nonliterar într-un mod 
adecvat capacităţilor de înţelegere a elevilor, și anume că acestea: se referă la aspecte din 
realitate şi nu la aspecte ficționale; informaţiile transmise au un caracter obiectiv şi urmăresc 
informarea cititorului; unele texte nonliterare, cum sunt cele publicitare (de ex. reclamele), 
urmăresc să influenţeze receptorul, dar se raportează tot la un produs real; stil clar, concis, fără 
procedee artistice; unele specii, însă (de ex. reclamele), mizează pe jocuri de cuvinte, figuri de 
stil, cuvinte polisemantice; este folosit aspectul corect, îngrijit al limbii; se referă la persoane 
reale; au caracter colectiv. 

Obiectivele unei lecţii centrate pe studiul unui text nonliterar ar putea fi următoarele: să 
extragă mesajul care se transmite cu ajutorul textului; să identifice caracteristicile proprii ale 
textului; să recunoască textul de dimensiuni reduse; să cunoască structura textului; să explice 
ortografia și punctuaţia; să redacteze un text nonliterar respectând caracteristicile, structura și 
forma proprie. 

Așadar, demersul didactic, în cazul textelor non-literare, urmărește în principal obiective 
cognitive sau formarea capacităţii de a realiza diferite tipuri de mesaje ficționale. Este foarte 
important ca profesorul să prezinte elevilor modele cât mai variate de texte nonliterare, pe care 


să le analizeze impreună cu aceștia, la clasă. 


13.2. Tipuri şi exemple de activităţi de învăţare specifice abordării textelor 


literare/nonliterare 


Delimitarea textului narativ in fragmente logice — momentele subiectului 


Atunci când abordăm un text cu conţinut narativ este bine să conducem elevii, în mod 


gradat, spre aflarea genului literar din care face parte textul, chiar dacă aceștia nu posedă 


noţiuni de teorie literară. Acest lucru se poate face direct, fără să se recurgă la vreo definiţie, 


fărăr a se face apel la noţiuni de teorie literară. Astfel, după lectura repetată a textului literar și 
însușire sumară a conţinututlui, se stabilește că în textul respectiv se povestește ceva, o 
întâmplare sau o acţiune, după care se pun întrebări precum Cine povestește?, Cine săvârșește 
faptele, întâmplările povestite? Răspunsurile la aceste întrebări îi vor determina pe elevi să 
înţeleagă că studiază un text în care se povestește ceva, în care apar personaje ce participă la 
aceste întâmplări pe care le redă autorul, povestind, și care, de cele mai multe ori nu participă 
la acţiune — elevii deduc astfel trăsăturile genului epic. 

Delimitarea textului narativ în fragmente logice urmărește dispoziția momentelor 
subiectului în opera literară. Astfel, un rol important în înţelegerea textului epic îl are 
expozițiunea (fragmentul 1), care prezintă cadrul natural, timpul și principalele personaje ale 
acțiunii. Expoziţiunea reprezintă adesea o descriere, de care elevii nu sunt mereu atrași, și peste 
care dacă se trece rapid, se vor pierde elemente importante în înţelegerea globală a textului. În 
unele cazuri sunt necesare explicaţii cu privire la timpul în care se desfășoară acțiunea, pentru a 
se clarifica momentul istoric înfățișat; în alte cazuri, timpul nu prezintă interes, deoarece faptele 
și trăsăturile personajelor înfățișate sunt general valabile ( ca în cazul basmelor), fiind 
manifestări fundamentale ale oamenilor, iar comentariul asupra expozițiunii poate fi orientat în 
acest sens. Așadar, profesorul va conduce elevii spre a înţelege că orice text narativ are, la 
început, un moment de mică întindere, în care scriitorul prezintă locul și timpul acţiunii, 
principalele personaje, cu trăsăturile lor principale de caracter. 

Intriga (fragmentul 2), al doilea moment al subiectului, apare ca o motivare a acţiunii ce 
urmează să fie relalatată. Uneori, intriga este inclusă în expoziţiune, alteori reprezintă un 
moment scurt care determină desfășurarea acţiunii și uneori chiar deznodământul. Acest 
moment se află, de obicei, imediat după stabilirea locului și timpului acțiunii, iar determinarea 
lui are menirea de a orienta, în continuare, atenţia elevilor asupra mersului acţiunii. Înțelegerea 
acetui moment al subiectului are un rol important și în elaborarea compunerilor cu subiecte 
asemănătoare care trebuie să aibă o motivaţie corespunzătoare. 

Desfășurarea acțiunii se reduce deseori la desprinderea a 2-3 idei principale cuprinzând 
uneori mai multe momente ale subiectului. Elevii preferă, în general, povestirile a căror acțiune 


se desfășoară în ritm alert însă trebuie să li se deschidă apetitul și către povestirile desfășurate 


în ritm mai lent,care au frumuseţea lor, prin atmosfera calmă, prin descrieri care invită la 
meditație; este important să li se dezvăluie elevilor valenţele estetice și afective ale pasajelor 
descriptive sau de analiză psihologică, precum și faptul că acestea ușurează înțelegerea deplină 
a textului. 

Analiza desfășurării acţiunii este orientată, în continuare, spre receptarea și înţelegerea 
punctului culminant (fragmentul 3) care reprezintă momentul cel mai captivant pentru elevi. 
Marcarea punctului culminant al unui text poate constitui un bun prilej pentru a evidenția 
trăsăturile pozitive de caracter ale unor personaje, trăsături verificate chiar în acest punct de 
maximă încordare a acțiunii în care trăririle afective ale elvilor capătă proporţii. În unele cazuri, 
punctul culminant dezvăluie resurse comice care provoacă buna dispoziţie, dar care au și reale 
valenţe educative. 

Deznodământul acțiunii (fragmentul 4) reprezintă un moment important de analiză a 
textului care creează emoţii și satisfacţii elevilor prin triumful binelui asupra răului. 
Deznodământul este un bun prilej de discuţii dirijate astfel încât elevii să vadă în rezolvarea 
conflictului expresia spiritului de dreptate și corectitudine și poate fi completat cu o învăţătură 


ssau o maximă din tradiţia poporului român. 


13.3. Metode interactive/moderne de abordare a textelor literare 


Pentru a-i familiariza pe elevi cu instrumentele muncii cu cartea, trebuie să apelăm la 
câteva metode didactice ce urmăresc formarea la elevii din ciclul primar a unei gândiri flexibile, 
divergente și fluente, dezvoltarea interesului pentru lectură și a motivaţiei pentru studiul și 
aplicarea limbii române în contexte variate, stimularea coeziunii dintre elevii clasei în cadrul 
activităților școlare. Dintre metodele didactice folosite cu preponderență în cadrul orelor de 
limbă și literatură română, clasificate de către A. Hobijilă (Hobjilă, 2006:54-55), vom prezenta, în 
mod detaliat, metodele specifice studiului literaturii române: lectura explicativă, povestirea, 


conversaţia, exercițiul, problematizarea, jocul didactic, brainstorming-ul. 


Textul literar se studiază, în funcţie de complexitatea lui, în 1-4 lecţii. Prima lecţie urmărește 


cunoașterea textului, iar în lecţiile următoare se desfășoară activităţi de lucru cu textul astfel 


încât elevul să beneficieze de toate valenţele formative și educative. 


Se pot integra elemente de construcţie a comunicării (scrierea ortogramelor cuprinse în 
programă - La clasa a-lla: scrierea lui m înainte de p și b; studierea părților de vorbire și 
de propoziţie, valorificarea unor elemente de teorie literară - studierea expresiilor 
frumoase). 

Studiu de caz (pentru valorificarea multiplelor valențe educative ale textelor literare): 
întrebări care orientează atenţia elevilor spre cazul respectiv; formularea ideilor emise 
de elevi în legătură cu cazul respectiv; analiza și evaluarea ideilor, după care cele rămase 
sunt organizate în ordine logică; exprimarea concluziei (de obicei cu valoare generală). 
Scaunul autorului: prezentarea liberă a povestirii de către un elev care stă pe un scaun 
special; profesorul are pregătit un CUB pe feţele căruia se află începutul unor întrebări 
(cine? De ce? Cum? Pentru ce?); alt elev rostogoloște cubul și observă începutul de 
întrebare de pe fața cubului; el formulează o întrebare care începe cu respectivul cuvânt 
la care pot răspunde mai mulţi elevi prin formulări diferite. SAU: elevii se împart pe 
grupe, fiecare grupă are o foaie, un elev recitește textul de pe scăunelul special, grupele 
de elevi povestesc textul în lanţ: un elev scrie primul enunţ, altul pe următorul, și la 
sfârșit se citește textul realizat ţi ceilalți elevi apreciază textul elaborat. Pe rând, fiecare 
grupă își prezintă produsele. 

Ciorchinele (descoperirea însuţirilor personajelor, caracterizări): însușirile se așează în 
formă de ciorchine, pe mijloc se menţionează numele personajului, iar pe boabele de 
strugure, însușirile. Mai complcat: fiecare bob se împarte în două, pe partea superioară 
se notează însușirea și în cealaltă, de unde reiese. Cu schema în față, elevii vor elabora o 
compunere despre personaj. 

Cubul: un cub pe fețele căruiastă scris: povestiţi întâmplarea......; compoaraţi 
comportamentul lui..... cu al vostru; prezentaţi o întâmplare asemănătoare; analizaţi 
comportamentul lui....; argumentaţi dacă...este vinoat sau nu; citiți textul perolulri. Prin 


rostogolirea cubului fiecărui grup îi revine o sarcină. 


Pălăriile gânditoare: 6 pălării de culori diferite cu semnificaţii diferite: alb înseamnă o 
privire obiectivă asupra întâmplării, roșu dă frâu liber imaginaţiei și sentimentelor, 
supărare, furie; negru exprimă prudenţă, grijă, judecată, oferă o perspectivă întunecată, 
tristă; galnben înseamnă o poziţie constructivă și pozitivă asupra situaţiei, gândire 
optimistă; verde stimulează gândirea creativă, ideile noi; albastră exprimă control și 
organizare, culoarea cerului atotcunoscător. În funcţie de aceste semnificaţii, fiecare 
grupă își prezintă atitudinea față de întâmplarea din text. 

Metoda RAI (răspunde, aruncă, întreabă) — urmărește formarea deprinderilor de 
comunicare prin fprmulare de întrebări și răsunsuri: un elev are o minge, formulează o 
întrebare în legătură cu textul, aruncă mingea către at elev, acesta o prinde, răspunde la 
întrebare, formulează o alta și aruncă mingea altui elev. Cel care nu răspunde iese din 
joc, urmând ca răspunsul să-l dea cel care a pus întrebarea. 

Brainstormingul: asaltul de idei pe care-l provoacă o temă: alegerea temei, anunţarea 
sarcinii de lucru și exprimarea liberă a ideilor, indiferent cum sunt ele, neobișnuite, 
fanteziste, absurde, dar legate de sarcină. 

Metoda Știu. Vreau să știu. Am învăţat: clasa se împarte pe grupe, se formulează o 
temă, fiecare grupă completează un tabel: cu ceea ce știu în egătură cu tema și cu ceea 
ce vor să știe. La rubrica am învățat completează cu ceea ce au aflat întâi în interiorul 
grupei, apoi din discuţiile cu celelete grupe. 

Cadranele (extragerea esenţialului dintr-un text): o foie de hârtie se împarte în 4 și pe 
fiecare parte se menţionează o sarcină. Clasa se împarte în echipe, fiecare echipă 
rezolvă sarcinile de pe foaie: Care este personajul principal din text? Ce însușiri are acest 


personaj? Care sunt faptele ce dovedesc aceste însușiri? Ce învățăminte trageţi? 


